(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Σ΄

Παρασκευή 30 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται ότι τη συνεδρίαση παρακολουθούν επισκέπτες από το Ίδρυμα "Η Θεοτόκος" στο Ίλιον Αττικής, σελ.   
2. Επί διαδικαστικού θέματος, σελ.   
3. Επί προσωπικού θέματος, σελ.   
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών, σελ.   
5. Οι Ειδικές Μόνιμες Επιτροπές Ελληνισμού και Διαφθοράς, Προστασίας Περιβάλλοντος, Έρευνας και Τεχνολογίας και Οδικής Ασφάλειας, καθώς και η Υποεπιτροπή Υδατικών Πόρων της Ειδικής Μόνιμης Επιτροπής Προστασίας Περιβάλλοντος καταθέτουν τις Εκθέσεις τους, σύμφωνα με το άρθρο 43Α παράγραφος 5 του Κανονισμού της Βουλής, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επίκαιρης ερώτησης προς τον Υπουργό Οικονομίας, Ανάπτυξης και Τουρισμού, σχετικά με την αξιοποίηση του πακέτου "Γιούνκερ" στην Ελλάδα, σελ.   
2. Συζήτηση της υπ' αριθμόν 34/28/1-8-16 επίκαιρης επερώτησης πενήντα επτά Βουλευτών της Κοινοβουλευτικής Ομάδας της Νέας Δημοκρατίας προς τους Υπουργούς Εξωτερικών και Διοικητικής Ανασυγκρότησης, Εθνικής Άμυνας, Εξωτερικών και Οικονομικών, με θέμα "Ανάγκη ύπαρξης εναλλακτικού σχεδίου για το μεταναστευτικό μπροστά στον υπαρκτό πλέον κίνδυνο κατάρρευσης της συμφωνίας Ευρωπαϊκής Ένωσης-Τουρκίας", σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ., σελ.

ΚΡΕΜΑΣΤΙΝΟΣ Δ., σελ.

ΧΡΙΣΤΟΦΙΛΟΠΟΥΛΟΥ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΘΑΝΑΣΙΟΥ Χ. , σελ.  
ΒΙΤΣΑΣ Δ. , σελ.  
ΚΑΛΑΦΑΤΗΣ Σ. , σελ.  
ΚΑΜΑΤΕΡΟΣ Η. , σελ.  
ΚΑΣΙΔΙΑΡΗΣ Η. , σελ.  
ΚΙΚΙΛΙΑΣ Β. , σελ.  
ΚΡΕΜΑΣΤΙΝΟΣ Δ. , σελ.  
ΜΑΝΙΑΤΗΣ Ι. , σελ.  
ΜΗΤΑΡΑΚΗΣ Π. , σελ.  
ΦΩΤΗΛΑΣ Ι. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί προσωπικού θέματος:  
ΚΟΝΣΟΛΑΣ Ε. , σελ.  
ΜΗΤΑΡΑΚΗΣ Π. , σελ.  
  
Γ. Επί της επίκαιρης ερώτησης:  
ΜΑΝΙΑΤΗΣ Ι. , σελ.  
ΣΤΑΘΑΚΗΣ Γ. , σελ.  
  
Δ. Επί της επίκαιρης επερώτησης:  
ΑΘΑΝΑΣΙΟΥ Χ. , σελ.  
ΒΙΤΣΑΣ Δ. , σελ.  
ΒΟΥΛΤΕΨΗ Σ. , σελ.  
ΘΕΟΧΑΡΟΠΟΥΛΟΣ Α. , σελ.  
ΚΑΛΑΦΑΤΗΣ Σ. , σελ.  
ΚΑΜΑΤΕΡΟΣ Η. , σελ.  
ΚΑΜΜΕΝΟΣ Δ. , σελ.  
ΚΑΡΡΑΣ Γ. , σελ.  
ΚΑΣΙΔΙΑΡΗΣ Η. , σελ.  
ΚΑΤΣΑΦΑΔΟΣ Κ. , σελ.  
ΚΑΤΣΩΤΗΣ Χ. , σελ.  
ΚΕΦΑΛΟΓΙΑΝΝΗΣ Ι. , σελ.  
ΚΙΚΙΛΙΑΣ Β. , σελ.  
ΚΟΝΣΟΛΑΣ Ε. , σελ.  
ΜΗΤΑΡΑΚΗΣ Π. , σελ.  
ΜΟΥΖΑΛΑΣ Γ. , σελ.  
ΞΥΔΑΚΗΣ Ν. , σελ.  
ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Σ΄

Παρασκευή 30 Σεπτεμβρίου 2016

Αθήνα, σήμερα στις 30 Σεπτεμβρίου 2016, ημέρα Παρασκευή και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σύμφωνα με το έγγραφο της Γενικής Γραμματείας της Κυβέρνησης, λόγω απουσίας του αρμόδιου Υπουργού στο εξωτερικό, του κ. Πετρόπουλου, δεν θα συζητηθούν οι εξής ερωτήσεις:

Η πρώτη με αριθμό 1330/27-9-2016 επίκαιρη ερώτηση πρώτου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Γεωργίου Ακριώτηπρος τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αύξηση ορίου για τον συμψηφισμό οφειλών των ασφαλισμένων του ΟΓΑ.

Η έβδομη με αριθμό 1299/20-9-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ– ΔΗΜΑΡ κ. Βασιλείου Κεγκέρογλουπρος τον ΥπουργόΕργασίας, Κοινωνικής Ασφάλισης και Κοινωνικής Αλληλεγγύης, σχετικά με το «πάγωμα» των ληξιπρόθεσμων οφειλών σε ΟΑΕΕ και ΕΤΑΑ.

Λόγω κωλύματος των ερωτώντων Βουλευτών, δεν θα συζητηθούν οι εξής ερωτήσεις:

Η δεύτερη με αριθμό 1333/27-9-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον ΥπουργόΥποδομών, Μεταφορών και Δικτύων,σχετικά με την επίσχεση εργασίας των εργαζομένων στον Οργανισμό Αστικών Συγκοινωνιών Θεσσαλονίκης (ΟΑΣΘ).

Η έκτη με αριθμό 1328/26-9-2016 επίκαιρη ερώτηση πρώτου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Πολιτισμού και Αθλητισμού, σχετικά με τη δημόσια διαβούλευση για την αναοριοθέτηση της Βέροιας.

Επίσης, δεν θα συζητηθεί, σε συνεννόηση της ερωτώσας Βουλευτού με τον αρμόδιο Αναπληρωτή Υπουργό, η έκτη με αριθμό 1279/19-9-2016 επίκαιρη ερώτηση δεύτερου κύκλου της Βουλευτού Καστοριάς της Νέας Δημοκρατίας κ. Μαρίας Αντωνίου προς τον Υπουργό Παιδείας, Έρευνας και Θρησκευμάτων,σχετικά με την ανάγκη άμεσης κατάθεσης της σύμβασης του ελληνικού δημοσίου με την Ευρωπαϊκή Τράπεζα Επενδύσεων (ΕΤΕπ) για τη χρηματοδότηση της έρευνας.

Θα συζητηθεί η τέταρτη με αριθμό 1326/26-9-2016 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Μανιάτη προς τον Υπουργό Οικονομίας, Ανάπτυξης και Τουρισμού, σχετικά με την αξιοποίηση του πακέτου Γιούνκερ στην Ελλάδα.

Στην ερώτηση θα απαντήσει ο Υπουργός κ. Γεώργιος Σταθάκης.

Κύριε Μανιάτη, έχετε δύο λεπτά για να αναπτύξετε την ερώτησή σας.

**ΙΩΑΝΝΗΣ ΜΑΝΙΑΤΗΣ:** Ευχαριστώ πολύ, κυρία Πρόεδρε.

Χαίρομαι που ο κύριος Υπουργός είναι εδώ για να συζητήσουμε ένα θέμα, το οποίο αναμφισβήτητα απασχολεί όλη την ελληνική κοινωνία και σχετίζεται με την πρόοδο του λεγόμενου πακέτου Γιούνκερ.

Κύριε Υπουργέ, στην ερώτηση που σας κατέθεσα είχα ένα απόσπασμα από την ομιλία του κ. Γιούνκερ στο Ευρωκοινοβούλιο πριν λίγες μόλις εβδομάδες. Ο Πρόεδρος, λοιπόν, της Ευρωπαϊκής Επιτροπής είπε τα ακόλουθα στην ομιλία του, απευθυνόμενος στους Ευρωβουλευτές: «Από τον ένα χρόνο εφαρμογής του πακέτου Γιούνκερ σε όλη την Ευρώπη, από τη Λετονία μέχρι το Λουξεμβούργο» -έτσι ακριβώς είπε- «έχουν επενδυθεί 116 δισεκατομμύρια ευρώ, έχουν δοθεί διακόσιες χιλιάδες δάνεια σε μικρομεσαίες επιχειρήσεις και νεοφυείς επιχειρήσεις και έχουν δημιουργηθεί εκατό χιλιάδες νέες θέσεις εργασίας».

Είναι προφανές, λοιπόν, ότι είναι εύλογο το ερώτημα πόσα από αυτά τα 116 δισεκατομμύρια έχουν επενδυθεί στην Ελλάδα. Εάν κανείς θελήσει να κάνει μια πολύ απλή -απλοϊκή, θα μπορούσε να πει κάποιος- αναγωγή, εάν θεωρήσουμε ότι η ελληνική οικονομία αποτελεί, ας πούμε, το 2% της ευρωπαϊκής οικονομίας, για να φτάσουμε τον μέσο όρο απορροφήσεων αυτών των 116 δισεκατομμυρίων, θα έπρεπε στη χώρα μας να έχουν επενδυθεί από το πακέτο Γιούνκερ πάνω από 2 δισεκατομμύρια, σήμερα που μιλάμε, γύρω στα 2,5 δισεκατομμύρια και αυτό το λέω πάντα με βάση τον μέσο όρο, όχι τις πρώτες θέσεις. Αντίστοιχα, θα έπρεπε να έχουν δοθεί τέσσερις-πέντε χιλιάδες δάνεια σε μικρομεσαίες επιχειρήσεις ή να έχουν δημιουργηθεί κάποιες χιλιάδες θέσεις εργασίας.

Κύριε Υπουργέ, τον Δεκέμβρη του 2014 είχε καταθέσει η τότε ελληνική κυβέρνηση και είχε αναρτηθεί στον επίσημο ιστότοπο της Ευρωπαϊκής Επιτροπής μια πλήρης πρόταση της Ελληνικής Δημοκρατίας για εκατόν εβδομήντα τέσσερα προγράμματα συνολικού προϋπολογισμού 41,5 δισεκατομμυρίων.

Αυτό, λοιπόν, που έχει σημασία -και αυτή είναι η ερώτηση- σε αυτό το πρώτο στάδιο είναι το εξής: Είναι γνωστό ότι η Κυβέρνησή σας ανέστειλε την υποβολή των προγραμμάτων αυτών.

Ερώτηση, λοιπόν, πρώτη, για πόσο χρονικό διάστημα αναστείλατε, δεύτερον, πότε επανυποβάλατε, τρίτο ερώτημα, ποιες αλλαγές κάνατε στο ενδιάμεσο –άρα, για τον χρόνο που χάθηκε- και τέταρτον, πού βρισκόμαστε σήμερα, έτσι ώστε στη δευτερολογία να μας δοθεί η δυνατότητα να απαντήσουμε.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Μανιάτη.

Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Αγαπητέ συνάδελφε, έχω τον απολογισμό του σχεδίου Γιούνκερ, Ιούλιος 2016. Η πέμπτη χώρα στο σχέδιο Γιούνκερ μετά τις τέσσερις μεγάλες –Γερμανία, Ισπανία, Αγγλία και Γαλλία- είναι η Ελλάδα. Πέμπτη χώρα σε απορρόφηση του σχεδίου Γιούνκερ είναι η Ελλάδα.

Το καταθέτω. Είναι πάνω από όλες τις άλλες είκοσι οκτώ ευρωπαϊκές χώρες.

(Στο σημείο αυτό ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σημαίνει αυτό; Σημαίνει ότι, για να είναι πέμπτη στο σχέδιο Γιούνκερ η Ελλάδα, κάποια πράγματα έχουν γίνει τον τελευταίο χρόνο. Επιτρέψτε μου να θυμίσω ότι στις 25 Ιουνίου 2015 εγκρίθηκε ο κανονισμός, στις 22 Ιουλίου έγινε η εκτελεστική απόφαση. Στις 29 Ιανουαρίου του 2016 ο Γιούνκερ ανακοίνωσε τη σύσταση και εγκατάσταση στην Ελλάδα ομάδας εργασίας, το Investment Team for Greece.

Τον Φεβρουάριο του 2016 εκδόθηκε το ενημερωτικό φυλλάδιο της Επιτροπής. Ενημερώθηκαν όλα τα Υπουργεία. Έχουν προεπιλεγεί σαράντα δύο έργα από το Υπουργείο Οικονομίας, Ανάπτυξης και Τουρισμού, ανάλογα με την ωριμότητα και τα λοιπά.

Τι έχει γίνει μέχρι στιγμής. Θα σας καταθέσω στο τέλος αναλυτικά τα στοιχεία. Η Ελλάδα είναι πέμπτη χώρα σε απορρόφηση του σχεδίου Γιούνκερ για τους εξής λόγους:

Έχουν εγκριθεί «από το παράθυρο» για τις υποδομές και την καινοτομία –θα σας καταθέσω, επαναλαμβάνω, τα στοιχεία, ένα προς ένα όλα τα επενδυτικά σχέδια- 533 εκατομμύρια ευρώ που χρηματοδοτούνται από την Ευρωπαϊκή Τράπεζα Επενδύσεων κάτω από το EFSI.

Ο δεύτερος πυλώνας του Γιούνκερ αφορά την εγγύηση της χρηματοδότησης κυρίως μικρομεσαίων επιχειρήσεων. Έχει εγκριθεί χρηματοδότηση 160 εκατομμύρια προς ενδιάμεσες τράπεζες, η οποία υπολογίζεται ότι θα οδηγήσει σε επενδύσεις άνω των 280 εκατομμυρίων και θα ωφελήσει πάνω από επτακόσιες μικρομεσαίες επιχειρήσεις. Αναφέρομαι στη συμφωνία για τις μικρομεσαίες επιχειρήσεις για τη χρηματοδότηση με την Εθνική Τράπεζα και την ProCredit Bank.

Συνεπώς η εικόνα είναι αποκαλυπτική. Τα στοιχεία είναι δεδομένα, είναι όλα ευρωπαϊκά. Τα κατέθεσα. Θα καταθέσω στη συνέχεια και τα στοιχεία της Κομισιόν για τα προγράμματα που έχουν εγκριθεί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Υπουργέ, και για την τήρηση του χρόνου.

Κύριε Μανιάτη, έχετε τον λόγο για τρία λεπτά.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κυρία Πρόεδρε.

Κύριε Υπουργέ, φοβάμαι πάρα πολύ ότι με την απάντησή σας επιβεβαιώνετε τους φόβους μας ότι πολύ λίγα πράγματα έχουν γίνει προς αυτή την κατεύθυνση.

Αποδέχεστε τη λογική ότι από τα 116 δισεκατομμύρια ευρώ που έχουν ήδη επενδυθεί θα έπρεπε κατά μέσο όρο να έχουν επενδυθεί στη χώρα πάνω από 2 δισεκατομμύρια, έτσι ώστε να είμαστε στον μέσο όρο των χωρών; Γιατί διαφορετικά δεν έχουμε κοινό επίπεδο αναφοράς.

Εμείς, λοιπόν, θεωρούμε ότι, με βάση αυτόν τον απλό μέσο όρο, θα έπρεπε οι στοχεύσεις της χώρας και τα επιτεύγματα της χώρας να είναι πάνω από 2 δισεκατομμύρια ευρώ.

Δεύτερον, δεν απαντήσατε στο ερώτημά μου για το ποιες αλλαγές κάνατε εσείς στο ενδιάμεσο από την αρχική λίστα την οποία είχατε παραλάβει και για την οποία, από ό,τι φαίνεται, χάσαμε δύο χρόνια χωρίς να έχει προωθηθεί τίποτα. Ποια προγράμματα αλλάξατε; Γιατί είχαμε αυτή την καθυστέρηση;

Τρίτη ερώτηση: Πόσες χιλιάδες θέσεις εργασίας, με βάση αυτά που μας λέτε –και επιφυλάσσομαι να τα δω, γιατί πρέπει να έχουμε αναλυτικά στοιχεία μπροστά μας-, δημιουργήθηκαν; Πρέπει να λάβουμε υπ’ όψιν μας ότι στα υπόλοιπα κράτη-μέλη δημιουργήθηκαν εκατό χιλιάδες θέσεις εργασίας.

Τέλος, κύριε Υπουργέ, από αυτά τα πολλά που μας είπατε –αν θυμάμαι καλά ότι 500 εκατομμύρια περίπου έχουν εγκριθεί, αντί για δύο και παραπάνω που θα έπρεπε, με βάση, επαναλαμβάνω, τον μέσο όρο- μπορείτε να μας πείτε αν κάποια από αυτά είναι επενδύσεις τις οποίες είχατε πολεμήσει με κάθε τρόπο ως αντιπολίτευση; Για παράδειγμα, εντάσσονται σε αυτά που μας είπατε οι αιτήσεις των Γερμανών της «FRAPORT» για τα αεροδρόμια, ναι ή όχι; Εντάσσονται άλλες επενδύσεις μεγάλες, ενεργειακές που ήταν απολύτως έτοιμες από τον ιδιωτικό τομέα και τις οποίες επίσης καθυστερήσατε;

Επιπλέον, αναφορικά με τις μικρομεσαίες επιχειρήσεις που αντικειμενικά αποτελούν έναν πολύ βασικό μοχλό ανάπτυξης της χώρας, μπορείτε να μας πείτε πόσα δάνεια μικρομεσαίων επιχειρήσεων έχετε προωθήσει, για να τα συγκρίνουμε με τα διακόσιες χιλιάδες δάνεια μικρομεσαίων επιχειρήσεων που έχουν δώσει όλες οι υπόλοιπες χώρες στο πλαίσιο του πακέτου Γιούνκερ;

Επί αυτών των ερωτημάτων, κύριε Υπουργέ, παρακαλώ πολύ να έχουμε την απάντησή σας. Διαφορετικά, φαίνεται ότι έχουμε εντελώς άλλο επίπεδο αναφοράς και εσείς προφανώς μας μιλάτε για ζητήματα, τα οποία δεν στηρίζονται στο μέτρο σύγκρισης που πρέπει να έχουν όλα τα ευρωπαϊκά κράτη μέλη.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Χαίρομαι που δεν αμφισβητείτε τα συνολικά στοιχεία και θέλετε την ανάλυση επένδυση προς επένδυση που γίνεται στο σχέδιο Γιούνκερ. Περιλαμβάνει και τη δανειοδότηση της επένδυσης της «FRAPORT», που υπονοήσατε, και είναι στα στοιχεία που καταθέτω, τα οποία είναι όλα από την Ευρωπαϊκή Τράπεζα Επενδύσεων.

(Στο σημείο αυτό ο Υπουργός Οικονομίας, Ανάπτυξης και Οικονομικών κ. Γεώργιος Σταθάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιτρέψτε μου όμως να αναφερθώ στο παρελθόν. Όταν γίναμε Κυβέρνηση παραλάβαμε έναν κατάλογο έργων, ο οποίος ήταν τίτλοι έργων και ένα τρομερό ποσό 400 δισεκατομμυρίων.

**ΙΩΑΝΝΗΣ ΜΑΝΙΑΤΗΣ:** Ήταν 40-41 δισεκατομμύρια.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Έχετε δίκιο, ήταν 40 δισεκατομμύρια. Αυτά ήταν ανώριμα έργα, επαναλαμβάνω τίτλοι. Αυτό που κάναμε εμείς ήταν το εξής απλό. Από όλον αυτόν τον κατάλογο των έργων, θα αναφερθώ στα συγκεκριμένα έργα. Το σχέδιο Γιούνκερ έτρεχε, ξεκινούσε και άρα έπρεπε να έχεις ώριμα έργα. Υπενθυμίζω ότι το σχέδιο Γιούνκερ αφορά αποκλειστικά ιδιωτικές επενδύσεις και ΣΔΙΤ, δεν αφορά δημόσια έργα αυτά καθαυτά παρά μόνο υπό πολύ συγκεκριμένους όρους.

Άρα τα έργα τα οποία επικαλείσθε ήταν ένας κατάλογος με μηδενική ωριμότητα. Αυτό που κάναμε ήταν να ξεχωρίσουμε έναν κατάλογο έργων, τα οποία είχαν ωριμότητα, κατάλογο τον οποίο και έχουμε αναρτήσει αναζητώντας την προσέλκυση επενδύσεων.

Τώρα όσον αφορά τις συγκεκριμένες κατηγορίες έργων, τη μία κατηγορία σάς την είπα πολύ απλά και είναι τα συνολικά στοιχεία σχετικά με το πώς έχει εκδηλωθεί. Η δεύτερη κατηγορία αφορά τη δανειοδότηση μικρομεσαίων επιχειρήσεων και αναφέρθηκα στα συγκεκριμένα δανειοδοτικά εργαλεία που έχουν ξεκινήσει.

Όσον αφορά την τρίτη κατηγορία, θα ήθελα να υπενθυμίσω ότι η χρηματοδότηση των μικρομεσαίων επιχειρήσεων έχει πλέον εν εξελίξει πολύ μεγάλα πακέτα μαζί και το fund of funds που ετοιμάζουμε από κοινού με την Ευρωπαϊκή Τράπεζα Επενδύσεων και τον ΕFSI και υπολογίζουμε ότι οι χρηματοδοτικοί πόροι για τις μικρομεσαίες επιχειρήσεις θα ξεπεράσουν τα 2,5 δισεκατομμύρια στους αμέσως επόμενους μήνες.

Έρχομαι στο τέταρτο στοιχείο. Μέχρι το τέλος του 2016 η Ελλάδα θα έχει απορροφήσει από το σχέδιο Γιούνκερ περίπου 2 δισεκατομμύρια. Άρα υπερκαλύπτει αυτό το οποίο υπονοήσατε. Επαναλαμβάνω ότι τα στοιχεία που την κατατάσσουν την πέμπτη χώρα στο σχέδιο Γιούνκερ είναι της Κομισιόν.

Από τα έργα τώρα, τον μακρύ κατάλογο των έργων, επιτρέψτε μου να επισημάνω αυτά για τα οποία έχουμε συμφωνία με την ΕΤΕΠ για απευθείας χρηματοδότηση. Αυτά είναι τρία πολύ σημαντικά αναπτυξιακά έργα: πρώτον, η νέα Γραμμή 4 του μετρό της Αθήνας προϋπολογισμού 1,5 δισεκατομμυρίου, 75% δανειοδότηση από την ΕΤΕΠ και 25% από το ΕΣΠΑ, δεύτερον, η διασύνδεση ηλεκτρική Κρήτης-Πελοποννήσου προϋπολογισμού 300 εκατομμυρίων, 50% από δανειακά κεφάλαια από την ΕΤΕΠ και 50% από το ΕΣΠΑ και, τρίτον, η επέκταση του δικτύου φυσικού αερίου σε δεκαέξι πόλεις της Ανατολικής Μακεδονίας-Θράκης, Κεντρικής Μακεδονίας και της Στερεάς Ελλάδας προϋπολογισμού 280 εκατομμυρίων, 50% από το ΕΣΠΑ και 50% από την Ευρωπαϊκή Τράπεζα Επενδύσεων.

Επιτρέψτε μου επίσης να υπενθυμίσω ότι η ΕΤΕΠ στις 15 Ιουλίου του 2016 υπέγραψε συμφωνία με το ελληνικό δημόσιο ύψους 180 εκατομμυρίων για τη χρηματοδότηση του Ελληνικού Ιδρύματος Έρευνας και Καινοτομίας και παράλληλα σε προχωρημένο στάδιο βρίσκεται η σύναψη δανεικής σύμβασης πάλι με το δημόσιο ύψους 135 εκατομμυρίων για την υλοποίηση ενός μεγάλου προγράμματος πανεπιστημιακών κτηριακών υποδομών στα πανεπιστήμιά μας.

Το συμπέρασμα είναι ότι τα δεδομένα είναι συντριπτικά. Η Ελλάδα είναι πέμπτη χώρα στην Ευρώπη σε απορρόφηση του σχεδίου Γιούνκερ, η Ευρωπαϊκή Τράπεζα Επενδύσεων είναι παρούσα στην Ελλάδα με επιταχυνόμενους ρυθμούς συμφωνιών και δείχνει πολύ ισχυρή εμπιστοσύνη στην ελληνική οικονομία με όλο το φάσμα των εργαλείων που ενεργοποιεί.

Καταλήγω ότι η ελληνική Κυβέρνηση αξιοποιεί με συμπληρωματικότητα όλα τα διαθέσιμα εργαλεία, σύντομα θα δημιουργήσει και άλλα, με στόχο τη βέλτιστη οικονομική και κοινωνική αποδοτικότητα.

Σας ευχαριστώ.

**ΙΩΑΝΝΗΣ ΜΑΝΙΑΤΗΣ:** Κυρία Πρόεδρε, θα μπορούσατε σας παρακαλώ να μου δώσετε ένα λεπτό;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, κύριε Μανιάτη, γιατί ακολουθεί η επερώτηση και μετά θα πρέπει να απαντήσει και ο κύριος Υπουργός και δεν προλαβαίνουμε.

**ΙΩΑΝΝΗΣ ΜΑΝΙΑΤΗΣ:** Μόνο ένα λεπτό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα πρέπει πλέον να τηρούμε το χρόνο, γιατί οι διαδικασίες γίνονται μακρόσυρτες.

Εν πάση περιπτώσει, έχετε τον λόγο για ένα λεπτό.

**ΙΩΑΝΝΗΣ ΜΑΝΙΑΤΗΣ:** Ευχαριστώ, κυρία Πρόεδρε.

Κύριε Υπουργέ, μάς αναφέρατε τα τρία μεγάλα έργα, δηλαδή τη Γραμμή 4 του μετρό, την ηλεκτρική διασύνδεση της Κρήτης και την επέκταση του φυσικού αερίου σε δεκαέξι πόλεις, που ήταν ήδη στον προηγούμενο κατάλογο από τον Δεκέμβριο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ήταν ανώριμα. Τώρα τα ωριμάζουμε.

**ΙΩΑΝΝΗΣ ΜΑΝΙΑΤΗΣ:** Ήταν απολύτως ώριμα από τότε. Μπορείτε να μου πείτε γιατί έπρεπε να χάσουμε δύο χρόνια και τώρα να μας λέτε, με καθυστέρηση δύο ετών, όταν την ίδια στιγμή δεν μου δώσατε απάντηση –η απάντηση δεν αφορά εμένα, αφορά τους Έλληνες πολίτες- πόσες χιλιάδες θέσεις εργασίας από τις εκατό χιλιάδες που δημιουργήθηκαν στην υπόλοιπη Ευρώπη, έχουμε κι εμείς;

Επιπλέον, επιτρέψτε μου να σας πω, κύριε Υπουργέ, ότι έχει μεγάλη σημασία να δούμε από τα διακόσιες χιλιάδες δάνεια, πόσα δάνεια δόθηκαν στις ελληνικές μικρομεσαίες. Μην μου λέτε ότι η Ευρωπαϊκή Τράπεζα Επενδύσεων συμμετέχει. Συμμετέχει εδώ και πάνω από δυο δεκαετίες σε επενδυτικά προγράμματα της χώρας και έχει βοηθήσει με χρηματοδότηση σε πάρα πολλά έργα και υποδομής αλλά και ιδιωτικά έργα.

Η ερώτηση, λοιπόν, είναι ποια έργα αλλάξατε, ποια έργα ωριμάσατε και ποια από αυτά τα έργα...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν θα ανοίξουμε συζήτηση τώρα, κύριε Μανιάτη.

**ΙΩΑΝΝΗΣ ΜΑΝΙΑΤΗΣ:** ...έχουμε χάσει δύο χρόνια τώρα, ενώ υπήρχαν και θα μπορούσαν να έχουν προωθηθεί από τον Φεβρουάριο του 2015;

Ευχαριστώ πολύ, κυρία Πρόεδρε, για την κατανόησή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, αν θέλετε απαντήστε.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Πραγματικά, δεν μπορώ να σας παρακολουθήσω. Το σχέδιο Γιούνκερ ξεκίνησε τον Ιούλιο του 2015. Εσείς λέτε: «τι κάνατε πριν από τον Ιούλιο του 2015, πριν ξεκινήσει το σχέδιο Γιούνκερ».

Δεύτερον, ο κατάλογος των έργων –σας το επαναλαμβάνω για πολλοστή φορά- ήταν εικονικός. Ωρίμανση μηδενική.

Τρίτον, επιλέξαμε τα έργα, τα οποία ανακοινώσαμε εν ευθέτω χρόνο, και για τέσσερα από αυτά έχουμε προχωρημένες συμφωνίες. Τι άλλο να σας πω;

Τέταρτον, σχετικά με τις μικρομεσαίες επιχειρήσεις και πόσες θέσεις εργασίας δημιουργήθηκαν, σας κατέθεσα τα επίσημα στοιχεία της Κομισιόν. Από τον δεύτερο πυλώνα έχουν ιδρυθεί χίλιες εκατό θέσεις εργασίας και από τα χρηματοδοτικά προγράμματα των μικρομεσαίων επιχειρήσεων, τα 563 εκατομμύρια που σας ανέφερα, τώρα ξεκινάνε οι δανειοδοτήσεις. Τώρα τα πήρε η Εθνική Τράπεζα και η Probank. Σας έχω όλα τα στοιχεία της Κομισιόν.

Επιμένετε σε κάτι. Αποδεχτείτε τα στοιχεία της Κομισιόν. Αποδεχτείτε ότι η Ελλάδα είναι πρώτη σε απορρόφηση από το πακέτο Γιούνκερ, με εξαίρεση τις τέσσερις μεγάλες οικονομίες. Είμαστε στη διάθεσή σας για όσες λεπτομέρειες θέλετε.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε πολύ.

Επειδή δεν έχουν έρθει και οι επερωτώντες Βουλευτές, θα αξιοποιήσω τον χρόνο για να πω για τις επίκαιρες ερωτήσεις που δεν θα συζητηθούν.

Η τρίτη με αριθμό 1329/26-9-2016 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου-Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής,σχετικά με το μέλλον της πλοηγικής υπηρεσίας, δεν θα συζητηθεί λόγω κωλύματος του Υπουργού, καθώς ο κ. Δρίτσας θα βρίσκεται στην ορκωμοσία Δοκίμων Αξιωματικών.

Επίσης, λόγω κωλύματος του Υπουργού Υγείας κ. Ανδρέα Ξανθού, ο οποίος θα βρίσκεται στα Ιωάννινα, δεν θα συζητηθούν οι εξής ερωτήσεις:

Η πέμπτη με αριθμό 1335/27-9-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας,σχετικά με τα Κέντρα Υγείας Μοιρών του Δήμου Φαιστού Ηρακλείου Κρήτης.

Η δεύτερη εκ των αναφορών-ερωτήσεων με αριθμό 7519/4-8-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με τη ρύθμιση του ζητήματος της επιστροφής ως αχρεωστήτως καταβληθέντων των επιδομάτων θέσεων ευθύνης των υπαλλήλων του ΚΕΕΛΠΝΟ.

Επίσης, λόγω κωλύματος του Υπουργού Περιβάλλοντος και Ενέργειας κ. Πάνου Σκουρλέτη, ο οποίος θα βρίσκεται σε διυπουργική συνάντηση για τις επενδύσεις, δεν θα συζητηθεί η πρώτη με αριθμό 1331/27-9-2016 επίκαιρη ερώτηση δεύτερου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Περιβάλλοντος και Ενέργειας, σχετικά με την πρόσληψη εργατικού προσωπικού στη λιγνιτική μονάδα «Πτολεμαΐδα V» με διαφανή κριτήρια από τα μητρώα του ΟΑΕΔ.

Η τέταρτη με αριθμό 1327/26-9-2016 επίκαιρη ερώτηση δεύτερου κύκλου του Βουλευτή Αρκαδίας  της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου προς τον Υπουργό Αγροτικής Ανάπτυξης και Τροφίμων, σχετικά με την αποζημίωση αγροτών λόγω των τεράστιων καταστροφών που προκλήθηκαν σε καλλιέργειες και ζωικό κεφάλαιο στην Αρκαδία από τη θεομηνία της 25ης Ιουνίου, δεν θα συζητηθεί λόγω κωλύματος του Υπουργού Αγροτικής Ανάπτυξης και Τροφίμων κ. Ευάγγελου Αποστόλου, ο οποίος θα βρίσκεται σε ημερίδα στη Λαμία.

Επίσης, για τον ίδιο λόγο δεν θα συζητηθεί η πέμπτη με αριθμό 1336/27-9-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς  Αγροτικής Ανάπτυξης και ΤροφίμωνκαιΟικονομικών, σχετικά με τις καταστροφές ελαιόδεντρων από πυρκαγιά στον Νομό Λάρισας.

Η όγδοη με αριθμό 1288/19-9-2016 επίκαιρη ερώτηση δεύτερου κύκλου του Ανεξάρτητου Βουλευτή Λακωνίας  κ. Λεωνίδα Γρηγοράκου προς τον Υπουργό Υγείας, σχετικά με την διαδικασία επιλογής διευθυντών στο Εθνικό Σύστημα Υγείας (ΕΣΥ), δεν θα συζητηθεί λόγω φόρτου εργασίας του Αναπληρωτή Υπουργού Υγείας κ. Παύλου Πολάκη.

Επίσης, για τον ίδιο λόγο δεν θα συζητηθεί η ένατη με αριθμό 1263/13-9-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος τον Υπουργό Υγείας,σχετικά με την αντιμετώπιση των προβλημάτων των δημόσιων νοσοκομείων εξαιτίας των ελλείψεων σε σύγχρονο ιατροτεχνολογικό εξοπλισμό.

Η δέκατη με αριθμό 1292/19-9-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον ΥπουργόΥποδομών, Μεταφορών και Δικτύων,σχετικά με τη «Νότια χάραξη» στην Πατρών – Πύργου, δεν θα συζητηθεί λόγω κωλύματος του Υπουργού Υποδομών, Μεταφορών και Δικτύων κ. Χρήστου Σπίρτζη, ο οποίος θα βρίσκεται σε διυπουργική επιτροπή.

Η ενδέκατη με αριθμό 1248/12-9-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με το κόστος των «εκπροσώπων των θεσμών» στο δημόσιο, δεν θα συζητηθεί λόγω φόρτου εργασίας του Υπουργού Οικονομικών κ. Ευκλείδη Τσακαλώτου.

Για τον ίδιο λόγο δεν θα συζητηθεί η τρίτη με αριθμό 5298/373/11-5-2016 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με το κόστος διαπραγματεύσεων με τους θεσμούς σε πολυτελή ξενοδοχεία, καθώς και η με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκουπρος τον Υπουργό Οικονομικών,σχετικά με την αποζημίωση των μεριδιούχων συνεταιριστικών τραπεζών.

Η πρώτη με αριθμό 6377/23-6-2016 ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Οικονομικών, σχετικά με τον συντελεστή ΦΠΑ 24% για τα ζώντα παραγωγικά ζώα, δεν θα συζητηθεί λόγω ανειλημμένων υποχρεώσεων του Αναπληρωτή Υπουργού Οικονομικών κ. Αλεξιάδη.

Η δεύτερη με αριθμό 1334/27-9-2016 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομίας, Ανάπτυξης και Τουρισμού, σχετικά με την επιδότηση συστήματος εισροών – εκροών στα πρατήρια υγρών καυσίμων, δεν θα συζητηθεί λόγω κωλύματος της Υφυπουργού Οικονομίας, Ανάπτυξης και Τουρισμού κ. Θεοδώρας Τζάκρη, η οποία θα βρίσκεται σε σύσκεψη στο Μαξίμου.

Η τρίτη με αριθμό 1337/27-9-2016 επίκαιρη ερώτηση του δεύτερου κύκλου του Βουλευτή Επικρατείας του Λαϊκού Συνδέσμου – Χρυσή Αυγή κ. Χρήστου Παππά προς τον Υπουργό Εξωτερικών, σχετικά με την ενέργεια εθνικής μειοδοσίας με την απουσία ελληνικής σημαίας σε συνάντηση του Πρωθυπουργού με τον Πρόεδρο της Τουρκίας», δεν θα συζητηθεί λόγω ανειλημμένων υποχρεώσεων του Υπουργού Εξωτερικών κ. Νικολάου Κοτζιά.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 34/28/1-8-16 επίκαιρη επερώτηση των Βουλευτών της Νέας Δημοκρατίας κ.κ. Κωνσταντίνου Κατσαφάδου, Θεοδώρας Μπακογιάννη, Βασιλείου Κικίλια, Κωνσταντίνου Αχ. Καραμανλή, Εμμανουήλ (Μάνου) Κόνσολα, Κωνσταντίνου Τσιάρα, Φωτεινής Αραμπατζή, Χαραλάμπου Αθανασίου, Σάββα Αναστασιάδη, Ιωάννη Ανδριανού, Μαρίας Αντωνίου, Άννας-Μισέλ Ασημακοπούλου, Γεωργίου Βαγιωνά, Αποστόλου Βεσυρόπουλου, Κωνσταντίνου Βλάση, Γεωργίου Βλάχου, Μαυρουδή (Μάκη) Βορίδη, Σοφίας Βούλεψη, Ιωάννη Βρούτση, Γεωργίου Γεωργαντά, Σπυρίδωνος- Αδώνιδος Γεωργιάδη, Γεράσιμου Γιακουμάτου, Στέργιου Γιαννάκη, Κωνσταντίνου Γκιουλέκα, Αθανασίου Δαβάκη, Χρίστου Δήμα, Αναστασίου (Τάσου) Δημοσχάκη, Αθανασίου Καββαδά, Νικήτα Κακλαμάνη, Σταύρου Καλαφάτη, Άννας Καραμανλή, Θεοδώρου Καράογλου, Γεωργίου Καρασμάνη, Γεωργίου Κασαπίδη, Συμεών (Σίμου) Κεδίκογλου, Χρήστου Κέλλα, Νίκης Κεραμέως, Όλγας Κεφαλογιάννη, Ιωάννη Κεφαλογιάννη, Κωνσταντίνου Κουκοδήμου, Δημητρίου Κυριαζίδη, Παναγιώτη (Νότη) Μηταράκη, Ευαγγέλου Μπασιάκου, Χρήστου Μπουκώρου, Αθανασίου Μπούρα, Βασιλείου Οικονόμου, Νικολάου Παναγιωτόπουλου, Ιωάννη Πλακιωτάκη, Ελένης Ράπτη, Μάριου Σαλμά, Κωνσταντίνου Σκρέκα, Κωνσταντίνου Τζαβάρα, Θεοδώρου Φορτσάκη, Μάξιμου Χαρακόπουλου, Κωνσταντίνου (Κωστή) Χατζηδάκη, Ευαγγέλου- Βασιλείου Μεϊμαράκη, Αντωνίου Σαμαρά προς τους Υπουργούς Εσωτερικών και Διοικητικής Ανασυγκρότησης, Εθνικής Άμυνας, Εξωτερικών και Οικονομικών, σχετικά με την ανάγκη ύπαρξης εναλλακτικού σχεδίου για το μεταναστευτικό μπροστά στον υπαρκτό πλέον κίνδυνο κατάρρευσης της συμφωνίας Ευρωπαϊκής Ένωσης-Τουρκίας.

Κοινοβουλευτικοί Εκπρόσωποι για τη συζήτηση της σημερινής επίκαιρης επερώτησης θα είναι από τη Νέα Δημοκρατία ο κ. Βασίλης Κικίλιας, από τον ΣΥΡΙΖΑ ο κ. Ηλίας Καματερός, από τη Χρυσή Αυγή ο κ. Ηλίας Κασιδιάρης, από τη Δημοκρατική Συμπαράταξη ΠΑΣΟΚ-ΔΗΜΑΡ ο κ. Αθανάσιος Θεοχαρόπουλος, από το ΚΚΕ ο κ. Χρήστος Κατσώτης, από το Ποτάμι ο κ. Ιάσων Φωτήλας, από τους ΑΝΕΛ ο κ. Δημήτριος Καμμένος και από την Ένωση Κεντρώων ο κ. Γεώργιος-Δημήτριος Καρράς.

Επίσης, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε επισκέπτες από το Ίδρυμα «Η ΘΕΟΤΟΚΟΣ» στο Ίλιον Αττικής.

Σάς καλωσορίζουμε στο ελληνικό Κοινοβούλιο.

(Χειροκροτήματα απ’ όλες τις πτέρυγες της Βουλής)

Τον λόγο έχει ο πρώτος επερωτών κ. Κωνσταντίνος Κατσαφάδος για δέκα λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η έννοια της επίκαιρης επερώτησης κρίνεται από το περιεχόμενο αλλά και από την ίδια την πραγματικότητα. Δυστυχώς το γεγονός ότι η Κυβέρνηση επέλεξε να συζητηθεί η επίκαιρη επερώτηση, που καταθέσαμε πενήντα επτά Βουλευτές της Νέας Δημοκρατίας, δύο μήνες μετά λέει πολλά για την αντίληψη την οποία έχει όχι μόνο για τον κοινοβουλευτικό έλεγχο αλλά και για τη σοβαρότητα του προβλήματος.

Καταθέσαμε τη συγκεκριμένη επερώτηση λίγο μετά τα γεγονότα από την απόπειρα πραξικοπήματος στην Τουρκία, επιχειρώντας να ευαισθητοποιήσουμε την Κυβέρνηση, να προειδοποιήσουμε για τους κινδύνους και να επισημάνουμε τις αβελτηρίες της πολιτικής της, οι οποίες δημιουργούν μια εκρηκτική κατάσταση στο μεταναστευτικό.

Ο κ. Τσίπρας και η Κυβέρνησή σας, κύριοι Υπουργοί, είχαν την τύχη να έχουν απέναντί τους μια υπεύθυνη Αξιωματική Αντιπολίτευση. Γιατί ο Κυριάκος Μητσοτάκης και η Νέα Δημοκρατία προσέγγισαν με υπευθυνότητα το μεγάλο πρόβλημα του μεταναστευτικού. Δεν το είδαν ως μια ευκαιρία για να μπορέσουν να αλιεύσουν δυσαρεστημένους ή εξοργισμένους ψηφοφόρους -κάτι το οποίο δυστυχώς δεν κάνατε εσείς στα χρόνια που βρισκόσασταν στη θέση της Αξιωματικής Αντιπολίτευσης- κάτι το οποίο είναι ωφέλιμο και σημαντικό για μείζονα εθνικά ζητήματα, τα οποία απασχολούν το παρόν και το μέλλον αυτής της χώρας.

Κύριοι Υπουργοί, το μεταναστευτικό έχει τέσσερις σοβαρές διαστάσεις. Η πρώτη έχει να κάνει με την ανθρωπιστική προσέγγιση του προβλήματος. Η δεύτερη σχετίζεται με ζητήματα εθνικής ασφαλείας. Η τρίτη έχει τις οικονομικές και κοινωνικές προεκτάσεις, τις οποίες δημιουργεί στο εσωτερικό της χώρας. Και η τέταρτη συνδέεται με τις διεθνείς σχέσεις της χώρας, σε ό,τι αφορά την ευρωπαϊκή και παγκόσμια διάσταση του προβλήματος. Δυστυχώς και στους τέσσερις αυτούς άξονες έχετε αποτύχει.

Αποτύχατε στην ανθρωπιστική διάσταση του προβλήματος, γιατί ανθρωπισμός δεν είναι να στοιβάζονται δεκάδες χιλιάδες άνθρωποι σε ακατάλληλους χώρους χωρίς τις βασικές συνθήκες υγιεινής. Δεν μπορεί να αισθάνεστε περήφανοι, τόσο για την Ειδομένη, για τους καταυλισμούς της Ειδομένης, όσο και για τον καταυλισμό στο λιμάνι του Πειραιά αλλά και τους σύγχρονους καταυλισμούς, τους οποίους έχετε κάνει στη Χίο, στη Μυτιλήνη και σε άλλες περιοχές.

Ενδεικτικά για τα Πρακτικά καταθέτω την έκθεση της Διεθνούς Αμνηστίας, την πρόσφατη έκθεση, όπου σας κατηγορεί για σοβαρές παραλείψεις.

(Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν χρειάζεται να σας πω τα καθημερινά προβλήματα, τα οποία δημιουργούνται στα νησιά, την έκρηξη βίας, τους βιασμούς, το εμπόριο ναρκωτικών και όλη αυτή την παραβατικότητα, η οποία έχει αναπτυχθεί μέσα σε αυτούς τους καταυλισμούς.

Δυστυχώς, όμως, αποτύχατε πλήρως και στην προάσπιση της εθνικής μας ασφάλειας. Οι χώρες έχουν χερσαία, εναέρια και έχουν επίσης και θαλάσσια σύνορα -αυτό, λοιπόν, θα έπρεπε να το πείτε στον κύριο Πρωθυπουργό, γιατί φαίνεται ότι το ξεχνάει- και δυστυχώς αυτά τα σύνορα έχουν καταργηθεί από τις επιλογές σας.

Αποτύχατε στην αντιμετώπιση της οικονομικής και κοινωνικής επίπτωσης στο εσωτερικό της χώρας. Η διαχείριση του μεταναστευτικού έγινε μια τεράστια «μπίζνα» με απευθείας αναθέσεις. Στήθηκε ένα «πάρτι» γύρω από τις μη κυβερνητικές οργανώσεις. Την ίδια στιγμή ο τουρισμός μας και η τοπική οικονομία των νησιών δέχτηκαν ένα σκληρό πλήγμα αλλά και όχι μόνο.

Γνωρίζετε ποιες ήταν οι απώλειες στην οικονομία από την κατάληψη της σιδηροδρομικής γραμμής της Ειδομένης; Ξέρετε πόσο μας στοίχισε αυτή η ιστορία; Σε κοινωνικό επίπεδο η υπέρμετρη επιβάρυνση των περιοχών φέρνει στα όριά της την κοινωνία, μια κοινωνία η οποία έσπευσε να δώσει αγάπη, τροφή, είδη πρώτης ανάγκης σε όλους αυτούς τους ανθρώπους, αλλά πλέον έχουν φτάσει όλοι στα όριά τους.

Αποτύχατε να διαχειριστείτε το πρόβλημα σε ευρωπαϊκό και διεθνές επίπεδο. Η Ελλάδα δεν έγινε μέρος του προβλήματος. Έγινε η ίδια πρόβλημα και η ευθύνη είναι όλη δική σας. Τα σύνορα της Ευρωπαϊκής Ένωσης, όπως όλοι γνωρίζουμε από το καλοκαίρι, έχουν πλέον μεταφερθεί στα βόρεια σύνορα της πατρίδας μας και η Ελλάδα αποτελεί έναν ενδιάμεσο χώρο, μια αποθήκη ψυχών.

Η Κυβέρνηση, δέσμια των ιδεοληψιών της αλλά και της επιεικώς απαράδεκτης επιλογής της να συνδέσει το μεταναστευτικό με τη διαπραγμάτευση με τους δανειστές, άφησε τη χώρα κυριολεκτικά στο έλεος του θεού, υπονομεύοντας ζωτικά εθνικά θέματα. Υπήρξε εμπλοκή των δυνάμεων του ΝΑΤΟ με τις περιπολίες στο Αιγαίο. Άραγε είχατε ενεργό συμμετοχή στη συμφωνία αυτή; Και αν είχατε, γιατί δεν ζητήσατε από το ΝΑΤΟ να περιπολεί μόνο στα τουρκικά παράλια; Γιατί εκεί ξέρετε ότι είναι το κύκλωμα διακίνησης μεταναστών.

Η συμφωνία της Ευρωπαϊκής Ένωσης με την Τουρκία πράγματι περιόρισε τις ροές. Ο αριθμός, όμως, αυτών που παρέμειναν στην Ελλάδα αυξανόταν και συνεχίζει να αυξάνεται. Γιατί; Γιατί δεν γίνονται μετεγκαταστάσεις. Γιατί; Γιατί δεν γίνονται επαναπροωθήσεις. Ο ίδιος ο Πρωθυπουργός την Κυριακή στην Αυστρία δήλωσε ότι οι καθημερινές ροές, τις οποίες έχουμε στα νησιά του ανατολικού Αιγαίου, είναι γύρω στους εκατόν πενήντα ανθρώπους την ημέρα και ο ίδιος ο Πρωθυπουργός δήλωσε ότι έχουν γίνει μόνο τέσσερις χιλιάδες μετεγκαταστάσεις και επαναπροωθήσεις. Όσους έρχονται, δηλαδή, σε έναν μήνα, τώρα που είναι εν ισχύι η συμφωνία, έχουμε διώξει σε έναν χρόνο.

Πρόσφατα ο Τούρκος πρέσβης στην Ευρωπαϊκή Ένωση, ο κ. Σελίμ Γενέλ, διαπίστωσε –και σας το λέω αυτό όσο πιο ευγενικά μπορώ- ότι η Ελλάδα δεν δείχνει ιδιαίτερο ενδιαφέρον για τις επαναπροωθήσεις. Σε αυτό το σημείο έχουμε φτάσει, κυρίες και κύριοι συνάδελφοι, την ώρα που τα νησιά βουλιάζουν από το βάρος που εσείς οι ίδιοι τους έχετε φορτώσει.

Καταθέτω στα Πρακτικά τη σχετική δήλωση του Τούρκου πρέσβη.

(Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνησή σας αρνείται να προχωρήσει στον διαχωρισμό προσφύγων και παράνομων μεταναστών. Τους θεωρείτε όλους a priori πρόσφυγες. Πιθανόν να τους θεωρείτε και μελλοντικούς, δυνητικούς σας ψηφοφόρους. Από πού άραγε έχετε αυτή τη νομιμοποίηση για να κάνετε ό,τι θέλετε, να αγνοείτε τους εθνικούς κινδύνους και να διαλύετε τον τουρισμό στα νησιά;

Όλο το 2014 στη χώρα μας είχαν εισέλθει σαράντα πέντε χιλιάδες τετρακόσιοι πενήντα δύο άνθρωποι. Από τον Ιανουάριο του 2015 με την αλλαγή της κυβέρνησης αλλά και της μεταναστευτικής πολιτικής της χώρας ο αριθμός αυτός αυξήθηκε ραγδαία. Το 2015 εισήλθαν στη χώρα μας οκτακόσιες εβδομήντα δύο χιλιάδες οκτακόσιοι ογδόντα ένας άνθρωποι, αύξηση 1820% και η πολιτική σας γνωρίζετε ότι διευκόλυνε αυτό το ρεύμα μετανάστευσης.

Η πιο σύντομη οδός προς την Ευρώπη είναι από την Τουρκία προς τη Βουλγαρία. Υπάρχει μια χερσαία οδός και σίγουρα είναι ασφαλέστερη σε σχέση με τον κίνδυνο να διαπλεύσεις το Αιγαίο. Και όμως εκεί οι ροές είναι μειωμένες. Γιατί; Γιατί πέρασε σε όλους το μήνυμα, κύριε Υπουργέ, που απορείτε, ότι η Ελλάδα είναι ανοιχτή στην παράνομη μετανάστευση. Για αυτόν τον λόγο έγινε η αύξηση των ροών.

Αυτή τη στιγμή η χώρα μας έχει καταστεί όμηρος της Τουρκίας. Με μεγάλη έκπληξη είδαμε όλοι τον κ. Ερντογάν -στην τελευταία του συνάντηση με τον Έλληνα Πρωθυπουργό- να συνδέει το μεταναστευτικό και τον έλεγχο των μεταναστευτικών ροών με τις ελληνοτουρκικές σχέσεις και τον κ. Τσίπρα να παρακολουθεί απαθής. Δηλαδή η Τουρκία, προκειμένου να εκμαιεύσει υποχωρήσεις στα εθνικά μας θέματα, θα μπορεί να ανοιγοκλείνει τη στρόφιγγα των μεταναστευτικών ροών, γιατί αυτή η Κυβέρνηση είναι αδύναμη να υπερασπιστεί την εθνική ασφάλεια και είναι δέσμια των ιδεοληψιών της, γιατί αρνείται να εφαρμόσει ένα συγκροτημένο, συνεκτικό και αποτελεσματικό εθνικό σχέδιο για το μεταναστευτικό.

Γνωρίζετε, κύριε Υπουργέ, τη χθεσινή δήλωση του κ. Ερντογάν, ο οποίος αμφισβητεί ακόμα και τη Συνθήκη της Λωζάνης.

Το καταθέτω και αυτό στα Πρακτικά.

(Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Τσίπρας, όμως, κύριε Υπουργέ, που και εσείς ήσασταν παρών σε αυτή τη συνάντηση, βαρύνεται για ένα ακόμα μεγάλο ατόπημα. Εμφανίζεται ο ίδιος ως επισπεύδων για την άρση της βίζας στους Τούρκους πολίτες. Προφανώς έχει διαπιστώσει ο ίδιος ότι τηρούνται οι προϋποθέσεις που θέτει το ευρωπαϊκό κανονιστικό πλαίσιο ασφαλείας, για να το υπερασπίζεται αυτό!

Ξεχάσατε όμως ότι κάποιοι από τους τζιχαντιστές, που συμμετείχαν στις τρομοκρατικές επιθέσεις της Ευρώπης, μπήκαν από τη Λέρο στην Ελλάδα παριστάνοντας τους πρόσφυγες. Είναι η πολιτική των ανοικτών συνόρων του κ. Τσίπρα που ήδη πληρώνουμε πολύ ακριβά!

Εδώ θέλω να ξεκαθαρίσω κάτι. Δεν δημιουργήσατε εσείς το πρόβλημα. Εσείς το διογκώσατε. Όλοι αποδεχόμαστε την ανάγκη να υπάρχει ένα ολοκληρωμένο σχέδιο για τη διαχείριση του μεταναστευτικού. Υπήρξε όμως κάποια μελέτη, κύριε Υπουργέ, για το πόσους πρόσφυγες ή παράνομους μετανάστες μπορεί να υποδεχθεί, να φιλοξενήσει και να αφομοιώσει η Ελλάδα; Και αν υπήρξε αυτή η μελέτη, θα ήθελα να μας πείτε το νούμερο. Μήπως το νούμερο είναι όσοι θα έρθουν τόσους ακόμα θα μας στείλουν πίσω; Και θα ήθελα σήμερα σε αυτή τη συζήτηση, κύριε Υπουργέ, να απαντήσετε ξεκάθαρα αν υπάρχει περίπτωση μέσα στο 2017 να υπάρξουν επαναπροωθήσεις προσφύγων και παράνομων μεταναστών από άλλες ευρωπαϊκές χώρες προς την Ελλάδα. Θα ήθελα να μου πείτε αν μπορείτε να το διαψεύσετε και να έχουμε μια κατηγορηματική απάντηση ότι δεν θα υπάρχουν. Όχι βέβαια ότι αυτό σημαίνει κάτι, κύριε Υπουργέ, γιατί εσείς ο ίδιος έχετε αυτοδιαψευστεί ουκ ολίγες φορές.

Θυμάστε που σας προειδοποιούσαμε ότι θα κλείσουν τα σύνορα της χώρας μας και εσείς το αποκλείατε. Θυμάστε που κοροϊδεύατε τις τοπικές κοινωνίες στα νησιά για να δεχθούν τη δημιουργία των hot spot; Τους λέγατε ότι οι πρόσφυγες και οι παράνομοι μετανάστες θα μείνουν εκεί για σαράντα οκτώ ώρες και στη συνέχεια θα φύγουν; Έγινε κάτι τέτοιο και δεν το ξέρουμε;

Τώρα που μετατρέψατε τα νησιά σε αποθήκες ψυχών και καθημερινά έχουμε συνέχεια επεισόδια, τι έχετε να τους πείτε; Τώρα που διαλύσατε τον τουρισμό στη Χίο, στη Μυτιλήνη, στην Κω και σε άλλα, τώρα που θα πληρώσουν αυτοί τους φόρους που τους επιβάλατε μέσα απ’ αυτές τις δύσκολες συνθήκες στον τουρισμό, τις οποίες βίωσαν, ποιοι θα είναι αυτοί που θα πληρώσουν το μάρμαρο;

Για ποιον λόγο, κύριε Υπουργέ, ακόμη και σήμερα δεν διαχωρίζετε τους πρόσφυγες από τους παράνομους μετανάστες; Από πού κι ως πού είναι πρόσφυγας κάποιος που έρχεται από το Πακιστάν, από το Μπαγκλαντές, από τις χώρες της Βορείου Αφρικής ή από το Ιράκ, όπου υπάρχουν ασφαλείς περιοχές; Γιατί ακόμα δεν έχουν ολοκληρωθεί τα κλειστά προαναχωρησιακά κέντρα;

Κύριε Υπουργέ, θα αναφερθώ αναλυτικά στη δευτερολογία μου και σε άλλες πτυχές της κυβερνητικής πολιτικής στο μεταναστευτικό, καταθέτοντας και προτάσεις όπως και οι συνάδελφοί μου. Οφείλετε όμως να συνειδητοποιήσετε ότι είστε υπεύθυνη Κυβέρνηση και όχι μη κυβερνητική οργάνωση. Μια μη κυβερνητική οργάνωση μπορεί να είναι ανεξέλεγκτη. Και όντως έχετε αφήσει τους αλληλέγγυους και τις μη κυβερνητικές οργανώσεις ανεξέλεγκτες. Όμως μια κυβέρνηση λογοδοτεί. Και λογοδοτεί απέναντι στον λαό και στα κρίσιμα εθνικά προβλήματα που αντιμετωπίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Τον λόγο έχει ο κ. Κεφαλογιάννης για πέντε λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κυρία Πρόεδρε.

Κύριοι Υπουργοί, ίσως είναι η μοναδική φορά που πράξατε καλώς που δεν προσήλθατε στην ώρα σας για να απαντήσετε στην επίκαιρη επερώτηση, γιατί δυστυχώς τα δεδομένα γύρω από τη διαχείριση του προσφυγικού αλλάζουν με τέτοιον ρυθμό που ίσως να χρειαζόμασταν μια επίκαιρη επερώτηση την εβδομάδα, προκειμένου να δοθούν απαντήσεις στα καίρια αυτά ερωτήματα. Και, δυστυχώς, τα δεδομένα για τη χώρα μας αλλάζουν προς το χειρότερο.

Αποδεικνύεται πως χειρότερο κι από μια κακή συμφωνία, όπως είναι αυτή με την Τουρκία, μεταξύ Τουρκίας και Ευρωπαϊκής Ένωσης, είναι η κακή εφαρμογή της συμφωνίας. Κακή βέβαια για τη χώρα μας, γιατί τόσο η Ευρώπη όσο και η Τουρκία κέρδισαν σε έναν βαθμό αυτά που αρχικά διεκδικούσαν. Η μεν Ευρώπη τον πολιτικό χρόνο, προκειμένου να διαχειριστεί το ζήτημα, η δε Τουρκία σημαντικούς οικονομικούς πόρους και μια δέσμευση για κατάργηση της βίζας κάποια στιγμή το επόμενο διάστημα.

Αποδεικνύεται τελικά κακή η συμφωνία για τη χώρα μας γιατί καθημερινά εγκλωβίζονται εντός της επικράτειας νέοι μετανάστες, οι οποίοι έφτασαν τους δεκατέσσερις χιλιάδες από την αρχή της συμφωνίας αυτής τον Μάρτιο. Προσέξτε. Όχι δεκατέσσερις χιλιάδες συνολικά στην επικράτεια αλλά δεκατέσσερις χιλιάδες στα νησιά του ανατολικού Αιγαίου. Δηλαδή, διπλάσιοι απ’ αυτούς που πραγματικά μπορούν να φιλοξενήσουν με βάση τις επίσημες δομές. Δεκατέσσερις χιλιάδες μετανάστες για τους οποίους πολύ λίγα πράγματα, δυστυχώς, μπορείτε να κάνετε. Ούτε μπορείτε να τους παράσχετε αξιοπρεπείς συνθήκες διαβίωσης ούτε να φυλάξετε επαρκώς εκείνους και τα παιδιά τους και, βεβαίως, ούτε να δημιουργήσετε κατάλληλες δομές για τα ασυνόδευτα παιδιά, ούτε να δημιουργηθούν και να διεκπεραιώσετε έγκαιρα τις αιτήσεις ασύλου και ούτε να τους επαναπροωθήσετε γρήγορα στην Τουρκία. Να, λοιπόν, γιατί εκτός από μια κακή συμφωνία υπάρχει και η κακή εφαρμογή της συμφωνίας αυτής.

Πώς αποτυπώνεται θεσμικά το συγκεκριμένο πλαίσιο; Στην τρίτη έκθεση που δημοσιεύθηκε μόλις προχθές σε σχέση με τη διαχείριση του μεταναστευτικού και προσφυγικού, η Κομισιόν επιχαίρει ότι μειώθηκαν οι ροές από την Τουρκία. Και πράγματι έτσι είναι.

Είναι, όμως, μια λειψή πραγματικότητα. Η άλλη όψη της πραγματικότητας είναι ότι αυξάνεται ο αριθμός των εγκλωβισμένων στα νησιά και στη χώρα μας, εγκλωβισμένους που η συμφωνία δεν επιτρέπει τη μεταφορά τους στην ηπειρωτική χώρα πριν διεκπεραιωθούν οι αιτήσεις που υποβάλλουν οι πρόσφυγες και οι μετανάστες.

Το πρώτο, λοιπόν, ερώτημα, το οποίο σας θέτουμε με βάση αυτή την επίκαιρη επερώτηση, είναι πώς σκοπεύετε να αντιμετωπίσετε αυτό το ζήτημα. Θα θέσετε, δηλαδή, με επίσημο τρόπο το θέμα της επανεξέτασης του ζητήματος της υποχρεωτικής παραμονής των εισερχομένων στα νησιά; Και αν ναι, πότε πρόκειται να το κάνετε; Περιμένετε, κύριε Υπουργέ, να έχουμε νέες εξεγέρσεις; Να καταστραφεί τελείως ο τουρισμός; Να υπάρχουν, δυστυχώς, φαινόμενα όπως αυτό στη Μόρια, σεξουαλικής κακοποίησης και άλλων προσφύγων και μεταναστών;

Μάθαμε μόλις χθες από ξένα δημοσιεύματα ότι η κ. Μέρκελ επέπληξε τον Έλληνα Πρωθυπουργό για τις καθυστερήσεις στο προσφυγικό. Δεν γνωρίζουμε, βεβαίως τους λόγους για τους οποίους το έκανε αυτό, μπορούμε όμως να τους φανταστούμε.

Πριν από έναν χρόνο δεσμευτήκατε για τριάντα χιλιάδες θέσεις φιλοξενίας των προσφύγων. Με βάση τα δικά σας στοιχεία, όπως προκύπτουν από τα αρμόδια Υπουργεία, φιλοξενείτε σε οργανωμένες δομές περί τους είκοσι επτά χιλιάδες. Ακόμα, λοιπόν, δεν έχει υλοποιηθεί η δέσμευση την οποία έχετε αναλάβει. Όσον αφορά τη μετεγκατάσταση από τον Νοέμβριο του 2015 έως σήμερα έχουν μετεγκατασταθεί τέσσερις χιλιάδες τετρακόσιοι πρόσφυγες, το οποίο αποτελεί ένα πολύ μικρό κλάσμα σε σχέση με τους τριάντα χιλιάδες. Και, πραγματικά, σας ρωτώ αν πιστεύετε ότι με τους ρυθμούς που διεκπεραιώνετε τις αιτήσεις αυτό μπορεί να συμβεί σε ένα εύλογο χρονικό διάστημα.

Και να δεχτώ ότι πράγματι η Ευρώπη δεν έχει κάνει αυτά, τα οποία είχε δεσμευτεί ή τουλάχιστον έχει κάνει ένα μέρος αυτών. Εσείς, όμως, τι κάνετε για αυτό; Πόσο ψηλά το έχετε θέσει ως προτεραιότητα; Τι απάντησε, για παράδειγμα, ο κ. Τσίπρας όταν η κ. Μέρκελ τον επέπληξε σε σχέση με τη διαχείριση του προσφυγικού; Έθεσε ο κύριος Πρωθυπουργός στους ομολόγους του το ζήτημα στην πολυδιαφημισμένη Διάσκεψη των Αθηνών; Και αν όχι, για ποιον λόγο δεν το συμπεριέλαβε στην επίσημη δήλωση;

Η Βουλγαρία, για παράδειγμα, κατάφερε να περάσει στα συμπεράσματα της Συνόδου Κορυφής στην Μπρατισλάβα πρόταση ότι η Ευρώπη θα προστατεύει τα σύνορά της σε σχέση με τις προσφυγικές ροές. Και σας ερωτώ: είναι ένα ζήτημα πιο σημαντικό από την παροχή βοήθειας στην Ελλάδα; Ζητήσατε να υπάρξει σαφής δέσμευση και έκκληση προς τις άλλες χώρες για βοήθεια όσον αφορά την παροχή ειδικών στη διεκπεραίωση στις αιτήσεις ασύλου;

Τέλος, κύριοι Υπουργοί, ποια είναι η απάντηση της Κυβέρνησης στη δήλωση του εκπροσώπου του γερμανικού Υπουργείου Εξωτερικών ότι η συμφωνία για μετεγκατάσταση δεν αφορά τους αιτούντες ασύλου στα νησιά; Είστε σε θέση να το διαψεύσετε; Γιατί κάτι τέτοιο, εφόσον ισχύει, αλλάζει όλα τα δεδομένα για την κατάσταση στα νησιά.

Σχετικά με τις επιστροφές στην Τουρκία όσων απορρίπτεται η αίτηση του ασύλου, πόσες έχουν πραγματοποιηθεί μέχρι σήμερα; Έχουν πραγματοποιηθεί πεντακόσιες εβδομήντα οκτώ. Από αυτούς πόσοι είναι μόνο Σύροι; Είναι πενήντα τρεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα χρησιμοποιήσω και μέρος της δευτερολογίας μου.

Σχετικά με τον ρυθμό διεκπεραίωσης των αιτήσεων ασύλου, πόσες συνεντεύξεις έχετε πάρει μέχρι στιγμής; Έχετε πάρει τρεις χιλιάδες τετρακόσιες ογδόντα πέντε.

Ας τα συνοψίσουμε, λοιπόν: Έξι μήνες μετά την υπογραφή της συμφωνίας, από τους δεκατέσσερις χιλιάδες νέους εγκλωβισμένους στα νησιά έχετε πάρει συνέντευξη μόλις στο 1/5 και έχετε επιστρέψει στην Τουρκία μόλις το 1/25. Έξι μήνες μετά την συμφωνία η Τουρκία έχει συμβασιοποιήσει 1,2 δισεκατομμύρια ευρώ και έχει εισπράξει 467 εκατομμύρια.

Εμείς, πραγματικά, δεν γνωρίζουμε αν έχετε ήδη αποστείλει τις δαπάνες προς πληρωμή για το 2015. Σύμφωνα με τα επίσημα στοιχεία, πρέπει να είναι 1/11 περίπου από αυτά τα οποία δικαιούμαστε από τους κοινοτικούς πόρους, ενώ αντίθετα, χρησιμοποιείτε πολύτιμους πόρους του κρατικού προϋπολογισμού από τα Υπουργεία, προκειμένου να γίνει η διαχείριση του συγκεκριμένου ζητήματος.

Έξι μήνες μετά δεν έχετε δημιουργήσει ειδικές δομές φιλοξενίας για τα ασυνόδευτα παιδιά, δεν έχει υπογραφεί το προεδρικό διάταγμα για την εφαρμογή της διαδικασίας προστασίας τους, ανίχνευσης της οικογένειάς τους και της νόμιμης εκπροσώπησης για τη χορήγηση ασύλου.

Σας ερωτώ αν είναι ηθικά αποδεκτή αυτή η κατάσταση και αν είναι ανθρωπιστικός τρόπος διαχείρισης του ζητήματος από την πλευρά της Κυβέρνησης.

Για όλους αυτούς τους λόγους, κύριοι Υπουργοί, η χώρα μας, μια χώρα που έχει αναλάβει ένα δυσανάλογα μεγάλο φορτίο στην προσφυγική κρίση, βρίσκεται σήμερα απολογούμενη στη διεθνή κοινότητα.

Η σκληρή αλήθεια, λοιπόν, είναι ότι η Κυβέρνηση έχει χάσει παντελώς την πρωτοβουλία των κινήσεων. Ακόμα και στα ζητήματα, στα οποία η χώρα μας έχει δίκιο σε σχέση με τις αιτιάσεις, που προβάλλονται από πλευράς της Ευρώπης, είναι παντελώς ανίκανη να υπερασπιστεί και να τα επικοινωνήσει σε βαθμό τέτοιον, ώστε στην ουσία να βγει και από πάνω.

Πού οδηγούμαστε, λοιπόν; Δυστυχώς, σε ένα νέο αδιέξοδο. Τους επόμενους μήνες ο κ. Ερντογάν θα πιέζει τους ηγέτες της Ευρωπαϊκής Ένωσης αυξομειώνοντας τις ροές. Το θύμα, δυστυχώς, αυτής της διελκυστίνδας θα είναι η χώρα μας. Αν δεν υπάρξει συμφωνία στο ζήτημα της κατάργησης της βίζας για τους Τούρκους πολίτες, δυστυχώς η αύξηση των ροών θα είναι δραματική.

Περιμένουμε, λοιπόν, να ακούσουμε από εσάς αν έχετε προετοιμαστεί γι’ αυτό το ενδεχόμενο. Όπως, επίσης, περιμένουμε να ακούσουμε πώς προετοιμάζεστε για το ενδεχόμενο επαναφοράς της εφαρμογής του «Δουβλίνο ΙΙ» -το έθεσε επίσημα ο Υπουργός Εσωτερικών- με την επακόλουθη επαναπροώθηση μεταναστών προς την πρώτη πύλη εισόδου, όπως είναι η Ελλάδα, γιατί τότε πραγματικά θα μιλάμε για έναν νέο εφιάλτη.

Ελπίζω, κύριοι Υπουργοί, σήμερα να δώσετε συγκεκριμένες και πειστικές απαντήσεις.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Σταύρος Καλαφάτης για πέντε λεπτά.

**ΣΤΑΥΡΟΣ ΚΑΛΑΦΑΤΗΣ:** Κυρία Πρόεδρε, πιθανόν εγώ να κάνω και χρήση της δευτερολογίας μου.

Κυρίες και κύριοι συνάδελφοι, κύριοι Υπουργοί, το μεταναστευτικό -προσφυγικό μέχρι πριν από λίγο καιρό λέγαμε ότι υπάρχει περίπτωση να βρεθεί μπροστά σε αδιέξοδο. Πιστεύω ότι αυτή τη στιγμή που μιλάμε, οι κίνδυνοι πλέον δεν είναι ενδεχόμενοι. Είναι πραγματικοί. Δεν είναι απλώς ορατοί. Αυτό, γιατί αποδεικνύεται ότι η διαχείριση του προσφυγικού – μεταναστευτικού από την Κυβέρνηση, όσον αφορά στο εξωτερικό, μπορεί να χαρακτηριστεί τουλάχιστον πλαδαρή, όσον αφορά στο εσωτερικό μπορεί να χαρακτηριστεί τουλάχιστον ανεπαρκής.

Θα αποφύγω να αναφερθώ στις παλινωδίες που χαρακτηρίζουν την Κυβέρνηση, όσον αφορά τις θέσεις τους σχετικά με τα όσα συμβαίνουν και ιδιαίτερα σε σχέση με τις αντιδράσεις της Τουρκίας, όπου πραγματικά βλέπουμε μέσα και από τη συμπεριφορά της γείτονος χώρας, να υπάρχει μεγάλος κίνδυνος κατάρρευσης της συμφωνίας. Και σε αυτό το ενδεχόμενο οι αντιδράσεις της Κυβέρνησης, είτε με επίσημες τοποθετήσεις είτε με τις αντιδράσεις τις διπλωματικές, δείχνουν ότι δεν αντιλαμβάνεται τον μεγάλο κίνδυνο που υπάρχει στο ζήτημα αυτό. Και δεν είναι μονάχα ο κίνδυνος της κατάρρευσης της συμφωνίας σε σχέση με τη συμπεριφορά της Τουρκίας και την ανύπαρκτη έως πλαδαρή αντίδραση της ελληνικής πλευράς. Υπάρχουν και άλλοι κίνδυνοι.

Μία άλλη άσχημη πτυχή της πραγματικότητας, για παράδειγμα, μας λέει ότι οι νέες ροές θα είναι αμιγώς μεταναστευτικές κι όχι προσφυγικές, καθώς τα στοιχεία καταδεικνύουν ότι από τις τελευταίες ροές περισσότερο από το 50% δεν προέρχεται από τη Συρία. Λίγο-πολύ, κυρίες και κύριοι συνάδελφοι, εκείνοι που έχουν φύγει έχουν φύγει ήδη και το αποτέλεσμα είναι ότι από εδώ και πέρα θα προωθούνται προς την Ελλάδα κυρίως όσοι είναι παράνομοι μετανάστες, οι οποίοι εκ των πραγμάτων, όπως φαίνεται, θα εγκλωβιστούν στη χώρα μας.

Να μιλήσουμε όμως και για άλλους ορατούς και άμεσους κινδύνους, κύριοι Υπουργοί. Ο ένας ονομάζεται «Δουβλίνο ΙΙ», αναθεωρημένος ως «Δουβλίνο ΙΙΙ», και ο άλλος είναι αυτός που αφορά την αποτυχία του προγράμματος για τη μετεγκατάσταση προσφύγων. Θυμόμαστε όλοι τις πρόσφατες δηλώσεις του Γερμανού Υπουργού Εσωτερικών Ντε Μεζιέρ και την απάντηση της Κομισιόν, διά στόματος της εκπροσώπου της Νατάσα Μπερτό, περί του ότι μέχρι την αναθεώρησή του πρέπει να εφαρμόζεται ο Κανονισμός «Δουβλίνο ΙΙ» και αναθεωρημένος ως «Δουβλίνο ΙΙΙ», που ορίζει ότι η πρώτη χώρα εισόδου προσφύγων - μεταναστών εντός Ευρωπαϊκής Ένωσης είναι υπεύθυνη να διεκπεραιώσει τα αιτήματα ασύλου τους.

Πρέπει να παραδεχθούμε ότι είναι έντονη η συζήτηση σε ευρωπαϊκό επίπεδο, σχετικά με το ενδεχόμενο επανένταξης των μεταφορών επιστροφών μεταναστών, τόσο από τη Γερμανία όσο και από άλλα κράτη – μέλη προς την Ελλάδα. Η ίδια η εκπρόσωπος της Ευρώπης μάλιστα τοποθέτησε χρονικά τη λήξη της αναστολής της εφαρμογής του «Δουβλίνο ΙΙΙ», που ισχύει από το 2011, στο τέλος Δεκεμβρίου 2016. Η αναθεώρηση της συνθήκης του κανονισμού αναμένεται να διαρκέσει για πάνω από δύο έτη.

Πού είναι το σχέδιο της Κυβέρνησης μπροστά στον ορατό αυτό κίνδυνο; Έχει εκπονηθεί; Ποιες προσπάθειες έχει καταβάλει η ελληνική Κυβέρνηση και με ποιες συγκεκριμένες προτάσεις ως προς την άμεση αναθεώρηση του κανονισμού.

Θεωρείτε πως αρκούν οι δηλώσεις του Πρωθυπουργού μέσω twitter ότι οι προτάσεις της επιτροπής για την αναθεώρηση είναι προς τη σωστή κατεύθυνση; Ποιες προσπάθειες έχουν καταβληθεί ακόμα και σε διμερές επίπεδο μεταξύ της ελληνικής Κυβέρνησης και άλλων ευρωπαϊκών χωρών που αντιδρούν στην πρόταση της επιτροπής για δημιουργία ενός ισορροπημένου και υποχρεωτικού μηχανισμού μετεγκατάστασης προσφύγων σε όλα τα κράτη – μέλη της Ευρωπαϊκής Ένωσης;

Κυρίες και κύριοι συνάδελφοι, πρέπει ακόμα να παραδεχθούμε τη μη εφαρμογή του προγράμματος μετεγκατάστασης. Ένα έτος μετά την έναρξη της ισχύος των προγραμμάτων μετεγκατάστασης συνολικά πεντέμισι χιλιάδες άτομα περίπου έχουν μετεγκατασταθεί από την Ελλάδα και την Ιταλία, τεσσερισήμισι χιλιάδες από την Ελλάδα και χίλιοι εκατό περίπου από την Ιταλία, αριθμός που αντιστοιχεί μόλις στο 3,5% του συνολικού αριθμού των εκατόν εξήντα χιλιάδων μετεγκαταστάσεων, που συμφωνήθηκαν σε ορίζοντα διετίας. Και με το δεδομένο αυτό μιλάμε για μετεγκατάσταση άλλων τριάντα χιλιάδων μέσα στο επόμενο έτος; Είναι εφικτός αυτός ο στόχος; Είναι έτοιμη η Κυβέρνηση γι’ αυτό;

Τι απαντάτε, κύριε Υπουργέ, στην πρόσφατη πρόταση της επιτροπής να μεταφερθούν πενήντα τέσσερις χιλιάδες θέσεις υποδοχής, που προορίζονταν για μετεγκατάσταση προσφύγων από την Ελλάδα, στο πρόγραμμα «Επανεγκατάσταση Προσφύγων» από την Τουρκία απευθείας στα κράτη – μέλη.

Δηλαδή, αντί να δεχθούν τα κράτη-μέλη πρόσφυγες από την Ελλάδα, να δεχθούν στη θέση τους πρόσφυγες απευθείας από την Τουρκία. Ποια είναι η θέση της ελληνικής Κυβέρνησης στην πρόταση αυτή; Διακινδυνεύει την εφαρμογή της μετεγκατάστασης περαιτέρω αυτός ο οιονεί συμψηφισμός; Δεν έχει λεχθεί τίποτα σε αυτό ο θέμα από την ελληνική Κυβέρνηση.

Από νωρίς, ως Νέα Δημοκρατία, τονίσαμε την ανάγκη διαχωρισμού των μεταναστών από τους πρόσφυγες, για να βρεθούμε μπροστά στην ιδεοληπτική εμμονή της Κυβέρνησης να θεωρεί όλους όσοι φθάνουν στα σύνορα μας αδιακρίτως πρόσφυγες, αγνοώντας τις ευρωπαϊκές αποφάσεις, τους ορισμούς του ΟΗΕ αλλά και τη Συνθήκη της Γενεύης, αντιτάσσοντας ως μόνο επιχείρημα τον ιδιότυπο ανθρωπισμό της Αριστεράς, τον οποίο διατυμπανίζουμε κιόλας προς όλες τις κατευθύνσεις με αίσθημα υπεροχής.

Το κακό, όμως, κύριοι Υπουργοί είναι ότι αυτός ο ανθρωπισμός δεν αναγνωρίζεται σε ευρωπαϊκό επίπεδο και διεθνές επίπεδο. Η Ελλάδα εγκαλείται από τη Διεθνή Αμνηστία, η οποία σε πρόσφατη έκθεσή της αναφέρει ότι εξήντα χιλιάδες, περίπου, πρόσφυγες παραμένουν εγκλωβισμένοι στην Ελλάδα υπό αποτρόπαιες και μη ασφαλείς συνθήκες.

Αντίστοιχα, στην αρχή του μήνα βρετανικές εφημερίδες αναφέρθηκαν σε έκθεση του Παρατηρητηρίου Ανθρωπίνων Δικαιωμάτων εξαιρετικά επικριτική, αναφορικά με τις άθλιες συνθήκες διαβίωσης των ανηλίκων με τον κίνδυνο κακοποίησης και σεξουαλικής τους εκμετάλλευσης. Είναι εμφανές ότι δεν έχουμε καταφέρει να μας αναγνωριστεί κανένα ηθικό πλεονέκτημα από τη διεθνή κοινότητα, κύριοι Υπουργοί.

Και πέρα απ’ αυτό δεχόμαστε επικρίσεις και από τον ξένο Τύπο σχετικά με την αδυναμία μας να απορροφήσουμε τα ευρωπαϊκά κονδύλια για τη στήριξη μεταναστών και προσφύγων, όπως πρόσφατα αναφέρθηκε σε σχετικό ρεπορτάζ στον ευρωπαϊκό ιστότοπο EurObserv’ER, το οποίο μάλιστα αναφέρει ότι οι διοικητικές δυσχέρειες από την ελληνική πλευρά μεταφράζονται σε άθλιες συνθήκες στέγασης.

Λίγο-πολύ, κύριοι Υπουργοί, κατηγορούμαστε για άθλιες συνθήκες στέγασης, οι οποίες οφείλονται στη δική μας αβελτηρία ως χώρα ως προς την απορρόφηση των διατιθέμενων ευρωπαϊκών κονδυλίων.

Έχουμε αναφερθεί εκτενώς στο ζήτημα της μη απορρόφησης των ευρωπαϊκών κονδυλίων κατά τη συζήτηση τον Ιούλιο της άλλης επίκαιρης επερώτησής μας, στο οποίο, λυπούμαι να πω, δεν πήραμε και επαρκείς απαντήσεις. Σε απάντηση της επιτροπής σε σχετική ερώτηση Ευρωβουλευτού μας, της κ. Βόζεμπεργκ, αναφέρεται ότι καμμιά δαπάνη προς πληρωμή δεν έχει υποβληθεί από την ελληνική Κυβέρνηση στο πλαίσιο των εθνικών προγραμμάτων του ΤΑΜΕ και ΤΑΕ, με αποτέλεσμα 70 εκατομμύρια ευρώ, που έχουν καταβληθεί στη χώρα μας ως προχρηματοδότηση, να παραμένουν εντελώς αναξιοποίητα.

Και το επιστέγασμα σε όλη τη διοικητική ανεπάρκεια, που επέδειξε η Κυβέρνηση ως προς την οικονομική διαχείριση του ζητήματος, είναι η σύμφωνα με πρόσφατα δημοσιεύματα απόφαση της επιτροπής να στείλει στην Ελλάδα ειδικό εμπειρογνώμονα διαχείρισης των κονδυλίων για το προσφυγικό.

Επιτήρηση και στο μεταναστευτικό με απλά λόγια, κύριοι Υπουργοί. Τι απαντάτε σε αυτό; Ποια θα είναι η αρμοδιότητα του ειδικού εμπειρογνώμονα; Για ποιους λόγους κατέληξε σε αυτή την απόφαση η επιτροπή; Υπάρχουν υπόνοιες για διαχειριστική ανεπάρκεια ή για κακοδιαχείριση;

Κύριοι Υπουργοί, σε κάθε τομέα διαχείρισης της μεταναστευτικής κρίσης αποδειχθήκατε ανέτοιμοι και απροετοίμαστοι. Ουδέποτε στους δεκαεπτά μήνες της διακυβέρνησής σας υπήρξε στρατηγική έγκαιρης αντιμετώπισης των ζητημάτων του μεταναστευτικού προβλήματος. Δεν υπήρξε σχέδιο. Η λέξη «πρόληψη» είναι άγνωστη σε εσάς. Διαχειριστική ανεπάρκεια, αδυναμία απορρόφησης ευρωπαϊκών κονδυλίων, ανακρίβειες ως προς τον αριθμό προσφύγων, που βρίσκονται στη χώρα μας, με τον αρμόδιο Υπουργό να ομολογεί τη μία φορά τέσσερις χιλιάδες, την άλλη φορά πέντε χιλιάδες άτομα ότι έχουν ξεφύγει της καταγραφής και δεν ξέρουμε πού βρίσκονται στη χώρα. Χιλιάδες ασυνόδευτοι ή μη ανήλικοι σε άθλιες συνθήκες. Καθυστέρηση στην εκδίκαση προσφυγών, αλλά και στην εξέταση των αιτήσεων ασύλου, ευρωπαϊκή απομόνωση με κλειστά σύνορα, φράχτες και εσωτερικούς συνοριακούς ελέγχους, κατάρρευση και του πλεονεκτήματος του ανθρωπιστικού προσώπου της χώρας μας. Και η απάντηση της Κυβέρνησης σε όλα αυτά και διά στόματος Πρωθυπουργού; Ότι το μεταναστευτικό είναι ευρωπαϊκό πρόβλημα και η λύση του αποτελεί ευθύνη της Ευρώπης!

Δυστυχώς, όμως, κύριοι Υπουργοί, -και κλείνω- φαίνεται ότι στα μάτια των περισσότερων Ευρωπαίων εταίρων μας το ευρωπαϊκό πρόβλημα κατέληξε να είναι η χώρα μας. Αντί η Ελλάδα να πρωτοστατεί και να συνδιαμορφώνει τις ευρωπαϊκές εξελίξεις μαζί με τα ευρωπαϊκά όργανα και τους εταίρους, κατέληξε αποδιοπομπαίος τράγος εγκαλούμενη για μη επαρκή φύλαξη των συνόρων της Ευρώπης, επιδεικνύοντας πρωτοφανή και ιδεοληπτική άγνοια της ευρωπαϊκής συγκυρίας και των εξελίξεων, κινδυνεύοντας να καταστεί η χώρα μας, εκτός από μία διαρκή αποθήκη ψυχών και κράτος μαξιλάρι των πιέσεων που θα ασκηθούν τόσο από την ανατολή όσο και από τη δύση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Μηταράκης, αλλά δεν είναι εδώ.

**ΒΑΣΙΛΕΙΟΣ ΚΙΚΙΛΙΑΣ:** Κυρία Πρόεδρε, εκπροσωπεί τον Πρόεδρο της Νέας Δημοκρατίας σε μια εκδήλωση.

**ΣΤΑΥΡΟΣ ΚΑΛΑΦΑΤΗΣ:** Αλλάξτε τη σειρά. Θα μιλήσει τελευταίος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει.

Τον λόγο έχει ο κ. Κόνσολας, Βουλευτής Δωδεκανήσου της Νέας Δημοκρατίας, για πέντε λεπτά.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα μια σημαντική επίκαιρη επερώτηση, που κατέθεσε ο κ. Κατσαφάδος με άλλους πενήντα δύο συναδέλφους Βουλευτές. Είμαι σίγουρος ότι δεν εξαντλείται σε αυτή την διαδικασία το ζήτημα του μεταναστευτικού. Γι’ αυτό, κυρία Πρόεδρε, θα ήθελα να σας παρακαλέσω να μου δώσετε και τον χρόνο της δευτερολογίας μου, προκειμένου να προσπαθήσω συνολικά να παρουσιάσω ένα πρόβλημα σημαντικό, όχι μόνο για τα νησιά, όχι μόνο για τη Δωδεκάνησο, αλλά για την επικράτεια.

Ο κ. Κατσαφάδος ανέλυσε συστηματικά αυτή την προσέγγιση όπως και άλλοι συνάδελφοι o κ. Κεφαλογιάννης, ο κ. Καλαφάτης. Όμως, ξέρετε, αυτό το πρόβλημα πλέον, κύριοιΥπουργοί, καταλαμβάνει τεράστιες διαστάσεις με τεράστιες συνέπειες.

Επιτρέψτε μου να αναφερθώ σε δύο ζητήματα μόνο στην συζήτηση αυτή, στις επιπτώσεις που υπάρχουν στα νησιά του Αιγαίου και στον τουρισμό, αλλά και στις γεωπολιτικές διαστάσεις, που οι επιπτώσεις φαίνεται ότι θα είναι ραγδαίες στην πορεία του χρόνου, μετά μάλιστα και τις επισημάνσεις διεθνών παραγόντων το προηγούμενο διάστημα.

Η Κυβέρνησή σας, κύριοι Υπουργοί, η Κυβέρνηση ΣΥΡΙΖΑ-ΑΝΕΛ, με απόλυτη ανευθυνότητα δημιουργεί εκρηκτικές συνθήκες στα νησιά του Αιγαίου. Ποιος σας έδωσε το δικαίωμα, κύριε Υπουργέ, να κατασκευάσετε hot spots στα νησιά, ιδιαίτερα σε τουριστικούς προορισμούς. Έχετε αποκλειστικά την ευθύνη. Αυτό το παραμύθι ότι σας έδωσε αυτό το δικαίωμα η Ευρώπη ή σας πειθανάγκασε η Ευρώπη, είναι ένα παραμύθι που ανήκει στο παρελθόν, θα το κρίνει η ιστορία.

Να σταματήσετε το παραμύθι, κύριε Υπουργέ. Λέτε ψέματα. Να σταματήσετε από τον Πρωθυπουργό μέχρι και τους Υπουργούς ακατασχέτως να καταθέτετε ψέματα.

Ξέρετε ακόμη και οι πιο πιστοί σας φίλοι στην περιοχή, δηλώνουν απερίφραστα αυτή την διάσταση, ότι ήταν δική σας επιλογή. Ακόμη και αν κάποιος σας το πρότεινε, εσείς τι έπρεπε να κάνετε; Γνωρίζετε τι σημασία έχει για την εθνική πολιτική της χώρας. Είστε δογματικοί, ενταγμένοι στη λογική ενός θολού διεθνισμού, μιας Ελλάδας «ξέφραγο αμπέλι».

Κυρίες και κύριοι συνάδελφοι, τα hot spots ακόμα και μέσα σε αυτή την συμφωνία, την οποία κάνατε, έπρεπε να ήταν δομές δακτυλοσκόπησης, καταγραφής, παροχής μιας πρώτης μορφής ανθρωπιστικής βοήθειας. Εξάλλου το κατέθεσαν ο κ. Τίμερμανς και ο κ. Αβραμόπουλος στην Κω, στη σύσκεψη που έγινε με παραγωγικούς φορείς και στην αυτοδιοίκηση. Όμως εσείς μετατρέψατε σε ανεξέλεγκτους καταυλισμούς αυτά τα κέντρα. Εξαπατήσατε την αυτοδιοίκηση, τις τοπικές κοινωνίες, τους επιχειρηματίες, τους πολίτες. Ο Δήμαρχος της Λέρου, ξέρετε, ήταν φιλικά προσκείμενος σε εσάς, διακείμενος απέναντί σας θετικά. Σας βοήθησε στην αρχή. Άλλωστε, στην Λέρο πήγε και ο κ. Τσίπρας πρόσφατα, για να διασκεδάσει τους φόβους της τοπικής κοινωνίας και της αυτοδιοίκησης για την δημιουργία hot spot.

Μιλήσατε για παραμονή ολίγων ωρών, σαράντα οκτώ ή εβδομήντα δύο ωρών, των παράνομων μεταναστών στη Λέρο. Τελικά όχι μόνο δεν συνέβη αυτό, αλλά αυτά τα περίφημα hot spots μετατράπηκαν σε ανεξέλεγκτους καταυλισμούς, σε αποθήκες ανθρώπων. Μάλιστα, ο Δήμαρχος της Λέρου πλέον τι δηλώνει; «Εξαπατηθήκαμε από τον Πρωθυπουργό, ψεύτης!»

Το καταθέτω στα Πρακτικά.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης καταθέτω στα Πρακτικά και την άποψή τους ότι αυτά τα hotspots πρέπει να φύγουν, γιατί ξέρετε κατά την άποψη της αυτοδιοίκησης της Λέρου και των παραγωγικών φορέων, βάλατε αφ’ ενός την αυτοδιοίκηση να λειτουργήσει μοχλευτικά για σας, αλλά, δυστυχώς, τώρα λειτουργεί αποτρεπτικά. Από την πρώτη στιγμή ούτε οι ΜΚΟ χρειάστηκαν να προσφέρουν τις βοήθειες που έπρεπε, γιατί ήταν σύσσωμη η τοπική κοινωνία μαζί σας. Με τα γεγονότα αυτά που έχουν συμβεί ένα μόνο θέλουν οι κάτοικοι να φύγει το hotspot από τη Λέρο.

Το καταθέτω στα Πρακτικά.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μα, τα ίδια συμβαίνουν και στα άλλα νησιά -θα τα πει και ο κ. Αθανασίου- στο βόρειο Αιγαίο -τα έχουν πει και οι συνάδελφοι προηγουμένως-, το ίδιο συμβαίνει και στην Κω.

Καταθέτω στα Πρακτικά απόφαση παραγωγικών φορέων της Κω, που δηλώνουν ότι πρέπει να φύγει το hotspot από την Κω.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην Κω η Κυβέρνηση εξάντλησε την εκδικητικότητά της. Πώς; Με τα ΜΑΤ και τη βία. Θυμόμαστε όλοι στο πανελλήνιο τι συνέβη. Γιατί πήγαν εκεί τα ΜΑΤ; Για να τιμωρήσουν αυτούς που διαμαρτυρήθηκαν έγκαιρα, ότι ήταν λάθος η απόφαση να δημιουργηθούν hotspots στην Κω.

Τώρα τι συμβαίνει στην Κω; Σε ένα hotspot όπου μεταφέρθηκαν από άλλα νησιά -γιατί μεταφορά από άλλα νησιά είναι οι κάτοικοι των hot spots πλέον, προσωρινοί κατά εσάς- επτακοσίων θέσεων σήμερα και ξεπερνάνε τα χίλια οκτακόσια άτομα. Μάλιστα, στην Κω και τη Λέρο, ξέρετε, αντί να ακούσετε αυτές τις φωνές των πολιτών, τους τιμωρήσατε με την παρουσία των hot spots.

Κύριε Υπουργέ, η Γαλλία θα δημιουργούσε στη Νίκαια hotspot, η Ισπανία στην Ίμπιζα, η Ιταλία στις παραθεριστικές της τουριστικές περιοχές; Όχι. Γι’ αυτό, λοιπόν, αυτή η πορεία είχε ως αποτέλεσμα–κρατήστε κι αυτό στα Πρακτικά- ο τουρισμός, δραματικά να μειωθεί.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, ζήτησα, αν έχετε την καλοσύνη, να πάρω και τον χρόνο της δευτερολογίας μου.

Ο τουρισμός στην Κω έχει πτώση 15%, στη Λέρο 60%, στη Λέσβο μείον 70% και τα υπόλοιπα.

Καταθέτω στα Πρακτικά επίσης, επιστολή που έστειλαν στον Πρωθυπουργό πλέον οι φορείς της Κω σύσσωμα, που ζητούν τώρα σήμερα που μιλάμε ειδικά μέτρα στήριξης του τουρισμού για να αποφύγουμε τα φαινόμενα αυτά και του χρόνου.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε,γιατί κι εδώ αναφέρονται για άλλη μια φορά, δύο χρόνια μετά, οι αρνητικές συνέπειες από την πολιτική σας στο τουριστικό προϊόν.

Κυρίες και κύριοι συνάδελφοι, τα επιχειρήματα της Κυβέρνησης είναι ότι δεν επιλέξαμε εμείς τα συγκεκριμένα νησιά αλλά οι δουλέμποροι που αποβιβάζουν όλους αυτούς τους ανθρώπους. Άλλο ψέμα αυτό, κύριε Υπουργέ. Η ίδια η Κυβέρνηση τα μετέτρεψε σε πόλο έλξης τα νησιά αυτά, αρχικά με το να δίνει ένα χαρτί ελεύθερα σε όλους να ταξιδεύουν, αντί να διαχωρίσει πρόσφυγες και παράνομους μετανάστες. Αν οι δεύτεροι δεν κρατούνται για παράνομη είσοδο στη χώρα και δεν επαναπροωθούνται, τότε δεν δημιουργούνται κίνητρα σε όλους να έρχονται; Αυτό κάνατε. Δώσατε κίνητρα να έρχονται.

Ακούμε, επίσης, κύριε Υπουργέ, το εξής: «Τι θέλετε; Να τους βουλιάζουμε;». Ακούστε, πείτε τα αλλού αυτά. Τα έχετε εξαντλήσει. Υπάρχουν τρόποι φύλαξης των συνόρων χωρίς να βουλιάξεις βάρκες. Υπάρχει τρόπος να καταστεί αποτρεπτική η παραμονή. Σας το είπα πριν, κύριε Υπουργέ. Το έχουμε συζητήσει και κατ’ ιδίαν. Έχουμε καταθέσει προτάσεις. Εσείς, όμως, πιστεύετε ότι γενικώς δεν υπάρχουν σύνορα και ότι η θάλασσα δεν έχει σύνορα. Το είπε και ο Πρωθυπουργός σας. Αυτά πληρώνει η χώρα, κύριε Υπουργέ. Αυτές οι ανεύθυνες και εθνικά επικίνδυνες θέσεις έχουν διατυπωθεί και από τον ίδιο τον Πρωθυπουργό. Αυτό που δεν αντιλαμβάνεστε, είναι ότι τα νησιά αποτελούν τον πιο ευαίσθητο εθνικό χώρο.

Καταθέτω στα Πρακτικά τη χθεσινή δήλωση -το είπε και ο κ. Κατσαφάδος πριν- του Πρωθυπουργού της Τουρκίας, του Τούρκου Προέδρου του κ. Ερντογάν, ο οποίος για πρώτη φορά αμφισβητεί τόσο απροκάλυπτα τη συνθήκη της Λωζάνης και την ελληνικότητα των νησιών του Αιγαίου.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν μας δείξατε ότι αντιλαμβάνεστε, κύριε Υπουργέ, ότι τα νησιά αποτελούν ευαίσθητο εθνικό χώρο. Αν το καταλαβαίνατε, δεν θα είχατε μετατρέψει τα νησιά του Αιγαίου σ’ ένα θέατρο, για να ανεβάζετε ιδεοληπτικές παραστάσεις. Δεν θα τους είχατε φορτώσει με τόσους μετανάστες.

Διότι, ξέρετε κάτι, κύριε Υπουργέ, υπάρχει μεταξύ προσφύγων και μεταναστών τεράστια διαφορά. Το προσφυγικό κινδυνεύει να μετατραπεί σ’ ένα μεγάλο πρόβλημα για τη χώρα σε ένα μεταναστευτικό πρόβλημα.

Θέλετε να σας θυμίσω κάτι άλλο, το οποίο ζήσατε στην Κω, κύριε Υπουργέ. Υπάρχει μουσουλμανική μειονότητα στην Κω, η οποία συμβιώνει δεκαετίες τώρα ειρηνικά. Εδώ, όμως, κάτι άλλο πάει να διαμορφωθεί. Αυτό είναι άκρως επικίνδυνο. Είναι εθνικά επικίνδυνο. Καταθέτω στα Πρακτικά της ανησυχίες παραγωγικών φορέων γι’ αυτό.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εξελίσσεται ένα άλλο πλαίσιο στην Κω και στα Δωδεκάνησα. Πρέπει να ξέρετε ότι για τις λάθος εσφαλμένες πολιτικές για την παιδεία, την οικονομία, υπάρχουν αντισταθμιστικά ζητήματα της πολιτικής που μπορούν να τα διορθώσουν. Η εγκληματική αμέλεια στα εθνικά θέματα φοβάμαι ότι θα είναι αποτρεπτική στην πορεία του χρόνου.

Κυρίες και κύριοι συνάδελφοι, αυτή η ανεύθυνα κι εθνικά επικίνδυνη Κυβέρνηση εγκλωβίζει ανθρώπους στα νησιά και τα μετατρέπει σε αποθήκες ανθρώπων, διαλύει τον τουρισμό και την τοπική οικονομία.

Καταθέτω στα Πρακτικά μια πρόσθετη αναφορά του Γερμανού Υπουργού Εξωτερικών Γιοχάνες Ντίμροντ, σύμφωνα με τον οποίο το πρόγραμμα μετεγκατάστασης –λέει- δεν ισχύει για τους πρόσφυγες και τους παράνομους μετανάστες στα νησιά. Τι συμφωνήσατε, κύριε Υπουργέ, και το κρύψατε και δεν το φέρατε στην Εθνική Αντιπροσωπεία. Κάτι συμβαίνει.

Κύριε Υπουργέ, θα έχετε χρόνο από το Βήμα να απαντήσετε. Προφανώς όταν κάνετε συμφωνίες, θα πρέπει να ενημερώνετε και τη Βουλή. Δεν το κάνατε. Το είπε ο κ. Κατσαφάδος. Δεν θέλω να σας καταθέσω ένα πλαίσιο ερωτήσεων που κάνω δύο χρόνια τώρα εγώ και οι συνάδελφοί μου. Πρώτη φορά δείχνετε μια τέτοια ευαισθησία καθυστερημένη. Κυρίως, όμως, θα πρέπει να έχετε δημοκρατική νομιμοποίηση γι’ αυτά.

Αν έχετε κάνει ως Κυβέρνηση τέτοια συμφωνία, εμείς δεν την αναγνωρίζουμε. Το δηλώνουμε αυτό από αυτό το Βήμα. Είστε ένοχοι και υπόλογοι απέναντι στους Έλληνες πολίτες και, κυρίως, απέναντι στους πολίτες της Δωδεκανήσου και του βορείου Αιγαίου. Αποκαλύπτετε πλέον ότι εγκλωβίζετε αυτούς τους ανθρώπους, στα νησιά μετατρέποντας τα σε αποθήκες ανθρώπων. Σας το λέω ευθέως. Είναι ζήτημα χρόνου να υπάρχουν ανεξέλεγκτες καταστάσεις.

Είναι ζήτημα χρόνου να υπάρχουν νεκροί. Φοβάμαι κι εύχομαι να διαψευσθώ. Τότε θα είστε υπόλογοι, κύριε Υπουργέ, γιατί η Συμφωνία της Ευρωπαϊκής Ένωσης με την Τουρκία δεν είναι βέβαιο ότι θα κρατήσει. Είμαι περίεργος να ακούσω το σχέδιο σας σήμερα.

Ποιο είναι το σχέδιο Β΄; Τα σύνορα έχουν κλείσει και δεν πρόκειται να ανοίξουν. Η συμφωνία επανεγκατάστασης ούτε λειτουργεί ούτε πρόκειται να λειτουργήσει. Μην έχετε ψευδαισθήσεις. Ξέρετε κάτι, άμεσα πρέπει να αποφασίσουμε να φύγουν οι άνθρωποι αυτοί από τα νησιά. Πρέπει να υπάρχει αναλογικότερη κατανομή στη χώρα. Πρέπει να κλείσετε τους ανεξέλεγκτους καταυλισμούς, να υπάρχουν μόνο δομές στα νησιά για καταγραφή και ακολούθως να μεταφέρονται και να διαχωρίζονται σε πρόσφυγες και παράνομους μετανάστες.

Γιατί οι πρώτοι, οι πρόσφυγες, πρέπει να απολαμβάνουν καθεστώς προσωρινής προστασίας, οι δεύτεροι, οι παράνομοι μετανάστες, πρέπει να κρατούνται σε προαναχωρητικά κέντρα, να σταλεί ένα σαφές μήνυμα αποτροπής, σε όλους αυτούς που μπαίνουν και διακινούν κόσμο στη χώρα και να τελειώνουμε μια και καλή.

Είναι βέβαιο ότι η Κυβέρνηση θα σπεύσει να μας πει ότι αυτά τα λέμε με ακροδεξιές αντιλήψεις και ότι είναι ζητήματα που αφορούν την ακροδεξιά. Μακριά από μένα αυτά, κύριε Υπουργέ. Με γνωρίζετε και γνωρίζετε και τη δική μου πορεία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κόνσολα, δεν σημαίνει ότι η δευτερολογία θα υπερβούμε το χρόνο.

**ΕΜΜΑΝΟΥΗΛ ΚΟΝΣΟΛΑΣ:** Τελειώνω, κυρία Πρόεδρε.

Ξέρετε, μπορείτε να ρωτήσετε και τον κ. Γλέζο, τον μέχρι πρότινος συνάδελφό σας, αν έχω ακροδεξιές καταβολές.

Αυτό που θέλω να σας πω μετά βεβαιότητας, για να σεβαστώ τον χρόνο, κυρία Πρόεδρε, είναι ότι η χώρα χρειάζεται ένα εθνικό σχέδιο για το μεταναστευτικό. Ο Κυριάκος Μητσοτάκης κατέθεσε ένα πλαίσιο προτάσεων. Αποδεχτείτε μέρος αυτών. Χρειάζεται μελέτη, χρειάζεται μία κοινωνία κάτω από την οποία θα απολαμβάνει ειρήνη και ασφάλεια η χώρα αλλά και οι πολίτες της. Χρειάζεται ένα σχέδιο ανάσχεσης της παράνομης μετανάστευσης κάτω από δομημένες συνθήκες, που θα διαμορφώνονται στον ευρωπαϊκό χώρο με δική μας πρόταση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μηταράκη, έχετε τον λόγο. Θα κάνετε χρήση και της δευτερολογίας σας;

**ΠΑΝΑΓΙΩΤΗΣ ΜΗΤΑΡΑΚΗΣ:** Ναι, κυρία Πρόεδρε. Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο για ακριβώς οκτώ λεπτά, γιατί είναι εδώ πολλοί Υπουργοί.

**ΠΑΝΑΓΙΩΤΗΣ ΜΗΤΑΡΑΚΗΣ:** Τηρώ πάντα τον χρόνο. Έχω καλό ιστορικό.

Κυρία Πρόεδρε, κυρίες και κύριοι συνάδελφοι, πριν από δύο εβδομάδες βρισκόμουν πάλι σε αυτή την Αίθουσα σε επίκαιρη ερώτηση εκείνη τη φορά, συζητώντας με τον αρμόδιο Υπουργό τον κ. Μουζάλα την ασφυκτική κατάσταση που έχει δημιουργηθεί στη Χίο και από τότε ο χρόνος απλώς κυλάει, κυλάει αργά, χωρίς να βρίσκουμε λύσεις.

Τότε ο κύριος Υπουργός μου είπε ότι δεν είναι, λέει, κόσμιος ο τρόπος με τον οποίο προσεγγίζω το μεταναστευτικό, ότι καλώ δήθεν τον κόσμο σε εξέγερση και ότι πρέπει, τελικά, να βάλουμε πλάτη στην προσπάθεια της Κυβέρνησης. Αυτό ακριβώς έκανε η Χίος, έβαλε πλάτη.

Αναρωτιέμαι αν θα επιμείνετε σήμερα στην ίδια γραμμή, γιατί από τότε είχαμε ήδη νέα σοβαρά επεισόδια στη Μυτιλήνη και σε άλλα μέρη και, βέβαια, είχαμε προχθές τη μεγάλη κινητοποίηση όλων των κατοίκων της Χίου χωρίς κομματική ταυτότητα και δικοί σας ψηφοφόροι, κύριε Υπουργέ. Ήταν μια κινητοποίηση, που προσπαθήσαν κάποιοι να αμαυρώσουν, να την αγνοήσουν, αλλά ο κόσμος της Χίου σας λέει πολύ απλά ότι η κατάσταση έχει ξεπεράσει το όριο αντοχής, έχει ξεπεράσει την ικανότητα του νησιού να φιλοξενήσει πρόσφυγες και μετανάστες με ασφάλεια και για τους ίδιους τους μετανάστες και για τους κατοίκους.

Κυρίες και κύριοι συνάδελφοι, η Χίος από την πρώτη στιγμή, όπως και όλα τα νησιά, αγκάλιασε αυτούς τους ανθρώπους, που περάσαν τα σύνορα για να αποφύγουν τον πόλεμο στη χώρα τους. Στήριξε την προσπάθεια δημιουργίας hot spot.

Σας θυμίζω ότι η Χίος ήταν το πρώτο νησί στο οποίο άνοιξε hot spot και εσείς, κύριε Υπουργέ, και ο Πρωθυπουργός και ο Υπουργός Εθνικής Αμύνης και ο Αναπληρωτής Υπουργός Εθνικής Αμύνης, τότε είχατε επισκεφτεί τη Χίο πολλές φορές και είδατε τη στήριξη των κατοίκων.

Ο Δήμος Χίου πλήρωσε την αγορά του hot spot. Μου είπατε προχθές ότι το πληρώσατε εσείς. Έχω κάνει αίτηση κατάθεσης εγγράφων, να μου καταθέσετε την υπουργική απόφαση που λέει ότι πληρώσατε για το hot spot την αγορά του οικοπέδου της ΒΙΑΛ.

Η Χίος σας πίστεψε. Ποια ήταν η δική σας απάντηση; Βάζετε τώρα πίσω από κάθε κοινωνική αντίδραση μία ταμπέλα ότι είναι πολιτικές σκοπιμότητες. Όμως μην προσπαθείτε να βάλετε αυτή την ταμπέλα. Είναι κρίμα, γιατί η Αριστερά έχει μια διαφορετική παράδοση.

Κυρίες και κύριοι συνάδελφοι, πρόταση της Κυβέρνησης είναι τώρα, η Χίος από ένα hot spot να αποκτήσει τρία και είπατε ότι θα είναι μακριά από κατοικημένες περιοχές. Είπατε ότι τρία βουνά μεσολαβούν, αλλά αυτή δεν είναι η πραγματικότητα. Οι χώροι που προτάθηκαν και είναι πολλοί περισσότεροι από την ικανότητα της Χίου να αντέξει και είναι και κοντά σε κατοικημένες περιοχές. Βλέπουμε ότι αυτή την στιγμή η ΒΙΑΛ στη Χίο δεν αστυνομεύεται. Δεν υπάρχει πλέον φυλάκιο στην είσοδο. Μπαίνει-βγαίνει όποιος θέλει, οποιαδήποτε παράνομη συμπεριφορά μπορεί να γίνει μέσα.

Γι’ αυτό προχθές στη Χίο ήταν το σύνολο της κοινωνίας εκεί. Ήταν το σύνολο των δημοτικών διαμερισμάτων, δημοτικοί σύμβουλοι, περιφερειακοί σύμβουλοι όλων των παρατάξεων.

Το Εργατικό Κέντρο Χίου έστειλε επιστολή στον Πρωθυπουργό και επισημαίνει ότι η κατάσταση έφτασε στο μη περαιτέρω από τα φαινόμενα παραβατικότητας, κλοπών και λεηλασιών εις βάρος των κατοίκων. Τελικά δεν είναι στραβός ο γιαλός, η πολιτική σας είναι το πρόβλημα και το λένε, τελικά, όλοι, ότι η δημιουργία δύο νέων hot spots είναι λανθασμένη επιλογή. Έπρεπε να είχαμε εκμεταλλευτεί αυτή την περίοδο σχετικής ηρεμίας, από τότε που υπεγράφη η συμφωνία Ευρωπαϊκής Ένωσης-Τουρκίας, για να αποσυμφορήσουμε τα νησιά. Απολύτως τίποτα δεν έγινε σε αυτό.

Σήμερα στη Χίο υπάρχουν διπλάσιοι μετανάστες από την ημέρα που υπεγράφη αυτή η συμφωνία. Το νησί σηκώνει ένα δυσανάλογο βάρος. Σηκώνει αυτή τη στιγμή το δωδεκαπλάσιο βάρος σε σχέση με τον εθνικό μέσο όρο. Τείνει στο 10% του πληθυσμού του νησιού. Αντιλαμβάνεστε, τελικά, ότι με αυτή την πολιτική, θα κάνουμε τους Χιώτες, όλους τους νησιώτες, μειοψηφία στον τόπο τους.

Τελικά αυτές οι πολιτικές, κύριε Υπουργέ, είναι που ρίχνουν νερό στον μύλο της ξενοφοβίας που όλοι καταδικάζουμε. Είμαστε αρωγοί στην προσπάθεια της πολιτείας να αντιμετωπίσει το πρόβλημα, αλλά επιτέλους βρείτε λύσεις, λύσεις εντός του πλαισίου που στηρίζουμε. Αλλά περνάνε οι εβδομάδες, περνάν οι μήνες, κάθε μέρα έρχονται καινούργιοι και λύση δεν βρίσκετε.

Μην ακούσετε μόνο την Αντιπολίτευση, κύριε Υπουργέ. Έστειλε μια επιστολή προχθές η Ένωση Αστυνομικών Υπαλλήλων Χίου και λέει ξεκάθαρα ότι η κατάσταση έχει ξεφύγει από τον έλεγχο, ότι αυτό που συμβαίνει στο νησί τους ξεπερνά. Τι ζητάνε; Ενίσχυση σε προσωπικό και μέσα και να υπάρχει μια δομή φιλοξενίας, που να πληροί σωστούς κανόνες ασφαλείας. Να μην είναι διάτρητη, όπως είναι σήμερα οι εγκαταστάσεις. Τα ίδια σας είχαν πει και πριν από λίγες εβδομάδες οι αξιωματικοί, οι υπαξιωματικοί του Λιμενικού, που δίνουν έναν τεράστιο αγώνα για να αντιμετωπίσουν την κρίση. Το ίδιο σας λένε και οι εργαζόμενοι στην Ελληνική και Ευρωπαϊκή Υπηρεσία Ασύλου, που διαμαρτύρονται για τις συνθήκες εργασίας τους, για την ανυπαρξία προστασίας των ίδιων που κάνουν ένα δύσκολο έργο. Θα μου πείτε, βέβαια, κύριε Υπουργέ, ότι σας λείπει κόσμος.

Έλαβα χθες μια προκήρυξη από το Υπουργείο Εσωτερικών και Διοικητικής Ανασυγκρότησης για μετατάξεις στην υπηρεσία. Ζητάτε συνολικά για την Κεντρική Υπηρεσία Ασύλου έναν υπάλληλο.

Το καταθέτω στα Πρακτικά.

(Στο σημείο αυτό, ο Βουλευτής κ. Παναγιώτης Μηταράκης καταθέτει για τα Πρακτικά τα προαναφερθέντα έγραφα τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής.)

Αν σας λείπει ένας υπάλληλος, για να λύσετε τα προβλήματα ασύλου, να έρθω εγώ κύριε Υπουργέ. Να έρχομαι εγώ το πρωί να βοηθάω, αν ένας λείπει και λύνει το πρόβλημα!

Είπατε στην επίκαιρη ερώτηση που κάναμε προχθές, ότι επί των ημερών μας υπήρχαν διακόσιοι υπάλληλοι στην Υπηρεσία Ασύλου επί Νέας Δημοκρατίας. Εσείς λέτε, μπράβο, ότι τους κάνατε τετρακόσιους ογδόντα. Ενώ εικοσιπλασιάστηκαν οι ροές, είστε περήφανος που διπλασιάσατε την Υπηρεσία Ασύλου και ζητάτε ένα άτομο για μετάταξη; Γι’ αυτό δεν προχωράει το άσυλο. Σας θυμίζω ότι σε αυτή την Αίθουσα μου δώσατε μια απάντηση στις 5 Αυγούστου και λέτε ότι σκοπεύουμε να μεταφέρουμε άμεσα, σε συνεργασία με τα συναρμόδια Υπουργεία, το σύνολο του πληθυσμού που διαθέτει τρίπτυχο ασύλου, για να αποσυμφορηθούν τα νησιά. Πόσοι πήραν τρίπτυχο ασύλου από τις 5 Αυγούστου μέχρι σήμερα και πόσοι μεταφέρθηκαν με αυτή τη διαδικασία; Πέρασαν δύο μήνες από τότε.

Είναι ευθύνη σας, κύριε Υπουργέ. Είναι ελληνική ευθύνη να λειτουργήσει η Υπηρεσία Ασύλου. Αντιλαμβάνομαι και θα το πείτε ότι χρειαζόμαστε στήριξη και από την Ευρώπη. Φυσικά και χρειαζόμαστε. Αλλά είναι η δικιά μας πατρίδα. Εμείς έχουμε την ευθύνη να βάλουμε τους δικούς μας ανθρώπους στο πλαίσιο της διεθνούς νομοθεσίας, να καλύψουν τις ανάγκες αυτής της πρωτόγνωρης κρίσης. Αν χρειάζεστε περισσότερο κόσμο, ζητήστε περισσότερο κόσμο. Τώρα που είναι ακόμα λίγο ήρεμα τα πράγματα. Γιατί δεν ξέρουμε τι θα γίνει.

Οφείλω, κυρία Πρόεδρε, και μια απάντηση χθες στην «ΑΥΓΗ», η οποία με τίμησε με το «Χαίρε, Νότη Μηταράκη», ως πρωτοσέλιδο. Κατ’ αρχάς να την ευχαριστήσω, γιατί προσθέτει δημοσιότητα στις ειρηνικές κινητοποιήσεις των Χιωτών. Δεν ήταν ανώνυμη η διαμαρτυρία, όπως λανθασμένα είπε η «ΑΥΓΗ». Σωστά η ΝΟΔΕ Χίου της Νέας Δημοκρατίας ζήτησε να μπουν τα ονόματα. Να θυμίσω, όμως, ειρήσθω εν παρόδω ότι ανώνυμος παραμένει ο βασικός μέτοχος της «ΑΥΓΗΣ» που έγραψε χθες αυτό το άρθρο και επίσης δεν είναι σωστό στη δημοκρατία, κυρίες και κύριοι συνάδελφοι, να στοχοποιείτε πρόσωπα με ταμπέλες, όταν αυτοί δεν συμφωνούν με τη δική σας πολιτική.

Ευχαριστώ πολύ, κυρίες και κύριοι συνάδελφοι.

(Χειροκροτήματα από τη πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Μηταράκη και για τον χρόνο.

Τον λόγο έχει ο κ. Αθανασίου, Βουλευτής Λέσβου.

Κύριε Αθανασίου, θα κάνετε χρήση δευτερολογίας;

**ΧΑΡΑΛΑΜΠΟΣ ΑΘΑΝΑΣΙΟΥ:** Μίλησε ο προηγούμενος συνάδελφος δέκα λεπτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μίλησε οχτώ λεπτά. Τώρα είναι δέκα. Εσείς έχετε τρία λεπτά. Πέσατε στον μειωμένο χρόνο.

**ΧΑΡΑΛΑΜΠΟΣ ΑΘΑΝΑΣΙΟΥ:** Κυρία Πρόεδρε, πάντοτε χαίρομαι όταν προεδρεύετε είτε στην Ολομέλεια είτε στην Επιτροπή Θεσμών και Διαφάνειας, αλλά παρ’ όλο που έχουμε μια καλή σχέση, απορώ γιατί συνέχεια απευθύνεστε σε μένα για τον χρόνο και γίνεται αυτό συνέχεια και στην Επιτροπή Θεσμών.

Κυρίες και κύριοι συνάδελφοι, το μεταναστευτικό ζήτημα αποτελεί ένα μείζον εθνικό και κοινωνικό πρόβλημα, το οποίο η χώρα μας έπρεπε να είχε αντιμετωπίσει από τις αρχές του 2015.

Σήμερα η κατάσταση τείνει να λάβει διαστάσεις τεραστίων κοινωνικών εντάσεων. Ήδη άξια οι συνάδελφοί μου τοποθετήθηκαν επί της αρχής της επίκαιρης ερώτησης. Εγώ θα προσπαθήσω να εκφράσω την αγωνία των κατοίκων των νησιών μας και, ειδικότερα, της Λέσβου, από την οποία και κατάγομαι.

Θα παραθέσω συγκεκριμένα στοιχεία, θα θέσω συγκεκριμένα ερωτήματα για τα νησιά μας και αναρωτιέμαι, όχι για το αν θα λάβω κάποια απάντηση -γιατί στις απαντήσεις είστε πάντα προετοιμασμένοι- αλλά αν αυτά τα οποία θα μας απαντήσετε, είναι άμεσα υλοποιήσιμα, αν θα βοηθήσουν τις τοπικές κοινωνίες και αν θα αποτελέσουν ένα πρώτο βήμα αντιμετώπισης των ροών αυτών, που κατακλύζουν τη χώρα μας και ειδικότερα τα νησιά του βορείου Αιγαίου.

Κύριοι Υπουργοί, τα τελευταία δύο χρόνια οι πολίτες της Λέσβου έχουν βοηθήσει περίπου τετρακόσιους χιλιάδες εν δυνάμει πρόσφυγες και οικονομικούς μετανάστες. Αυτή τη στιγμή γνωρίζετε ακριβώς πόσοι μετανάστες και πρόσφυγες ζουν στη Λέσβο; Θα μου πείτε πως στις δύο δομές –σε Μόρια και Καρά Τεπέ – είναι καταγεγραμμένοι αυτή την εβδομάδα περίπου -σήμερα το πρωί- πέντε χιλιάδες εννιακόσιοι ογδόντα πέντε. Ναι αλλά πόσοι ακόμη άλλοι ζουν σε σπίτια, σε ξενοδοχεία, σε διαμερίσματα; Υπάρχει ολοκληρωμένη καταγραφή; Ποιος είναι ο συνολικός αριθμός;

Μας λέτε έπειτα ότι ο αριθμός των μεταναστών και των προσφύγων στη χώρα μας είναι περίπου εξήντα χιλιάδες. Ας υποθέσουμε ότι τα στοιχεία είναι ακριβή και ότι ο αριθμός των μεταναστών και των προσφύγων στο νησί είναι πράγματι γύρω στις έξι χιλιάδες. Μπορείτε να μας εξηγήστε με ποια συλλογιστική παραμένει περίπου το 1/10 των προσφύγων και των μεταναστών στη Λέσβο και μάλιστα σε άθλιες συνθήκες ιδίως στη Μόρια.

Η Λέσβος έχει πληθυσμό ογδόντα πέντε χιλιάδες κατοίκους περίπου. Αντιστοιχεί, δηλαδή, ένας πρόσφυγας ή μετανάστης σε δεκατρείς με δεκατέσσερις κατοίκους. Υπάρχει πουθενά αλλού στη χώρα τέτοια αναλογία; Δεν είναι δυσβάσταχτο αυτό το βάρος, το οποίο έχετε εναποθέσει στο νησί μας; Συναισθάνεστε τι συνέπειες έχει η διαιώνιση αυτής της κατάστασης για την τοπική κοινωνία;

Θα μου απαντήσετε ότι έχετε συγκεκριμένο πρόγραμμα για μεταφορά κάποιων απ’ αυτούς τους ανθρώπους άμεσα σε άλλη περιοχή της χώρας ή ότι τελικά θα φτιάξετε και άλλους χώρους φιλοξενίας στα νησιά, για να αποσυμφορήσετε τους ήδη υφιστάμενους χώρους. Πραγματικά έχετε αποφασίσει τελικά τι θα κάνετε; Θα κάνετε αυτά που λέει ο κ. Μουζάλας ή αυτά τα εκ διαμέτρου αντίθετα που λέει ο κ. Ξυδάκης ή απλά τίποτα, επί της ουσίας, όπως άλλωστε κάνετε κατά την προσφιλή σας τακτική τα δύο τελευταία χρόνια, που έχετε την ευθύνη της διακυβέρνησης της χώρας;

Είμαι πεπεισμένος ότι θα αναλωθείτε σε έωλες απαντήσεις, οι οποίες απλά θα επιβεβαιώνουν το πόσο τέλεια και εκπληκτικά οι πολιτικές σας έχουν αντιμετωπίσει το ζήτημα. Ρωτήστε, όπως, και τους κατοίκους του νησιών μας, που έχουν ξεπεράσει τα ανθρώπινα όριά τους.

Τελικά η Κυβέρνηση ποιους εκπροσωπεί; Εντέλει- αν επιθυμεί να αφήσει τα σύνορα ανοιχτά, αν θεωρεί τους πάντες ως εν δυνάμει πρόσφυγες –έχουμε εδώ μπερδέψει και το θέμα πώς αποκτά κανείς την ιδιότητα του πρόσφυγα, αλλά τα έχω πει άλλη φορά αυτά- εάν δεν την ενδιαφέρουν το πού θα πάνε όσοι έρχονται, ποιες απόψεις έχει εκφράσει η Κυβέρνηση; Αυτές τις απόψεις τις ενστερνίζεστε; Δεν αναφέρομαι στον κ. Μουζάλα ειδικά, αλλά γενικά στην τοποθέτηση της Κυβέρνησης.

Γίνομαι σαφής. Γνωρίζετε ότι οι τουριστικές αφίξεις στη Λέσβο φέτος μειώθηκαν κατά 70%; ότι η οικονομία του νησιού έχει καταστραφεί, ότι καταργήσατε κάθε έννοια νησιωτικότητας; Το ενθυμείστε ή απλά σφυρίζετε αδιάφορα, διότι δεν σας απασχολεί το τι γίνεται στα νησιά μας;

Όλα αυτά αποκλείεται να μην τα γνωρίζετε. Τα γνωρίζετε και μάλιστα πολύ καλά, καθώς και όλοι οι Βουλευτές σας που προέρχονται από αυτές τις περιοχές έχουν γνώση και πρέπει να σας ενημερώνουν, αλλά, αντί να παίρνουν πρωτοβουλίες για την εξομάλυνση της κατάστασης, προσπαθούν απλά να λασπολογούν και να εκφέρουν θέσεις οι οποίες οδηγούν σε διχασμό την κοινωνία. Χαρακτηρίζουν ακροδεξιούς και ξενοφοβικούς –σας αναφέρω συγκεκριμένα στοιχεία, κύριε συνάδελφε- απλούς πολίτες που διαμαρτύρονται ειρηνικά και χωρίς βία, ανθρώπους που η καθημερινότητά τους άλλαξε ραγδαία, που φοβούνται από τα καθημερινά επεισόδια, που η ζωή τους καταστράφηκε από την καθίζηση της οικονομίας.

Ήδη είχαμε τον τελευταίο καιρό μεγάλες επιθέσεις για τις κινητοποιήσεις που έγιναν στη Λέσβο. Αναγκάστηκα να βγάλω μερικά δελτία Τύπου. Πρέπει να τα καταθέσω για να λάβετε γνώση εν όψει αυτών που θα πω.

Δελτίο Τύπου στις 16 Σεπτεμβρίου 2016: Και θα ήθελα να δείτε, κύριοι συνάδελφοι, αν υπάρχει κάτι το ακροδεξιό εδώ μέσα, ή ταύτιση με ρατσιστικές αντιλήψεις. Επίσης, υπάρχουν δελτία Τύπου στις 19 Σεπτεμβρίου και στις 20 Σεπτεμβρίου 2016.

Ποια ήταν η αντιμετώπιση που είχαμε από τα κυβερνητικά στελέχη; Λυπάμαι που θα το πω, αλλά όλως ανακριβώς και παραπλανητικά ο αγαπητός συνάδελφός μου από τη Μυτιλήνη του ΣΥΡΙΖΑ είπε ότι εγώ έκανα δώρο τη Λέσβο και τους κατοίκους στη Χρυσή Αυγή σε εκπομπή «ΣΤΟ ΚΟΚΚΙΝΟ». Μάλιστα, προχώρησε ακόμα περισσότερο και ανέφερε ότι εγώ είπα ότι έτσι «μουσουλμανοποιούμε» το νησί. Είπε ακόμα: «Έτσι, με αυτές τις τοποθετήσεις ο κ. Αθανασίου δίνει δώρο τους κατοίκους στη Χρυσή Αυγή».

Αυτές είναι δηλώσεις, κύριε Πάλλη, δικές σας -τα έχει αναφέρει η «ΑΥΓΗ»- σε εκπομπή «ΣΤΟ ΚΟΚΚΙΝΟ» και θέλω να μου πείτε πότε έγιναν αυτά.

**ΓΕΩΡΓΙΟΣ ΠΑΛΛΗΣ:** Στα επεισόδια στη Μόρια.

**ΧΑΡΑΛΑΜΠΟΣ ΑΘΑΝΑΣΙΟΥ:** Ο κ. Τόσκας λέει ότι «ρίχνουμε λάδι στη φωτιά» με τη δήλωση που έγινε –ακούστε, κύριε Μουζάλα, τι λέει ο κ. Τόσκας για εμένα- και λέει, επίσης, «δεν ξέρω αν ο κ. Αθανασίου προσπαθεί να συμβάλει στη δημιουργία κάποιου μετώπου «γαλαζόμαυρου» τύπου Μπαλτάκου».

Παρακαλώ πολύ, διαβάστε τις ανακοινώσεις και τα δελτία Τύπου, τα οποία ευθυγραμμίζονται απόλυτα στη γραμμή την οποία θέσαμε στο Συνέδριο της Σάμου από τον ίδιο τον Πρόεδρο του κόμματός μας. Και παρακαλώ, διαβάστε όλοι τις προχθεσινές δηλώσεις του Κυριάκου Μητσοτάκη, για να δείτε ποια είναι η θέση μας για το μεταναστευτικό.

Θα καταθέσω, τέλος, αυτές τις φωτογραφίες, για να δείτε την κατάσταση που επικράτησε, κυρίες και κύριοι συνάδελφοι, για αυτό που ήταν η αιτία να γίνει η ειρηνική πορεία και διαμαρτυρία των κατοίκων της Μόριας και της Μυτιλήνης, για να δείτε τι επικρατεί στη Λέσβο με τις πυρκαγιές, για να δείτε ότι μετέτρεψαν τα ελαιόδεντρα σε καυσόξυλα και τους βιασμούς οι οποίοι γίνονται στη Μόρια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αθανασίου, τελειώσατε.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω, κυρία Πρόεδρε, σε μισό λεπτό.

Εν τούτοις, το πρόβλημα παραμένει και είναι συνολικό.

Ποια είναι τελικά η στρατηγική σας; Θα πάρετε κάποιο ουσιώδες μέτρο για την ενίσχυση της τοπικής κοινωνίας; Θα ανακουφιστούν, επιτέλους, οι κάτοικοι των νησιών και ιδίως της Λέσβου από τη μιζέρια στην οποία τους έχετε ρίξει;

Θέλω, κύριε Υπουργέ, συγκεκριμένες απαντήσεις όχι μόνο για εμένα –αυτό είναι το τελευταίο- αλλά πρωτίστως για τους πολίτες των νησιών μας. Η Κυβέρνησή σας πρέπει να κινητοποιηθεί, να κοιτάξει τον κόσμο των νησιών στα μάτια και να του δώσει λύσεις, για να μάθουν οι πολίτες της Λέσβου και των άλλων νησιών τις προθέσεις σας, για να ξέρουν πλέον αν μπορούν να πιστέψουν σε κάτι, σε κάτι, όμως, χειροπιαστό που θα τους βγάλει από το σημερινό τέλμα.

Μεθαύριο πληροφορούμαι από τον Τύπο ότι μας καλεί ο Πρωθυπουργός στο Μαξίμου ύστερα από αίτημα του Δημάρχου της Λέσβου. Δεν μπορώ να καταλάβω τι έννοια έχει αυτό. Φυσικά, εάν κριθεί ότι πρέπει να πάμε, θα παρασταθούμε, εφόσον συνεννοηθούμε και κομματικά.

Λέω, όμως, το εξής: Δεν είχατε πρόγραμμα να εφαρμόσετε; Τι περιμένουμε τώρα; Έχετε κάποια ατζέντα, κάποιο πρόγραμμα, για να μπορούμε να δούμε ποιες είναι οι προτάσεις σας, να τις επεξεργαστούμε και να απαντήσουμε, ή θα αποτελέσει αυτό μια κίνηση εντυπωσιασμού, για να αποπροσανατολιστεί όλη η κατάσταση;

Κυρίες και κύριοι συνάδελφοι του ΣΥΡΙΖΑ, έχετε οδηγήσει τη χώρα σε αδιέξοδα σε όλα τα σημεία, στην οικονομία, στο προσφυγικό, στην εξωτερική πολιτική. Είναι καιρός, εφόσον δεν μπορείτε να διαχειριστείτε όλα αυτά τα προβλήματα, να αποχωρήσετε από την εξουσία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελευταία Βουλευτής από τους επερωτώντες, η κ. Σοφία Βούλτεψη, Βουλευτής Β΄ Αθήνας.

Κυρία Βούλτεψη, έχετε τον λόγο για τρία λεπτά και εσείς. Φαντάζομαι ότι δεν θα κάνετε χρήση…

**ΣΟΦΙΑ ΒΟΥΛΤΕΨΗ:** Θα κάνω χρήση, κυρία Πρόεδρε, για να μπορέσω να ολοκληρώσω τη σκέψη μου.

Κατά την άποψή μου το πρόβλημα της Κυβέρνησης είναι πάντοτε το ίδιο και ισχύει και σε αυτήν την περίπτωση. Το πρόβλημά της, δηλαδή, είναι ότι πάντα θέλει να εμφανίζει προπαγανδιστικά ότι έκανε κάτι καλύτερο από όλους τους προηγούμενους, δηλαδή «είναι καλύτερο το τρίτο μνημόνιο από τα άλλα δύο», «είναι καλύτερο το υπερταμείο από το ΤΑΙΠΕΔ. Τώρα πρέπει να εμφανίσετε ότι έχετε κάνει και κάτι καλύτερο σε σχέση με το μεταναστευτικό.

Έχει φτάσει ο ΣΥΡΙΖΑ να αφήνει να εννοηθεί, να υποστηρίξει, περίπου, ότι ήταν πάρα πολύ καλό που ήρθε το ΝΑΤΟ στο Αιγαίο. Επί των ημερών σας και το ΝΑΤΟ έχει γίνει περιστέρι της ειρήνης από εκεί που το καθυβρίζατε!

Κύριε Υπουργέ, ήρθε η ώρα να αντιμετωπίσετε την πραγματικότητα. Όσο και αν αυτό δεν σας βολεύει, η συμφωνία που κλείστηκε μεταξύ της Ευρωπαϊκής Ένωσης και της Τουρκίας, ήταν ένα γονατογράφημα της ανάγκης. Περιλάμβανε υποσχέσεις προς την Τουρκία, που δεν μπορούν να πραγματοποιηθούν, και τώρα φτάνει στο σημείο η Ελλάδα διά του Πρωθυπουργού να καλεί τους Ευρωπαίους να εφαρμόσουν τα θέματα της βίζας, να δώσουν χρήματα στην Τουρκία. Έχει φτάσει, δηλαδή, η Ελλάδα, αντί να προσπαθεί να λύσει τα δικά της προβλήματα, να προσπαθεί να λύσει τα προβλήματα της Τουρκίας με την Ευρωπαϊκή Ένωση, επειδή έγινε αυτή η συμφωνία.

Πρέπει, κύριε Υπουργέ, να το παραδεχθείτε ότι η συμφωνία αυτή θα είχε αξία, εάν συγχρόνως επέβαλε το άνοιγμα των συνόρων. Τα σύνορα δεν τα έκλεισαν μονομερώς οι χώρες των δυτικών Βαλκανίων, όχι μόνο επειδή υπάρχει σχετική δήλωση του κ. Τουσκ που το λέει, ότι αυτό ήταν απόφαση των «είκοσι οκτώ», αλλά και επειδή δεν μπορούμε να φανταστούμε τις χώρες των δυτικών Βαλκανίων με αυτά που ξέρουμε για την περιοχή γεωστρατηγικά, ότι θα έκαναν του κεφαλιού τους και δεν θα άκουγαν τους υπόλοιπους μεγάλους της Ευρώπης. Τα σύνορα τώρα μας τα έκλεισαν κανονικά, γιατί είδαν –και το λέγαμε και δημόσια- ότι από εδώ πέρασαν ένα εκατομμύριο, ενάμισι εκατομμύριο και κάποια στιγμή αποφάσισαν να μας κλείσουν τα σύνορα.

Η συμφωνία αυτή, ξαναλέω, λειτουργεί μόνο εις βάρος της Ελλάδας. Δεν ξέρω, αν τώρα έρθετε να μου πείτε «και τι θέλετε να κάνουμε;». Η πολιτική είναι η τέχνη του προβλέπειν. Παρακολουθήσατε μία συμφωνία στην οποία δεν πήρατε μέρος και δεχθήκατε προϋποθέσεις εγκλωβισμού στα νησιά και όχι συγχρόνως άνοιγμα των συνόρων. Αφού η Τουρκία θα μείωνε τις ροές, δεν είχατε κανένα πρόβλημα αυτοί οι εκατό – εκατόν πενήντα που έρχονται την ημέρα στην Ελλάδα να μπορούσαν να διοχετευθούν. Στο πλαίσιο της συμφωνίας θα ήταν αυτό.

Γιατί τα σύνορα παραμένουν κλειστά αυτήν τη στιγμή, αφού έχουν μειωθεί οι ροές και πανηγυρίζετε γι' αυτό; Το λέω, διότι από εκεί δημιουργείται το πρόβλημα.

Δεν μπορεί ο Πρωθυπουργός να πηγαίνει στον ΟΗΕ, να πηγαίνει στη μίνι Σύνοδο για το Προσφυγικό στη Βιέννη και να συζητά μόνο για το τι πρέπει να κάνει η Ευρωπαϊκή Ένωση σε σχέση με την Τουρκία, δηλαδή να υλοποιήσει, είπε ο Πρωθυπουργός, τις δεσμεύσεις της απέναντι στην Τουρκία, να δώσει την οικονομική βοήθεια, να φιλελευθεροποιήσει τη βίζα. Είπε δηλαδή ο Πρωθυπουργός ότι πρέπει να ανοίξει η βίζα, είναι δέσμευση.

Δηλαδή τώρα τι θα κάνουμε εμείς; Έχουμε εμείς το πρόβλημα και θα κοιτάμε να δούμε τι κάνει η Ευρωπαϊκή Ένωση με την Τουρκία και αν τα βρίσκουν μεταξύ τους, επειδή αυτοί στα βιαστικά είπαν ότι θα γεμίσουν βίζες την Τουρκία και τώρα το πήραν πίσω; Και βλέπετε τώρα και το δημοσίευμα των «FINANCIAL TIMES».

Εχθές απλώς η Κυβέρνηση έβγαλε ένα non paper και έλεγε ότι η Ευρωπαϊκή Ένωση δεν είναι εντάξει στις υποχρεώσεις της απέναντί μας, δεν έχει στείλει τους υπαλλήλους που είπε. Θα έστελνε τετρακόσιους, έστειλε δεκαεννιά. Και τόσο καιρό γιατί δεν το λέτε; Τόσα ταξίδια έχετε πάει. Γιατί ο Πρωθυπουργός ασχολείται με το αν τηρεί τις δεσμεύσεις της η Ευρωπαϊκή Ένωση έναντι της Τουρκίας και όχι αν τηρεί τις δεσμεύσεις της απέναντι στην Ελλάδα;

Και να σας πω κάτι, κύριε Υπουργέ, δεν έχει σημασία πια πόσοι περνούν, γιατί σας έχω ακούσει να το λέτε. Δεν έχει σημασία εάν είναι εκατό ή εκατόν πενήντα, διότι αυτοί οι εκατό – εκατόν πενήντα κάθε μέρα, εγκλωβίζονται. Εάν δεν εγκλωβίζονταν, αν είχαν ανοίξει τα σύνορα, τότε ναι.

Η συμφωνία διαρκεί από τις 20 Μαρτίου. Έχουν περάσει πάνω από έξι μήνες. Τώρα θυμηθήκατε να πείτε ότι επί έξι μήνες δεν την εφαρμόζουν οι Ευρωπαίοι και έχουμε πρόβλημα στη διαδικασία του ασύλου. Και σαν να μην έφταναν όλα αυτά, τελικά ξέρετε ότι η συμφωνία τηρείται για την Ελλάδα μόνο ως προς τα κλειστά σύνορα και τον εγκλωβισμό.

Τους αριθμούς τους ξέρετε, να μην τους λέμε. Είναι δέκα τέσσερις χιλιάδες στα νησιά. Έχει διπλασιαστεί. Το διαχειριστικό όργανο λέει ότι η χωρητικότητα στα νησιά είναι επτά χιλιάδες τετρακόσιες πενήντα, άρα έχετε φτάσει στους διπλάσιους. Ξεκινήσαμε να έχουμε πενήντα χιλιάδες στην Ελλάδα και έχουμε ξεπεράσει τις εξήντα χιλιάδες. Άρα, δεν μιλάμε πια για συμφωνία, ακόμα κι αν είναι λίγα τα νούμερα, διότι αν εγκλωβιστούν άλλες πέντε χιλιάδες, τότε η κατάσταση θα γίνει πλέον αφόρητη. Δεν ξέρουμε τι θα γίνει.

Κύριε Υπουργέ, από την αρχή είχα διατυπώσει υποψίες ότι κάποιοι στην Κυβέρνηση είδαν το προσφυγικό ως μια ευκαιρία εξυπηρέτησης «ημετέρων» και οικονομικών απολαβών. Είναι το μόνο ζεστό χρήμα -όλα τα άλλα είναι στο μνημόνιο- που έρχεται στην Ελλάδα και δεν ξέρω αν διογκώθηκε το πρόβλημα με αυτό το σκοπό.

Τον τελευταίο καιρό υπάρχουν πάρα πολλές καταγγελίες. Δεν έχετε απαντήσει στις καταγγελίες. Δεν έχετε απαντήσεις στις καταγγελίες του πρώην Γενικού Γραμματέα κ. Βουδούρη. Αυτό δεν γίνεται με ιπποτισμό, πρέπει να απαντήσετε. Λέει αλήθεια; Λέει ψέματα; Είναι σωστό ότι στη Νορβηγία ο κάθε πρόσφυγας κοστίζει δεκατρείς χιλιάδες τον χρόνο και στην Ελλάδα δεκαπέντε χιλιάδες;

Δεν μπορεί να το αφήνετε αυτό έτσι, λέγοντας «εγώ είμαι ιππότης, δεν απαντώ». Χρειάζεται απάντηση, γιατί αυτό που λέει είναι συκοφαντική δυσφήμιση. Δεν μπορείτε να το ξεπερνάτε προς χάριν της εξουσίας σας, διότι ο κ. Καμμένος μας έλεγε ότι χρειάζεται ISO για τη σίτιση των προσφύγων, γιατί πρέπει να είναι τόσα γεύματα, να είναι ισοτονικά, επειδή είναι μουσουλμάνοι κ.λπ.. Μήπως αυτή η σίτιση έχει αποκτήσει ISO ΣΥΡΙΖΑ-ΑΝΕΛ;

Πρέπει να απαντήσετε. Είναι πολύ βαριές οι κατηγορίες. Δεν ξέρω αν θα το κάνετε σήμερα. Πάντως περιμένω δημόσια απάντηση στις καταγγελίες που παραπέμπουν σε ύποπτες κινήσεις και χρηματισμό.

Ίσως να μην το ξέρετε, ίσως να μην έχετε κάνει αυτή την έρευνα, για αυτό καταθέτω στα Πρακτικά την πορεία των ροών λίγο πριν τη συμφωνία, μετά τη συμφωνία, μετά το πραξικόπημα στην Τουρκία και αργότερα, ώστε όποιος ενδιαφέρεται, να δει ότι τα πράγματα δεν είναι όπως μας τα λέτε, αφού υπάρχει εγκλωβισμός και κλειστά σύνορα.

Ευχαριστώ.

(Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τέλειωσε ο κύκλος των επερωτώντων. Τώρα ανοίγει ο κύκλος της Κυβέρνησης. Επειδή είναι τρεις οι Υπουργοί, ο Αναπληρωτής Υπουργός Εσωτερικών κ. Μουζάλας, ο Αναπληρωτής Υπουργός Εξωτερικών κ. Ξυδάκης και ο Αναπληρωτής Υπουργός Εθνικής Άμυνας κ. Βίτσας, προτείνω να μην πάρουν τον λόγο όλοι οι Υπουργοί, ο ένας μετά τον άλλον, αλλά να μεσολαβούν και Κοινοβουλευτικοί Εκπρόσωποι για να υπάρχει μια ποικιλία. Επίσης, να προσέξουμε τον χρόνο, γιατί αν πάρετε όλοι από είκοσι λεπτά που δικαιούστε, θα είναι ασφυκτικά τα πράγματα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Σωστά, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στο τέλος θα φύγουν και όλοι οι επερωτώντες που έχουν χρησιμοποιήσει τη δευτερολογία τους και θα μείνουμε προ κενών εδράνων.

Κύριε Μουζάλα, πόσο χρόνο θέλετε από τα είκοσι λεπτά που δικαιούστε;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Δεν ξέρω, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μουζάλα, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κυρία Πρόεδρε, κυρίες και κύριοι Βουλευτές, συνήθως είμαι χαμηλών τόνων και θα προσπαθήσω και σήμερα να είμαι. Παρ’ όλη την οξύτητα, οφείλω να ομολογήσω ότι διέκρινα χαμηλούς τόνους και σε εσάς, οπότε μπορούμε να σταθούμε στην ποιότητα και την ουσία των επιχειρημάτων. Καμμιά φορά μπορεί να κάνω κάποιο κρύο αστείο, θα μου το συγχωρέσετε.

Κάθε φορά που έρχομαι εδώ γίνεται ακριβώς το ίδιο πράγμα. Όλοι οι άξονες της ομιλίας σας είναι τα εξής: «αφύλακτα σύνορα», «τους καλέσατε», «βγήκατε έξω και φωνάζατε «ελάτε»», «φωνάξατε ένα εκατομμύριο πρόσφυγες», «δεν προσέχατε τα σύνορα» κ.λπ..

Αυτό το έχουμε απαντήσει. Είναι ψέμα. Δεν έχει νόημα πάλι να το πούμε. Δεν κάναμε τον πόλεμο στη Συρία, δεν έπεσε το Χαλέπι εξαιτίας μας, δεν μειώθηκαν οι δαπάνες της της UNHCR στη Συρία για αυτό το πράγμα, δεν φταίμε εμείς που με το προσφυγικό συγκολλήθηκε και ένα κομμάτι μεταναστευτικού. Αυτό το ξέρετε. Το χρησιμοποιείτε κάθε φορά.

Επιτρέψτε μου τώρα να σας πω για τα αφύλακτα σύνορα. Έχω εδώ το σύνολο συλληφθέντων λαθρομεταναστών, όπως τους αναφέρει η Αστυνομία. Αφορά αυτούς που πολιτικά εμείς λέμε «άτυπους μετανάστες». Νομικά παραμένουν παράνομοι μετανάστες. Λέω, λοιπόν, ότι το 1995 -δεν ήταν κυβέρνηση ο ΣΥΡΙΖΑ- ήταν διακόσιες πενήντα τέσσερις χιλιάδες τριακόσιοι δεκαοκτώ. Το 2000 -πάμε πιο κοντά- ήταν διακόσιες πενήντα εννιά χιλιάδες τετρακόσιοι τρεις. Το 2014 -ακόμα πιο κοντά- ήταν εβδομήντα επτά χιλιάδες εκατόν εξήντα τρεις.

Οι δυνατότητες που είχατε μέχρι το 2010 για να είναι σε κράτηση οι παράνομοι μετανάστες ήταν -μαζί με τα αστυνομικά τμήματα- πέντε χιλιάδες. Μετά δημιουργήθηκε και η Κόρινθος και πήγαν στις επτά, οκτώ χιλιάδες. Πού είναι, ρε παιδιά, οι υπόλοιποι;

Το 1995 μπήκαν διακόσιες πενήντα τέσσερις χιλιάδες. Άντε και αξιοποιήσατε όλες τις θέσεις κράτησης και κρατήσατε πέντε χιλιάδες που μπορούσατε. Πού είναι οι άλλοι διακόσιοι πενήντα; Πού τους είχατε; Πού τους φιλοξενούσατε; Γιατί δεν φτιάξατε κέντρα κράτησης; Στην Ελλάδα δεν είναι. Μέσα σε δεκαπέντε χρόνια πέρασαν τέσσερα εκατομμύρια στις κυβερνήσεις σας. Είναι εδώ; Πού είναι; Πώς φυλάγατε τα σύνορα, όταν μπαίνουν και όταν βγαίνουν;

Τίποτα δεν κάνατε και αυτό το πληρώνουμε.

Θέσεις φιλοξενίας είχατε χίλιες το 2010, κυρία Βούλτεψη.

**ΣΟΦΙΑ ΒΟΥΛΤΕΨΗ:** Τους Αλβανούς ψάχνατε. Όμως, μιλάτε για άλλη περίοδο, άλλη εποχή.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Το 2010 είχατε χίλιες θέσεις φιλοξενίας, κυρία Βούλτεψη. Έγινε καταδίκη από την Ευρωπαϊκή Ένωση, γιατί οφείλατε να φτιάξετε δυόμισι χιλιάδες θέσεις φιλοξενίας. Το 2014 από χίλιες θέσεις φιλοξενίας φθάσαμε στις χίλιες εκατόν ενενήντα έξι. Αυτό παραλάβαμε. Αυτές είναι οι θέσεις φιλοξενίας.

«Υγειονομική βόμβα». Πόσες φορές δεν το έχουμε ακούσει; Δεν έσκασε, όχι τυχαία, αλλά επειδή είμαστε από πάνω.

«Έλλειψη σχεδίου». Υπάρχει σχέδιο πάντα. Μπορεί να μη συμφωνείτε, αλλά σχέδιο υπάρχει. Το τυχαίο δεν δημιουργεί έτσι τις καταστάσεις.

«Εγκληματικότητα». Μικρή αύξηση μέχρι τη συμφωνία, μεγαλύτερη αύξηση στα νησιά. Στα χρόνια σας οι συμμορίες ήταν το πρωτοσέλιδο σε όλες τις εφημερίδες.

Ένα πράγμα το οποίο, επίσης, θα σας πω είναι ότι αποδίδετε ευθύνες σε μας για την Ευρώπη.

Πάμε να δούμε το σχέδιό μας. Σε επίπεδο διπλωματίας αναδείξαμε το πρόβλημα από ελληνικό σε ευρωπαϊκό.

Κυρία Βούλτεψη, φτύσαμε αίμα για να μη λέει η Ευρώπη, «εσείς έχετε το πρόβλημα». Το πρόβλημα είναι ευρωπαϊκό που συμβαίνει σε ελληνικό έδαφος. Αυτό ήταν η τεράστια διπλωματική νίκη στην Ευρώπη. Αυτό άλλαξε την κατάσταση. Αυτό έφερε την Ευρώπη σε συμπαράσταση, έστω και περιορισμένη, έστω και με τα προβλήματα που υπάρχουν.

Κατηγορηθήκαμε επανειλημμένα για τη FRONTEX και το ΝΑΤΟ. Πάντα ζητούσαμε FRONTEX. Το ξέρετε αυτό το πράγμα. Με το ΝΑΤΟ βοηθήσαμε, επίσης. Κατηγορηθήκαμε για την EASO. Πάντα ζητούσαμε EASO, πάντα υπολειπόταν.

**ΣΟΦΙΑ ΒΟΥΛΤΕΨΗ:** Πότε ζητούσατε;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Πάντα, κυρία Βούλτεψη. Δεν έχει νόημα…

**ΣΟΦΙΑ ΒΟΥΛΤΕΨΗ:** Όχι πάντα.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Λέω, λοιπόν, τώρα εγώ…

**ΣΟΦΙΑ ΒΟΥΛΤΕΨΗ:** Έξω η FRONTEX λέγατε. Τι λέτε τώρα;

(Θόρυβος από την πτέρυγα του ΣΥΡΙΖΑ)

Σε μένα απευθύνεται ο Υπουργός.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Όχι, δεν απευθύνομαι σε σας. Όταν απευθύνομαι σε σας, χρησιμοποιώ το όνομά σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Βούλτεψη, έχετε την εμπειρία! Δεν κάνουμε διάλογο! Συγκρατηθείτε! Δεν γίνεται έτσι!

**ΣΟΦΙΑ ΒΟΥΛΤΕΨΗ:** Όλη μέρα λέγατε, «έξω η FRONTEX».

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Λέω, λοιπόν, ότι αυτά όλα οδήγησαν στη συμφωνία Ευρωπαϊκής Ένωσης - Τουρκίας, η οποία, ανεξάρτητα από τις τεράστιες δυσκολίες που έχει, βοήθησε τη χώρα μας. Αυτό το έγγραφο θα σας το δείχνω. Αυτές είναι οι ροές πριν τη συμφωνία. Αυτές είναι οι ροές μετά τη συμφωνία. Δεν έχετε αποφασίσει.

Τρεις από τους Βουλευτές της Νέας Δημοκρατίας είπαν ότι η συμφωνία είναι κακή και ότι δεν μας συμφέρει. Οι άλλοι, λογικά, είπαν τη θέση της Νέας Δημοκρατίας.

Θέλω να σας πω κάτι: Προσπαθήσαμε πάρα πολύ μέσα σε μία Ευρώπη όπου τα 7/10 των ευρωπαϊκών κρατών ηγεμονεύονται από το Λαϊκό Κόμμα και από τη Σοσιαλδημοκρατία. Φαντάζομαι –και το έχω πει ξανά αυτό- ότι όταν συναντιέστε κάθε φορά στο Λαϊκό Κόμμα, θέτετε τα ίδια αιτήματα με εμάς. Δεν γίνονται, όμως. Γιατί κατηγορείτε τον ΣΥΡΙΖΑ;

(Θόρυβος-διαμαρτυρίες από την πτέρυγα της Νέας Δημοκρατίας)

**ΣΟΦΙΑ ΒΟΥΛΤΕΨΗ:** Γιατί κυβερνάτε.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κατηγορείτε τον ΣΥΡΙΖΑ, επειδή δεν μπόρεσε να πείσει τα 7/10 των κυβερνήσεων στην Ευρώπη σε όλα τα ζητήματα, με τα οποία ανήκετε στα ίδια κόμματα; Αυτό δεν έχει νόημα.

Έχετε αποφασίσει. Θέλετε να πέσει ο ΣΥΡΙΖΑ. Και για να πέσει ο ΣΥΡΙΖΑ θα χρησιμοποιήσετε οτιδήποτε. Όμως, καλύτερα θα ήταν να μπορέσουμε να σταθούμε πάνω σε λογικά επιχειρήματα.

Όσον αφορά την αντιμετώπιση του προσφυγικού, θα σας πω το εξής: Πέρασε ένα εκατομμύριο κόσμος. Στην αρχή είχαμε τρία EURODAC. Δεν μπορέσαμε να κάνουμε έλεγχο. Το πρόγραμμα έκλεισε με 100% έλεγχο καταγραφών. Στο χαρτί, που σας έδειξα προηγουμένως, δεν έχετε 100% έλεγχο καταγραφών. Στο χαρτί της Ευρωπαϊκής Ένωσης είναι αυτή η έκθεση, όπου μιλά για 100%, πλήρη ταυτοποίηση όσων μπαίνουν μέσα.

Δεν είχαμε πλατείες και πάρκα. Όποτε είχαμε, τις αντιμετωπίσαμε. Σας θυμίζω τη Μυτιλήνη και τη Βικτώρια. Αντίθετα, τα προηγούμενα χρόνια είχαμε συνέχεια πλατείες και πάρκα και είχαμε και μία φορά το χρόνο τον αγώνα για την επανακατάληψη των πόλεων. Έπεφτε ξύλο, γίνονταν «σκούπες». Στην Ηγουμενίτσα, στην Πάτρα γινόταν χαμός, όπως και στα άλλα λιμάνια. Καθυστερούσαν τα βαπόρια κ.λπ.. Όλα αυτά είχαν επίσης οικονομικό κόστος.

Δεν σας κατηγορώ γι’ αυτά. Εγώ είμαι σε θέση πια να ξέρω τις δυσκολίες. Όμως, τι κατηγορείτε; Κάτι που δεν μπορέσατε να κάνετε. Και τι εγγυάται ότι θα το κάνατε; Δεν υπάρχει ένα παρελθόν που να λέει ότι θα μπορούσατε να το κάνετε. Αντίθετα, υπάρχουν πράγματα που έγιναν και που προηγουμένως δεν γίνονταν.

Έχουμε, λοιπόν, πλήρη καταγραφή και το κάναμε με κοινωνική υπευθυνότητα, με συμμετοχή της Κοινωνίας των Πολιτών και με αλληλεγγύη που πουθενά αλλού στην Ευρώπη δεν φάνηκε.

Συνέβη το παράνομο κλείσιμο συνόρων. Οφείλετε να ξέρετε πως ό,τι και να λέει ο κ. Τουσκ, τα σύνορα τα έκλεισαν οι χώρες του Βίζεγκραντ και οι χώρες που ήταν στα Βαλκάνια. Οφείλατε να το ξέρετε.

(Θόρυβος-διαμαρτυρίες από την πτέρυγα της Νέας Δημοκρατίας)

**ΣΟΦΙΑ ΒΟΥΛΤΕΨΗ:** Το λέει ο Πρόεδρος του Ευρωπαϊκού Συμβουλίου. Λέει ψέματα; Εκτός αν λέει ψέματα ο Τουσκ!

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κυρία Βούλτεψη, οφείλατε να το ξέρετε. Εγκλωβίστηκαν εξήντα χιλιάδες άνθρωποι. Σε αυτήν την περίπτωση, πάλι είχαμε σχέδιο. Μέσα σε τρεις μήνες δημιουργήσαμε τριάντα χιλιάδες θέσεις φιλοξενίας, καλές, κακές, καλύτερες, χειρότερες. Ήμασταν σε θέση να παράσχουμε τρεις φορές την ημέρα φαγητό σε όλους, στοιχειώδη προστασία σε όλους, στοιχειώδη υγειονομικό έλεγχο σε όλους, λίγο πάνω από το στοιχειώδες σε ζητήματα δημόσιας τάξης σε όλους, πράγματα τα οποία εξασφαλίζουν και την ασφάλεια του ελληνικού πληθυσμού.

Είναι αλήθεια, βέβαια, ότι υπερφορτώσαμε κάποιους δήμους. Ας πούμε, η Θεσσαλονίκη, η Μακεδονία, δέχτηκε το 60%. Ήδη έχουμε κατεβάσει επτά χιλιάδες ανθρώπους προς τα κάτω και συνεχίζουμε. Διαλύσαμε την Ειδομένη μέσα σε δύο μήνες. Φωνάζατε για την Ειδομένη όταν υπήρχε. Απογοητευτήκατε που τη διαλύσαμε. Στη Γαλλία, επτά χρόνια το Καλαί δεν διαλύεται. Παραμένει και μπαίνει σήμερα σαν κεντρικό προεκλογικό ζήτημα. Επτά χρόνια το Καλαί δεν διαλύεται! Η Πάτρα και η Ηγουμενίτσα, με εξακόσιους ανθρώπους, δεν διαλύθηκαν ποτέ, παρά μονάχα όταν ξεκίνησε η αντίστροφη ροή.

Όσον αφορά τον Πειραιά: Διαλύθηκε. Άργησε, αλλά διαλύθηκε και ο Πειραιάς και είναι μια χαρά το λιμάνι.

Στο Ελληνικό δεν τα καταφέραμε. Έχουμε αδειάσει τις σκηνές απ’ έξω. Συνεχίζουμε την προσπάθειά μας. Ήταν μεγάλος ο όγκος. Ήταν πρωτόγνωρος. Το διάστημα 2010-2014 είχαμε εκατόν ενενήντα έξι χιλιάδες θέσεις φιλοξενίας.

Από τον Απρίλιο μέχρι τον Ιούνιο είχαμε τριάντα χιλιάδες θέσεις φιλοξενίας συν δέκα χιλιάδες διαμερίσματα της UNΗCR, τα οποία πάρθηκαν κατόπιν δικής μας παρέμβασης στην Ευρώπη, γιατί έπρεπε και αυτά να τα έχουμε camp. Mας χρωστάνε άλλες δέκα χιλιάδες και συνεχίζουμε.

Έγινε πλήρης καταγραφή. Όποιος υπάρχει μέσα στην Ελλάδα αυτή τη στιγμή, τον ξέρουμε ακριβώς. Έχουμε τη φωτογραφία του, έχουμε το όνομα που μας έδωσε, έχουμε τα δακτυλικά του αποτυπώματα και ξέρουμε σε ποιο camp είναι περίπου. Και λέω «περίπου» γιατί είναι κινούμενος, είναι ελεύθερος, δεν είναι υποχρεωμένος να πάει το βράδυ οπωσδήποτε να κοιμηθεί μέσα. Επίσης, τον έχουμε τσεκάρει σε όλα ευρωπαϊκά σε διεθνή συστήματα. Συνεργαζόμαστε με όλες τις Intelligents και τις Αστυνομίες, όπως προβλέπει η Ευρωπαϊκή Ένωση.

Μάλιστα, οφείλω να σας πω ότι δημιουργούμε και ένα δικό μας σύστημα, ώστε με ένα τσεκάρισμα να μπορεί να εντοπίζεται σε όλα τα νησιά, για το οποίο παίρνουμε ένα βραβείο ως τρίτοι στον σχεδιασμό στην Ευρώπη.

Η κατάσταση στην ενδοχώρα είναι άσχημη και υπό έλεγχο.

Πάμε τώρα στα νησιά: Εκεί έχουμε πρόβλημα. Ο νησιωτικός λαός δοκιμάζεται. Και τώρα μιλάω πιο πολύ στους νησιώτες παρά στην Αντιπολίτευση. Και δοκιμάζονται από δύο πράγματα: Κατ’ αρχάς από τον υπερπληθυσμό, που δεν είναι ακριβώς έτσι. Είχαν φάσεις που υπήρχε και περισσότερος κόσμος.

Ξέρετε, κύριε Αθανασίου, ότι η Μυτιλήνη άντεξε και με δεκαπέντε χιλιάδες. Υπήρχαν φορές που είχαμε επτά χιλιάδες αφίξεις την ημέρα. Φυσικά, έχουν δίκιο οι νησιώτες. Δεν το λέω για να τους κακολογήσω. Τι άλλαξε; Ο πληθυσμός εγκλωβίζεται, μένει καιρό, τελειώνουν τα λεφτά του. Πήγε να πιεί νερό, να φύγει στην Ευρώπη, αλλά στέρεψε η πηγή και είναι θυμωμένος, είναι απελπισμένος, είναι οτιδήποτε.

Έχετε δίκιο ότι αλλάζει η ροή. Ενώ πριν είχαμε 80% προσφυγικό, τώρα έχουμε περίπου 70-80% prima facie μεταναστευτικό. Αυτό δημιουργεί μια καινούργια ποιότητα, από την οποία τα νησιά και οι νοικοκυραίοι πρόσφυγες και μετανάστες δοκιμάζονται.

Ποιο είναι το σχέδιο που μπορούμε να έχουμε; Και εδώ απευθύνομαι πια και σε εσάς, τους εκπροσώπους της Νέας Δημοκρατίας. Μια πολύ εύκολη λύση, με λαϊκίστικο τόνο, είναι να φύγουν από τα νησιά, να πέσει η συμφωνία. Αυτό δεν γίνεται. Δεν είναι η θέση σας αυτή.

Εάν τους πάρουμε από τα νησιά, πέφτει η συμφωνία Ευρώπης-Τουρκίας. Γυρνάμε εδώ! Αυτό δεν το θέλετε. Κάποιοι από εσάς το διατυμπανίζουν με ευκολία. Όχι όλοι.

**ΒΑΣΙΛΕΙΟΣ ΚΙΚΙΛΙΑΣ:** Δεν είναι έτσι. Δεν σας διακόπτουμε από τακτ.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Συνεχίστε να έχετε τακτ και μη με διακόπτετε.

**ΒΑΣΙΛΕΙΟΣ ΚΙΚΙΛΙΑΣ:** Μη μας κουνάτε, όμως, το δάχτυλο, όταν δεν έχετε ολοκληρώσει…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κικίλια, μη το χαλάτε τώρα!

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Τι λέμε, λοιπόν; Να φύγουν από τα νησιά; Να φύγει η συμφωνία από τη μέση; Να γυρίσουμε εδώ; Αυτό θα σώσει τη Μυτιλήνη, τη Χίο και τη Σάμο; Αυτό θα σώσει τη χώρα μας; Όχι, δεν θα τη σώσει. Θα δημιουργήσει χειρότερο πρόβλημα. Γιατί τώρα είναι κλειστά τα σύνορα. Θα δώσει μια επίφαση ανακούφισης και θα δημιουργήσει χειρότερο πρόβλημα.

Τι προτείνουμε και τι προσπαθούμε να κάνουμε; Και λέω «προσπαθούμε», γιατί πραγματικά δεν το κάνουμε πάντα με 100% επιτυχία, ούτε είμαστε ταχυδακτυλουργοί να βγάζουμε κάθε τόσο λαγούς από το καπέλο μας. Προσπαθούμε να αναλύσουμε τα πράγματα με έναν επιστημονικό τρόπο.

Μιλάμε, λοιπόν, για αποσυμφόρηση των νησιών που δοκιμάζονται από πληθυσμό. Ποιον πληθυσμό μπορούμε να πάρουμε από τα νησιά με βάση τη συμφωνία; Μπορούμε να πάρουμε αυτούς οι οποίοι κρίνονται ότι απαγορεύεται να επιστραφούν στην Τουρκία. Έχουμε ξεκινήσει εδώ και είκοσι ημέρες και σιγά-σιγά τους μαζεύουμε προς τα κάτω.

Η μετακίνηση δεν μπορεί να γίνει μαζικά και βίαια, γιατί θα προκληθούν άλλου είδους εξεγέρσεις και γιατί μπορεί να αποτελέσει και pull factor για να έρθουν άλλοι από την Τουρκία. Η μετακίνηση θα γίνει διακριτικά, σιγά-σιγά, με βάση τον νόμο.

Ποιους άλλους μπορούμε να μεταφέρουμε; Μπορούμε να μεταφέρουμε τα ασυνόδευτα ανήλικα. Ελάτε στα ασυνόδευτα ανήλικα. Παραλάβαμε τριακόσιες θέσεις για ασυνόδευτα ανήλικα. Αυτήν τη στιγμή είναι οκτακόσιες πενήντα οι θέσεις. Φαντάζομαι ότι το επόμενο δίμηνο θα έχουν γίνει περίπου χίλιες διακόσιες, με καινούργια εργαλεία που χρησιμοποιούμε. Και συνεχίζουμε.

Εάν σας πω ότι μέσα στους επόμενους έξι μήνες θα φτιάξουμε θέσεις, κανονικές δομές για χίλια διακόσια ανήλικα, τα οποία δεν είναι πια υπό κράτηση σε φυλακή, αλλά είναι μέσα σε camp και σε hot spot, που δεν θα έπρεπε να είναι, θα σας έλεγα ψέματα. Και όποιος έρθει να σας πει ότι σε έξι μήνες θα λύσω το πρόβλημα των ανηλίκων, θα σας πει ψέματα.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Να σας πω και κάτι που ήδη ξέρετε; Όταν μου λέτε, «λύσε το θέμα των ανηλίκων», μου κάνετε μια πρόκληση για να φανεί ότι δεν το λύνω. Ναι, δεν μπορεί να το λύσω σε έξι μήνες. Όμως, το ξέρετε αυτό το πράγμα. Βρεθήκατε σε αυτήν τη θέση. Πού ήταν τα ανήλικα; Ήταν στις τριακόσιες θέσεις που είχατε. Και τα υπόλοιπα άλλα ήταν στον δρόμο, σε κακές συνθήκες και αυτά.

Δεν ξέρω αν κούνησα πριν το δάχτυλο. Εγώ δεν το κάνω συνήθως αυτό. Δεν έχει νόημα να σας κουνήσω το δάχτυλο και να σας πω. Δεν σας κάνω κριτική για το παρελθόν. Δεν προσπαθώ να σας κατηγορήσω για κάτι. Προσπαθώ να σας δείξω μια κατάσταση και προσπαθώ να σας πω ότι το ξέρετε. Το έχετε ζήσει. Το ξέρετε. Και κατηγορείτε έτσι απλά γιατί πρέπει να γίνει μια κατηγορία.

**ΣΤΑΥΡΟΣ ΚΑΛΑΦΑΤΗΣ:** Δεν σας κατηγορούμε, κύριε Υπουργέ.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Για τον πληθυσμό, λοιπόν, αυτό μπορούμε να κάνουμε.

Τι άλλο κάνουμε; Κάνουμε μια τεράστια διπλωματική προσπάθεια να μπορέσουμε να αποσυμφορήσουμε από τα νησιά πληθυσμό που ανήκει στη συμφωνία, που με βάση τη συμφωνία δεν πρέπει να γίνει.

Μέσα σε ενάμιση μήνα εγώ, ο κ. Ξυδάκης και ο κ. Τόσκας έχουμε δει δεκατρείς Υπουργούς της Ευρωπαϊκής Ένωσης. Με εξαίρεση έναν, νομίζω, όλοι οι άλλοι ανήκουν στα ευρωπαϊκά σας κόμματα, στο Λαϊκό Κόμμα και στη Σοσιαλδημοκρατία. Προσπαθούμε να πέτυχουμε να διευρυνθεί η συμφωνία, ώστε να μπορεί υπό κράτηση, σε κλειστά κέντρα, ένας αριθμός μεταναστών να μεταφερθεί στην ενδοχώρα.

Γι’ αυτόν τον λόγο, πέρα από αυτούς τους δεκατρείς Υπουργούς της Ευρωπαϊκής Ένωσης, εγώ έχω πάει δυο φορές στην Τουρκία. Είχε συζήτηση στη Νέα Υόρκη ο Πρωθυπουργός με τον Ερντογάν. Εχθές γράψαμε γράμμα στον κ. Τσαβούσογλου. Προχωράμε και πιέζουμε πάρα πολύ. Μη μας κάνετε κριτική. Πιέστε μέσα στο κόμμα σας, στο Λαϊκό Κόμμα, πιέστε μέσα στη Σοσιαλδημοκρατία. Δεν είναι ευμενώς αποδεκτό το αίτημά μας. Έχουμε δυσκολίες. Έχουμε δυσκολίες από αυτούς με τους οποίους κάθεστε μια μέρα πριν τη συνεδρίαση και συζητάτε για το SUMMIT, για τη συνεδρίαση των Υπουργών ή οτιδήποτε. Μεταφέρετε αυτήν την άποψη, σας παρακαλούμε πολύ, εάν θέλετε να γίνει, εάν δεν θέλουμε να πέσει η συμφωνία.

Επίσης, έχω κανονίσει τον επόμενο μήνα και κάνουμε πάλι μια προσέγγιση για το ζήτημα μεταφοράς στην ενδοχώρα με τις Κοινοβουλευτικές Ομάδες όλων των κομμάτων στον Ευρωπαϊκό Κοινοβούλιο, με τους επιτρόπους και με τον κ. Σουλτς. Ενισχύστε την προσπάθειά μας.

Έχουμε κενά από το άσυλο, το EASO. Παραλάβαμε ένα άσυλο με διακόσιους δεκατρείς. Έχουμε ένα άσυλο με εξακόσιους. Δεν μπορείς από ένα άσυλο με διακόσιους δεκατρείς να πας σε ένα άσυλο με χίλιους διακόσιους.

Έχουμε την ίδια διευθύντρια ασύλου που είχατε πριν και εσείς, που είχαν πριν και οι άλλοι. Σε αυτό είμαστε σύμφωνοι, λοιπόν, πως πρόκειται για μια εξαιρετική διευθύντρια. Κινδυνεύει να καταπέσει όλο.

Το πλάνο μας είναι το εξής: Πήραμε ένα άσυλο με διακόσιους. Έχουμε ένα άσυλο με εξακόσιους. Θα διπλασιάσουμε τη δύναμή μας στα νησιά μέσα στον Οκτώβριο. Θα προσθέσουμε άλλο 100% μέσα στον Νοέμβριο. Ζητάμε από τους τετρακόσιους της EASO άμεσα να έρθουν οι ογδόντα εδώ. Εάν γίνει αυτό, θα έχουμε τη δυνατότητα μέσα στον Οκτώβριο -μη τα θεωρήσετε δεσμευτικά με την ακρίβεια ζυγαριάς φαρμακοποιού- να αρχίσουμε πάλι επιστροφές εκατόν πενήντα ατόμων περίπου την εβδομάδα. Αυτή είναι μια μικρή ανακούφιση για τα νησιά, είναι ένα ισχυρό μήνυμα για τους smugglers και τους δουλεμπόρους.

Εάν συνεχίσει αυτό το πλάνο, τον Νοέμβριο θα έχουμε τη δυνατότητα να μεταφέρουμε διακόσιους πενήντα το μήνα από τα νησιά προς την Τουρκία. Αυτό αρχίζει να απεμπλέκει το πρόβλημα.

Ενισχύστε, λοιπόν, τη θέση της χώρας μέσα στις ομάδες σας, μέσα στα κόμματά σας, να έρθει η EASO και να πάρουμε τη βοήθεια που χρειαζόμαστε, αντί να λέτε, «πού είναι το άσυλο;», «αυξήθηκε» κ.λπ. και αντί να κάθομαι κι εγώ τώρα να σας λέω «ρε, εσείς, είχατε διακόσιους και έχουμε εξακόσιους». Αυτό δεν έχει νόημα. Το θέμα είναι να λύσουμε το πρόβλημα.

Λύση, λοιπόν, είναι η Ευρωπαϊκή Ένωση.

Ας δούμε τι άλλο κάνουμε σε διπλωματικό επίπεδο. Λέτε ότι ο Τσίπρας είπε για τη βίζα. Δεν είπε αυτό. Ο κ. Τσίπρας λέει τη θέση της Κυβέρνησης. Η θέση της Κυβέρνησης είναι ότι η συμφωνία είναι Ευρώπη-Τουρκία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Τελειώνω, κύριε Πρόεδρε.

Εμείς παίρνουμε όλη μας την ευθύνη.

**ΣΟΦΙΑ ΒΟΥΛΤΕΨΗ:** Πρέπει να ανοίξει η βίζα!

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ο Πρωθυπουργός λέει «η Ευρώπη πρέπει να πάρει την ευθύνη της και η Τουρκία τη δική της ευθύνη». Και σε αυτό φαντάζομαι ότι δεν έχετε καμμία αντίρρηση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστούμε.

Ο κ. Κικίλιας έχει τον λόγο.

**ΒΑΣΙΛΕΙΟΣ ΚΙΚΙΛΙΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κατ’ αρχάς θα ήθελα να πω ότι εμείς είμαστε ευχαριστημένοι που σήμερα είστε εν απαρτία εδώ. Πράγματι, είναι η πρώτη φορά που είστε σύσσωμοι σε μια επίκαιρη επερώτηση. Εσείς, βέβαια, κύριε Υπουργέ, είστε πάντα εδώ. Λέω, όμως, ότι είστε εν απαρτία. Είστε τρεις Υπουργοί τριών, διαφορετικών Υπουργείων για μια επίκαιρη επερώτηση, συν τα επιτελεία σας. Αυτό δείχνει ενδεχομένως ότι αντιλαμβάνεστε αυτήν τη στιγμή την κρισιμότητα της κατάστασης.

Αναρωτιέμαι: Κύριε Υπουργέ, με συγχωρείτε, αλλά είναι οβιδιακή η μεταλλαγή σας στη ρητορική τουλάχιστον. Εγώ που σας αντιμετωπίζω πολιτικά στο Κοινοβούλιο και στα φόρα τους τελευταίους μήνες, ομολογώ ότι δεν το περίμενα.

Ξέρετε -το επεσήμανε και ο Γραμματέας της Κοινοβουλευτικής μας Ομάδας κ. Τσιάρας και συμφωνώ- οι χαμηλοί τόνοι ή ενδεχομένως η αποφυγή εξάρσεων ή η μη χρήση λαϊκίστικης ρητορείας και επιχειρηματολογίας, δεν σημαίνει ένδεια επιχειρημάτων ή πυγμής της Αξιωματικής Αντιπολίτευσης. Το αντίθετο!

Και επειδή κάποιοι έχουν ρηχή και κοντή μνήμη, θα ήθελα να σας υπενθυμίσω ότι στις δομές αυτές και στην αντιμετώπιση ενός προβλήματος στη χώρα, όπως είναι το μεταναστευτικό και το προσφυγικό, η Νέα Δημοκρατία από το 2012 έως το 2014, με τους πολέμους να μαίνονται στη Συρία και το Ιράκ, είχε να αντιμετωπίσει, δυστυχώς, συναδέλφους σας και συντρόφους σερφάροντας πάνω στο σερφ του λαϊκισμού, σε δομές φιλοξενίας, κλειστά κέντρα επαναπροώθησης κ.ο.κ.. Τότε, λοιπόν, αλάλαζαν προκλητικά για τον τρόπο με τον οποίο η Ελληνική Αστυνομία αντιμετώπισε επιτυχώς επί των ημερών μας το θέμα του προσφυγικού-μεταναστευτικού, για τον τρόπο με τον οποίο το Λιμενικό Σώμα πάλεψε -είναι οι ίδιοι άνθρωποι που το κάνουν τώρα- και έσωζε ζωές στο Αιγαίο, αλλά και για τον τρόπο με τον οποίο οι νησιώτες μας αντιμετώπισαν το θέμα. Απέχει παρασάγγας από τον τρόπο με τον οποίο συμπεριφερόμαστε εμείς στις μέρες σας. Παρασάγγας!

Επίσης, άκουσα να λέτε επανειλημμένως να μιλήσουμε στους συντρόφους μας στο Λαϊκό Κόμμα. Αυτό, κύριε Υπουργέ, είναι πολύ μεγάλη αχαριστία, όταν ο νυν Πρωθυπουργός και επικεφαλής της Αξιωματικής Αντιπολίτευσης κ. Τσίπρας κατασυκοφάντησε την κυβέρνηση της Νέας Δημοκρατίας ασυστόλως -αυτός και όλοι οι υπόλοιποι- σε όλη την Ευρώπη και σε όλον τον κόσμο δυόμισι χρόνια, ενώ ο Κυριάκος Μητσοτάκης εντίμως και με παρρησία στήριξε τις θέσεις σε ό,τι είχε να κάνει με αυτό το οποίο συμφωνήθηκε στο Συμβούλιο των Πολιτικών Αρχηγών -που για κάποια ώρα ήσασταν κι εσείς εκεί- υπό τον Πρόεδρο της Δημοκρατίας με ντομπροσύνη και παλικαριά στην Ευρώπη. Και προέταξε την εθνική θέση πολύ πάνω από την οποιαδήποτε κομματική θέση ή μικροπολιτική.

Αντί, λοιπόν, να βγαίνετε και να λέτε: «Κύριοι, σας ευχαριστούμε που είσαστε σοβαροί και ήμασταν γραφικοί, σας ευχαριστούμε που στηρίζετε στοιχειωδώς μια προσπάθεια, ενώ εμείς λαϊκίζαμε για να υφαρπάξουμε την ψήφο του ελληνικού λαού, για να είμαστε εδώ πέρα να λέμε αυτά τα παραμύθια τώρα», μας κουνάτε και το δάχτυλο. Λίγη αιδώς.

Και για να συνεννοηθούμε, επειδή εμένα δεν μου αρέσει να μιλάω γενικά -δεν βλέπω και τον επικεφαλή του συντονιστικού σας, αυτόν που έχετε βάλει, τον κ. Κυρίτση, για να μας λέτε ότι έχετε τον έλεγχο των δομών, ότι ξέρετε πού βρίσκονται όλοι μέσα στη χώρα κ.ο.κ.- θα δώσω ένα παράδειγμα, για να καταλάβει και ο κόσμος. Εδώ μιλάμε μεταξύ μας. Δεν με ενδιαφέρει, σέβομαι απολύτως όλους τους συναδέλφους, από τον νεότερο μέχρι τον γηραιότερο στο ελληνικό Κοινοβούλιο, εσάς και όλη τη διαδικασία. Υπάρχει, όμως, ένας κόσμος στην Ελλάδα που αγωνιά, παντού. Και είναι, φαντάζομαι, κοινή βούληση και προσπάθεια και των τριών σας και εμένα και όλων των συναδέλφων, να υπηρετήσουμε τα συμφέροντά του.

Όταν, λοιπόν, ακούει ο κόσμος ότι στις 25 Σεπτεμβρίου κατεγράφησαν εξήντα χιλιάδες οκτακόσιοι επτά πρόσφυγες με μηδέν αφίξεις, στις 26 Σεπτεμβρίου εξήντα χιλιάδες οκτακόσιοι σαράντα τέσσερις με τριάντα οκτώ αφίξεις, στις 27 Σεπτεμβρίου άλλες τριάντα εννέα αφίξεις, αλλά ο αριθμός μειώθηκε ραγδαίως στις εξήντα χιλιάδες πεντακόσιους είκοσι οκτώ, στις 29 Σεπτεμβρίου πλέον είναι μόνο εξήντα χιλιάδες τετρακόσιες σαράντα, ενώ υπήρξαν εκατόν πενήντα ένας άνθρωποι που μπήκαν στα σύνορα, ξέρετε τι πιστεύει; Ότι μας κοροϊδεύετε. Ποια καταμέτρηση;

Λέτε ότι γνωρίζετε στο πρόσωπο, στη φάτσα, στη δακτυλοσκόπηση κ.ο.κ. ποιοι είναι μέσα στη χώρα και πού περίπου είναι. Δεν γνωρίζετε. Συμφωνήσατε υπό τον Πρόεδρο της Δημοκρατίας ότι θα διαχωρίσετε, ως είναι υποχρέωσή σας, τους πρόσφυγες, που αιτούνται προστασίας ασύλου και δικαιούνται, από τους οικονομικούς μετανάστες, παράνομους μετανάστες, παράτυπους μετανάστες, λαθρομετανάστες, ο καθένας μπορεί να το λέει όπως θέλει, και δεν το κάνατε. Αν το είχατε κάνει, αν είχατε τη βούληση, θα είχατε ενδεχομένως τη δυνατότητα να επαναπροωθήσετε ένα νούμερο κοντά στις πενήντα χιλιάδες, που κάναμε εμείς τη διετία από 2012 έως 2014. Οικεία βουλήσει έχουν επιστρέψει δύο χιλιάδες.

Η συμφωνία κινδυνεύει να καταρρεύσει, όχι επειδή οι συνάδελφοι στα νησιά αγωνιούν. Και ειρήσθω εν παρόδω, καμμία ακραία φωνή δεν επιδοκιμάζω, κανέναν ο οποίος προσπαθεί να πατήσει πάνω σε λεπτές χορδές για εθνικά θέματα δεν επιδοκιμάζω. Όμως στηρίζω απολύτως την αγωνία τους και την προσπάθειά τους, του οποιουδήποτε, και του τελευταίου κατοίκου των νησιών μέχρι στη βόρεια Ελλάδα και την κεντρική Μακεδονία, που αγωνιά γι’ αυτόν, για τα παιδιά του, για την ευημερία, για την ασφάλεια και την κοινωνία, την κοινωνία των πολιτών, τη δημοκρατική κοινωνία, γιατί οι συμπολίτες μας έδειξαν ανθρωπισμό και στάση λεβεντιάς και παλικαρίσια και πήραν πάνω από τη βάση. Μην τους μπλέκετε, λοιπόν, με αυτά τα οποία κάνετε εσείς. Δεν είναι πράγματι όλοι το ίδιο. Και δεν είμαστε το ίδιο, γιατί αλλιώς συμπεριφερθήκαμε.

Τι συμβαίνει, λοιπόν, στους χώρους μας; Επειδή δεν τους διαχωρίσατε, δεν μπορείτε να συνεννοηθείτε με τις πρεσβείες αυτών των χωρών και δεν μπορείτε να επαναπροωθήσετε κανέναν οικονομικό μετανάστη, παράνομο μετανάστη, όπως λέει ρητά και κατηγορηματικά το Σύνταγμά μας, το Ευρωπαϊκό Σύνταγμα και οι νόμοι του κράτους, γι’ αυτό και λιμνάζουν στα νησιά μας και στη χώρα.

Γι’ αυτό, επίσης, δεν μπορείτε να πείσετε τους εταίρους μας, οι οποίοι πράγματι κωλυσιεργούν και πράγματι έχουν την ευθύνη, ότι πρέπει να προχωρήσει το relocation. Αν τους είχατε διαχωρίσει και ξέρατε ότι αυτοί είναι οι πρόσφυγες, είναι ελεγμένοι, το δικαιούνται, η πίεση προφανώς θα μπορούσε να ήταν υπερπολλαπλάσια. Επειδή διοικείτε χαοτικά και δεν έχετε τον έλεγχο, τον έχετε χάσει τον έλεγχο, γι’ αυτό ακριβώς δεν μπορεί να προχωρήσει αυτή η διαδικασία.

Ακρογωνιαίος λίθος της συμφωνίας Ευρώπης–Τουρκίας, που ως ουραγός ενημερώθηκε ο Πρωθυπουργός σας, ο κ. Τσίπρας, είναι ότι οι αιτούντες άσυλο στα νησιά μετά την 4η Μαρτίου, θα εκδικάζεται η προσφυγή τους στον Α΄ βαθμό, Β΄ βαθμό και θα επιστρέφουν μαζί με τους οικονομικούς μετανάστες-παράνομους μετανάστες. Για κάθε έναν δηλαδή που θα επιστρέφει, θα πηγαίνει ένας στην Ευρώπη.

Και σας ρωτάω: Οικεία βουλήσει έχουν επιστρέψει στους έξι μήνες δύο χιλιάδες όλοι κι όλοι. Με βάση τη διαδικασία σε Α΄ βαθμό και σε Β΄ βαθμό, πόσοι έχουν επιστρέψει, πόσες αιτήσεις δηλαδή έχουν εκδικαστεί στη Διεύθυνση Ασύλου σε Α΄ βαθμό, Β΄ βαθμό, για να γυρίσουν πίσω; Κανένας. Γι’ αυτό σας ψέγουν οι φίλοι σας οι Γερμανοί, κύριε Υπουργέ. Δεν μιλάει μ’ εμένα η Μέρκελ κάθε μέρα. Με τον κ. Τσίπρα μιλάει και χαριεντίζεται και αγκαλιάζεται. Γι’ αυτό σας ψέγουν, λοιπόν, και έχουν αρχίσει και το γυρίζουν το πράγμα, όπως και οι υπόλοιποι Ευρωπαίοι, γιατί στους έξι μήνες, με βάση τη διαδικασία αιτήσεως ασύλου, δεν έχει επιστρέψει στην Τουρκία κανένας, γι’ αυτό λιμνάζουν στα νησιά.

Και βέβαια, όταν λέτε ότι έχετε τον έλεγχο, φαντάζομαι ότι δεν έχετε μιλήσει προσφάτως με τον κ. Τόσκα. Φαντάζομαι. Τι να πρωτοσταχυολογήσω; Τι;

Αθήνα: 12 Δεκεμβρίου, 27 Αυγούστου, 29 Δεκεμβρίου: Επεισόδια και μαχαιρώματα μεταξύ μεταναστών, συμμορίες Μαροκινών.

Πειραιάς: 17 Μαρτίου, 31 Μαρτίου: Μετανάστης τραυματίστηκε, μαχαιρώθηκαν, πρόσφυγες-μετανάστες άρχισαν επεισόδια.

Ελληνικό: 11 Δεκεμβρίου: Μαροκινοί επιτίθενται στους οικονομικούς μετανάστες, 3 Μαΐου: Ορισμένοι πρόσφυγες-μετανάστες πλακώνονται μεταξύ τους, βγήκαν όπλα, 14 Ιουλίου: Συμπλοκή μεταξύ προσφύγων στο παλιό αεροδρόμιο.

Θεσσαλονίκη: 7 Φεβρουαρίου: Επεισόδια μεταξύ κατοίκων και στρατού, 6 Απρίλιου: Συνεχίζεται η κατάληψη από πρόσφυγες και μετανάστες της εθνικής οδού, 14 Μαΐου: Μικροεπεισόδια προκλήθηκαν στο νέο κέντρο φιλοξενίας, 25 Μαΐου: Ένταση επικράτησε στο κέντρο προσφύγων στις αποθήκες Φέσσα στο Ωραιόκαστρο, 25 Μαΐου: Επεισόδια στο Βαγιοχώρι, 14 Ιουνίου, τι να πρωτοδιαβάσω. Εδώ πέρα είναι είκοσι πέντε σελίδες.

Κιλκίς: 30 Μαΐου: Συμπλοκή μεταξύ προσφύγων σε πρόχειρο καταυλισμό, αιματηρές συμπλοκές μεταξύ προσφύγων στη νότια Καβάλα. Έχετε τον έλεγχο, δεν το συζητάω!

Ειδομένη: 27 Νοεμβρίου: Επεισόδια μεταξύ προσφύγων, Στρατού και Αστυνομίας, 3 και 4 Δεκεμβρίου: Σοβαρά επεισόδια μεταξύ προσφύγων, μεταναστών και αστυνομίας, 29 Φεβρουαρίου: Επεισόδια για να ανοιχτούν τα σύνορα στα Σκόπια, 18 Μαΐου: Περίπου τριακόσια άτομα σπρώχτηκαν, βανδαλίστηκαν κ.λπ. Βέροια, Νέο Μοναστήρι, Λέρος, Λέσβος!

Λέσβος: 15 Ιουνίου, 8 Ιουλίου, 4 Σεπτεμβρίου, 26 Απριλίου, 10 Μαΐου, 18 Μαΐου, 1 Ιουνίου, 4 Σεπτεμβρίου: Τον απόλυτο έλεγχο έχετε στη χώρα, δεν το συζητάω!

Χίος: 26 με 29 Μαΐου 2016: Άγριες συμπλοκές, 1η με 8 Απριλίου: Επεισόδια μεταξύ προσφύγων και μεταναστών, 8 Απριλίου: Επεισόδια στη Χίο. 26 Μαΐου, 27 Μαΐου, 6 Ιουνίου, 2 Αυγούστου, 5 Αυγούστου, 9 Αυγούστου, 14 Σεπτεμβρίου.

Σάμος: Δεν προλαβαίνω να τα διαβάσω, θα τελειώσει η ομιλία μου.

Πάμε σε ένα άλλο θέμα τώρα, επειδή η κ. Βούλτεψη σας ρώτησε και δεν απαντάτε και επειδή η Κυβέρνηση ΣΥΡΙΖΑ-ΑΝΕΛ υφάρπαξε την ψήφο του ελληνικού λαού και ήρθε στην εξουσία κραδαίνοντας το δάχτυλο της διαφάνειας και της καθαρότητας. Δεν φαντάζομαι να φεύγετε, κύριε Υπουργέ. Περιμένετε να ακούσετε πρώτα και θα απαντήσετε κιόλας. Έτσι;

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Έλεγχο μου κάνετε;

**ΒΑΣΙΛΕΙΟΣ ΚΙΚΙΛΙΑΣ:** Όχι. Θέλω να είστε εδώ πέρα και να ακούτε. Δεν θέλω να φύγετε, επειδή προσπαθήσατε να ελέγξετε πριν εμένα για το τι λέω. Καθίστε λοιπόν, εκεί πέρα να ακούσετε τώρα. Μην φεύγετε. Εκεί στη θέση σας.

**ΣΤΑΥΡΟΣ ΚΑΛΑΦΑΤΗΣ:** Έλεγχο σας κάνουμε σίγουρα.

**ΒΑΣΙΛΕΙΟΣ ΚΙΚΙΛΙΑΣ:** Για να απαντήσετε τώρα, κύριε Υπουργέ, εδώ πέρα πάνω που μιλάτε του ΣΥΡΙΖΑ. Για να δούμε.

Κατηγορεί μήπως για ατασθαλίες, σκάνδαλα και παρατυπίες στο προσφυγικό-μεταναστευτικό η Αξιωματική Αντιπολίτευση την Κυβέρνηση; Για να δούμε, κύριε Ξυδάκη. Η Αξιωματική Αντιπολίτευση την κατηγορεί; Είναι λοιπόν, στα πλαίσια του λαϊκισμού και της μικροπολιτικής κατάστασης η οποία επικρατεί; Για να δούμε, λοιπόν.

«Συριζαίοι καταγγέλλουν συριζαίους ότι βγάζουν λεφτά από τη σίτιση προσφύγων». Σέρρες. Το καταθέτω.

«Μπίζνα με τη σίτιση στα hot spots. Απάντηση Βίτσα-Καμμένου: Να πέσουν κεφάλια». Το καταθέτω.

«Θύελλα από τις καταγγελίες της κ. Σταμπουλή για μέλος του ΣΥΡΙΖΑ που ανέλαβε έργο σίτισης». Το καταθέτω. Όλοι οι νεοδημοκράτες σας καταγγέλλουν.

Λέσβος: «Καταγγελίες για ΜΚΟ που λειτουργούν χωρίς καμμία πιστοποίηση, κάνουν εθελοντές και φορείς της Λέσβου και παίρνουν τα λεφτά». Το καταθέτω.

Δωδεκάνησα: Η «ΔΗΜΟΚΡΑΤΙΚΗ»: «Καταγγελίες ότι ο διαγωνισμός για τη σίτιση των προσφύγων στα hot spots είναι «φωτογραφικός»». Η Νέα Δημοκρατία όλα!

«Τι καταγγέλλουν επιχειρηματίες στα Δωδεκάνησα για τη σίτιση των προσφύγων», για τους «ημέτερούς» σας εκεί πέρα.

Κιλκίς: «Σίτιση προσφύγων: «Ρίχνουν» τους Κιλκισιώτες επιχειρηματίες». Το καταθέτω, γιατί προφανώς είναι ένα μεμονωμένο περιστατικό. Δεν γίνεται σε όλη την Ελλάδα!

Πιερία, Λιτόχωρο: «Έδωσαν το κάμπινγκ της νεολαίας του ΣΥΡΙΖΑ στους μετανάστες υπερκοστολογώντας το». Το καταθέτω.

«Kosmoslarissa»: «Καταγγελία των Λαρισαίων εργοληπτών για έργο 700.000 ευρώ στο Κουτσόχερο». Το καταθέτω.

(Στο σημείο αυτό ο Βουλευτής κ. Βασίλειος Κικίλιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακόμα κι αν όλα αυτά δεν είχαν συμβεί στη χώρα, ο κύριος Πρωθυπουργός διόρισε Ειδικό Γραμματέα στο Υπουργείο σας τον κ. Βουδούρη. Ο κ. Βουδούρης δεν είναι προσκείμενος πολιτικά ούτε στη Νέα Δημοκρατία ούτε σε κανένα άλλο κόμμα. Είναι σύντροφός σας. Τον είχατε εκεί πέρα κάποιους μήνες.

Εγώ δεν υιοθετώ, κύριε Υπουργέ, τίποτα, μα τίποτα απολύτως. Αισθάνομαι, όμως, ότι είναι εμπαιγμός στον ελληνικό λαό, μια που θα σας βεβαιώσει ο συνάδελφός σας ο κ. Βίτσας, ότι από τους εθνικούς προϋπολογισμούς απόρροια της ανικανότητάς σας να απορροφήσετε τα ευρωπαϊκά κονδύλια, πληρώνονται και στο Υπουργείο Εθνικής Αμύνης κωδικοί για τη σίτιση και στο Υπουργείο Δημοσίας Τάξης για τη φύλαξη. Ενώ ο Έλληνας στενάζει και η ελληνική οικογένεια κουβαλάει βάρος το οποίο δεν της αναλογεί αυτήν την εποχή, πληρώνουν από τον εθνικό προϋπολογισμό οι Υπουργοί για το προσφυγικό-μεταναστευτικό, όταν ο άλλος δεν έχει να πληρώσει τον ΕΝΦΙΑ και τους ειδικούς φόρους. Άρα λοιπόν, είναι έξτρα φορολογία για τον Έλληνα.

Αν ήμουν εσείς, θα φώναζα τον εισαγγελέα και θα του έλεγα: «Έλα εδώ άνθρωπέ μου, επειδή εγώ είμαι πεντακάθαρος, θέλω να ελέγξεις τα πάντα». Αν τυχόν κάποιος Υπουργός κυβέρνησης της Νέας Δημοκρατίας είχε καταγγελθεί για ένα χιλιοστό από όλα αυτά, θα ήσασταν πάνω στα έδρανα και θα χοροπηδούσατε. Δεν θα μπορούσε να μπει στο Υπουργείο του. Κι εδώ ο ίδιος ο Ειδικός Γραμματέας καταγγέλλει υπερκοστολογήσεις, καταγγέλλει συγκεκριμένη συνάδελφό σας ή συνεργάτιδά σας -με συγχωρείτε-, η οποία όπως αναφέρει ο ίδιος «παίζει όλο το παιχνίδι». Επαναλαμβάνω πως δεν υιοθετώ τίποτα, αλλά δεν καταρρίπτω και τίποτα.

Σας ερωτώ, δεν έχετε να μας δώσετε απάντηση για όλα αυτά; Ο Έλληνας κουβαλάει στην πλάτη του όλο αυτό το βάρος, δεν μπορεί να ανασάνει, είναι ανθρωπιστής και πολύ περήφανος και στήριξε μια δεύτερη μεγάλη κρίση πέρα από την οικονομική. Δεν πρέπει να λογοδοτήσουμε κι εμείς κι εσείς απέναντί του, γι’ αυτά τα οποία μπορεί να έχουν συμβεί; Επιφυλάσσομαι στη συνέχεια.

Καταθέτω και τα στοιχεία για τα επεισόδια, ώστε να μην λέτε ότι τα βγάζω από το μυαλό μου. Είναι στοιχεία από την Ελληνική Αστυνομία.

Ευχαριστώ πολύ.

(Στο σημείο αυτό ο Βουλευτής κ. Βασίλειος Κικίλιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Ο κ. Ξυδάκης έχει τον λόγο για δέκα λεπτά.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Κυρίες και κύριοι Βουλευτές, αγαπητοί συνάδελφοι, έχουμε την ευκαιρία να κάνουμε, ελπίζω, μια πολιτισμένη συζήτηση. Έχει και αυτές τις πτυχές η συζήτηση, ευτυχώς. Υπάρχει, όμως, μια ασυμμετρία στις προσεγγίσεις των συναδέλφων της Νέας Δημοκρατίας. Και δυστυχώς είναι ένα θέμα παγκόσμιο, διεθνές. Είναι το νούμερο 1 θέμα στην ατζέντα της αμερικανικής κυβέρνησης μαζί με την ασφάλεια, είναι το νούμερο 1 στην ατζέντα του Οργανισμού Ηνωμένων Εθνών, είναι το νούμερο 1 θέμα στην ατζέντα της Ευρωπαϊκής Ένωσης. Αυτό δείχνει το μέγεθος, τη σφοδρότητα και τη δυσκολία στην επίλυση και τις μακροπρόθεσμες, τις μακρόπνοες λύσεις που απαιτούνται.

Θα περίμενα και θα περιμένω πάντα να υπάρχει μια ανάλογη μακρόπνοη, σοβαρή και στρατηγική αντιμετώπιση και από τη μείζονα Αντιπολίτευση και από την ελάσσονα και από όλες τις ελληνικές πολιτικές δυνάμεις, σε ένα θέμα που αφορά τη χώρα μας, τη σταθερότητά της, την ανθρωπιά της, το επίπεδο του πολιτισμού της και τις εξετάσεις που δίνει και η διαχείριση της, η ίδια η διοίκηση.

Δεν έχει, λοιπόν, νόημα να συγκρίνουμε τι γινόταν επί κυβερνήσεων Νέας Δημοκρατίας και επί Κυβερνήσεων ΣΥΡΙΖΑ. Έχει νόημα να δούμε τι κάνουμε τώρα. Αλλά, αν θέλετε να μπούμε σε αυτό το παιχνίδι, για τις καταγγελίες που λέτε και το τι συμβαίνει, αν έχουμε συγκρούσεις και αψιμαχίες, πρέπει να θυμηθούμε με θλίψη ότι η Χρυσή Αυγή γεννήθηκε στον Άγιο Παντελεήμονα, στους τόπους των παράνομων μεταναστών, στους τόπους όπου βασανίζονταν οι παράνομοι μετανάστες μέσα στα αστυνομικά τμήματα. Δεν γεννήθηκε επί κυβερνήσεως ΣΥΡΙΖΑ αυτό το νεοναζιστικό μόρφωμα, το οποίο ταλανίζει τον πολιτικό βίο του τόπου.

Δεν πρέπει να έχουμε τη μνήμη επιλεκτική και δεν πρέπει να έχουμε τη μνήμη ρεβανσιστική και ανόητη. Και δεν πρέπει η Αντιπολίτευση να διατρέχεται και να διαποτίζεται από αυτήν την ιδιότυπη λύσσα του post truth, της διάχυσης ψευδών και τοξικών γεγονότων, θυμών. Επιχειρήματα και συμβολές. Σε αυτό είμαστε διαρκώς ανοιχτοί και θα είμαστε όλη η Κυβέρνηση εκεί να δεχθεί την κριτική και τις συμβολές, αλλά όχι αυτές τις κραυγές. Ήρεμα. Έχουμε μεγάλα προβλήματα απέναντί μας. Η χώρα είναι σε ένα σταυροδρόμι από το 2010 σε μια καμπή, σε ένα μεταίχμιο. Η ίδια η κοινωνία δοκιμάζεται. Η δημογραφία της αλλάζει και αν κάποιοι είναι σε στέρηση εξουσίας, αν κάποια power junkies είναι σε στέρηση εξουσίας, ας περιμένουν. Η δημοκρατία τα περιέχει όλα και την εναλλαγή στη διακυβέρνηση. Θα γίνουν οι εκλογές στην ώρα τους. Τότε θα δείξετε τι μπορείτε να κάνετε. Τώρα βοηθήστε τους ψηφοφόρους σας, τους Έλληνες και τη χώρα να αντιμετωπίσουμε αυτά τα μεγάλα προβλήματα. Στα υπόλοιπα η κριτική είναι δεκτή.

Ας μιλήσουμε, λοιπόν, με εθνική και κοινωνική ευθύνη και να διαλέξετε: Στο μεταναστευτικό και το προσφυγικό -ειδικά το μεταναστευτικό που το γνωρίζουμε από το 1990 και έχουμε εμπειρία στην Ελλάδα- είστε με τη Χρυσή Αυγή ή τη Διεθνή Αμνηστία; Είστε με τις ακροδεξιές κραυγές του μίσους, αυτές που βγαίνουν και από το Βίσεγκραντ εναντίον της χώρας μας ή με το «Human Rights Watch»;

**ΧΑΡΑΛΑΜΠΟΣ ΑΘΑΝΑΣΙΟΥ:** Μην το λέτε αυτό.

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Σας παρακαλώ, δεν θα μιλάτε. Εδώ ενημερώνουμε το Σώμα και κάνουμε μια πολιτική συζήτηση για την Ελλάδα.

**ΣΤΑΥΡΟΣ ΚΑΛΑΦΑΤΗΣ:** Διχαστική πολιτική και σε αυτό το θέμα κάνετε;

**ΝΙΚΟΛΑΟΣ ΞΥΔΑΚΗΣ (Αναπληρωτής Υπουργός Εξωτερικών):** Αφήστε, εσείς τα κάνετε αυτά. Σας παρακαλώ.

Μπορώ να σας πω, λοιπόν, ότι στο διπλωματικό, εξωτερικό πεδίο, έχουμε μια σειρά ενεργειών και της ελληνικής Κυβέρνησης πολύ γόνιμων και ενεργητικής πολιτικής. Στηρίξαμε και συνεργαστήκαμε κατά τη συγκρότηση της συμφωνίας ή δήλωσης, όπως λέγεται, Ευρωπαϊκής Ένωσης–Τουρκίας που συνήφθη στις 18 Μαρτίου, μια δύσκολη, εύθραυστη συμφωνία, η οποία όμως είχε αποτέλεσμα. Εάν δεν παρακολουθείτε τον διεθνή Τύπο και αυτά που βγαίνουν στον ελληνικό, έχουμε μια Ευρώπη η οποία είναι κερματισμένη. Αυτό βγαίνει σε όλες τις συνόδους στη διάρκεια του 2015 και του 2016.

Υπάρχει μια αμφιθυμία και μια φυγόκεντρη στάση σε πολλά κράτη-μέλη σε μια σειρά ζητημάτων. Ξεκινήσαμε με τη μεγάλη χρηματοπιστωτική κρίση του 2010. Είχαμε το προσφυγικό, το οποίο έχει και πολιτισμικές διαστάσεις ανάμεσα στα κράτη-μέλη και μικροπολιτικές διαιρέσεις και έχουμε το Brexit, το οποίο είναι άλλος ένας κλονισμός.

Στο προσφυγικό έχουμε κράτη-μέλη εταίρους οι οποίοι είναι πρόθυμοι να συμμορφωθούν τουλάχιστον ρεαλιστικά στις κοινές αποφάσεις. Έχουμε κράτη-μέλη τα οποία είναι μεν αδιάφορα, αλλά δεν είναι εχθρικά και έχουμε και εταίρους οι οποίοι είναι εχθρικοί προς τις κοινές ευρωπαϊκές αποφάσεις. Έχουμε, λοιπόν, και μια πολιτική διάσταση στο προσφυγικό, η οποία δεν είναι απλώς θέματα διαχείρισης ή μικροπολιτικής αντιπαράθεσης στους εθνικούς χώρους.

Η Ελλάδα από την πρώτη στιγμή διεκδίκησε και πέτυχε να είναι το προσφυγικό πρόβλημα ευρωπαϊκό πρόβλημα. Αυτές είναι επί σειρά ευρωπαϊκών συμβουλίων κοινές αποφάσεις. Έχει επιδιώξει και έχει πετύχει τη διεθνοποίηση του ζητήματος στο πλαίσιο και των οργανισμών των Ηνωμένων Εθνών και με διμερείς επαφές με τρίτες χώρες οι οποίες ενδιαφέρονται και είναι σταθερή και παρεμβατική στις κοινές ευρωπαϊκές πολιτικές που αφορούν το ζήτημα.

Πετύχαμε να γίνει ένας κανονισμός για τη νέα συνοριοφυλακή και ακτοφυλακή που να είναι συμβατή και με τα ευρωπαϊκά συμφέροντα και με τα εθνικά συμφέροντα. Έγιναν με πολλή και σιωπηλή μάχη αυτά. Δεν γίνονται έτσι αυτά, δεν στα χαρίζει κανένας.

Είμαστε από κοντά με δυναμικές και σαφείς απόψεις για το κοινό σύστημα ευρωπαϊκού ασύλου. Προωθούμε και διμερώς και στο πλαίσιο της Ευρωπαϊκής Ένωσης τον κοινό μηχανισμό ευρωπαϊκών επιστροφών και το βάζουμε στην ατζέντα. Υποστηρίζουμε κάτι που μερικά κράτη, τα οποία δεν ανακατεύονται στο προσφυγικό ζήτημα δεν το γνωρίζουν καν, να γίνει μια σοβαρή διασύνδεση όλων των δικτύων πληροφοριών στην Ευρώπη για καλύτερη ασφάλεια και καλύτερη διαχείριση συνόρων και προχωρούμε όλες τις διμερείς συνεργασίες συχνά με πάρα πολύ καλά αποτελέσματα. Ακόμη και με την Γερμανία που είναι στην Ευρωπαϊκή Ένωση έχουμε διμερή συνεργασία και συχνά με πολύ καλά αποτελέσματα και εννοώ πρακτικά.

Είμαστε στην εμπροσθοφυλακή της υπεράσπισης των κοινών ευρωπαϊκών αποφάσεων και του πνεύματος και της ουσίας των ευρωπαϊκών συνθηκών. Μιλώ για την αλληλεγγύη και τον ίσο επιμερισμό των βαρών και των ωφελημάτων, κάτι το οποίο δεν είναι τόσο απλό. Ήδη έχει μπει στην ευρωπαϊκή συζήτηση ο περίεργος ή επικίνδυνος όρος της ευλύγιστης, της ευέλικτης αλληλεγγύης, το flexible solidarity. Είναι ένα στοιχείο το οποίο υπονομεύει το ίδιο το θεμέλιο των ιδρυτικών συνθηκών και τη συνθήκη της Λισαβόνας και εκεί γίνονται συζητήσεις, δίνονται μάχες, γίνεται αγώνας.

Σε ό,τι αφορά τον τουρισμό, στον οποίον αναφερθήκατε, θέλω να πω ότι βεβαίως το ανατολικό αιγαίο πιέστηκε, υπέφερε. Ωστόσο η Κυβέρνηση προσπαθεί. Θα σας τα πουν άλλοι Υπουργοί, σε άλλες ερωτήσεις, αν ζητήσετε ενημέρωση. Προσπαθεί με κάθε τρόπο να δώσει αντισταθμιστικά οφέλη στις πληττόμενες περιοχές. Από τη δική μας μεριά κάναμε τα πάντα για να προεκτείνουμε –και είναι πολύ δύσκολο– ένα πιλοτικό πρόγραμμα βίζας για να μπορέσουν να έρχονται Τούρκοι τουρίστες. Και ευτυχώς, παρ’ όλο το πραξικόπημα και την αναστάτωση, είχαμε μια ικανοποιητική κίνηση, μια ικανοποιητική ροή τουριστών από την απέναντι ακτή, οι οποίες έδωσαν μια μικρή ανακούφιση στα πληττόμενα νησιά.

Σε ό,τι αφορά στα χρηματοδοτικά της Ευρωπαϊκής Ένωσης είναι μια μεγάλη συζήτηση. Έχει απαντήσει ο Υπουργός, ο κ. Μουζάλας, σε παλαιότερη ερώτηση εδώ. Υπάρχουν τα στοιχεία. Μπορούμε να τα καταθέσουμε. Εν συνόψει να σας πω ότι η επιτροπή εμφανίζει πραγματικά στοιχεία, αλλά φουσκωμένα και όχι στην πραγματική χρονική έκταση στην οποία δίνονται.

Τα τακτικά ταμεία, τα δυο μεγάλα, τα AMIF και ISF, προβλέπουν ευρωπαϊκούς πόρους -όχι εθνική συμμετοχή- περίπου 500 εκατομμύρια από το 2014 ως το 2020. Δεν θα τελειώσει καν το 2020. Θα τελειώσει το 2022. Δηλαδή, σε βάθος οκτώ ετών. Απ’ αυτά τα χρήματα το 1/5 προορίζετο σε όλη αυτή την επταετία να κατευθυνθεί προς έργα υποδοχής και δαπάνες υποδοχής. Όλα τ’ άλλα έγιναν για άλλες υποδομές, άλλες δαπάνες, άλλα πράγματα.

Από την έκτακτη χρηματοδότηση περίπου 450 εκατομμύρια που έχει εξαγγείλει διαδοχικά να διαθέσει ο επίτροπος πολιτικής προστασίας, ένα πολλοστημόριο, ούτε το 1/4, δεν διοχετεύεται προς το ελληνικό κράτος, την ελληνική δημοκρατία. Διοχετεύονται προς διεθνείς οργανισμούς, προς τους οργανισμούς του ΟΗΕ, προς MGO. Αυτή είναι η πολιτική τους. Ήταν στη διακριτική τους ευχέρεια. Το μόνο που έμεινε να κάνουμε εμείς και το πετύχαμε είναι να έχουμε έναν αποφασιστικό πολιτικό λόγο κατά τη διάθεση των κονδυλίων αυτών. Τα στοιχεία αυτά είναι στη διάθεσή σας και από το Υπουργείο Εθνικής Οικονομίας, το οποίο δεν ερωτάται στη σημερινή επίκαιρη επερώτηση. Να ζητηθούν όμως, να σας τα δώσουν αναλυτικά, για να έχετε μια πλήρη εικόνα.

Ευχαριστώ πολύ το Σώμα και τους κυρίους Βουλευτές που με άκουσαν.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Υπουργέ.

Προχωρούμε με τον Κοινοβουλευτικό Εκπρόσωπο της Δημοκρατικής Συμπαράταξης ΠΑΣΟΚ- ΔΗΜΑΡ, τον κ. Θεοχαρόπουλο, για έξι λεπτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, κύριοι Υπουργοί, βρισκόμαστε σήμερα εδώ για να συζητήσουμε για μια ακόμα φορά ζητήματα που αφορούν στη διαχείριση της προσφυγικής και μεταναστευτικής κρίσης. Μιας κρίσης που βρήκε την Ευρωπαϊκή Ένωση απροετοίμαστη για το φαινόμενο αυτής της κλίμακας και τη χώρα μας εξασθενημένη από την οικονομική κρίση. Μιας κρίσης που τόσο σε ευρωπαϊκό όσο και σε εθνικό επίπεδο συνεχίζει να πυροδοτεί λαϊκισμούς, φοβίες και να γίνεται αντικείμενο εκμετάλλευσης από ακραίους κύκλους.

Βεβαίως πρέπει να στηλιτεύσουμε ότι πολλές χώρες της Ευρώπης έχουν μια αντιευρωπαϊκή στάση σε αυτό το ζήτημα, για να βρούμε κι έναν κοινό τόπο στη συζήτηση εδώ μέσα. Μια αντιευρωπαϊκή στάση, που σημαίνει ότι όταν θέλουμε την ευρωπαϊκή ολοκλήρωση και την κοινωνική συνοχή σε επίπεδο Ευρωπαϊκή Ένωσης, πρέπει να επιδιώκουμε και σε τέτοια μεγάλα προβλήματα την κοινή διαχείριση και βέβαια όχι και τον επιμερισμό των ευθυνών και όχι βέβαια να τα αντιμετωπίσει όλα μια χώρα που δεν μπορεί.

Δυστυχώς, λοιπόν, η κατάσταση δεν βελτιώνεται, ούτε σε διεθνές επίπεδο ούτε σε εθνικό ούτε σε ευρωπαϊκό. Σε διεθνές επίπεδο η γενεσιουργός αιτία της κρίσης συνεχίζει όχι απλά να υφίσταται, αλλά να επιβαρύνεται περαιτέρω δημιουργώντας τσουνάμι προσφύγων. Σε ευρωπαϊκό επίπεδο, όπως είπαμε, συνεχίζει να τίθεται σε δοκιμασία τόσο η δομή όσο και η συνοχή της Ευρωπαϊκής Ένωσης.

Παρά τις τυπικές και άτυπες συναντήσεις επί του θέματος, διάφορες προτάσεις, πρωτοβουλίες σκοντάφτουν σε εθνικές ατζέντες. Διαφάνηκε και στην πρόσφατη Σύνοδο Κορυφής στη Μπρατισλάβα. Οι χώρες της ανατολικής Ευρώπης αντιστέκονται πεισματικά στα σχέδια υποχρεωτικής κατανομής προσφύγων στην Ευρωπαϊκή Ένωση, αρνούμενες κατηγορηματικά να αποδεχθούν δεσμευτικές ποσοστώσεις για υποδοχή προσφύγων από τη Συρία.

Αντίθετα, προτείνουν εναλλακτικούς τρόπους συμβολής -και εδώ είναι το επικίνδυνο- στην αντιμετώπιση της προσφυγικής κρίσης, όπως την ευέλικτη αλληλεγγύη, σύμφωνα με την οποία δεν θα δέχονται πρόσφυγες με αντάλλαγμα να συνεισφέρουν περισσότερο έμψυχο δυναμικό ή περισσότερα χρήματα για την μέριμνα των προσφύγων.

Θυμάστε, κύριε Μουζάλα, όταν ο κ. Τσίπρας στις 18 Μαρτίου είχε δηλώσει στη Σύνοδο Κορυφής σε μια ερώτηση σε συνέντευξη Τύπου ότι όποιες χώρες δεν θέλουν να συμμετέχουν στην κατανομή των προσφύγων, τότε τουλάχιστον πρέπει να συνεισφέρουν οικονομικά, ότι σας άσκησα σκληρή αντιπολίτευση στο συγκεκριμένο θέμα και σας είπα ότι αυτές οι κουβέντες δεν πρέπει να ξανακουστούν από χείλη κυβερνητικά ελληνικά πόσο δε μάλλον του Πρωθυπουργού ο οποίος το είχε πει εκείνη τη στιγμή.

Από εκεί και μετά δεν έχει ξαναειπωθεί κάτι τέτοιο, αλλά πρόκειται για μια λαθεμένη στρατηγική. Η διασύνδεση τότε χρέους και προσφυγικού ήταν άλλη μια λαθεμένη στρατηγική που επιχειρήθηκε για ένα μικρό χρονικό διάστημα και εγκαταλείφθηκε μέσα στους πειραματισμούς, οι οποίοι γινόντουσαν. Δυστυχώς συνεχίστηκαν μερικοί πειραματισμοί και μετά το πρώτο επτάμηνο. Αυτά τα έχουμε πει και δεν χρειάζεται τώρα να πούμε κάτι περισσότερο.

Ακόμη δε και ο Πρόεδρος της Κομισιόν, ο κ. Γιούνκερ, υποστηρικτής μέχρι τώρα της υποχρεωτικής κατανομής προσφύγων, φαίνεται να αναθεωρεί μερικώς, όπως επισήμανε προ ημερών στο Ευρωπαϊκό Κοινοβούλιο. Είναι ναι μεν πεπεισμένος για την ανάγκη περισσότερης αλληλεγγύης, αλλά γνωρίζει επίσης ότι η αλληλεγγύη πρέπει να είναι εθελοντική.

Όσον αφορά τη συμφωνία δε Ευρωπαϊκής Ένωσης και Τουρκίας, πρώτα – πρώτα εμείς κρατήσαμε υπεύθυνη στάση ως Δημοκρατική Συμπαράταξη στο συγκεκριμένο θέμα και εδώ στο Ελληνικό Κοινοβούλιο, όταν ήρθε η συμφωνία Ευρωπαϊκής Ένωσης – Τουρκίας, αλλά και με τους Ευρωπαίους εταίρους και τους σοσιαλδημοκράτες, γιατί το είπατε και αναφερθήκατε στο τι κάνουμε και με την ευρωπαϊκή σοσιαλδημοκρατία. Γνωρίζετε πολύ καλά ότι όταν πηγαίνουμε στο εξωτερικό, αυτό το οποίο λέμε σε όλους είναι το πώς πρέπει να υπάρχει δίκαιη κατανομή προσφύγων, να αλλάξει η λογική, να υπάρξει υποχρεωτική μετεγκατάσταση σε όλα αυτά τα ζητήματα. Βεβαίως εδώ ασκήσαμε υπεύθυνη πολιτική και στην εθνική συνεννόηση, όταν χρειάστηκε στο Συμβούλιο Πολιτικών Αρχηγών, αλλά και όταν ήρθε η συμφωνία Ευρωπαϊκής Ένωσης – Τουρκίας.

Είπαμε, όμως, ξεκάθαρα ότι πρόκειται σε πολλά σημεία για ένα ευχολόγιο και βέβαια ότι υπάρχει μεγάλη δυσκολία εφαρμογής. Δεν το είχατε αρνηθεί και εσείς, αλλά το θέμα είναι τι κάνετε για να μπορέσετε να λύσετε τα συγκεκριμένα προβλήματα που δημιουργούνται, καθώς δεν πρόκειται για διμερές πρόβλημα μεταξύ Ελλάδας και Τουρκίας.

Και βέβαια έχουμε τα προβλήματα της μετεγκατάστασης από την πρώτη στιγμή. Θα θυμάστε, κύριε Ξυδάκη, σε μια επιτροπή ότι ήμουν αρκετά επικριτικός για το θέμα της διαδικασίας, όταν είχε έρθει ο Πρωθυπουργός με τον κ. Γιούνκερ, αν δεν κάνω λάθος, για τριάντα ανθρώπους που έφυγαν στο Λουξεμβούργο. Το χαρακτήρισα ως μία φιέστα θέλοντας να δείξω ότι δεν μπορεί να πνίγονται τόσα άτομα και η Ευρωπαϊκή Ένωση να κάνει μία φιέστα για τριάντα ανθρώπους που θα μετεγκατασταθούν, ενώ δεν λύνουμε το πρόβλημα -είτε η χώρα μας είτε η Ευρωπαϊκή Ένωση- στην ουσία της μετεγκατάστασης στο επίπεδο της διαπραγμάτευσης.

**ΧΑΡΑΛΑΜΠΟΣ ΑΘΑΝΑΣΙΟΥ:** Οι παράγοντες αυτοί και από την Ευρώπη τι έκαναν; Διαπιστώσεις χωρίς...

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ακριβώς, λοιπόν, νομίζω ότι είναι κοινός τόπος αυτός σχετικά με τις διαπιστώσεις οι οποίες γίνονταν. Υπάρχουν κάποια νησιά, αλλά και η Μακεδονία, όπου, όπως αναφέρατε, το 60% των προσφύγων πάει εκεί. Αλλά αυτό είναι και δική σας ευθύνη, εννοώ της Κυβέρνησής σας, γιατί πρέπει να υπάρχει δίκαιη κατανομή και στην χώρα μας μέσα.Να μας πει ο κ. Βίτσας τι γίνεται και με τα άδεια στρατόπεδα, αν είναι σε ικανοποιητική κατάσταση και δεν έχουν δοθεί αυτή τη στιγμή. Να το πείτε, να ξεκαθαρίσετε, γιατί ο κ. Καμμένος είχε πει κάποια πράγματα εκείνη τη στιγμή, ότι δεν θα δώσει, δεν ξέρω τι έχει συμβεί στο επόμενο χρονικό διάστημα.

Σε εθνικό επίπεδο η σημερινή Κυβέρνηση παρουσιάζεται εγκλωβισμένη σε αντιφατικές δηλώσεις κυβερνητικών στελεχών, παρουσιάζει αδυναμία ολοκλήρωσης όλων των διοικητικών διαδικασιών, καθώς και αδυναμία απορρόφησης κοινοτικών κονδυλίων, όπως αναδείξαμε σε προηγούμενη ερώτηση.

Βέβαια, δεν θα πρέπει να φτάσει πάλι η κατάσταση στο «και πέντε» για να αποφασίσετε να λάβετε μέτρα τόσο για την υφιστάμενη όσο και για πιθανή χειρότερη κατάσταση. Τι θα πρέπει να γίνει, για παράδειγμα, για να προχωρήσετε σε μια πιθανή ορθολογική κατανομή των προσφύγων, με αποσυμφόρηση των δυσανάλογα επιβαρυμένων γεωγραφικών περιοχών της χώρας -είπαμε ένα χαρακτηριστικό παράδειγμα πριν από λίγο- ή για παράδειγμα στο θέμα της εθνικής πολιτικής;

Όταν είχατε αναλάβει, κύριε Μουζάλα, σας είχα προτείνει σε μια συνάντησή μας -και ξέρετε πόσο προσπαθήσαμε να βοηθήσουμε στο συγκεκριμένο θέμα- να γίνει ένα εθνικό συμβούλιο μεταναστευτικής πολιτικής. Είχατε πει ότι θα γίνει μια διακομματική επιτροπή. Δεν έγινε ούτε αυτή. Λέω ότι αν είχαν γίνει κάποια τέτοια στοιχεία, θα μπορούσε να είχε γίνει καλύτερη συζήτηση και να μην έχουμε και αυτό το διχαστικό κλίμα μεταξύ ΣΥΡΙΖΑ και Νέας Δημοκρατίας που αναδείχθηκε από τοποθετήσεις σήμερα ανθρώπων και της Κυβέρνησης και της Νέας Δημοκρατίας.

Συνεπώς, αυτό που απαιτείται είναι η συνεννόηση. Όμως, τον πρώτο λόγο στη συνεννόηση τον έχει η Κυβέρνηση πάντοτε, ώστε να την προκαλέσει και να μπορέσει να υπάρξει συνεννόηση σ’ αυτά τα ζητήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Θα πρέπει, λοιπόν, η Κυβέρνηση να αποδεχθεί ότι τέτοιας κλίμακας προβλήματα δεν λύνονται με ιδεοληψίες και στείρους εγωισμούς. Όσο νωρίτερα το συνειδητοποιήσει τόσο καλύτερα θα είναι για τη χώρα, την εθνική οικονομία και τη δημοκρατία.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώολοκληρώνετε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Τελειώνω, κύριε Πρόεδρε.

Αναφερθήκατε και στο Ελληνικό. Ξέρετε την πίεσή μου και για το Ελληνικό. Ξέρετε ότι όταν είχαμε συναντηθεί το Μάιο, μου είχατε δώσει δέσμευση για τον Ιούνιο. Δημοσίως μετά είπατε, τον Ιούλιο, ότι κάνετε κάθε δυνατή προσπάθεια για να προχωρήσει η διαδικασία του Ελληνικού. Ακόμα και σήμερα είπατε «δεν τα καταφέραμε». Πρέπει να γίνει προσπάθεια δίκαιης κατανομής των προσφύγων. Γι’ αυτό λέω, επειδή είναι σήμερα και οι τρεις Υπουργοί, να ενημερώσουν ποιοι είναι οι άδειοι χώροι, πού βρίσκονται και πώς θα γίνει δίκαιη κατανομή των προσφύγων σε όλα αυτά τα ζητήματα.

Και βεβαίως, σε όλα αυτά τα θέματα, να υπάρχει σχέδιο. Διότι είπατε ότι υπάρχει σχέδιο, αλλά το σχέδιο πρέπει να είναι μεταξύ κυβέρνησης, αυτοδιοίκησης, μη κυβερνητικών οργανώσεων, συντονισμών. Συντονισμός σε όλα αυτά δεν υπάρχει.

Εμείς, λοιπόν, θα συνεχίσουμε να κάνουμε αυτό που πράττουμε: Υπεύθυνη αντιπολίτευση, προγραμματική όχι στείρα και βέβαια, στο ευρωπαϊκό επίπεδο να προσπαθούμε να βοηθήσουμε στα ζητήματα αυτά. Πρωτοτυπήστε, όμως κι εσείς, ώστε να τηρήσετε αυτά τα οποία λέτε για τις ημερομηνίες και για τα χρονοδιαγράμματα, τα οποία βάζετε.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Κατά τον Κανονισμό, όπως ξέρετε, οι Κοινοβουλευτικοί Εκπρόσωποι μιλούν έξι λεπτά, ενώ ο Κοινοβουλευτικός Εκπρόσωπος του κόμματος που επερωτά, μιλάει δώδεκα λεπτά. Βεβαίως, πρέπει να τηρήσουμε τον Κανονισμό, διότι ο χρόνος κατανέμεται άνισα για το κόμμα που επερωτά. Το κόμμα που επερωτά πρέπει να έχει τον περισσότερο χρόνο. Αυτό συνέβη και χθες και σήμερα. Το λέω, λοιπόν, διότι πρέπει να τηρήσουμε τους χρόνους.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, κ. Ηλίας Καματερός.

**ΗΛΙΑΣ ΚΑΜΑΤΕΡΟΣ:** Ευχαριστώ, κύριε Πρόεδρε. Ελπίζω να μην εφαρμόσετε μόνο σε εμένα τον «αυστηρό» Κανονισμό. Θα προσπαθήσω να είμαι στον χρόνο μου.

Πολύ σύντομα, θα δώσω απαντήσεις σε τέσσερα ζητήματα που έβαλε ο τελευταίος ομιλητής της Αξιωματικής Αντιπολίτευσης. Τα παρουσίασε σαν ατράνταχτα επιχειρήματα.

Για τον αριθμό. Στην κατάσταση που έχετε, είναι μόνο η στήλη των εισόδων. Νομίζω ότι οι κύριοι Υπουργοί έχουν τα στοιχεία κι αν σ’ αυτά μπουν οι αναχωρήσεις, οι επανεγκαταστάσεις, οι επιστροφές, τότε θα έχετε καλύτερη εικόνα και δεν θα στέκει το επιχείρημα που είπατε, ότι δεν επιστρέφουμε τους παράνομους μετανάστες στη χώρα τους. Ξέρετε πολύ καλά και ότι έγιναν προσπάθειες την προηγούμενη περίοδο και ότι κάποιες επιστροφές γίνονται. Ξέρετε πολύ καλά ότι μόνη της η χώρα μας δεν μπορεί -είχαμε πάει στο Πακιστάν και μας γύρισαν τους μισούς πίσω- και ότι αυτό θα γίνει συντεταγμένα με την Ευρωπαϊκή Ένωση και μέσα από τη συμφωνία.

Αναφερθήκατε σε επεισόδια με ολόκληρο κατεβατό. Κι αναφερθήκατε και σε κάποια, τα οποία δεν ήταν ίσως και πολύ σοβαρά. Αγνοείτε ότι δεν υπήρξε κανένας θάνατος. Αν δεν κάνω λάθος, δεν είχαμε κανέναν θάνατο την περίοδο αυτή. Στην περίοδο τη δική σας έχουμε και θανάτους και ξυλοδαρμούς και δικαστήρια, που εκδικάζονται αυτήν εδώ την περίοδο.

Ένα τελευταίο θα πω γι’ αυτά που είπατε για την τροφοδοσία και για τους ημετέρους στα Δωδεκάνησα. Δεν τα ξέρετε καλά, δεν είστε καλά πληροφορημένος.

**ΒΑΣΙΛΕΙΟΣ ΚΙΚΙΛΙΑΣ:** Δεν το είπα εγώ. Εγώ κατέθεσα…

**ΗΛΙΑΣ ΚΑΜΑΤΕΡΟΣ:** Θα σας απαντήσω. Αυτά που καταθέσατε είναι διαμαρτυρίες για τον διαγωνισμό. Ναι, υπήρξαν διαμαρτυρίες, γιατί πήγε να πάρει τη σίτιση κάποιος μη ντόπιος, ο οποίος έφερνε κατεψυγμένα, τα τρόφιμα ήταν απαράδεκτα και ξεσήκωναν τον κόσμο εκεί, τους μετανάστες και τους πρόσφυγες. Όλοι μέχρι τώρα που παίρνουν τους διαγωνισμούς είναι ντόπιοι και κανένας απ’ αυτούς δεν είναι ημέτερος. Γίνονται οι διαγωνισμοί κανονικά.

Όμως, για να μην «τρώω» τον χρόνο, κοιτάξτε, αγαπητές και αγαπητοί συνάδελφοι της Αντιπολίτευσης, είναι κατανοητό ότι η επίκαιρη επερώτηση που καταθέσατε εντάσσεται σε ένα γενικότερο πλαίσιο αντιπολιτευτικής πολιτικής που έχετε, όπου μόνο στόχο έχει κάθε τόσο, κάθε μήνα να πέσει η Κυβέρνηση και όσο κι αν διαψεύδεστε, εσείς επιμένετε.

Καλά κάνετε, όμως, ξέρετε, εκτός απ’ αυτό το πλαίσιο που εφαρμόζετε, -αυτή η τακτική, δηλαδή, απλά να υπερασπίζεστε τα συμφέροντα αυτά που θίγονται με τη δική μας πολιτική είτε καναλαρχών είτε της παιδείας, για την οποία είχαμε προχθές συζήτηση- σε ζητήματα, όπως είναι το προσφυγικό και το μεταναστευτικό, τι κάνετε;

Περιγράφετε τα προβλήματα, τα ζητήματα που έχουμε. Είπαν όλοι και παραδεχόμαστε ότι είναι ένα πολύ μεγάλο θέμα. Και ενώ εσείς τα δημιουργήσατε και έχετε ευθύνες σε μεγάλο βαθμό, και ευθύνες που τις αποκρύπτετε, δεν έχετε και πρόταση. Ούτε για τα νησιά έχετε πρόταση. Απλά να τους πάρουμε. Δεν λέτε πώς και γιατί και αν ισχύει η συμφωνία ή όχι. Δεν μας λέτε για τα σχολεία. Ανεβάζετε τους τόνους και υποκινείτε τους γονείς και διάφορους σε αντιδράσεις. Θέλετε τα προσφυγόπουλα να πάνε στα σχολεία ή δεν θέλετε; Δεν ακούσαμε τη θέση σας.

**ΒΑΣΙΛΕΙΟΣ ΚΙΚΙΛΙΑΣ:** Πού το ακούσατε αυτό; Έβγαλε ανακοίνωση η Νέα Δημοκρατία. Μην λέτε πράγματα που δεν ισχύουν.

**ΗΛΙΑΣ ΚΑΜΑΤΕΡΟΣ:** Θα απαντήσετε. Έχετε και δευτερολογία, εγώ δεν έχω. Σας παρακαλώ!

Αγνοείτε τις αντικειμενικές συνθήκες, δηλαδή, τις εξελίξεις που είχαμε με την αύξηση των ροών και όλες τις άλλες δυσκολίες. Και στο τέλος όλα αυτά τα κάνετε αδιαφορώντας αν ζημιώνετε τη χώρα και ειδικά τα νησιά. Ξέρετε, κάνατε καλό στα νησιά όταν σηκώνετε τέτοια ζητήματα μέσα στην τουριστική περίοδο και κόπτεστε για τον τουρισμό των νησιών; Θα σας αναφέρω και παραδείγματα παρακάτω.

Τελικά με όλη την τακτική σας αναδεικνύετε και στο τέλος τις δικές ευθύνες, όπως μέσα από την έλλειψη της δικής σας της πρότασης. Ήταν χαρακτηριστικό αυτό που είπε ο συνάδελφος από τα Δωδεκάνησα ότι ήταν σύσσωμη η κοινωνία μαζί μας πριν και τώρα γυρνάει. Δηλαδή, το παραδέχεστε ότι ήταν η κοινωνία μαζί μας εσείς, όμως, ήσασταν αντίθετος. Να μην γίνει hot spot, υπέρ των κινητοποιήσεων, συμμετείχαν άνθρωποί σας οργανωμένα σε κινητοποιήσεις σε αγαστή συνεργασία και σύμπλευση με ακροδεξιά στοιχεία.

Λέτε ότι κινδυνεύει να καταρρεύσει η συμφωνία Ευρωπαϊκής Ένωσης και Τουρκίας. Μα, αρκετοί από εσάς δεν αντιδρούσατε σε αυτό; Ποιος την έκανε τη συμφωνία και ποιος την πολέμησε; Και τώρα μας κατηγορείτε ότι δεν επιστρέφουν στην Τουρκία, δεν φεύγουν στην Ευρώπη. Εσείς τι κάνατε; Κλείνατε τα μάτια και τους παίρνατε από τις πλατείες- τα είπε και ο Υπουργός- και τους γυρνάγατε από εδώ και από κει και ξαναγυρνάγανε ενώ είχαμε πολύ χαμηλές ροές.

Και όλα αυτά με ποιο δόγμα το κάνατε; Να μην έχουμε καλές συνθήκες διαβίωσης και υποδοχής για να μην βλέπουν οι απέναντι και έρχονται. Ξέρετε ποιοι τα λένε αυτά; Θα τα ακούσετε σε λίγο και από ομιλητές γνωστής ακροδεξιάς παράταξης.

Κατηγορείτε εμάς ότι ανοίξαμε τις αγκαλιές μας και τους καλέσαμε, αυξημένες ροές κλπ.. Δεν βαρεθήκατε να τα λέτε; Αυτό το ψευτοεπιχείρημα έχει πια καταρρεύσει και από τα γεγονότα και από τις δηλώσεις Frontex, NATO, Ευρωπαίους κλπ.. Και βλέπετε ότι παρ’ όλο που έχει έρθει το NATO, παρ’ όλο που έχει έρθει η Frontex, όλοι λέμε και παραδεχόμαστε ότι την κάνουλα, το κλειδί το έχει η Τουρκία. Δηλαδή, παρά το ΝΑΤΟ, παρά τη Frontex, η Τουρκία μπορεί …

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ζητώ την ανοχή σας για λίγο.

Μας κατηγορείτε, επίσης, ότι δεν κάναμε τίποτα άλλο από το να εφαρμόζουμε τις διεθνείς συνθήκες και τους κανόνες για τους πρόσφυγες και τους μετανάστες; Γιατί αυτό κάναμε. Την ίδια νομοθεσία που έχουν οι Ευρωπαϊκές χώρες αυτήν έχουμε και εμείς. Δεν κάνουμε τίποτα άλλο παρά να εφαρμόζουμε τις διεθνείς συνθήκες. Γι’ αυτό μας κατηγορείτε; Και πήραμε και τα εύσημα σε αυτό με τον τρόπο που διαχειριστήκαμε, χωρίς να ανοίξει μύτη, και την εκκένωση των περιοχών, Ειδομένη κλπ., τα είπε και ο Υπουργός.

Και εσείς τι προτείνατε τότε; Προτείνατε να τους χτυπήσουμε. Αυτό κάνατε, γιατί δεν κάνατε καμμία άλλη πρόταση. Αυτό υπονοήσατε. Και είδατε τα αποτελέσματα και στο Καλαί τι γίνεται. Εμείς με άλλον τρόπο καταφέραμε και εκκενώσαμε αυτές εδώ τις περιοχές.

Λέτε, τέλος, ότι δεν έχουμε σχέδιο. Μα, τι βρήκαμε; Βρήκαμε δομές, βρήκαμε υπηρεσία ασύλου; Όλα διαλυμένα. Εμείς δημιουργήσαμε τις υπηρεσίες, εμείς νομοθετήσαμε για να μπορούν οι ΟΤΑ να παρεμβαίνουν, για τα καράβια, για στελέχωση των υπηρεσιών. Κινήσαμε τις διαδικασίες για χρηματοδότηση, διαχειριστήκαμε τις ΜΚΟ.

Και το πιο σοβαρό απ’ όλα; Διεθνοποιήσαμε το θέμα, το βάλαμε στην Ευρώπη και το κάναμε θέμα ευρωπαϊκό -και εμείς μέλος της Ευρωπαϊκής Ένωσης- παρ’ όλο που μέχρι τότε, επί των ημερών σας, όταν μιλάγανε για προσφυγικό στην Ευρωπαϊκή Ένωση, μιλάγανε μόνο για την Ιταλία, η Ελλάδα ήταν απ’ έξω, γιατί εμείς θέλαμε να κρύψουμε το θέμα.

Επιτρέψτε μου, κύριε Πρόεδρε, να μιλήσω για τα νησιά και τέλειωσα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, όμως, να ολοκληρώνετε, κύριε Καματερέ. Μιλάτε οκτώ λεπτά.

**ΗΛΙΑΣ ΚΑΜΑΤΕΡΟΣ:** Πρέπει να πω, όμως, για τα νησιά. Δεν θα έλεγα κάτι, αλλά έχουν ακουστεί πολλά.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά δεν είναι δυνατό, διότι θα ζητήσει και ο κ. Κασιδιάρης μετά το ίδιο κλπ..

**ΗΛΙΑΣ ΚΑΜΑΤΕΡΟΣ:** Κοιτάξτε, είπε και ο κύριος Υπουργός ότι οι κάτοικοι αντιμετωπίζουν προβλήματα. Ναι, το πρόβλημα είναι υπαρκτό και με τρόπο νόμιμο και με τάξη θα αποσυμφορηθούν.

Επιτρέψτε μου, όμως, να απαντήσω σε ένα επιχείρημα για τα hot spots. Κατ’ αρχάς, καταλάβατε βέβαια και οι ίδιοι ότι είστε διασπασμένοι. Άλλος είναι κατά των hot spots και άλλος είναι υπέρ. Και ξέρουμε πολύ καλά ότι συμμετείχατε –το είπα και πριν- στις κινητοποιήσεις ενάντια στα hot spots, αλλά ήρθε ο κ. Μητσοτάκης σε κάποια φάση και είπε «εμείς συμφωνούμε». Τώρα επανέρχεστε και διαφωνείτε. Και μάλιστα, από αυτό εδώ το Βήμα ο ένας διαφώνησε, ο κ. Κόνσολας και ο άλλος συμφώνησε, ο κ. Μηταράκης.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώστε, γιατί φεύγουμε από τη διαδικασία.

**ΗΛΙΑΣ ΚΑΜΑΤΕΡΟΣ:** Τελειώνω με μια πρόταση, κύριε Πρόεδρε.

Κύριοι συνάδελφοι, ζούμε το μεγαλύτερο προσφυγικό ρεύμα μετά τον Β΄ Παγκόσμιο Πόλεμο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, με μια φράση. Δώστε μου μισό λεπτό ακόμα.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώνετε.

**ΗΛΙΑΣ ΚΑΜΑΤΕΡΟΣ:** Ζούμε το μεγαλύτερο προσφυγικό ρεύμα μετά τον Β΄ Παγκόσμιο Πόλεμο. Η ιστορία έχει γραφτεί με μετακινήσεις πληθυσμών και έχει καταγράψει ποιοι έσπρωχναν τον τροχό της ιστορίας μπροστά και ποιοι τον τραβούσαν πίσω. Οι ακροδεξιές απόψεις, η ξενοφοβία οδηγούσαν πάντα σε τραγικές καταστάσεις.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, τελειώνετε.

**ΗΛΙΑΣ ΚΑΜΑΤΕΡΟΣ:** Ο φασισμός στηρίχθηκε και στηρίζεται στον φόβο του ξένου, που φταίει –υποτίθεται- για τα προβλήματά μας.

Και εσείς τι κάνετε; Στο όνομα της στείρας αντιπολίτευσης και για την επίτευξη αλίευσης ψήφων από την άκρα Δεξιά, συναγελάζεστε μαζί της, συμμετέχετε και υποθάλπετε αντιδράσεις, όπως στη Λέσβο, στη Χίο με τον κ. Μηταράκη. Ταλαντεύεστε και διχάζεστε.

Και κοιτάξτε, το χειρότερο είναι που δηλητηριάζετε τις ψυχές των ανθρώπων και των παιδιών.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε.

**ΗΛΙΑΣ ΚΑΜΑΤΕΡΟΣ:** Τι λέτε για αυτούς που προτρέπουν τα παιδιά να αντιδράσουν στο διαφορετικό; Έχετε υπολογίσει τι πάτε να κάνετε; Να αλλάξετε το DNA του φιλόξενου λαού μας; Και ζητάτε εθνική πολιτική; Ποια πολιτική; Την ακροδεξιά;

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι ωραίο να διακόπτουμε τον ομιλητή.

**ΗΛΙΑΣ ΚΑΜΑΤΕΡΟΣ:** Τελειώνω, δεν τα λέω τα υπόλοιπα. Λέω την τελευταία λέξη.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά δεν διευκολύνετε τη συζήτηση…

**ΗΛΙΑΣ ΚΑΜΑΤΕΡΟΣ:** Να η εθνική πολιτική, αγαπητοί συνάδελφοι! Να ο εθνικός στόχος! Μέτωπο απέναντι στον φασισμό, πέρα από τις άλλες διαφορές που έχουμε και ας χτυπιόμαστε στα οικονομικά! Αυτά μπορούν να αλλάξουν. Οι δηλητηριασμένες ψυχές, οι ιδέες δεν μπορούν να αλλάξουν.

(Χειροκροτήματα από την πτέρυγα του ΣΥΡΙΖΑ)

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο επί προσωπικού.

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, και εγώ θα ήθελα τον λόγο επί προσωπικού.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Καματερέ – και δεν απευθύνομαι σε εσάς, απευθύνομαι σε όλους- βλέπετε ότι μιλάτε και δημιουργούνται προβλήματα. Ζητούν άλλοι τον λόγο επί προσωπικού και πυροδοτούμε τη Βουλή.

**ΗΛΙΑΣ ΚΑΜΑΤΕΡΟΣ:** Κάλεσμα συνεργασίας κάνουμε, κάλεσμα αντιφασιστικής ενότητας!

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, ο κ. Κόνσολας ζητάει τον λόγο επί προσωπικού.

Ποιο είναι το προσωπικό, κύριε Κόνσολα; Σε τι συνίσταται το προσωπικό;

**ΕΜΜΑΝΟΥΗΛ ΚΟΝΣΟΛΑΣ:** Κύριε Πρόεδρε, ευχαριστώ πολύ, γιατί μου έκανε την εξαιρετική τιμή ο κ. Καματερός να αναφερθεί σε εμένα. Αναφέρθηκε τρεις φορές σε εμένα –αν αυτό δεν είναι προσωπικό, τι είναι;- και μάλιστα με αιφνιδίασε ο συνάδελφος κ. Καματερός, κύριε Πρόεδρε.

Έκανε, όμως, ένα ιστορικό ατόπημα. Με ταύτισε με την ακροδεξιά και με στοιχεία τα οποία υποδαύλισα εγώ στην Κω, για να εκφράσω την αντίθεσή μου για το hot spot.

Πρώτον, κύριε Πρόεδρε, μάλλον χαρακτηρίζει ακροδεξιούς τους οχτώ χιλιάδες συμπατριώτες του στην Κω, που διαδήλωσαν ενάντια στην ίδρυση του hot spot στην Κω και στη λειτουργία του. Εάν αυτοί είναι ακροδεξιοί, τότε τον καλώ και τον εγκαλώ να διαψεύσει, ή να επανέλθει στην τάξη.

Δεύτερον, θα περίμενα, κύριε Πρόεδρε, ο κ. Καματερός να στηρίξει την πρόταση των φορέων, δηλαδή του ΤΕΕ, της Ένωσης Ξενοδόχων, του Δικηγορικού Συλλόγου, των επαγγελματιών του νησιού, του Δήμου της Κω, που είναι απελπισμένος και μόνος του χρόνια τώρα, όσον αφορά τα επτά σημεία τα οποία κατέθεσα στα Πρακτικά.

Και καταθέτω, κύριε Πρόεδρε, στα Πρακτικά σήμερα ενδεικτικές παρεμβάσεις μου για το μεταναστευτικό στην Κω, γιατί γνωρίζουν όλοι και στη χώρα και στη Δωδεκάνησο ποια ήταν η θέση και η στάση μου: αλληλεγγύη στους πρόσφυγες και η αντίθεσή μου στην επιβουλή της Κυβέρνησης να δημιουργήσει προβλήματα με την πολιτική της στον τουρισμό, στην κοινωνία, αλλά και στο αναπτυξιακό πρόγραμμα της Δωδεκανήσου, που επί δεκαετίες οι συμπατριώτες μας έχτισαν με αίμα και με πολύ κόπο.

Ευχαριστώ.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΗΛΙΑΣ ΚΑΜΑΤΕΡΟΣ:** Κύριε Πρόεδρε, θα ήθελα τον λόγο επί προσωπικού.

**ΗΛΙΑΣ ΚΑΣΙΔΙΑΡΗΣ:** Κύριε Πρόεδρε, έχουν ξεσηκωθεί οι κάτοικοι…

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, δεν μπορεί να συνεχιστεί η ιστορία των «προσωπικών».

(Θόρυβος στην Αίθουσα)

Εδόθη ο λόγος. Είπε την άποψή του, είπατε τη δική σας. Δεν θα γίνει διάλογος, κύριε Καματερέ.

**ΗΛΙΑΣ ΚΑΜΑΤΕΡΟΣ:** Ένα λεπτό επί προσωπικού, κύριε Πρόεδρε. Με ξέρετε μέσα στη Βουλή. Ποτέ δεν έχω ζητήσει τον λόγο επί προσωπικού. Πρώτη φορά είναι. Υπάρχουν καινούργια στοιχεία!

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, θα σας πω κάτι και θα το πω καθαρά και στη Βουλή: Ο Απόστολος Κακλαμάνης όταν ήταν Πρόεδρος της Βουλής, απεφάσισε και έφτασε στα άκρα, δηλαδή απαγόρευσε να μεταδίδονται οι συνεδριάσεις τουλάχιστον των επιτροπών από την τηλεόραση της Βουλής.

**ΗΛΙΑΣ ΚΑΜΑΤΕΡΟΣ:** Ωραία. Θα το κάνετε τώρα αυτό σ’ εμένα τώρα;

**ΠΡΟΕΔΡΕΥΩΝ (Δημήτριος Κρεμαστινός):** Και ξέρετε, γιατί το έκανε αυτό; Γιατί δεν γινόταν συζήτηση πάνω στα θέματα, αλλά γινόταν συζήτηση για την τηλεόραση. Αν αρχίσουν όλοι, ο ένας μετά τον άλλον, να θέλουν να λάβουν τον λόγο επί προσωπικού, τότε θα σηκωθεί ο Κοινοβουλευτικός Εκπρόσωπος άλλου κόμματος και θα σου πει: «Εγώ θέλω να μιλήσω».

**ΗΛΙΑΣ ΚΑΜΑΤΕΡΟΣ:** Μη το λέτε σ’ εμένα. Δεν το ξεκίνησα εγώ το θέμα. Εγώ μίλησα.

**ΠΡΟΕΔΡΕΥΩΝ (Δημήτριος Κρεμαστινός):** Απαντήσατε σε προσωπικό. Εσείς μιλήσατε.

**ΗΛΙΑΣ ΚΑΜΑΤΕΡΟΣ:** Δώστε μου τον λόγο για ένα λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ! Βλέπετε ότι άλλος Βουλευτής ζητάει επί προσωπικού.

Εγώ θα δώσω τον λόγο στον Κοινοβουλευτικό Εκπρόσωπο του επόμενου κόμματος, του Λαϊκού Συνδέσμου-Χρυσή Αυγή, στον κ. Κασιδιάρη.

Κύριοι συνάδελφοι, σας παρακαλώ, δεν θα συνεχίσουμε τα προσωπικά.

**ΗΛΙΑΣ ΚΑΜΑΤΕΡΟΣ:** Θα καταγραφεί σαν η μοναδική περίπτωση που έχετε απαγορεύσει επί προσωπικού…

**ΠΡΟΕΔΡΕΥΩΝ (Δημήτριος Κρεμαστινός):** Δεν απαγορεύω…

**ΗΛΙΑΣ ΚΑΣΙΔΙΑΡΗΣ:** Βλέπουμε εδώ να ερίζουν ΣΥΡΙΖΑ και Νέα Δημοκρατία…

**ΗΛΙΑΣ ΚΑΜΑΤΕΡΟΣ:** Κύριε Πρόεδρε…

**ΗΛΙΑΣ ΚΑΣΙΔΙΑΡΗΣ:** Καθίστε κάτω, κύριε.

**ΗΛΙΑΣ ΚΑΜΑΤΕΡΟΣ:** Δεν θα μου πείτε εσείς τι θα κάνω! Είστε ο τελευταίος που θα μου πει τι να κάνω.

**ΗΛΙΑΣ ΚΑΣΙΔΙΑΡΗΣ:** Δεν μπορούν να ερίζουν ΣΥΡΙΖΑ και Νέα Δημοκρατία ποιοι είναι οι κάτοικοι που έχουν ξεσηκωθεί ενάντια στην προδοτική πολιτική της Κυβέρνησης, αν είναι ακροδεξιοί, αν είναι της Χρυσής Αυγής και πού ανήκουν κομματικά.

Πρόκειται για Έλληνες πολίτες, οι οποίοι δεν αντέχουν άλλο αυτήν την κατάσταση. Δεν αντέχουν να βλέπουν τα ελληνικά νησιά να βυθίζονται από τους λαθρομετανάστες, να καίγονται τα ελληνικά νησιά στην κυριολεξία. Φωτιές έβαλαν στη Λέσβο, την οποία η Πρωθυπουργός σας μπερδεύει με τη Μυτιλήνη. Λέει, «άλλο η Λέσβος, άλλο η Μυτιλήνη». Και θέλουμε με τα συγκεκριμένα πρόσωπα να δώσουμε λύση στα μείζονα εθνικά προβλήματα.

Οι κάτοικοι, οι οποίοι αντιδρούν στα νησιά, σε ολόκληρη τη χώρα, που έχουν επαναστατήσει είναι Έλληνες πολίτες. Αυτή τη στιγμή, συντελείται μία εθνική επανάσταση σε όλη την Ελλάδα. Και μπορεί η Βουλή για μήνες να μιλάει για γελοία ζητήματα, για το αν θα πάρει άδεια ο Καλογρίτσας ή ο Αλαφούζος –τσακώνονται οι Συριζαίοι με τους Νεοδημοκράτες- την ίδια ώρα, όμως, στο Ωραιόκαστρο, στην Αλεξάνδρεια, στη Φιλιππιάδα, στη Λέσβο, στη Χίο, στο Ρέθυμνο οι πολίτες έχουν ξεσηκωθεί. Έχουμε διαδηλώσεις πολλών χιλιάδων Ελλήνων, που τις κρύβουν τα κανάλια της διαφθοράς και της διαπλοκής και διεκδικούν πλέον το αυτονόητο. Και δεν διεκδικούν ούτε λεφτά ούτε τίποτα υλικό. Διεκδικούν να μην κολλήσουν φυματίωση τα παιδιά τους. Αυτό είναι το έγκλημα που έκαναν οι Έλληνες πολίτες και για το οποίο εσείς στη συνέχεια καλέσατε τον εισαγγελέα κατά του ρατσισμού, το ότι διεκδικούν να μην κολλήσουν φυματίωση τα παιδιά τους.

Η Χρυσή Αυγή, λοιπόν, το λέμε, το ξεκαθαρίζουμε, είναι στο πλευρό αυτών των κατοίκων. Άριστα έπραξαν οι κάτοικοι στη Χίο, στη Λέσβο, που απαίτησαν να υψώνεται ψηλά η ελληνική σημαία. Και αν δεν ήταν εκεί τα ΜΑΤ, θα είχαν πετάξει στη θάλασσα τους δήθεν αλληλέγγυους και τις μη κυβερνητικές οργανώσεις του ΣΥΡΙΖΑ.

Και συγχαρητήρια στου πολίτες του Ρεθύμνου, που έδωσαν άγριο ξύλο στα τάγματα εφόδου του ΣΥΡΙΖΑ και της άκρας Αριστεράς, τα οποία με τα κράνη και τα ρόπαλα τρομοκρατούν τους Έλληνες πολίτες για να επιβάλλουν την πολυπολιτισμική κοινωνία.

Η Κυβέρνηση, βεβαίως, μετά από όλα αυτά τα γεγονότα, προχώρησε σε διώξεις κατά των πολιτών. Είδαμε να επικαλείστε τον εισαγγελέα κατά του ρατσισμού, να γίνονται διώξεις με τον αντιρατσιστικό νόμο, ακόμα και κατά ιεραρχών. Κανέναν, λοιπόν, δεν φοβίζουν αυτές οι διώξεις. Έχουμε φτάσει σήμερα στο σημείο, ενώ παλαιότερα εμάς μας λέγατε ρατσιστές, γιατί διεκδικούσαμε να μην είναι ο Έλληνας μειοψηφία μέσα στην Ελλάδα, να θεωρείται ρατσιστής και να διώκεται όποιος διεκδικεί να μην κολλήσει το παιδί του φυματίωση και ελονοσία. Και δεν είναι μόνο αυτές οι ασθένειες.

Καταθέτω για τα Πρακτικά κάποια επίσημα στοιχεία από τον Παγκόσμιο Οργανισμό Υγείας, που επεξηγούν τι ασθένειες φέρνουν στην Ελλάδα όλοι αυτοί, οι οποίοι μπαίνουν εδώ μέσα παράνομα, χωρίς να τους ελέγξει κανείς.

(Στο σημείο αυτό ο Βουλευτής κ. Ηλίας Κασιδιάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά δεν είναι μόνο οι ασθένειες. Υπερηφανευόταν ο Συριζαίος προηγουμένως, «δεν είχαμε ακόμη νεκρό», λέει. Όλη η Λέσβος καιγόταν για δύο νύχτες και λέει «δεν είχαμε νεκρό». Κάποιοι Πακιστανοί βίαζαν ένα παιδάκι στη Μόρια. Αυτοί μετά εμφανίστηκαν ως ανήλικοι, βέβαια. Αυτοί κάνουν το έγκλημα και πηγαίνουν στον εισαγγελέα και δηλώνουν ανήλικοι. Είναι κάτι γαϊδούρια τριάντα χρόνων, έχουν δολοφονήσει Έλληνες πολίτες και εμφανίζονται ως ανήλικοι και πηγαίνουν σε φυλακές ανηλίκων και μετά δραπετεύουν.

Έστω, όμως, ότι είναι ανήλικοι. Αυτούς τους ανήλικους θα στείλετε στα σχολεία με τα παιδιά μας; Τους βιαστές; Τους εγκληματίες; Όχι σε όλα τα σχολεία βέβαια. Δεν πηγαίνουν σε όλα τα σχολεία. Διότι ο αγρότης στο Ωραιόκαστρο φοβάται για το παιδί του. Ο Πρωθυπουργός σας, όμως, που στέλνει το παιδί του στις σχολές Χιλλ, δεν φοβάται να μην κολλήσει ηπατίτιδα ο μικρός Ερνέστο. Διότι εσείς, απ’ όταν αναλάβατε τη διακυβέρνηση της χώρας, το μόνο που κάνατε είναι να στείλετε τα παιδιά σας σε πανάκριβα ιδιωτικά σχολεία του Κολωνακίου. Αυτό κάνατε.

Και στις σχολές Χιλλ, βεβαίως, δεν υπάρχει κίνδυνος από Πακιστανούς για να κολλήσουν τα παιδάκια φυματίωση. Άρα, στην περίπτωση αυτή, εσείς είστε οι μεγαλύτεροι ρατσιστές.

Και για να το διευκρινίσουμε, δεν είναι ανθρωπιστές οι Συριζαίοι, οι οποίοι ψηφίζουν αυτά τα απαράδεκτα νομοσχέδια μαζί με τη Νέα Δημοκρατία. Ο ίδιος ο Μητσοτάκης, όταν πήγε στη Λέσβο είπε «βεβαίως, είμαι υπέρ του hot spot και πρέπει να γίνουν hot spot». Η Νέα Δημοκρατία ψήφισε τον νόμο Μουζάλα για το άσυλο, για να ζητάνε όσοι μπαίνουν εδώ πέρα άσυλο και οι λαθρομετανάστες να βαφτίζονται απευθείας αιτούντες άσυλο και να μένουν στην Ελλάδα**.**

Όλοι μαζί, λοιπόν. Όμως, δεν είστε ανθρωπιστές, διότι έχετε βγάλει πάρα πολλά φράγκα εσείς, οι Συριζαίοι. Πάρα πολλά εκατομμύρια έχουν οικονομήσει τα συντρόφια σας από όλη αυτήν την ιστορία! Μιλάω για τα 750 χιλιάρικα, που Συριζαία Βουλευτής κατήγγειλε ότι δόθηκαν σε στέλεχος του ΣΥΡΙΖΑ μόνο για τη σίτιση λαθρομεταναστών σε ένα μόνο hot spot. Για να μην πάω στις καταγγελίες του Βουδούρη –δικός σας!- ο οποίος λέει ότι οι διεθνείς οργανισμοί κοστολογούσαν το hot spot 2,5 εκατομμύρια και εσείς εν τέλει το κοστολογήσατε 8,6 εκατομμύρια ευρώ, για να μπουν 6,1 εκατομμύρια ευρώ στην τσέπη των Συριζαίων!

Για τα φράγκα, λοιπόν, γίνονται όλα, για την «κονόμα», για να τα οικονομάνε οι δικοί σας, για να διορίζονται οι δικοί σας μέσω των ΜΚΟ και να κοροϊδεύουν τον κόσμο. Λεφτά υπάρχουν! Λεφτά υπάρχουν, λοιπόν, για τους Συριζαίους! Λεφτά υπάρχουν για τους λαθρομετανάστες!

Εδέησε να μας απαντήσει ένας Υπουργός μετά από εκατόν πενήντα απόπειρες, που δεν μας απαντάνε, γιατί –λέει- είμαστε ρατσιστές εμείς που θέλουμε μια Ελλάδα ελληνική. Αυτοί, που στέλνουν τα παιδιά τους στο Κολωνάκι σε ιδιωτικά σχολεία, που δεν έχει Πακιστανούς, είναι αντιρατσιστές!

Όμως, μας απάντησαν πόσο είναι το κόστος, πόσα λεφτά σπαταλήθηκαν μόνο το 2015 για τη λαθρομετανάστευση. Κρατηθείτε, Έλληνες πολίτες, που ακούτε αυτή τη συνεδρίαση. Μόνο για το 2015 σπαταλήθηκαν 1,8 δισεκατομμύρια για τη λαθρομετανάστευση! Θα μπορούσαμε να είχαμε γλιτώσει τον ΕΝΦΙΑ και να μην είχαν τρύπα τα δημόσια ταμεία.

Να πω και ένα παράδειγμα, που μου κατήγγειλαν πολίτες, για να καταλάβετε ότι ο μόνος ρατσισμός, που υπάρχει σε αυτή τη χώρα, είναι ο ρατσισμός κατά των Ελλήνων: Πήγαν κάποιοι κάτοικοι του Περάματος –οι οποίοι είναι φτωχοί, διότι όπως ξέρετε, έκλεισε η Ναυπηγοεπισκευαστική Ζώνη, δεν δουλεύει κανείς πλέον στο Πέραμα, κανένας Έλληνας με την πολιτική που ασκείτε- στο hot spot του Σχιστού γιατί πεινούσαν και είδαν ότι εκεί οι λαθρομετανάστες τις πετάνε τις μερίδες φαγητού. Ήταν Καθαρή Δευτέρα και τους είχαν δώσει κοφτό μακαρόνι με χταποδάκι και το πέταγαν –έχουμε βάλει φωτογραφίες στο site της Χρυσής Αυγής- και παράγγελναν σουβλάκια, delivery. Και πήγαν οι Έλληνες εκεί και ζήτησαν από τον αρμόδιο στο hot spot και τους απάντησε «δεν έχω τη δικαιοδοσία να σας δώσω να φάτε».

Όταν η Χρυσή Αυγή έδινε τρόφιμα στους Έλληνες πολίτες, τότε ήταν συσσίτια μίσους! Τώρα, που δεν δίνετε στους Έλληνες πολίτες, τι είναι αυτό; Δεν είναι πολιτική μίσους και ρατσισμός κατά του Έλληνα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, διεκδικώ τον χρόνο που είχε και ο Συριζαίος προηγουμένως.

Θα πάω και σε άλλη μια καταγγελία. Έχετε φτάσει στο άθλιο σημείο να μετατρέψετε ακόμα και εκλεκτές μονάδες, την 1η Ταξιαρχία Καταδρομέων-Αλεξιπτωτιστών σε σιτιστές λαθρομεταναστών.

Καταθέτω στα Πρακτικά την πρόσκληση εκδήλωσης ενδιαφέροντος και υποβολής προσφορών.

(Στο σημείο αυτό ο Βουλευτής κ. Ηλίας Κασιδιάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το στρατόπεδο στη Ρεντίνα, όπως ξέρετε, είναι το Κέντρο Εκπαιδεύσεως Ανορθόδοξου Πολέμου. Αυτούς, τους Έλληνες καταδρομείς και αλεξιπτωτιστές, τους κάνει η Κυβέρνηση Τσίπρα-Καμμένου σήμερα σιτιστές λαθρομεταναστών. Και αυτή είναι μια πράξη εγκληματική!

Και βέβαια, τι κάνει εκεί ο Καμμένος, αυτός ο σούπερ μάχιμος κομάντο, που εμφανίζεται δημοσίως και βάζει πουλάδες αλεξιπτωτιστή, πουλάδες υποβρυχίου καταστροφέα, σχολείο αυτοδυτών, πουλάδες ιπτάμενου χειριστή Απάτσι; Ένας εισαγγελέας δεν υπάρχει να του πει: Τι κάνεις ρε, καραγκιόζη; Αυτό είναι παράνομο! Έξι μήνες φυλάκιση προβλέπει ο Ποινικός Κώδικας!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, κύριε συνάδελφε.

**ΗΛΙΑΣ ΚΑΣΙΔΙΑΡΗΣ:** Ολοκληρώνω, κύριε Πρόεδρε. Διεκδικώ μισό λεπτό ακόμη για να πω κάτι για τη Νέα Δημοκρατία, η οποία κάνει σήμερα –λέει-επίκαιρη επερώτηση.

Γιατί κάνει επίκαιρη επερώτηση η Νέα Δημοκρατία; Ο ίδιος ο Μητσοτάκης πήγε στη Λέσβο και είπε ότι είμαστε υπέρ του hot spot. Εσείς ψηφίζετε υπέρ των hot spot. Εσείς ψηφίζετε όλα τα ανθελληνικά νομοσχέδια του ΣΥΡΙΖΑ. Μέχρι και το ισλαμικό τέμενος, την κατασκευή ισλαμικού τεμένους, την ισλαμοποίηση της Ελλάδος την ψήφισε η Νέα Δημοκρατία.

Σταματήστε, λοιπόν, θυμόμαστε από το 1992. Ο Σαμαράς ήταν αυτός, που έβαλε όλο το αλβαναριό μέσα στην Ελλάδα, όλους τους εγκληματίες. Να θυμηθούμε τον Προκόπη Παυλόπουλο, που ευχαριστούσε τους Πακιστανούς, γιατί –έλεγε- μας τιμούν με την παρουσία τους.

Η μόνη λύση είναι η Χρυσή Αυγή. Δεν υπάρχει καμμία άλλη λύση. Και επειδή λέτε ότι δεν έχουμε προτάσεις, σας λέω ότι έχουμε καταθέσει συγκεκριμένη πρόταση νόμου, που λύνει το πρόβλημα σε μία μόνο ημέρα, επιβάλλοντας ισόβια κάθειρξη σε όλους τους διακινητές λαθρομεταναστών και ιδιώνυμο αδίκημα την παράνομη είσοδο αλλοδαπών στην Ελλάδα. Οι ποινές δεν θα εκτίονται σε φυλακές, αλλά σε ειδικούς χώρους κράτησης όπου παράλληλα θα τελείται έργο υπέρ του δημοσίου.

Αυτά θα κάνει η Χρυσή Αυγή όταν έρθει στα πράγματα και η Ελλάδα θα καθαρίσει. Αν και πιστεύω ότι δεν θα χρειαστεί καν να εφαρμόσουμε έναν τέτοιο νόμο. Θα έχουν φύγει από μόνοι τους κολυμπώντας.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Κατσώτης έχει τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Δημήτριος Κρεμαστινός):** Μετά τον κ. Κατσώτη θα σας τον δώσω επί προσωπικού. Θα εξηγήσετε το προσωπικό, γιατί προηγουμένως δημιουργήθηκε μια ένταση, διότι ζήτησε τον λόγο ο κ. Κόνσολας –επειδή αναφέρθηκε- και μετά ήθελε ξανά να πάρει τον λόγο ο Κοινοβουλευτικός Εκπρόσωπος, πράγμα το οποίο δεν γίνεται.

**ΠΑΝΑΓΙΩΤΗΣ ΜΗΤΑΡΑΚΗΣ:** Και σε εμένα αναφέρθηκε. Θα μπορούσατε να ολοκληρώσετε τον κύκλο και μετά να απαντήσουμε.

**ΠΡΟΕΔΡΕΥΩΝ (Δημήτριος Κρεμαστινός):** Μετά τον κ. Κατσώτη θα σας δώσω τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ως ΚΚΕ έχουμε αναδείξει τις αιτίες της προσφυγιάς και της μετανάστευσης, τους ιμπεριαλιστικούς πολέμους και επεμβάσεις για την υλοποίηση των σχεδιασμών και τον έλεγχο των δρόμων του πετρελαίου, του φυσικού αερίου και άλλων πλουτοπαραγωγικών πηγών.

Οι συνέπειες των ιμπεριαλιστικών ανταγωνισμών είναι ολέθριες: θάνατος, πρόσφυγες, μετανάστες, φτώχεια, εξαθλίωση. Η διαχείριση του προσφυγικού μεταναστευτικού γίνεται από τις ίδιες δυνάμεις που το προκάλεσαν, το κεφάλαιο, στη βάση του οφέλους. Οι κυβερνήσεις κινούνται στα όρια των επιλογών των μονοπωλιακών και επιχειρηματικών ομίλων.

Στο πλαίσιο αυτό, το προσφυγικό δίκαιο, όπως προβλέπεται στη Συνθήκη της Γενεύης, με κύριο χαρακτηριστικό την χωρίς εμπόδια διέλευση των προσφύγων για τη χώρα προορισμού τους, με μέτρα για την ασφάλειά τους και την αξιοπρεπή διαβίωσή τους και διαμονή τους έγινε παρελθόν, καταργήθηκε.

Όλες οι διαχειριστικές πολιτικές γύρω από το θέμα αυτών των ανθρώπων γίνονται με λογικές ελευθερίας της αγοράς, μπίζνες και όχι μόνο. Αξιοποιείται το προσφυγικό στα ζητήματα της τρομοκρατίας και ασφάλειας για ακόμη μεγαλύτερη στρατιωτική παρουσία, πολεμική δράση και καταστολή κατά των λαών.

Από την επερώτηση της Νέας Δημοκρατίας για εναλλακτικό σχέδιο μπροστά στον υπαρκτό κίνδυνο κατάρρευσης της συμφωνίας Ευρωπαϊκής Ένωσης-Τουρκίας αναδεικνύεται η προσπάθεια να γίνει πρόβλημα του λαού μας αν η Τουρκία θα συνεχίσει να τηρεί την ενταξιακή συμφωνία με την Ευρωπαϊκή Ένωση ή αν θα πλημμυρίσει και πάλι με πρόσφυγες και μετανάστες την Ελλάδα και την Ευρωπαϊκή Ένωση.

Αξιοποιούνται οι απειλές της τουρκικής κυβέρνησης ότι θα αθετήσει τη συμφωνία αν η Ευρωπαϊκή Ένωση αθετήσει τις δικές της δεσμεύσεις. Θέλουμε να τονίσουμε ότι η ίδια η συμφωνία Ευρωπαϊκής Ένωσης-Τουρκίας που ψήφισε η Κυβέρνηση ΣΥΡΙΖΑ-ΑΝΕΛ ευθύνεται για τον εγκλωβισμό των προσφύγων στην Ελλάδα και τον διπλό εγκλωβισμό όσων βρίσκονται στα νησιά.

Θυσιάζει τα συμφέροντα του λαού και των προσφύγων στον βωμό των συμφερόντων των μονοπωλίων, που αναδιατάσσουν τις διακρατικές συμμαχίες τους με την αστική τάξη της Τουρκίας με την ίδια ευκολία που επαναχαράσσουν τους αγωγούς του πετρελαίου και του φυσικού αερίου.

Η πρόσκληση του ΝΑΤΟ στο Αιγαίο και η παραχώρηση της Καρπάθου για βάση αποτελεί διευκόλυνση των ιμπεριαλιστικών σχεδιασμών. Αποτελεί η συμφωνία, επιβράβευση της επιθετικότητας της τουρκικής αστικής τάξης στο Αιγαίο και την Κύπρο. Οι δηλώσεις Ερντογάν για την αμφισβήτηση της Συνθήκης της Λοζάνης, αλλά και του αρμόδιου επιτρόπου της Ευρωπαϊκής Ένωσης για τη διεύρυνση του κ. Χαν για το τσαμικό ζήτημα, εκθέτουν όσους παρουσιάζουν τη νατοϊκή ομπρέλα ως παράγοντα ειρήνης και ασφάλειας. Επιβεβαιώνεται ότι τίποτα θετικό δεν φέρνει στο λαό η συμμετοχή στις λυκοσυμμαχίες ΝΑΤΟ-Ευρωπαϊκής Ένωσης και η βαθύτερη εμπλοκή στους επικίνδυνους σχεδιασμούς τους.

Στο πλαίσιο της όξυνσης των αντιθέσεων ανάμεσα σε τμήματα του κεφαλαίου, της ενίσχυσης αντιδραστικών, εθνικιστικών κομμάτων και αντιλήψεων, σκληραίνουν ακόμη περισσότερο τη στάση τους απέναντι στο προσφυγικό και μεταναστευτικό δικαίωμα του ασύλου. Στο πλαίσιο αυτό επισπεύδεται η δημιουργία της ευρωπαϊκής ακτοφυλακής και συνοριοφυλακής.

Η Κομισιόν απειλεί ότι θα τεθεί ξανά σε εφαρμογή ο ισχύων κανονισμός Δουβλίνο ΙΙΙ, που έχει παγώσει για την Ελλάδα και άρα θα επιστρέφονται οι αιτούντες άσυλο που βρέθηκαν σε άλλο κράτος-μέλος, αν και η πρώτη χώρα εισόδου τους ήταν η Ελλάδα. Αυτός ο κανονισμός έχει ψηφιστεί και από την Κυβέρνηση ΣΥΡΙΖΑ-ΑΝΕΛ.

Η αναθεώρηση του «Δουβλίνου» κινείται σε αυτή την κατεύθυνση ευθύνης της πρώτης χώρας εισόδου και μόνο σε έκτακτες περιπτώσεις υπερβολικά μεγάλου αριθμού αιτούντων άσυλο, τότε θα τίθεται σε εφαρμογή ο μηχανισμός μετεγκατάστασης σε άλλα κράτη-μέλη. Η πρόταση αναθεώρησης του «Δουβλίνου» σε ορισμένες περιπτώσεις είναι χειρότερη από τον σημερινό κανονισμό. Και η Κυβέρνηση συνεχίζει να κινείται στο ίδιο μοτίβο: πίστη και προσήλωση στις ιμπεριαλιστικές συμμαχίες του ΝΑΤΟ και της Ευρωπαϊκής Ένωσης και των σχεδιασμών τους στην περιοχή.

Παραπονείται γιατί η Ευρωπαϊκή Ένωση έχει στείλει λίγους υπαλλήλους και πράκτορες που θα συνδράμουν στην εφαρμογή της συμφωνίας με την Τουρκία και το πακέτο που αφορά στα εξωτερικά σύνορα. Θέλει διά πυρός και σιδήρου να εφαρμοστεί και να συνεχίσει να ισχύει η συμφωνία με την Τουρκία, αλλάζοντας μέχρι και τη σύνθεση της Αρχής Προσφυγών, για να εξασφαλίσει την τελειωτική και γρήγορη απόρριψη των αιτημάτων ασύλου από Σύριους πρόσφυγες.

Από εξήντα έξι χιλιάδες τετρακόσιους πρόσφυγες που θα έπρεπε να μεταγκατασταθούν από την Ελλάδα σε άλλα κράτη-μέλη, τελικά έφυγαν μόλις τρεις χιλιάδες επτακόσιοι μέσα στους έντεκα μήνες που ισχύει το πρόγραμμα, ενώ επτά χιλιάδες ακόμη πρόσφυγες έχουν περάσει από τις ελληνικές αρχές και τις υπηρεσίες της Ευρωπαϊκής Ένωσης, αλλά τα άλλα κράτη-μέλη δεν ανοίγουν θέσεις για να τους παραλάβουν.

Τα κριτήρια επιλογής, παρ’ όλο που δεν έχουν δημοσιοποιηθεί, είναι τέτοια, ώστε να είναι αποδοτικοί για το κεφάλαιο και τους εργοδότες και να μην επιβαρύνουν τα λεγόμενα «συστήματα πρόνοιας». Όσοι θεωρούνται «κόστος», όπως ανήλικοι, μονογονεϊκές οικογένειες, άλλες ευπαθείς ομάδες, δεν έχουν τύχη μετεγκατάστασης. Στην ίδια μοίρα βρίσκεται και το πρόγραμμα μετεγκατάστασης Σύριων προσφύγων από την Τουρκία σε χώρες της Ευρωπαϊκής Ένωσης, με βάση τη συμφωνία Ευρωπαϊκής Ένωσης-Τουρκίας και την αναλογία ένα προς ένα. Μόλις χίλιοι διακόσιοι Σύριοι επαναγκαταστάθηκαν από τους σαράντα δύο χιλιάδες που προβλέπει η συμφωνία.

Δεν είναι έτσι, κύριε Υπουργέ; Βλέπω ότι κουνάτε το κεφάλι σας.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Όχι, όχι, έτσι είναι.

**ΧΡΗΣΤΟΣ ΚΑΤΣΩΤΗΣ:** Η Κυβέρνηση έχει σοβαρότατες ευθύνες για την άθλια κατάσταση στους περισσότερους καταυλισμούς και την ακόμα πιο άθλια στα νησιά, τις απαράδεκτες συνθήκες υγιεινής και υγείας, τις καθυστερήσεις στο καίριο ζήτημα της εκπαίδευσης των παιδιών των προσφύγων, την παράδοση της υγείας και παιδείας σε ΜΚΟ, για τη δράση των λεγόμενων «αλληλέγγυων» και άλλων ύποπτων στοιχείων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα λίγο χρόνο ακόμα, κύριε Πρόεδρε.

Το θέμα της παροχής αξιοπρεπούς και ανθρώπινης προσωρινής φιλοξενίας των προσφύγων είναι ευθύνη του κράτους και κανενός άλλου. Εσείς τους έχετε βάλει όλους μέσα.

Όλοι σας, εκτός του ΚΚΕ, στη γενική κατεύθυνση έχετε παραπλήσιες θέσεις, κύριοι της Νέας Δημοκρατίας, ή ακόμα και ταυτίζεστε. Αλλά η Νέα Δημοκρατία πατάει σε δύο βάρκες. Φλερτάρει και με ακροδεξιές τοποθετήσεις.

Η κατάσταση στα νησιά όντως είναι έκρυθμη. Ο αριθμός έχει αυξηθεί σημαντικά και είναι διπλά εγκλωβισμένοι. Ο αριθμός στα νησιά του βορείου Αιγαίου έχει φτάσει στις δεκατρείς χιλιάδες εκατόν ενενήντα πέντε και αντιστοιχεί στο 22% του συνολικού αριθμού. Είναι αριθμός διπλάσιος, ακόμα και υπερτριπλάσιος –όπως στη Χίο- από τη χωρητικότητά τους.

Οι συνθήκες στέγασης, υγιεινής και σίτισης είναι μεσαιωνικές. Αρκετοί μένουν στην ύπαιθρο, πολλοί σε συνθήκες αβεβαιότητας, αφού τα αιτήματα των περισσότερων αναμένεται να απορριφθούν και περιμένουν την επαναπροώθησή τους στην Τουρκία. Σε τέτοιες συνθήκες είναι αναμενόμενο να αυξάνονται οι συγκρούσεις και τα επεισόδια, η μικροπαραβατικότητα και ο φόβος των κατοίκων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στη Μόρια της Λέσβου εκατόν τριάντα ασυνόδευτοι ανήλικοι βρίσκονται σε καθεστώς προστατευτικής φύλαξης, δηλαδή φυλακισμένοι, ενώ θα έπρεπε να βρίσκονται σε ειδικές δομές και να γίνονται οι διαδικασίες για την άμεση επανένωση με τις οικογένειές τους.

Από τους τρεισήμισι χιλιάδες ασυνόδευτους ανήλικους, μόνο οι οκτακόσιοι είναι σε δομές και αυτές σε ΜΚΟ. Να γιατί οι συγκρούσεις στο συγκεκριμένο hot spot ξεκινούν κάθε φορά από το τμήμα των ανηλίκων, κύριε Αθανασίου.

Η Κυβέρνηση αρνείται τη μεταφορά στην ηπειρωτική Ελλάδα των διπλά εγκλωβισμένων από τα νησιά ούτε καν για εκείνους που έχουν πάρει μια πρώτη έγκριση στο αίτημα ασύλου, με το επιχείρημα ότι δεν έχουν διαμορφωθεί κατάλληλοι χώροι.

Αυτή την κατάσταση εκμεταλλεύονται οι φασίστες χρυσαυγίτες, τα ακροδεξιά και άλλα αντιδραστικά στοιχεία και με τη στήριξη επιχειρηματικών συμφερόντων δημιουργούν κλίμα σύγκρουσης μεταξύ ντόπιων και προσφύγουν, στήνουν προβοκάτσιες και διαδίδουν ψεύτικες ειδήσεις.

Το βασικό αίτημα -και τελειώνω, κύριε Πρόεδρε- κύριοι Υπουργοί και κύριοι Βουλευτές, είναι να απεγκλωβιστεί αυτός ο κόσμος από τα νησιά και από όλη την Ελλάδα και να πάνε με ασφάλεια στις χώρες προορισμού τους. Να εξασφαλιστούν αξιοπρεπείς συνθήκες για όσο διάστημα χρειάζεται για την πρώτη αποδοχή και καταγραφή. Επίσης, να γίνει άμεση επανένωση οικογενειών με προτεραιότητα στους ασυνόδευτους ανήλικους.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ ολοκληρώστε!

**ΧΡΗΣΤΟΣ ΚΑΤΣΩΤΗΣ**Τελειώνω, κύριε Πρόεδρε.

Η προοπτική αυτή απαιτεί σύγκρουση με τις κυριαρχικές συμμαχίες και όχι υποταγή. Αυτό δεν μπορεί να γίνει με τη συμφωνία Τουρκίας- Ευρωπαϊκής Ένωσης, η οποία εγκλωβίζει. Αυτό δεν γίνεται με τους κανονισμούς που υπηρετούν οι επιχειρηματικές ανάγκες.

Ο λαός μας χρειάζεται, πέρα από την αλληλεγγύη που έχει δείξει, να αγωνιστεί ενάντια σε αυτό το σάπιο σύστημα που γεννά πολέμους, προσφυγιά, μετανάστευση, φτώχια και εξαθλίωση, ενάντια στις ιμπεριαλιστικές συμμαχίες και τους σχεδιασμούς τους, ενάντια στον ρατσισμό και την ξενοφοβία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο φασισμός είναι μια άλλη επιλογή του καπιταλισμού, το μακρύ του χέρι.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώνετε, παρακαλώ.

**ΧΡΗΣΤΟΣ ΚΑΤΣΩΤΗΣ:** Τα αντιφασιστικά μέτωπα, τα δεξιά μέτωπα, τα νεοφιλελεύθερα μέτωπα έρχονται να κρύψουν τη βαρβαρότητα του καπιταλισμού και τις οδυνηρές συνέπειες για την πλειοψηφία του λαού.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΧΡΗΣΤΟΣ ΚΑΤΣΩΤΗΣ:** Έρχονται να κρύψουν το ότι ο καπιταλιστικός τρόπος παραγωγής δεν έχει να δώσει τίποτε άλλο και πρέπει να περάσουμε σε άλλη μορφή οργάνωσης της οικονομίας με κοινωνικοποιημένα τα μέσα παραγωγής, κεντρικό σχεδιασμό από την εξουσία της εργατικής τάξης, με τη συμμαχία των άλλων λαϊκών στρωμάτων για να ικανοποιούνται οι ανάγκες του λαού.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Το προσωπικό, κύριε Μηταράκη, σε τι συνίσταται;

**ΠΑΝΑΓΙΩΤΗΣ ΜΗΤΑΡΑΚΗΣ:** Στην αναφορά του Κοινοβουλευτικού Εκπροσώπου του ΣΥΡΙΖΑ στο όνομά μου «ως συμμετέχων σε ακροδεξιές εκδηλώσεις».

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ, κύριε Πρόεδρε.

Εγώ θα προσπαθήσω, κύριε Πρόεδρε, να κατεβάσω τους τόνους και να πω ότι είναι βαθύτατα διχαστικό, δεν κάνει καλό στη χώρα ούτε στους πολίτες, να χρησιμοποιείται η λογική ότι «όποιος δεν είναι μαζί μας, όποιος διαφωνεί με τη δικιά μας πολιτική, στοχοποιείται ως κάτι ακροδεξιό». Αυτό δεν αποτίει τιμή, κατ’ αρχάς, στους χιλιάδες πολίτες, κάποιοι εκ των οποίων ήταν ψηφοφόροι του ΣΥΡΙΖΑ, οι οποίοι κατέβηκαν στους δρόμους απολύτως ειρηνικά.

Θα πω κλείνοντας ότι η εφημερίδα «ΠΟΛΙΤΗΣ» της Χίου σήμερα δημοσιεύει έναν διάλογό τους με δημοσιογράφο αριστερού μέσου, που επισκέφθηκε τη Χίο, η οποία, καθώς κοιτούσε τον κόσμο, λέει στον εαυτό της δυνατά ότι είναι λυπηρό να βλέπεις τόσους φουσκωτούς ακροδεξιούς. Και τη ρωτάει ο ντόπιος δημοσιογράφος: «Ποιον εννοείς;». Κοιτούσε και είχε οικογένειες. Και λέει ξαφνικά: «Αυτούς». «Αυτοί είναι οι αστυνομικοί» -λέει- «που ήρθαν για μέτρα». Και εκεί τελείωσε αυτή η συζήτηση.

Δεν πρέπει να στοχοποιούμε. Ο κόσμος έχει θέματα και είναι δικαιολογημένη η αγωνία του και νομίζω ότι και η Κυβέρνηση θα συμφωνήσει ότι η αγωνία του κόσμου είναι δικαιολογημένη.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Βίτσας έχει τον λόγο, εκτός εάν θέλει να σας παραχωρήσει τη θέση του, κύριε Φωτήλα.

**ΙΑΣΟΝΑΣ ΦΩΤΗΛΑΣ:** Δεν έχω πρόβλημα. Ό,τι θέλει ο κύριος Υπουργός.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, θέλετε τώρα τον λόγο;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ούτε εγώ έχω πρόβλημα. Ας προηγηθεί ο κ. Φωτήλας.

**ΠΡΟΕΔΡΕΥΩΝ (Δημήτριος Κρεμαστινός):** Ωραία.

Τον λόγο έχει ο Κοινοβουλευτικός Εκπρόσωπος του Ποταμιού κ. Ιάσων Φωτήλας και μετά ο κύριος Υπουργός.

Παρακαλώ, κύριε Φωτήλα, προσέξτε τον χρόνο, όπως λέω σε όλους.

**ΙΑΣΟΝΑΣ ΦΩΤΗΛΑΣ:** Με την ανοχή που δείξατε σε όλους.

**ΠΡΟΕΔΡΕΥΩΝ (Δημήτριος Κρεμαστινός):** Πάντα δείχνουμε ανοχή, αλλά η ανοχή, όπως ξέρετε, καμμιά φορά παρατείνεται.

**ΙΑΣΟΝΑΣ ΦΩΤΗΛΑΣ:** Έχει ξεκινήσει, όμως, ο χρόνος και ακόμη δεν έχω ξεκινήσει εγώ.

Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν σας κρύβω ότι κάθε φορά που έρχομαι σ’ αυτήν εδώ την Αίθουσα για να μιλήσουμε για το τόσο φλέγον θέμα του προσφυγικού-μεταναστευτικού, νοιώθω ένα σφίξιμο στην καρδιά, γιατί ξέρω ότι όταν θα φύγουμε απ’ αυτήν εδώ την Αίθουσα, το πρόβλημα θα εξακολουθεί να παραμένει άλυτο όσες λύσεις κι αν υποδείξουμε στην Κυβέρνηση.

Έχουν περάσει ήδη δύο μήνες από την τελευταία φορά που συγκεντρωθήκαμε εδώ για να συζητήσουμε και πάλι τη διαχείριση του προσφυγικού-μεταναστευτικού ζητήματος. Και τι έγινε από τότε; Μήπως βελτιώθηκε κάτι;

Σε αντίθεση με όσα είπε νωρίτερα ο κύριος Υπουργός, τα γεγονότα μιλούν από μόνα τους, κυρίες και κύριοι της Κυβέρνησης, και, δυστυχώς, δεν αφήνουν πολλά περιθώρια, ακόμα και στους πιο καλοπροαίρετους εξ ημών, να πούμε μια φορά: «Μπράβο σας, τα καταφέρατε έστω αξιοπρεπώς».

Κατ’ αρχάς, τα νησιά του Ανατολικού Αιγαίου έχουν καταρρεύσει οικονομικά. Οι εγκλωβισμένοι πρόσφυγες βρίσκονται σε απελπισία, απελπισία που φλέγεται στα κέντρα κράτησης από τις άθλιες συνθήκες διαβίωσης, την κακή σίτιση, τις κακοποιήσεις και την ίδια στιγμή καθυστερήσεις στη διαδικασία παροχής ασύλου τους καταδικάζουν άδικα στο να χάνουν μέρα με την μέρα την ελπίδα τους.

Όμως και οι νησιώτες μας δεν μπορούν να ζουν άλλο σε απόγνωση. Η υπομονή τους έχει εξαντληθεί. Οι αντοχές τους έχουν προ πολλού ξεπεραστεί. Μην τους αδικούμε άκριτα. Ζουν τον παραλογισμό ενός κρατικού μηχανισμού, που δεν μπορεί να φροντίσει τα του οίκου του και φοβούνται ότι ο τόπος τους μετατρέπεται σιγά-σιγά σε ανοιχτή φυλακή ψυχών.

Η αλήθεια είναι ότι απλά δεν πιστεύουν ότι μπορείτε να κάνετε τη δουλειά σας, κυρίες και κύριοι της Κυβέρνησης. Με άλλα λόγια, δεν σας εμπιστεύονται πια.

Το σημαντικό, όμως, είναι ότι δεν αντιλαμβάνεστε την τραγωδία. Περηφανεύεστε από πάνω που σας ζητούν οι Γάλλοι συμβουλές για το πώς θα αδειάσουν τη δική τους «Ειδομένη». Άκουσα τον κ. Καματερό. Αλήθεια, πότε άδειασε η Ειδομένη; Όταν είχατε πού να τους πάτε.

Όσο δεν είχατε πού να τους πάτε, τους κρατούσατε εκεί, γιατί εκεί τους θέλατε, κύριε Υπουργέ. Αυτή είναι η αλήθεια. Γιατί περηφανεύεστε; Για τις συνθήκες διαβίωσης τόσο καιρό τόσων ανθρώπων εκεί; Όχι εσείς, ο κ. Καματερός.

Σας το είπαν και στη μίνι Σύνοδο Κορυφής. Από τα νησιά του ανατολικού Αιγαίου δεν μπορεί να γίνει relocation. Οι δικαιολογίες, όμως, έχουν κουράσει εμάς και πλέον έχουν κουράσει και τους εταίρους μας. Σχέδιο δεν έχετε, πρόγραμμα ούτε κατά διάνοια. Για τη FRONTEX από τους διακόσιους αστυνομικούς πήρατε μόνο τους είκοσι. Φαίνεται ότι η Αστυνομία μας είναι υπερστελεχωμένη.

Από τους εκατό ειδικούς για θέματα ασύλου, η Ευρωπαϊκή Υπηρεσία Υποστήριξης κάλεσε μόλις δεκαοκτώ άτομα στα νησιά. Εκεί είναι «large» η Κυβέρνηση!

Μόλις χθες η Ευρωπαϊκή Επιτροπή δημοσίευσε στοιχεία σχετικά με την έκτακτη χρηματοδότηση, που έχει λάβει η χώρα μας από τις αρχές του 2015 για την αντιμετώπιση της προσφυγικής και της ανθρωπιστικής κρίσης. Έλαβε 353 εκατομμύρια. Από αυτά, 158 εκατομμύρια πήγαν στις ελληνικές αρχές -υπηρεσίες ασύλου, πρώτης υποδοχής, ακτοφυλακή, στρατός- και 175 εκατομμύρια σε διεθνείς ευρωπαϊκούς οργανισμούς, ΜΚΟ. Πενήντα πενήντα περίπου. Όλοι ικανοποιημένοι.

Πού έχουν πάει αυτά τα χρήματα; Τα λεφτά δόθηκαν. Ουδεμία αμφιβολία έχω γι’ αυτό. Τι έγιναν όμως; Σας ρωτώ όχι για κανέναν άλλο λόγο, αλλά επειδή ο ίδιος ο πρώην γενικός γραμματέας πρώτης υποδοχής, ο κ. Βουδούρης, προέβη σε καταγγελίες για κακοδιαχείριση στο ζήτημα.

Μόνο ο κομματικός σας στρατός μεγάλωσε. Καταφέρατε να μειώσετε την ανεργία από τις προσλήψεις που κάνατε στο δημόσιο. Σε αυτό φυσικά ρόλο έπαιξαν και οι διάφοροι διορισμοί στα κέντρα φιλοξενίας, αλλά και στις γραμματείες, που συστήσατε ακριβώς γι’ αυτόν τον σκοπό.

Φροντίσατε όπως ήταν αναμενόμενο, να απορροφήσετε όλα τα σχετικά κονδύλια από την Ευρωπαϊκή Ένωση, γιατί για τα λοιπά χρηματοδοτικά εργαλεία δεν έχετε ιδέα και δεν σας καίγεται καρφί!

Τις ΜΚΟ δεν τις ελέγχετε. Δεν γνωρίζετε ούτε τι χρήματα παίρνουν ούτε πού τα ξοδεύουν. Φαντάζομαι ότι το να μην ξέρετε τίποτα για τη διάθεση αυτών των χρημάτων, πρέπει να είναι και ο μόνος λόγος που δεν κοιμάστε τις νύχτες. Ξέρετε, όμως, ότι εσείς το προκαλέσατε, εσείς με την αναλγησία και την ιδεοληψία σας.

Η αναποτελεσματικότητά σας και η ανεπάρκειά σας να χρησιμοποιήσετε χρήματα από τα σχετικά ταμεία –ΤΕΑ, ΤΑΜΕ- προκειμένου να βελτιώσετε τις συνθήκες διαβίωσης των προσφύγων έχουν οδηγήσει τις τοπικές κοινωνίες γύρω από τα hot spots σε αδιέξοδο και δυσφορία.

Τα σκάνδαλα σας ακολουθούν, από το hot spot της Χίου -1,2- μέχρι τις συμβάσεις για τη σίτιση των προσφύγων στα κέντρα φιλοξενίας. Ένας πατέρας και μία κόρη, με κοινό παρονομαστή τον ΣΥΡΙΖΑ, είχαν πάρει εργολαβία ένα ολόκληρο κέντρο φιλοξενίας στις Σέρρες. Μπράβο στην κ. Σταμπουλή που δεν στάθηκε μικροκομματικά και ανέδειξε το γεγονός.

Να ήταν όμως μόνο αυτό! Όλοι οι εκλεκτοί σας υποψήφιοι έχουν πιάσει πόστο σε όλες τις διοικητικές θέσεις του δημοσίου. Σας είχαμε από την πρώτη στιγμή επισημάνει την κρισιμότητα του ζητήματος. Φαίνεται ότι το καταλάβατε αργά και σαν επαίτες τώρα γυρνάτε στην Ευρώπη σε συνόδους, ζητώντας κατανόηση, συμπόνια και αλληλοϋποστήριξη και τα ζητάτε από τους ίδιους ανθρώπους που μέχρι πριν από λίγο κατηγορούσατε.

Μία συμβουλή και προς τον κ. Καματερό, ο οποίος δεν είναι εδώ αυτήν την στιγμή: Σταματήστε να εφευρίσκετε εχθρούς. Δεν είναι ακροδεξιοί όσοι δεν συμφωνούν με εσάς και τις πολιτικές σας. Δεν είναι ακροδεξιοί οι κάτοικοι στο Ωραιόκαστρο. Φοβισμένοι είναι, γιατί ποτέ και χωρίς καμμία ειλικρίνεια δεν ενημερώσατε κανέναν Έλληνα πολίτη πώς θα αλλάξει η ζωή τους για τα επόμενα χρόνια από μία κατάσταση που εσείς δημιουργήσατε.

Κυρίες και κύριοι συνάδελφοι, η Κυβέρνηση της «δεύτερη φορά Αριστεράς» -και κλείνω, κύριε Πρόεδρε- έχει προβάλει με τον πιο περίτρανο τρόπο την αδιαφορία της στα πρόσωπα των προσφύγων και των μεταναστών, καταπατώντας κάθε έννοια ανθρώπινου δικαιώματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Τελειώνω, κύριε Πρόεδρε.

Οδηγεί τη χώρα στην καταστροφή, αλλά η εξουσιολαγνεία της δεν την αφήνει να δει παραπέρα. Βλέπετε, τα παιδιά της τα έχει ήδη τακτοποιήσει και δεν την ενδιαφέρει οποιαδήποτε παρακαταθήκη για το μέλλον.

Το βάρος, λοιπόν, πέφτει σε εμάς και, για να χρησιμοποιήσω και τη γνωστή φράση του Καμύ, μία και είναι της μόδας τώρα να χρησιμοποιούμε γνωμικά σε αυτήν την Αίθουσα, «η πραγματική γενναιοδωρία προς το μέλλον έγκειται στο να τα δίνουμε όλα στο παρόν».

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ.

Τον λόγο έχει τώρα ο Αναπληρωτής Υπουργός Εθνικής Άμυνας ο κ. Βίτσας.

Κύριε Υπουργέ, να πούμε δέκα λεπτά, όπως στον κ. Ξυδάκη;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ναι, ελπίζω να ολοκληρώσω.

Κατ’ αρχάς θα ήθελα να πω κάτι, επειδή μιλάμε στο ελληνικό Κοινοβούλιο και δεν νομίζω ότι πρέπει να μείνει έτσι. Πριν από τον κ. Κατσώτη, ακούσαμε ένα ρατσιστικό κρεσέντο, το οποίο έκλεισε με μία πολύ συγκεκριμένη πρόταση. Είναι αυτό που υλοποίησε ο Χίτλερ στη ναζιστική Γερμανία: στρατόπεδα καταναγκαστικής εργασίας. Αυτό πρότεινε. Αυτό είχε ως αποτέλεσμα εκατομμύρια άνθρωποι σε αυτά τα στρατόπεδα να πεθάνουν.

Το λέω αυτό, για να ξέρει ο κόσμος ότι όχι μόνο ο άνθρωπος είναι το μοναδικό έμβιο ον που οργανώνει πολέμους, αλλά ότι υπάρχουν και άνθρωποι που μισούν τους ανθρώπους.

Δεύτερον. Κύριε Φωτήλα, αυτή τη στιγμή μία απευθείας ανάθεση για τη σίτιση.

**ΙΑΣΟΝΑΣ ΦΩΤΗΛΑΣ:** Η κυρία Σταμπουλή…

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Μπράβο! Δεν γνωρίζετε, λοιπόν, ότι πριν την καταγγελία, η σίτιση δεν είχε ανατεθεί στη συγκεκριμένη εταιρεία, αλλά σε άλλη εταιρεία με διαγωνιστική διαδικασία, η οποία τον απέρριψε. Δεν το γνωρίζετε. Μετά, συζητάμε εδώ όχι με στοιχεία…

**ΙΑΣΟΝΑΣ ΦΩΤΗΛΑΣ:** Η Νομαρχιακή του ΣΥΡΙΖΑ…

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Η Νομαρχιακή του ΣΥΡΙΖΑ έκανε πάρα πολύ καλά. Εκτίμησε τη συμπεριφορά, τη σχέση συμπεριφοράς κόμματος και πήρε τις αποφάσεις της. Εγώ σας λέω, όμως, το γεγονός…

**ΙΑΣΟΝΑΣ ΦΩΤΗΛΑΣ:** Κάτι μεμπτό θα βρήκε…

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Αυτό είναι το ζήτημα. Γιατί τότε εγώ θυμάμαι τον εκπρόσωπο της Δημοκρατικής Συμπαράταξης που μιλούσε για απευθείας αναθέσεις και του έλεγα ότι αυτό χρειάζεται σε έκτακτα γεγονότα, αλλά δεν θα χρησιμοποιηθεί. Δεν υπάρχει μία περίπτωση που να χρησιμοποιήθηκε όσον αφορά το Υπουργείο Εθνικής Άμυνας, αλλά απ’ ό,τι νομίζω, ισχύει και για τα άλλα Υπουργεία. Θα πάω όμως πιο συγκεκριμένα.

Κύριοι της Νέας Δημοκρατίας –τώρα είστε μόνο κύριοι εδώ- θα ήθελα λίγο να σας καταλογίσω, χωρίς να το πω με ένταση, κάποια κοινοβουλευτική οκνηρία. Τι εννοώ με αυτό; Μία οκνηρία που δυσκολεύει, αν θέλετε, την πολύ επεξεργασμένη και σοβαρή συζήτηση.

Καταθέσατε την επίκαιρη επερώτηση την 1η Αυγούστου. Έχει ένα στοιχείο ανησυχίας. Μόλις πριν λίγες μέρες είχε γίνει η απόπειρα πραξικοπήματος στην Τουρκία και βεβαίως ανησυχούσατε, όπως ανησυχούσαμε όλοι και παίρναμε μέτρα, για το τι θα γίνει σε σχέση με τη Συμφωνία. Στις 5 Αυγούστου κλείνει η Βουλή. Έχουν περάσει δύο μήνες, έχουν αλλάξει τα πράγματα. Δεν την επικαιροποιήσατε, για να κάτσουμε να κουβεντιάσουμε σε αυτή τη φάση τι πρέπει να κάνουμε και τι πρέπει να γίνει.

Πρώτο ζήτημα. Εμείς λέμε ότι η συμφωνία πρέπει να κρατηθεί. Αυτή τη στιγμή είμαστε στην κατάσταση που ήμασταν πριν την απόπειρα πραξικοπήματος, περίπου εκεί. Έχει τους ίδιους ή ακόμα και λιγότερους κινδύνους, αλλά πρέπει να κρατηθεί. Ξέρετε γιατί;

Θα σας δώσω μερικά στοιχεία που πιθανόν να τα ξέρετε. Στις 19 Μαρτίου –και όταν λέω 19 Μαρτίου, πηγαίνετε στις 18 Μαρτίου, γιατί τα στοιχεία έρχονται στις 8 το πρωί- χίλιοι τετρακόσιοι ενενήντα οκτώ μετανάστες. Στις 20 Μαρτίου οκτακόσιοι εξήντα πέντε, στις 21 Μαρτίου –δηλαδή στην ουσία στις 20 Μαρτίου- χίλιοι εξακόσιοι εξήντα δύο. Στις 30 Σεπτεμβρίου, πενήντα έξι, στις 29 Σεπτεμβρίου, εκατόν πενήντα ένας, στις 28 Σεπτεμβρίου εβδομήντα εννέα, στις 27 Σεπτεμβρίου τριάντα οκτώ.

Μόνο τα νούμερα δείχνουν ότι ένα σοβαρό κομμάτι της συμφωνίας λειτουργεί και πρέπει να την κρατήσουμε. Αυτό έχει σημασία.

**ΧΑΡΑΛΑΜΠΟΣ ΑΘΑΝΑΣΙΟΥ:** Γιατί όμως;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Πάνω στο πώς θα την κρατήσουμε, μια και το ρωτάτε, κύριε Αθανασίου, και ελπίζω να μην προκαλέσω προσωπικό ζήτημα,…

**ΧΑΡΑΛΑΜΠΟΣ ΑΘΑΝΑΣΙΟΥ:** Όχι προσωπικό.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** …λέω το εξής, μπορούμε να ανταλλάξουμε ιδέες, σκέψεις, επιχειρήματα. Όμως, επιχείρημα δεν είναι τα θαλάσσια σύνορα και το πώς γίνεται αποτροπή. Δεν μπορούν να κατηγορηθούν η Ιταλία, η Ελλάδα και η Μάλτα, ότι δεν μπορούν να φυλάξουν τα θαλάσσια σύνορά τους. Δεν είναι επιχείρημα. Με συγχωρείτε, αλλά αυτό που άκουσα ήταν και άγνοια.

**ΧΑΡΑΛΑΜΠΟΣ ΑΘΑΝΑΣΙΟΥ:** Πείτε μας…

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Θα σας πω και γι’ αυτό.

Η επιχείρηση του ΝΑΤΟ διεξάγεται ως επιχείρηση παρακολούθησης –δεν κάνει τίποτε άλλο- πάνω στην οριογραμμή Ελλάδας-Τουρκίας, μόνιμα σταθερά, αυτό το χρονικό διάστημα. Μάλιστα, για το βόρειο Αιγαίο –για να μην πεταχτεί κάποιος και πει «τι γίνεται;»- δουλεύουμε πάνω σ’ αυτό το πλαίσιο καθημερινά.

Άρα το ένα ζήτημα είναι ποιο είναι το εναλλακτικό σχέδιο. Αυτό θέτει η επερώτησή σας. Αυτή τη στιγμή, αυτό που έχουμε και πρέπει πάνω σ’ αυτό να κεντήσουμε, είναι αυτή η συμφωνία.

Πάνω σε αυτό πρέπει να δουλέψουμε και πάνω σε αυτό πρέπει να κρατήσουμε και ούτε να αρχίσουμε -επιτρέψτε μου να πω- τις εξυπνάδες που θα τη βάλουν σε κίνδυνο.

Τι κάνουμε πάνω σε αυτό; Λέμε ότι πρέπει να αποσυμπιεστούν τα νησιά. Ποιο είναι το βασικό χαρακτηριστικό πάνω σε αυτό; Θα πρέπει οι εργασίες πρώτης υποδοχής, η εξέταση του ασύλου δηλαδή και προσφυγών αμέσως μετά, να γίνουν όσο το δυνατόν πιο γρήγορες, με βάση όμως το διεθνές δίκαιο.

Ήσασταν στην κυβέρνηση τα προηγούμενα χρόνια. Γνωρίζετε, έστω και από τα προηγούμενα, ότι υπάρχουν δεκάδες χιλιάδες αιτήσεις οι οποίες δεν λειτουργούν, πριν το 2013. Εμείς σταματήσαμε να εξετάζουμε αυτές τις αιτήσεις και εξετάζουμε τις αιτήσεις σε δεύτερο επίπεδο, στην Επιτροπή Προσφυγών.

Συγχρόνως, πρέπει να πάρουμε μια σειρά από μέτρα, ώστε να βοηθηθεί, γιατί γνωρίζετε ότι με βάση τη συμφωνία, Έλληνες και Τούρκοι αξιωματικοί είχαν ανταλλαχθεί, ώστε να βεβαιώνουν τις επιστροφές. Αυτό, με βάση την απόπειρα πραξικοπήματος, σταμάτησε. Τώρα ξαναρχίζει. Όλη αυτή η διαδικασία, δηλαδή, θα διευκολυνθεί.

Ο Υπουργός θα απαντήσει το πώς προχωράει η διαδικασία με τα τρίπτυχα. Όμως, αυτά τα δύο θέλουν μια ισορροπία, θα έλεγα μία ισορροπία -και τολμώ να το πω και στη Βουλή- και επιστροφών και παροχών ασύλου. Αυτό είναι, κατά τη γνώμη μου, πάρα πολύ σημαντικό.

Άρα εμείς, σαν Κυβέρνηση πιέζουμε να υπάρχει -αν θέλετε- και εναλλακτικό σχέδιο. Ποιο μπορεί να είναι αυτό το εναλλακτικό σχέδιο; Αυτό το σχέδιο είναι ενάντια στα κλειστά σύνορα, στις βίαιες μαζικές απελάσεις, στη λογική της Ευρώπης-φρούριο. Αυτό το σχέδιο βασίζεται στην ισομερή κατανομή των βαρών της προσφυγικής κρίσης ανάμεσα στα κράτη-μέλη, με υποχρεωτικές αναλογικές ποσοστώσεις.

Δεν το θέλει το Ευρωπαϊκό Λαϊκό Κόμμα. Συμβολή θα ήταν και θα είναι να πιέζετε σε αυτή την κατεύθυνση. Αν καταλήξουμε σε αυτό, αυτό θα είναι μία μεγάλη βοήθεια.

Δεύτερο ζήτημα: Μέσα σε αυτή τη διαδικασία ποιο είναι το κόστος στον κρατικό προϋπολογισμό; Διότι είπαν μία σειρά από πράγματα οι Υπουργοί και εγώ θέλω να πιάσω ορισμένα ζητήματα. Εγώ θα ήθελα να σας πω ότι δεν ξέρω πού βρίσκονται.

Άκουσα, αγαπητέ κύριε Μουζάλα, ότι το κόστος του πρόσφυγα ή του μετανάστη στην Ελλάδα είναι 15.000 ευρώ τον χρόνο. Λέω: Πώς βγήκε αυτό το νούμερο; Μετά κατάλαβα κάποια στιγμή ότι είναι απλές αριθμητικές πράξεις. Παίρνουμε από εδώ τι γράφεται σε μία εφημερίδα, παίρνουμε από εκεί τι γράφεται στην άλλη εφημερίδα, στο τέλος φτάνουμε σε ένα ποσό 900 εκατομμύρια ευρώ, το διαιρούμε με τις 60.000 ευρώ και να οι 15.000 ευρώ. Έτσι βγαίνει το νούμερο.

Ξαφνικά, βγαίνει η επίσημη επιτροπή και λέει ότι στην Ελλάδα του 2016 έχουν διατεθεί 353 εκατομμύρια, άρα αμέσως γίνεται το μισό. Κοιτάζω εγώ τα δικά μας νούμερα, που είναι πραγματικά, και στο ΥΠΕΘΑ έχουν διατεθεί συνολικά κονδύλια από τα τρία Γενικά Επιτελεία ύψους 70.385.484 ευρώ. Από αυτά το κόστος των δομών φιλοξενίας της αρμοδιότητας του ΥΠΕΘΑ είναι 55.000.000 ευρώ και από την Ευρωπαϊκή Ένωση έχουμε πάρει 30.494.590 ευρώ έως τις 31 Ιουλίου και για το διάστημα από 1η Αυγούστου έως 31 Δεκεμβρίου έχει εγκριθεί και αρχίζει να εκταμιεύεται ποσό 46.694.200 ευρώ. Δηλαδή, το συνολικό ποσό που διαχειριζόμαστε και που προέρχεται από τα ταμεία της Ευρωπαϊκής Ένωσης καλύπτει το ποσό που αυτή τη στιγμή και με τον προϋπολογισμό μέχρι το τέλος του 2016 έχουμε βάλει.

Άρα αυτό είναι το βασικό, αν θέλετε, θέμα. Εκεί μπορούμε να κάνουμε συζητήσεις και να πω κιόλας -γιατί έχουμε και μία εμπειρία που παίρνουμε από άλλες χώρες- ότι πολύ ωραία μπορούμε να αποφασίζουμε στα λόγια, αλλά πρέπει να πάρουμε και τον χρόνο.

Λέω, για παράδειγμα, το εξής: Ήμουν στην Πορτογαλία. Έχουν ένα άλλο σύστημα, όπου εμπλέκουν δήμους και το ένα και το άλλο κ.λπ.. Ρωτώ: Αγαπητοί φίλοι, πόσα χρόνια κάνατε να το στήσετε αυτό το σύστημα; Μου λένε: Δέκα χρόνια.

Εμείς στήνουμε τέτοιο σύστημα μέσα σε έξι μήνες. Όλα καλά; Όλα χωρίς λάθη; Όχι βέβαια! Ο Υπουργός Μεταναστευτικής Πολιτικής όχι απλώς είναι χαμηλών τόνων, αλλά μερικές φορές, προκειμένου να δημιουργήσει συναινέσεις για να προχωρήσουμε όλοι μαζί –δεν τον κατηγορώ, απλώς τον χαρακτηρίζω- είναι ακόμα πιο κάτω και από τους χαμηλούς τόνους. Έρχεται και λέει «Πάμε να δούμε τι θα κάνουμε όλοι μαζί».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Πάμε πολύ σύντομα να δούμε ένα δεύτερο ζήτημα.

Για κοιτάξτε το πρόγραμμα που έχουμε πια ανακοινώσει. Τι λέει; Έχουμε σήμερα περίπου πενήντα κέντρα φιλοξενίας και hot spots. Από αυτά –μία και έγινε μία ερώτηση, την οποία δεν ξέρω ποιος έκανε- τα δεκαεπτά είναι πρώην ενεργά στρατόπεδα, πρώην εγκαταστάσεις, όπως αεροδιάδρομοι των ελληνικών Ενόπλων Δυνάμεων.

Επ’ ευκαιρία, νομίζω ότι η παρουσία του Λιμενικού, της Αστυνομίας και των Ενόπλων Δυνάμεων σ’ αυτό το θέμα, μαζί βέβαια με την παρουσία των ανθρώπων οι οποίοι δούλεψαν είτε εθελοντικά, είτε μέσα από αυτή τη διαδικασία, είναι εκπληκτική κατά τη γνώμη μου. Μπράβο μας! Όταν λέω «μπράβο μας», εννοώ σε όλους μας. Εξαιρώ μία πτέρυγα.

Άρα λέω ότι σ’ αυτή τη λογική πάμε να μειώσουμε τον αριθμό, να αυξήσουμε την εγκατάσταση σε σπίτια, να δυναμώσουμε τις επιστροφές και την εγκατάσταση σε άλλες χώρες της Ευρώπης. Πού είναι το πολιτικό; Το πολιτικό είναι ότι υπάρχουν χώρες που λένε «Δεν θέλουμε τίποτα. Δεν παίρνουμε τίποτα». Υπάρχουν χώρες οι οποίες θα έπρεπε να στείλουν πέντε ανθρώπους να βοηθήσουν στο άσυλο και δεν έχουν στείλει κανέναν. Υπάρχουν χώρες που πάνε, λέει, να κάνουν και δημοψήφισμα σ’ αυτήν την κατεύθυνση.

Εδώ πρέπει να βάλουμε τείχος. Δεν πρέπει να φτιάξουμε μία Ευρώπη των μικρών τειχών, αλλά να φτιάξουμε ένα τείχος ανθρωπιάς, ένα τείχος αλληλεγγύης. Ξέρετε, δεν το κάναμε τα προηγούμενα χρόνια, γιατί δεν έγινε το ένα, δεν έγινε το άλλο και από το ΠΑΣΟΚ και από τη Νέα Δημοκρατία. Έγιναν οι Ολυμπιακοί Αγώνες, βέβαια. Τι εννοώ μ’ αυτό; Σε μια περίοδο οικονομικής ανάπτυξης, οι οικονομικοί μετανάστες, ιδιαίτερα από τις χώρες της βόρειας Ευρώπης, αξιοποιήθηκαν από τη μία μεριά για να πέσει ο μισθός και να χτυπηθεί –αν θέλετε- και το συνδικαλιστικό κίνημα μ’ αυτήν την έννοια, αλλά και για να γίνουν κάποια μεγάλα έργα που ξέρουμε.

Το τελευταίο που θα ήθελα να πω είναι το εξής: Κοιτάξτε, κάνετε ένα λάθος με επιδεικτικό τρόπο. Δεν ξέρω πώς να χαρακτηρίσω την Ευρωβουλευτή σας στο Ευρωπαϊκό Κοινοβούλιο –γιατί είναι και γνωστή και από τα φοιτητικά χρόνια- από την ερώτηση που έκανε περί ελέγχου της Ελλάδας κ.λπ., όπου εκεί διατείνεται ότι οι πρόσφυγες και μετανάστες στην Ελλάδα είναι περισσότεροι.

Δεν έχετε καταλάβει καλά. Ο πρώην Γραμματέας του Υπουργείου Μεταναστευτικής Πολιτικής διατείνεται ότι είναι λιγότεροι. Τώρα, κάνοντας ένα αστείο για το «περισσότεροι» ή το «λιγότεροι», τα βάζουμε, τα διαιρούμε διά δυο και βγαίνει αυτός ο αριθμός. Δεν είναι έτσι. Γίνεται μία πλήρης καταγραφή. Κανείς δεν είναι χαμένος. Υπάρχουν διαδικασίες μετακίνησης. Υπάρχουν διαδικασίες φιλοξενίας σε άλλες δομές.

Αυτό που δίνουμε εμείς είναι οι δομές τις οποίες μπορούμε να ελέγχουμε πλήρως εμείς και η Ύπατη Αρμοστεία του ΟΗΕ. Μας λείπουν δέκα χιλιάδες θέσεις αυτή τη στιγμή από το πρόγραμμα της Ύπατης Αρμοστείας. Τι θα κάνουμε τώρα; Θα κατηγορήσουμε; Όχι. Θα πάμε να συνεργαστούμε και να δημιουργήσουμε μία τέτοια διαδικασία.

Αυτό το λέω γιατί το προσφυγικό και το μεταναστευτικό είναι ένα ζήτημα το οποίο δεν πρόκειται να λυθεί αύριο το πρωί. Είναι ένα ζήτημα του σύγχρονου κόσμου. Θέλω να σας πω το εξής: Τώρα το συναντάμε στην Ευρώπη. Αν πηγαίναμε να συζητήσουμε ακαδημαϊκά πριν από χρόνια, θα υπήρχε η λογική «Είμαι αλληλέγγυος, είμαι ευαίσθητος, αν δεν είναι στη γειτονιά μου». Αυτό το δείχνει και η παρουσία. Υπέγραψαν πενήντα τρεις, ενώ εδώ είναι δέκα. Δεν κάνω κριτική σ’ αυτό, αλλά έτσι είναι τα πράγματα.

Όμως, αλληλέγγυος, ευαίσθητος άνθρωπος με πλήρη προσπάθεια να λύσεις προβλήματα είσαι όταν είσαι παρών.

**ΧΑΡΑΛΑΜΠΟΣ ΑΘΑΝΑΣΙΟΥ**: Σωστό αυτό. Οι Αυστριακοί όμως όταν έκαναν τη Διάσκεψη δεν κάλεσαν την Ελλάδα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Αθανασίου.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ναι. Άρα λέτε ότι ήταν σωστό και το προηγούμενο που είπα.

Αυτό που μπορούμε να κάνουμε εκεί εμείς ως Κυβέρνηση του ΣΥΡΙΖΑ και των Ανεξάρτητων Ελλήνων και των Οικολόγων Πράσινων είναι η πολιτική μας να έχει τα στοιχεία της ανθρωπιάς, της αλληλεγγύης, να είναι σύμφωνη με τη Συνθήκη της Γενεύης, σύμφωνη με τη συμφωνία Ευρωπαϊκής Ένωσης-Τουρκίας, να λύνει το πρόβλημα, να προχωράει ακόμα παραπέρα.

Σε αυτό σας καλώ και εσείς να σταθείτε από τη δική σας μεριά, από τη δική σας ιδεολογία, από τη δική σας, αν θέλετε, λογική με την έννοια όχι του συμπαραστάτη, αλλά τού να λειτουργείτε σε αυτήν την κατεύθυνση.

Να πω και κάτι τελευταίο. Αναφέρθηκαν κάποια νούμερα, το «τάδε» γεγονός, το «τάδε» γεγονός, το «τάδε» γεγονός. Δεν είναι προσωπικό, αλλά επειδή υπήρξατε Υπουργός Προστασίας του Πολίτη -και δεν αφορά πουθενά εσάς, γιατί δεν μπορώ να θυμηθώ την αλληλουχία- θα σας πω ότι αν κάποιος πάει και δει το Δελτίο Συμβάντων στο Αστυνομικό Τμήμα του Αγίου Παντελεήμονα, θα διαπιστώσει ότι αυτά που είπατε δεν πιάνουν ούτε το 20% ενός μήνα. Ποιοι το εκμεταλλεύτηκαν τότε αυτό; Αυτοί, που μιλάνε με αυτόν τον τρόπο.

Δεν έχει καμμιά σημασία το ότι μερίδα των κατοίκων παίρνει μέρος σε αυτές τις εκδηλώσεις που γίνονται στη Χίο ή στη Μυτιλήνη. Βεβαίως παίρνουν μέρος άνθρωποι οι οποίοι έχουν τον φόβο μέσα τους. Η δική μας δουλειά ποια είναι; Δεν είναι να χαρακτηρίζουμε τους ανθρώπους. Η δική μας δουλειά είναι να τους βγάζουμε τον φόβο από μέσα τους με πράξεις, πολιτικές και, αν θέλετε, και παραλείψεις.

**ΣΤΑΥΡΟΣ ΚΑΛΑΦΑΤΗΣ:** Για να μην το εκμεταλλεύονται αυτοί, πρέπει να κάνει σωστά τη δουλειά της η Κυβέρνηση, κύριε Υπουργέ. Γιατί έτσι όπως το χειριστήκατε, έγινε αποκλειστικά για αυτούς, για εκμετάλλευση.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Καρράς, για έξι λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Ευχαριστώ και τους συναδέλφους Κοινοβουλευτικούς Εκπροσώπους που μου παραχώρησαν τη θέση τους, για τον λόγο ότι συμμετέχω στην Επιτροπή Ευρωπαϊκών Υποθέσεων και πρέπει να πάω.

Συζητάμε, λοιπόν, επί τρεις ώρες περίπου για ακόμα μία φορά ζητήματα μεταναστευτικού - προσφυγικού. Καθίσταται επίκαιρη η επερώτηση της Νέας Δημοκρατίας μετά τη χθεσινή δήλωση της κ. Μέρκελ ότι καθυστερεί η διαδικασία ασύλου και αυτό σημαίνει ότι μπλοκάρεται η δυνατότητα μετεγκατάστασης στην Ευρώπη.

Οι αριθμοί που δίνονται είναι ότι το προηγούμενο χρονικό διάστημα των δώδεκα μηνών, αν θυμάμαι ακριβώς τον αριθμό, είναι τέσσερις χιλιάδες τετρακόσιοι πενήντα πέντε εκείνοι οι οποίοι απέκτησαν το προνόμιο να μετεγκατασταθούν από την Ελλάδα προς τις βόρειες ευρωπαϊκές χώρες, όπως το ζητούσαν.

Αντίστοιχα, είναι εξίσου επίκαιρη η επερώτηση της Νέας Δημοκρατίας και για τον λόγο ότι ο Επίτροπος Αβραμόπουλος, ο οποίος είναι αρμόδιος για το μεταναστευτικό, με δηλώσεις του χθες προβαίνει σε σύσταση προς την Ελλάδα και επισημαίνει τον κίνδυνο επανέναρξης λειτουργίας της Συμφωνίας «Δουβλίνο». Αυτό σημαίνει επαναπροώθηση προς την πρώτη χώρα υποδοχής, η οποία για τα ευρωπαϊκά δεδομένα είναι η Ελλάδα.

Τι κάναμε εμείς; Θα μιλήσω με την εμπειρία που έχω μέσα στον τελευταίο χρόνο στη Βουλή. Δεν μπορώ να μιλήσω για το προηγούμενο διάστημα. Η γνώση μου για το προηγούμενο διάστημα θα είναι απλώς θεωρητική.

Ήρθε, λοιπόν, ο νέος νόμος, ο οποίος τροποποίησε τα θέματα του ασύλου, και έγινε πιο πολυτελής, πιο δυσκίνητος. Γιατί το λέω αυτό; Θα καταθέσω στα Πρακτικά, κύριε Πρόεδρε, επίκαιρη ερώτησή μου με ημερομηνία 28 Μαρτίου 2016, με την οποία επεσήμανα προς τον κύριο Υπουργό Δικαιοσύνης ότι με τη δομή που έχουν οι υπηρεσίες ασύλου, η υπηρεσία εκδικάσεως των ενδικοφανών προσφυγών ασύλου, εν τέλει το δικαίωμα δικαστικής προστασίας δεν θα μπορέσει να λειτουργήσει ποτέ.

(Στο σημείο αυτό ο Βουλευτής κ. Γεώργιος –Δημήτριος Καρράς καταθέτει για τα Πρακτικά την προαναφερθείσα επίκαιρη ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, ο κύριος Υπουργός μού απήντησε ότι δεν μπορεί, είναι κάτι δύσκολο, είναι πρόωρο να τροποποιήσουμε τη δικονομία, να συντομεύσουμε τις διαδικασίες.

Αυτό, λοιπόν, εξακολουθεί να ισχύει μέχρι σήμερα. Όχι μόνο ισχύει αυτό, αλλά ισχύει και κάτι χειρότερο, αν μου επιτρέπετε. Ισχύει το ότι έρχεται το ίδιο το Υπουργείο Δικαιοσύνης και προφανώς και το Υπουργείο Μετανάστευσης και εισάγουν μία νέα τροπολογία με την οποία μεταφέρουν δικαστές από τα διοικητικά πρωτοδικεία στις επιτροπές εκδικάσεως ασύλων. Έτσι, λοιπόν, έχουμε ήδη τέσσερις βαθμούς κρίσεων. Τέσσερις βαθμοί κρίσεως να λύσουν το θέμα του ασύλου! Ε, όχι δεν θα λυθεί ποτέ.

Εγώ άκουσα και τους Υπουργούς με προσοχή και κατάλαβα ότι το πρόβλημα δεν θα αντιμετωπιστεί. Επαναφέρω την πρότασή μου και λέω τούτο. Αύριο το πρωί να έρθει νέα νομοθεσία, η οποία θα αναθέσει στα μονομελή διοικητικά δικαστήρια να αναλάβουν τον ρόλο να κρίνουν σε πρώτο και τελευταίο βαθμό τις αιτήσεις ασύλου.

Όσοι, λοιπόν, από αυτούς τους ανθρώπους έχουν δικαίωμα ασύλου, θα μεταφερθούν και θα μετεγκατασταθούν. Έτσι, θα είναι πια υποχρέωση των βορείων χωρών και δεν θα σηκώνουν το δάκτυλο να μας λένε «ξέρετε, αποτύχατε στη διαδικασία ασύλου» και θα γίνονται οι καλοί οι οποίοι λένε «εμείς θέλουμε να τους πάρουμε –αυτό αφήνουν να εννοηθεί οι Γερμανοί-, αλλά εσείς δεν μπορείτε να μας τους δώσετε». Νομίζω ότι αυτό είναι το ζητούμενο.

Με αυτόν τον τρόπο, δεν θα μπορεί να απειλεί και ο Επίτροπος Μετανάστευσης -εγώ το σέβομαι αυτό, διότι είναι Ευρωπαίος Επίτροπος και δεν μπορεί να ασκεί ελληνική πολιτική αυτήν τη στιγμή- με επανενεργοποίηση, επανέναρξη της λειτουργίας της Συνθήκης του Δουβλίνου. Δεν έχουμε δώσει καν την έξωθεν καλή μαρτυρία. Αυτό είναι κάτι που δεν καταφέραμε.

Επομένως τότε θα πω και κάτι άλλο. Πρέπει να αντιμετωπίσουμε τους πενήντα εφτά χιλιάδες ανθρώπους, μετανάστες, πρόσφυγες, που είναι προ της Συμφωνίας Τουρκίας-Ευρωπαϊκής Ένωσης που έγινε στις 18 Μαρτίου. Αυτοί ήταν σε ξεχωριστό καθεστώς. Δεν άκουσα τίποτα γι’ αυτούς σήμερα, αλλά άκουσα για επαναπροωθήσεις. Όμως, αυτά αφορούν τη λειτουργία υπηρεσιών μέσα στα νησιά. Είναι ξεκάθαρο, όμως, ότι αυτό αφορά εκείνους που έρχονται μετά την 20η Μαρτίου 2016. Επομένως, το πρόβλημα σωρεύεται, προστίθεται, και θα γίνει εκρηκτικό. Δεν θα πρέπει, λοιπόν, να αντιμετωπίσουμε μόνο τα ζητήματα των διαδικασιών.

Κύριε Βίτσα, κύριε Υπουργέ, αυτές οι διαδικασίες είναι πολυτελέστατες. Δεν υπάρχουν διαδικασίες που μπορούν να επιτρέψουν αυτήν τη στιγμή να κριθούν άμεσα οι αιτήσεις ασύλου. Ο κάθε ένας, είτε είναι μετανάστης είτε πρόσφυγας, θα πετάξει μια αίτηση ασύλου. Είναι δικαίωμά του και νομικά δεν μπορούμε να του το απαγορεύσουμε. Θα είναι δικαίωμά του να καταθέτει μία αίτηση ασύλου και θα περιμένει.

Στο σημείο αυτό, θα σας θυμίσω κάτι προηγούμενο. Με τον νόμο της Άνοιξης νομιμοποιήσαμε στην Ελλάδα την παρουσία είκοσι επτά χιλιάδων οικογενειών με παροχή πενταετούς άδειας παραμονής, γιατί την προηγούμενη πενταετία δεν κατέστη δυνατόν και πάλι να αντιμετωπισθούν τα θέματα ασύλου. Έτσι θα λύναμε τα προβλήματα; Δεν μπορούμε να τα λύσουμε, γιατί με αυτόν τον τρόπο συσσωρεύονται άνθρωποι.

Σήμερα άκουσα και για τα hot spots και για τις δομές φιλοξενίας και για την κράτηση και για τα ασυνόδευτα ανήλικα. Όλοι αυτοί είναι άνθρωποι! Θα τους έχουμε έτσι;

Εγώ θεωρώ ότι η πολιτική της Κυβέρνησης δεν έχει πετύχει σε αυτό το σημείο και, δυστυχώς, δυσχεραίνεται συν τω χρόνω, γιατί η Κυβέρνηση ή δεν θέλει να αντιμετωπίσει το πρόβλημα θέτοντας τον δάκτυλον επί τον τύπον των ήλων ή δεν μπορεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Λέω δεν μπορεί, γιατί παρεσχέθη ο χρόνος. Καλώς ή κακώς, κύριοι της Κυβέρνησης, η Ευρώπη σάς έδωσε τη δυνατότητα το 2015 και μετακινήθηκαν σχεδόν οκτακόσιοι πενήντα χιλιάδες άνθρωποι προς τα βόρεια. Δεν αποκτήσατε εμπειρία αυτό το διάστημα, σχετικά με το πώς θα διαχειριστείτε το επόμενο διάστημα τον χρόνο αυτό και αυτές τις ψυχές;

Τελειώνοντας, θα ήθελα να πω ότι έχετε αποτύχει ακόμα και στον τρόπο χρηματοδότησης. Όμως, δεν θέλω να είμαι οξύς.

Στις 11 Απριλίου 2016 κατέθεσα επίκαιρη ερώτηση και ζητούσα τροποποίηση της νομοθεσίας, ώστε τα χρήματα των Ευρωπαϊκών Κοινοτήτων που αφορούν τους πρόσφυγες να μην πηγαίνουν σε ειδικό λογαριασμό της Τράπεζας της Ελλάδος ώστε να διαφεύγει του Δημόσιου Λογιστικού. Διότι αυτό είναι κάτι που δεν δέχεται η νομοθεσία της Ευρωπαϊκής Ένωσης.

Ε, λοιπόν, δεν μπήκε τίποτα μέσα σε αυτόν τον λογαριασμό. Δεν τροποποιήθηκε η νομοθεσία και ήδη ακούμε ότι κατευθύνονται στις ΜΚΟ, δεξιά και αριστερά, χρήματα τα οποία το ελληνικό κράτος θα μπορούσε να είχε διαχειριστεί και να είχε αντιμετωπίσει το πρόβλημα.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Γεώργιος-Δημήτριος Καρράς καταθέτει για τα Πρακτικά την προαναφερθείσα επίκαιρη ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε, κύριε Καρρά.

Τον λόγο έχει ο κ. Καμμένος, Κοινοβουλευτικός Εκπρόσωπος των ΑΝΕΛ.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Άκουσα με προσοχή, αγαπητοί συνάδελφοι, τις εισηγήσεις σχεδόν όλων των συναδέλφων. Άκουσα και τον Υπουργό. Θα πρέπει να επαναλάβω ή να συμπληρώσω κάποια στοιχεία τα οποία γνωρίζω, για να φανεί ξεκάθαρα το έργο που έχει κάνει μέσα σε αυτήν την οικονομική κρίση αυτή η Κυβέρνηση του ΣΥΡΙΖΑ και των Ανεξαρτήτων Ελλήνων, την ευαισθησία που έχει δείξει, τον τρόπο που χειρίστηκε την κρίση, χωρίς να έχει την υποδομή, όταν ξεκινήσαμε.

Το πρώτο παράδειγμα που έχω να πω είναι το εξής: Γιατί δεν είχαμε την υποδομή; Διότι από το 2000 έως το 2014 έπρεπε να έχουν φτιαχτεί πάνω από δυόμισι χιλιάδες δομές για μετακίνηση μεταναστών ή προσφύγων και, δυστυχώς, είχαν φτιαχτεί πολύ λιγότερες, γύρω στις εκατόν ενενήντα έξι με διακόσιες, με αποτέλεσμα να πληρώσουμε και πρόστιμα για αυτό. Αυτήν την ενημέρωση έχω.

Άρα παραλάβαμε λίγες θέσεις. Είχαμε αθρόες εισροές. Γνωρίζουμε όλοι τι έχει γίνει. Τα καταφέραμε με τη διαπραγμάτευση που έκανε ο αξιότιμος κύριος Πρωθυπουργός και ο Υπουργός Εθνικής Άμυνας, όσο αφορούσε το έργο της κατασκευής και της διαχείρισης, μέχρι να γίνουν και οι δομές και να μπουν οι διοικητικοί υπάλληλοι στα hot spots και στα κέντρα φιλοξενίας σε όλες τις δομές και το Υπουργείο Εθνικής Άμυνας, το οποίο πρωτοστάτησε και πήρε και συγχαρητήρια, τα οποία, όμως, δεν θα έπρεπε να είχε πάρει. Θα έπρεπε το δημόσιο να έχει ετοιμαστεί πριν και να έχει φτιάξει τις δομές. Ευτυχώς, μπήκε το Υπουργείο Εθνικής Άμυνας και, ευτυχώς, έφτιαξε σαράντα έξι δομές και πέντε hot spots και λειτουργεί άψογα η διαχείριση.

Νομίζω ότι και ο αξιότιμος κ. Κικίλιας, που ήταν στο Υπουργείο Δημόσιας Τάξεως, γνωρίζει και από μέσα ότι προσπαθεί αυτή η Κυβέρνηση να φέρει σε καλό πέρας και σε λογαριασμό -να το πω έτσι, επί το λαϊκότερον- και τα θέματα ασφαλείας, όσο μπορεί και επιτρέπεται μέσα στα hot spots και έξω, γιατί τα πιο πολλά από αυτά είναι ανοιχτά.

Υπήρχαν πολλά ζητήματα και πρέπει να ενημερώσουμε τους συναδέλφους αλλά και τον ελληνικό λαό ότι πλέον υπάρχει ένα δίκτυο υγειονομικής παρακολούθησης. Υπάρχουν εβδομαδιαίοι έλεγχοι. Έχουν γίνει πάνω από δώδεκα χιλιάδες εμβολιασμοί σε παιδιά τα οποία χρήζουν εμβολιασμού. Να μην παρεξηγούμαστε, να μην λαϊκίζουμε, κανένας από εμάς. Το λέω και στα κανάλια. Παρακαλώ τα μέσα μαζικής ενημέρωσης να είναι πολύ προσεκτικά, όταν παίζουν με αυτά τα ζητήματα, γιατί είναι ένα εθνικό ζήτημα και πρέπει να είμαστε όλοι προσεκτικοί στο τι λέμε, ιδιαίτερα δημόσια. Έχουν γίνει, λοιπόν, δώδεκα χιλιάδες εμβολιασμοί στα παιδιά από τις περίπου δεκατέσσερις έως δεκαπέντε το πολύ χιλιάδες παιδία. Μένουν, δηλαδή, άλλες δύο-τρεις χιλιάδες παιδιά που θα πρέπει να εμβολιαστούν με αυτό το τριπλό εμβόλιο.

Επίσης, έχουν βγει κονδύλια στο Υπουργείο Υγείας, μέσω του ΚΕΕΛΠΝΟ. Είναι 25 εκατομμύρια για την υγειονομική επιτήρηση. Άρα και οι δύο Υπουργοί μαζί, σε συντονισμό με τον κ. Μουζάλα θα κάνουν την υγειονομική επιτήρηση. Ήρθαν τα χρήματα. Άρα δουλεύουμε προς αυτήν την κατεύθυνση.

Σχετικά με τη συμφωνία Ευρωπαϊκής Ένωσης – Τουρκίας, δεν νομίζω ότι είναι κάποιος που αυτήν τη στιγμή θα μπορούσε έστω και να σκεφτεί ότι δεν τη θέλει.

Εδώ υπάρχει ένα πρόβλημα πολιτικό. Είναι οι εκλογές. Συγχρόνως, υπάρχει ένα πρόβλημα οικονομικό, καθαρά δημοσιονομικό. Το έχω σε πέντε μελέτες. Μία από αυτές, που πιθανόν γνωρίζετε όλοι, είναι του Διεθνούς Νομισματικού Ταμείου και λέει ότι καμμία χώρα στην Ευρώπη δεν έχει προϋπολογίσει το δημοσιονομικό κόστος για τη διαχείριση του μεταναστευτικού και την επανεισδοχή τους στις χώρες αλλά και τη συμμόρφωσή τους με τους κανόνες και την ενσωμάτωσή τους στα σχολεία και στην κοινωνία.

Για την Ελλάδα, βάσει του Διεθνούς Νομισματικού Ταμείου, το κόστος σε έναν χρόνο ήταν 0,4% του ΑΕΠ. Νομίζω ότι και το Γενικό Λογιστήριο του Κράτους εκεί έχει τα νούμερα. Σε ενάμιση χρόνο είναι μεταξύ 800 εκατομμυρίων και 1,1 δισεκατομμυρίου. Και η Γερμανία, να ξέρετε, είναι 11 δισεκατομμύρια μη προϋπολογισμένα. Είναι 11 δισεκατομμύρια μη προϋπολογισμένα για το 2016-2017. Είναι κάτι το οποίο όλοι μαζί θα πρέπει να το απαιτήσουμε.

Εδώ θα πάω σε ένα πολύ συγκεκριμένο ζήτημα και το θέτω σαν πρόταση στους αγαπητούς συναδέλφους της Αξιωματικής Αντιπολίτευσης, ειδικά στη Νέα Δημοκρατία, στο Ευρωπαϊκό Λαϊκό Κόμμα.

Διότι αυτό που διαβάζουμε γι’ αυτές τις χώρες, πέρα από τις χώρες του Βίσενγκραντ οι οποίες πρακτικά είναι της μη λύσης και του «πετάω τη μπάλα στην Ελλάδα, μακριά από εμένα και δεν πειράζει, θα το διαχειριστούμε» είναι ότι η Ευρώπη όλη έχει ένα πρόβλημα. Είναι συστημικό ευρωπαϊκό το πρόβλημα. Φυσικά, κανένας Ευρωπαίος δεν θα το δεχτεί, διότι η Ευρώπη έχει φτιαχτεί να τα ξέρει όλα. Κάνω και λίγη πλάκα, λίγο χιούμορ, αλλά η πλάκα αυτή έρχεται σε εμάς.

Οπότε θα έπρεπε -και προτείνω και στη Νέα Δημοκρατία στα φόρουμ στο Ευρωπαϊκό Λαϊκό Κόμμα να πιέσει να βγει πολιτική- να δείξουμε ότι δεν είναι ελληνικό το πρόβλημα. Είναι πρόβλημα ευρωπαϊκό και ευρωσυστημικό. Το Ευρωπαϊκό Λαϊκό Κόμμα είναι, δυστυχώς, ένα από τα κομμάτια στην Ευρώπη τα οποία φέρουν το πρόβλημα για πολιτικούς λόγους. Εμείς εδώ, όμως, θα το υποστούμε και νομίζω ότι είναι εθνικά επικίνδυνο και θα πρέπει να είμαστε πάρα πολύ προσεκτικοί και να δουλέψουμε όλοι μαζί, έτσι ώστε να λύσουμε αυτό το ζήτημα. Είναι καθαρά πολιτικό.

Για την επανεισδοχή, αυτήν τη στιγμή νομίζω ότι υπάρχει ένα πλάνο πολύ καλό από το Υπουργείο, το οποίο δουλεύει νυχθημερόν. Νομίζω ότι και ο κύριος Υπουργός έχει κάνει σειρά ταξιδιών και συζητήσεων με τους ομόλογους Υπουργούς του ή τους Υπουργούς Εξωτερικών πολλών κρατών-μελών στην Ευρωπαϊκή Ένωση. Το θέμα της επανεισδοχής, δηλαδή το ένα προς ένα, να γυρνούν από εμάς στην Τουρκία και η Τουρκία να τους στέλνει στην Ευρώπη και να απορροφώνται από εκεί, είναι σε καλό δρόμο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτήν τη στιγμή υπολογίζουμε γύρω στα εκατόν τριάντα, εκατόν σαράντα άτομα την εβδομάδα. Τον Νοέμβριο μπορεί να φτάσουμε τα διακόσια σαράντα άτομα την εβδομάδα. Αυτό είναι κάτι το οποίο πρέπει να το στηρίξουμε όλοι. Δεν είναι κάτι να το δούμε μικροπολιτικά.

Επίσης, τις τοπικές κοινωνίες τις γνωρίζω πολύ καλά και ειδικά στη Χίο –λείπει ο κ. Μηταράκης τώρα- ήμουν είκοσι έναν μήνα φαντάρος. Ξέρω και τον κόσμο πολύ καλά. Ξέρω τις ιδιαιτερότητές του και στη Μυτιλήνη. Η Ελλάδα πρέπει να προσέξει πάρα πολύ. Θα τα φτιάξουμε τα κλειστά κέντρα. Νομίζω ότι χρειάζεται να γίνουν τα κλειστά κέντρα. Χρειάζεται να γίνει πιθανόν μια άλλη συμφωνία, να φεύγουν άνθρωποι, να αποσυμφορηθούν τα νησιά σε κλειστά κέντρα της ηπειρωτικής χώρας κι όταν έρθει η ώρα τους –να το πω απλά- για να μπουν στη συμφωνία προς την Τουρκία, να ξαναπάνε στη Χίο, να ξαναπεράσουν απέναντι και να υλοποιηθεί η συμφωνία. Θέλει πολλή προσοχή και είμαστε εδώ για να δουλέψουμε με αυτό.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Αγαπητοί συνάδελφοι της Αντιπολίτευσης, ήταν καλή η ερώτηση. Είναι όντως επίκαιρη η ερώτηση και είναι καλή η συζήτηση που γίνεται. Είμαι εχθρός στο να φτιάξουμε έναν κοινωνικό αυτοματισμό, ειδικά στα νησιά του Ανατολικού Αιγαίου. Σας λέω, πέρασα εκεί και το ’87 με τους Τούρκους, με το «Σισμίκ», στις Ειδικές Δυνάμεις. Δηλαδή, έχω δει το έργο από κοντά, τι σημαίνει Ανατολικό Αιγαίο και Τουρκία. Δεν το συνδυάζω με τα λογύδρια του κ. Ερντογάν, τα οποία είναι μόνο για εσωτερική κατανάλωση κι αυτήν τη στιγμή δεν έχουν καμμία ουσία. Το Κυπριακό είναι ένα τεράστιο ζήτημα, το οποίο είναι το σημαντικό για Ελλάδα, Τουρκία και Κύπρο στη σχέση μας με την Τουρκία κι όχι αυτά που λέει ο Ερντογάν.

Ο κοινωνικός αυτοματισμός σε αυτά τα μέρη είναι επικίνδυνος –εκτός εισαγωγικών. Έχουμε στρατό, έχουμε πανεπιστήμια, έχουμε τοπική κοινωνία η οποία έχει πολλά προβλήματα συνοχής και είχε και θα συνεχίσει να έχει. Είναι μαζί με τα μέσα μαζικής ενημέρωσης όχι μόνο τα ελληνικά, αλλά και τα αλλοδαπά, τα οποία πηγαίνουν με την κάμερα, κάνουν το ρεπορτάζ, ο κάθε δημοσιογράφος λέει την αλήθεια όπως νομίζει, αλλά τα διεθνή δίκτυα δείχνουν το πρόβλημα. Δεν είμαι σίγουρος ότι λύθηκε το πρόβλημα, αναγνωρίζοντάς το και δίνοντάς του τόσο μεγάλη δημοσιότητα, αλλά έγινε χειρότερο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τριάντα δευτερόλεπτα, κύριε Πρόεδρε.

Από την εικόνα δημιουργήθηκε ανασφάλεια. Ναι, πολλοί έδειξαν λύπη και συμπόνια, αλλά ο τουρίστας για να έρθει και να αφήσει λεφτά και να επενδύσει θέλει μια καλύτερη ψυχολογία.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε, κύριε Καμμένε.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ.

Και η καλύτερη ψυχολογία δεν κερδίζεται ούτε στην τοπική κοινωνία για το ελληνικό ΑΕΠ μεταξύ μας, αν δεν είχαμε κανένα πρόβλημα, πόσω μάλλον για τον ξένο που θέλει να έρθει σπαταλήσει 100, 200, 300 ευρώ την ημέρα σε ένα από τα νησιά μας που το έχουν τόσο μεγάλη ανάγκη.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κύριε Κατσαφάδο, δευτερολογείτε για πέντε λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κύριε Πρόεδρε, θα μιλήσω από το έδρανο, για να μην καταχρώμαι τον χρόνο. Σας ευχαριστώ πάρα πολύ.

Κύριε Υπουργέ, δυστυχώς εμένα προσωπικά με απογοητεύσατε από την τοποθέτησή σας, γιατί σε τίποτα από αυτά που σας ρώτησα δεν απαντήσατε. Κάνατε μια αναφορά σχετικά με το παρελθόν, για προηγούμενη δεκαετία κιόλας. Αλήθεια, ήθελα να ξέρω εσείς είσαστε τώρα στέλεχος του ΣΥΡΙΖΑ ή ήσασταν από παλιά; Ξεχνάτε τι έκαναν τα στελέχη σας σε όποιες προσπάθειες έκανε η Νέα Δημοκρατία, όταν ήταν κυβέρνηση, να μπορέσει να δημιουργήσει κλειστού τύπου κέντρα, να μπορέσει να βάλει έναν διαχωρισμό, αυτόν που σας ζητάει η Ευρώπη, όλη η Ευρώπη κι όχι μόνο το Λαϊκό Κόμμα;

Ξεχνάτε τι έκαναν τα στελέχη του ΣΥΡΙΖΑ; Ξεχνάτε τι έκαναν, ακόμα και στις μέρες σας; Για να μην μιλάμε για το τι έκαναν, όταν ήταν κυβέρνηση η Νέα Δημοκρατία. Ξεχνάτε ότι προκάτοχός σας δεν ψήφισε κομμάτι της συμφωνίας που φέρατε; Ξεχνάτε ότι υπήρχαν στελέχη του ΣΥΡΙΖΑ, τα οποία μαζί με αλληλέγγυους πήγαν και έκανα μήνυση στο Λιμενικό, στη Μυτιλήνη, όταν το Λιμενικό συνέλαβε διακινητές λαθρομεταναστών; Λοιπόν, μην πέφτετε από τον ουρανό και νομίζετε ότι εμείς ήμασταν αυτοί, οι οποίοι αφήναμε τα πράγματα να πηγαίνουν όπως πήγαιναν και εσείς ήλθατε να τα διορθώσετε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Γυρίσατε και μιλήσατε για το οικονομικό κόστος, το οποίο είχε το λιμάνι της Πάτρας. Για πείτε μας, ποιο ήταν το οικονομικό κόστος; Δεν έφευγαν τα καράβια τότε; Διότι τα τρένα δεν περνούσαν από την Ειδομένη και γιατί υπήρξαν εταιρείες που απείλησαν ότι θα φύγουν από τη χώρα. Πείτε μου μια εταιρεία που απείλησε τότε ότι θα σταματήσει τις οικονομικές της σχέσεις με τη χώρα. Αυτά, όμως, ανήκουν στο παρελθόν. Εγώ στεναχωρήθηκα πάρα πολύ που κάνατε αυτήν την αναφορά, καλοπροαίρετα βέβαια, αλλά αντιλήφθηκα από τις τοποθετήσεις των συναδέλφων σας Υπουργών και του Κοινοβουλευτικού Εκπροσώπου τη γραμμή, την οποία έχετε αποφασίσει να ακολουθήσετε.

Λέτε σε όλους τους άλλους: «Κύριοι, εμείς κάνουμε ό,τι μπορούμε και τα πάμε πάρα πολύ καλά. Εσείς, αν διαφωνείτε σε κάτι, δημιουργείτε πρόβλημα. Δημιουργείτε πρόβλημα και ταυτίζεστε με τις ακροδεξιές φωνές». Δεν έχει δικαίωμα, λοιπόν, κανένας, κύριε Υπουργέ, μέσα σε αυτήν την Αίθουσα και έξω στην κοινωνία να έχει μια διαφορετική άποψη. Να μπορούν να πουν: «Ξέρετε κάτι; Εδώ υπάρχει πρόβλημα. Εδώ αυτά που κάνετε δεν είναι σωστά». Διότι είμαστε ακροδεξιοί όποιοι το λέμε αυτό. Δεν είναι έτσι, κύριε Υπουργέ. Δεν είναι έτσι.

Θα ήθελα να μου δώσετε μια απάντηση σχετικά με το πότε, επιτέλους -γιατί το είπε και ο κ. Καμμένος, ο Εκπρόσωπος των Ανεξαρτήτων Ελλήνων, ότι θα γίνουν- θα γίνουν τα κέντρα κλειστού τύπου για τους παράνομους μετανάστες. Οκτακόσιες πενήντα χιλιάδες άνθρωποι μετακινήθηκαν και ο βασικός λόγος που έκλεισαν τα βόρεια σύνορά μας, κύριε Υπουργέ -και το ξέρετε πάρα πολύ καλά- δεν ήταν οι Σύριοι. Ήταν όλοι αυτοί οι παράνομοι μετανάστες, οι οποίοι έμπαιναν στη χώρα και απολάμβαναν τα ίδια δικαιώματα με τους πρόσφυγες.

Θέλετε να σας πω πού οφείλονται τα περισσότερα προβλήματα, τα οποία γίνονται στα hot spot; Πού οφείλονται τα επεισόδια; Στις συγκρούσεις μεταξύ άλλων εθνών. Έτσι δεν είναι; Οι Σύριοι τσακώνονται με τους Κούρδους, οι Σύριοι τσακώνονται με τους Πακιστανούς, οι Σύριοι τσακώνονται με τους Ιρακινούς. Εκεί δεν οφείλονται; Εσείς τι κάνετε; Συνεχίζετε να λειτουργείτε κάτω από τις εντολές ενός κομματιού του ΣΥΡΙΖΑ. Αυτό κάνετε. Σας έχουν απαιτήσει να μην υπάρχει αυτός ο διαχωρισμός. Σας ζητάει όλη η Ευρώπη να υπάρξει αυτός ο διαχωρισμός και εσείς συνεχίζετε να μην το κάνετε.

Όταν σας κατηγορήσαμε και σας είπαμε ότι τα ηλεκτρονικά μηχανήματα δακτυλοσκόπησης είναι ακόμα στα κουτιά, μας είπατε ότι δεν είναι έτσι. Προχθές που βγήκε ο εκπρόσωπος του Υπουργείου Εσωτερικών της Γερμανίας και σας είπε ότι η Γερμανία έχει δώσει στη διάθεση της ελληνικής Κυβέρνησης εκατό άτομα για να συμμετέχουν στην Επιτροπή Ασύλου, από τους οποίους μόνο δεκαοχτώ έχουμε χρησιμοποιήσει και ο λόγος είναι ότι δεν υπάρχουν, λέει, εγκαταστάσεις για να τοποθετηθούν, τι έχετε να πείτε; Θέλω μια απάντηση. Λέει αλήθεια ή ψέματα;

Σας έκανα μια ερώτηση: Πόσους, επιτέλους, μετανάστες μπορεί να αντέξει αυτή η χώρα; Ένα νούμερο πείτε μου. Δεν μου είπατε. Ζήτησα να δεσμευτείτε σε κάτι άλλο, αν υπάρχει πιθανότητα το 2017 να έχουμε επαναπροωθήσεις από την Ευρώπη μεταναστών και προσφύγων στην Ελλάδα. Δεν απαντήσατε. Και ξέρετε κάτι; Θα ήθελα να καταθέσω στα Πρακτικά, επειδή εμείς κοιτάζουμε το αδιέξοδο στο οποίο βρίσκεται η χώρα και τη «δουλική» στάση -επιτρέψτε μου αυτόν τον χαρακτηρισμό-, τον οποίο δείχνει ο Πρωθυπουργός στις ορέξεις του Τούρκου Προέδρου…

**ΔΗΜΗΤΡΙΟΣ ΚΑΜΜΕΝΟΣ:** Εντάξει, νομίζω ότι είναι λίγο υπερβολικό αυτό που λέτε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Όχι, δεν είναι καθόλου υπερβολικό, κύριε Καμμένε.

**ΠΡΟΕΔΡΕΥΩΝ (Γεώργιος Βαρεμένος):** Κύριε συνάδελφε, δεν νομίζω ότι προσθέτει στη συζήτηση.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κύριε Πρόεδρε, είπα να μου επιτρέψετε τον χαρακτηρισμό.

**ΠΡΟΕΔΡΕΥΩΝ (Γεώργιος Βαρεμένος):** Μπορούσατε να τον αποφύγετε.

**ΔΗΜΗΤΡΙΟΣ ΚΑΜΜΕΝΟΣ:** Είναι υπερβολικός ο χαρακτηρισμός, για οποιονδήποτε πρωθυπουργό.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κοιτάξτε να δείτε. Έχουμε ακούσει πολύ χειρότερα εμείς και είπα «επιτρέψτε τον χαρακτηρισμό». Και σας το λέω πάρα πολύ απλά.

Χθες ο κ. Ερντογάν αμφισβήτησε ακόμα και τη συνθήκη της Λωζάνης, την ίδια ώρα που ο Πρωθυπουργός της χώρας υπερθεμάτιζε του να πάρουν τη βίζα οι Τούρκοι πολίτες. Αυτό είναι το σχέδιό σας; Το σχέδιό σας, λοιπόν, μπροστά σε αυτήν τη νέα κατάσταση είναι ότι εμείς θα υποστηρίζουμε όλες τις θέσεις της Τουρκίας για να είμαστε τα καλά παιδιά απέναντι σε αυτούς. Αυτό προφανώς είναι το σχέδιο.

Κλείνοντας, θα μου επιτρέψετε να καταθέσω ένα έγγραφο στα Πρακτικά, κύριε Υπουργέ. Πραγματικά δεν γνωρίζουμε -και θα ήθελα μια απάντηση σε αυτό- πόσο έχει κοστίσει μέχρι στιγμής το μεταναστευτικό και η διαχείρισή του τα τελευταία δύο χρόνια στη χώρα.

(Στο σημείο αυτό ο Βουλευτής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, εκτός από την απάντηση την οποία περιμένω για το πότε θα κάνετε επιτέλους τα κλειστά κέντρα, θα ήθελα να μου δώσετε μια απάντηση σχετικά με όλες αυτές τις καταγγελίες στις οποίες προέβη ο κ. Βουδούρης. Μίλησε για συνεργάτιδά σας πολιτικό μηχανικό. Μίλησε για φοβερές υπερκοστολογήσεις οι οποίες γίνονται για τα hot spot. Μίλησε για hot spot τα οποία είναι έτοιμα και, δυστυχώς, δεν έχουν τεθεί σε λειτουργία και η απάντησή σας ήταν «πάμε παρακάτω» ή «ουδέν σχόλιο».

Ξέρετε, στον δημόσιο διάλογο, εμένα προσωπικά, εάν με κατηγορούσαν με τέτοιους βαρύτατους χαρακτηρισμούς, δεν υπήρχε περίπτωση να μην σηκώσω το γάντι, και σύντροφός μου πρώην να ήταν.

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, κύριε συνάδελφε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κλείνοντας, είπατε και άλλο ένα ψέμα, εάν μου επιτρέπεται. Είπατε ότι όλους τους έχετε καταγεγραμμένους. Εσείς ο ίδιος είπατε ότι πέντε χιλιάδες δεν ξέρετε πού είναι. Ο κ. Βουδούρης είπε ότι πάνω από δέκα χιλιάδες δεν ξέρετε πού είναι. Και σας ρωτώ: Αυτοί οι οποίοι είναι στα Πατήσια, στο νοσοκομείο των Πατησίων που το έχουν καταλάβει οι αλληλέγγυοι, είναι καταγεγραμμένοι; Όλοι αυτοί οι οποίοι είναι σε διάφορα υπό κατάληψη κτήρια είναι καταγεγραμμένοι;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Εγώ θα έλεγα να δευτερολογήσει ο κ. Κικίλιας και να κλείσει ο κύριος Υπουργός.

**ΣΤΑΥΡΟΣ ΚΑΛΑΦΑΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ειδικά εσείς, κύριε Καλαφάτη, έχετε υπερκεράσει και τη δευτερολογία με τον χρόνο που έχετε χρησιμοποιήσει. Ειδικά εσείς έχετε ξεπεράσει και τον χρόνο της δευτερολογίας, σύμφωνα με τους χρόνους που έχω σημειωμένους εδώ.

**ΣΤΑΥΡΟΣ ΚΑΛΑΦΑΤΗΣ:** Κύριε Πρόεδρε, υπάρχουν συνάδελφοι, όπως ο κ. Κεφαλογιάννης που δεν έχουν εξαντλήσει όλο τον χρόνο τους.

**ΠΡΟΕΔΡΕΥΩΝ (Γεώργιος Βαρεμένος):** Δεν δανείζεται ο χρόνος. Δεν υπάρχει δανεισμός χρόνου.

**ΣΤΑΥΡΟΣ ΚΑΛΑΦΑΤΗΣ:** Σας το λέω για τη διευκόλυνση της συζήτησης.

**ΠΡΟΕΔΡΕΥΩΝ (Γεώργιος Βαρεμένος):** Δεν θα σας καλύψει ο κ. Κικίλιας; Ο κ. Κικίλιας θα σας καλύψει.

**ΣΤΑΥΡΟΣ ΚΑΛΑΦΑΤΗΣ:** Εάν θα θέλατε πάντως να διευκολύνετε τη συζήτηση…

**ΠΡΟΕΔΡΕΥΩΝ (Γεώργιος Βαρεμένος):** Νομίζω ότι ο κ. Κικίλιας είναι επαρκέστατος.

Έχετε τον λόγο, κύριε Κικίλια.

**ΒΑΣΙΛΕΙΟΣ ΚΙΚΙΛΙΑΣ:** Κύριε Πρόεδρε, το να δίνατε δύο λεπτά τη δυνατότητα στον συνάδελφο μου κ. Καλαφάτη, δεν νομίζω ότι είναι κάτι το τρομερό. Ούτως ή άλλως οι υπόλοιποι επερωτώντες…

**ΣΤΑΥΡΟΣ ΚΑΛΑΦΑΤΗΣ:** Είμαστε εδώ πέρα και περιμένουμε από τις 8.30΄.

**ΧΑΡΑΛΑΜΠΟΣ ΑΘΑΝΑΣΙΟΥ:** Και οι τρεις Υπουργοί μίλησαν τριπλάσιο χρόνο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καλαφάτη, είπα ότι έχετε υπερκεράσει τον χρόνο.

**ΣΤΑΥΡΟΣ ΚΑΛΑΦΑΤΗΣ:** Για ένα λεπτό, κύριε Πρόεδρε. Δεν νομίζω ότι υπάρχει αντίρρηση.

**ΠΡΟΕΔΡΕΥΩΝ (Γεώργιος Βαρεμένος):** Δεν υπάρχει καμμιά διάθεση να αφαιρεθεί σε κανέναν ο λόγος.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ για την καλή διάθεση, κύριε Πρόεδρε. Ένα λεπτό μονάχα θα χρειαστώ. Το θέμα είναι πολύ σημαντικό, το αντιλαμβάνεστε. Είμαστε εδώ από το πρωί θα θέλαμε δυο, τρία λεπτά να μας δώσετε τη δυνατότητα να αναφερθούμε. Εάν γίνει τώρα κατάχρηση ενός ή δύο λεπτών από τον χρόνο, είναι κάτι το σύνηθες. Ευχαριστώ πολύ για την καλή διάθεση.

**ΠΡΟΕΔΡΕΥΩΝ (Γεώργιος Βαρεμένος):** Προχωρήστε.

**ΣΤΑΥΡΟΣ ΚΑΛΑΦΑΤΗΣ:** Θα αναφερθώ σε τρία σημεία. Σε έναν ιδεατό κόσμο, σε έναν ονειρικό κόσμο, σε μια άλλη πολιτική συγκυρία, για ένα τόσο λεπτό θέμα, με μια τέτοια στάση από την πλευρά της Αξιωματικής Αντιπολίτευσης, θα περίμενε κανείς να υπάρχει μια διαφορετική αντιμετώπιση από την Κυβέρνηση, κύριε Υπουργέ. Και λέω ιδεατό κόσμο, γιατί, δυστυχώς, ξέρω πώς λειτουργεί η Κυβέρνηση ΣΥΡΙΖΑ – ΑΝΕΛ.

Εγώ θα περίμενα από την Κυβέρνηση να δώσει συγχαρητήρια στη Νέα Δημοκρατία και στον Πρόεδρο της, τον κ. Μητσοτάκη, γιατί στάθηκε στο ύψος των περιστάσεων και έβαλε «πλάτη» από την πρώτη στιγμή. Πήγε σε όλα τα διεθνή και ευρωπαϊκά φόρουμ και κράτησε πραγματικά εθνική στάση. Θα περίμενα να πει ένα μπράβο ή να αναγνωριστεί με κάποιον τρόπο από την Κυβέρνηση αυτή η υπεύθυνη στάση της Νέας Δημοκρατίας.

Γιατί βάζει «πλάτη» η Νέα Δημοκρατία σε όλα τα φόρουμ σε αυτό το πολύ κρίσιμο θέμα, γιατί δεν καπηλεύεται αυτό το πολύ λεπτό ζήτημα, γιατί δεν πυροδοτεί αντιδράσεις, γιατί δεν προβαίνει σε πολιτικούς ακτιβισμούς. Και μιλάμε για την προσφυγική κρίση που είναι ισάξια σε επίπεδο βάρους με την οικονομική κρίση.

Σας θυμίζω ότι σε μια άλλη αντίστοιχη κρίση, την οικονομική κρίση, όλα αυτά που σας είπα, που δεν έκανε η Νέα Δημοκρατία, τα έκανε σε ένα πολύ μεγάλο βαθμό ο ΣΥΡΙΖΑ ως αντιπολίτευση.

Αντί αυτών τι κάνατε σήμερα ως Κυβέρνηση; Ήσασταν τρεις και υπήρχε, προφανώς, και ένα σχέδιο. Και είναι σύνηθες, γιατί το συναντούμε παντού. Ο ένας Υπουργός μίλησε για το τι έκανε η κυβέρνηση της Νέας Δημοκρατίας στη δεκαετία του ’90 για ένα άλλο παρεμφερές –υποτίθεται- ζήτημα τότε και πώς το αντιμετώπισε. Ο δεύτερος Υπουργός, αντί να έρθει εδώ πέρα και να μιλήσει συνθετικά, μιλούσε για «Χρυσές Αυγές» και προσπάθησε με διχαστικό λόγο να μιλήσει για ένα τόσο λεπτό θέμα, πράγμα το οποίο θεωρώ απαράδεκτο και αναφέρομαι στον κ. Ξυδάκη. Και ο τρίτος Υπουργός -δεν ξέρω αν ήταν τέτοιος ο ρόλος του, δηλαδή ο καλός, ο κακός και ο τρίτος- ήρθε για να παίξει ένα συνθετικό χαρακτήρα.

Σε κάθε περίπτωση, όμως, δεν απαντήσατε σε καμμία από τις καίριες ερωτήσεις που τέθηκαν από τους συναδέλφους και αυτό τελικά είναι που ουσιαστικά εκθέτει την Κυβέρνηση και μέσα από αυτήν την διαδικασία.

Ευχαριστώ πολύ και για τον χρόνο, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κύριε Αθανασίου, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε, για την ανοχή σας, γιατί πράγματι -έχετε δίκιο- έχουμε υπερβεί τον χρόνο. Θα είμαι και εγώ επιγραμματικός.

Είναι αλήθεια, κύριε Υπουργέ, ότι οι δομές φιλοξενίας λειτουργούν σήμερα άναρχα. Γιατί, όμως, λειτουργούν άναρχα; Διότι δεν γίνεται ο διαχωρισμός έγκαιρα των προσφύγων με τους μετανάστες, ούτως ώστε να επισπευσθεί η διαδικασία αυτή.

Τώρα, ήθελα να πω στον κ. Ξυδάκη και στον κ. Βίτσα -που λείπουν- ότι ο εμφύλιος πόλεμος στη Συρία έχει αρχίσει από το τέλος του ’12. Το ’14 ήταν σε μεγαλύτερη ένταση απ’ ό,τι ήταν το ’15 και πάρα ταύτα στην Ελλάδα σε όλη την χώρα είχαν εισέλθει περίπου εβδομήντα οκτώ χιλιάδες πρόσφυγες και μετανάστες.

Μόνο από τη Λέσβο το ’15 -το ξέρετε πολύ καλά, κύριε Υπουργέ- πέρασαν πάνω από πεντακόσιες χιλιάδες και πήγαν στην ηπειρωτική Ελλάδα στη συνέχεια και στην Ευρώπη.

Γιατί γινόταν αυτό; Διότι υπήρχε επιτήρηση των συνόρων και οι επίδοξοι μετανάστες και οι εν δυνάμει πρόσφυγες για να έρθουν στη χώρα, ξέροντας ότι υπάρχει επιτήρηση των συνόρων και ότι είναι κλειστά τα σύνορα -μετά βέβαια εσείς, όχι εσείς, η προκάτοχός σας, καθιέρωσε τον νόμο των ανοικτών συνόρων- δεν διακινδύνευαν να έρθουν στην Ελλάδα, γιατί ήξεραν ότι ή θα γυρίσουν πίσω και θα χάσουν τα λεφτά από τους διακινητές ή δεν θα πάνε στην Ευρώπη.

Στα παράλια της Τουρκίας υπήρχαν και υπάρχουν, κύριε Πρόεδρε, τρία με τριάμισι εκατομμύρια αυτή την στιγμή, οι οποίοι θέλουν να έρθουν στην Ευρώπη. Δεν νομίζω να έχει αλλάξει αυτός ο αριθμός. Πιστεύει κανείς, κυρίες και κύριοι συνάδελφοι, ότι αυτή η υπερδύναμη, η Τουρκία, η οποία βασικά έχει ηπειρωτικά σύνορα και όχι θαλάσσια , δεν μπορεί να φυλάξει τα νοτιοανατολικά της σύνορα και εισέρχονται μέσα τόσο ελεύθερα και χωρίς ελέγχους οι μετανάστες; Άρα, κάτι άλλο υπάρχει.

Και θα ήθελα να ήταν εδώ ο κ. Ξυδάκης -γιατί το θέσαμε το ζήτημα αυτό και άλλη φορά στον Υπουργό Εξωτερικών- και να δούμε τι έκανε η χώρα μας προς αυτήν την κατεύθυνση για να πιεστεί η Τουρκία να φυλάσσει τα σύνορά της. Άρα, λοιπόν, αυτή η υπερδύναμη που έχει στο ΝΑΤΟ τον μεγαλύτερο και τον ισχυρότερο στρατό μετά τις Ηνωμένες Πολιτείες, αν είναι δυνατόν να μην μπορεί να φυλάξει τα σύνορα!

Τι κάναμε εμείς με την ευρωπαϊκή συνθήκη; Καταστήσαμε την Τουρκία έναν θεσμικό εταίρο στο Αιγαίο και τελικά εξελίχθηκε σε έναν αναξιόπιστο εταίρο και μάλιστα τώρα, όπως πολύ σωστά είπε και ο κ. Κατσαφάδος, αμφισβητεί εμμέσως πλην σαφώς και τη Συνθήκη της Λωζάνης του 1923.

Κύριε Υπουργέ, ταυτίσατε τη σημερινή κατάσταση που επικρατεί με την κατάσταση που παρέλαβε η κυβέρνηση της Νέας Δημοκρατίας το ’12 με τα γεγονότα τα οποία γινόντουσαν στο κέντρο της Αθήνας και δεν εξουσιάζαμε την πόλη και είπατε αυτό, προφανώς το πήρατε από την έκθεση του τότε Επιτρόπου του κ. Μιούζιακ, που είπε ό,τι είπε ο πρωθυπουργός τότε, δηλαδή ο Αντώνης Σαμαράς. Σας διαβάζω ακριβώς την έκφραση: «Θα ανακαταλάβουμε τις πόλεις». Αυτή είναι μια πολιτική έκφραση, που σημαίνει ότι θα επαναφέρουμε στην πόλη την ηρεμία και την ασφάλεια των κατοίκων. Δεν σημαίνει ότι θα έρθει ως άλλος Αλάριχος με τους Βησιγότθους για να καταλάβει την Αθήνα.

**ΠΡΟΕΔΡΕΥΩΝ (Γεώργιος Βαρεμένος):** Ωραία, ολοκληρώστε, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ολοκληρώνω, κύριε Πρόεδρε.

Είπε ο κ. Δρίτσας με τον Γενικό Γραμματέα της Ναυτιλιακής Πολιτικής, τον κ. Γιαννέλη, ότι θα εγκατασταθεί ένα πλοίο στη Μυτιλήνη για να φιλοξενεί ή να μεταφέρει μετανάστες. Πού θα είναι ελλιμενισμένο αυτό το πλοίο; Τι έγινε με αυτό το ζήτημα, αν ξέρετε να μας πείτε, και ποια είναι η προοπτική του πλοίου αυτού.

Όσον αφορά τις ΜΚΟ, δεν έγινε πολύς λόγος. Πόσες είναι; Εκτός από τους Γιατρούς του Κόσμου, την Ύπατη Αρμοστεία του ΟΗΕ και τους Γιατρούς Χωρίς Σύνορα -οι οποίοι πράγματι προσφέρουν έργο και πρέπει να το παραδεχθούμε εδώ και το ξέρετε κι εσείς, κύριε Υπουργέ- λειτουργούν πάνω από εβδομήντα οχτώ ΜΚΟ, κύριε Πρόεδρε, στη Μυτιλήνη. Κανείς δεν ξέρει από πού χρηματοδοτούνται, πού λογοδοτούν, ποιος τους εποπτεύει. Θα ήθελα μια απάντηση και γι’ αυτό.

Ένα τελευταίο για τον κ. Ξυδάκη, ο οποίος λείπει. Πρέπει να εγκαταλείψει ο κ. Ξυδάκης και μερικοί άλλοι –αυτό δεν αφορά εσάς, κύριε Μουζάλα, εσείς δεν το έχετε κάνει ποτέ- την πολιτική του αποπροσανατολισμού και της κατασυκοφάντησης ότι όποιος παίρνει μια θέση να υπερασπιστεί τα συμφέροντα του τόπου του, σώνει και καλά πρέπει να είναι ακροδεξίος ή να διακατέχεται από σύνδρομα ξενοφοβίας και ρατσισμού. Αυτά δεν ανήκουν σε εμάς ούτε στη Νέα Δημοκρατία, η οποία στα εθνικά και κοινωνικά θέματα έχει υπεύθυνο και δημιουργικό διάλογο, όπως αρμόζει στον πολιτικό πολιτισμό μας.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, κύριε Αθανασίου, ολοκληρώστε.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελευταίο ζήτημα, κύριε Πρόεδρε.

Ακούστε να δείτε, πράγματι κι εγώ μέχρι παλιά πίστευα ότι το προσφυγικό είναι ένα ευρωπαϊκό ζήτημα. Δεν σημαίνει ότι δεν είναι.

**ΠΡΟΕΔΡΕΥΩΝ (Γεώργιος Βαρεμένος):** Το «τελευταίο» το έχετε χρησιμοποιήσει τέσσερις φορές. Να δω ποιο θα είναι το τελευταίο το πραγματικό.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελείωσα, κύριε Πρόεδρε.Είναι ο χρόνος του κ. Μηταράκη. Μου έδωσε τον χρόνο του. Ευχαριστώ, κύριε Πρόεδρε, για την ανοχή σας.

Ήταν πράγματι ευρωπαϊκό ζήτημα κι εξακολουθεί να είναι. Δεν λέει κανείς όχι. Αλλά πείτε μου: Πώς εξηγείτε να είναι ευρωπαϊκό ζήτημα, όταν ήρθε εδώ ο κ. Φάινμαν, ο Καγκελάριος της Αυστρίας, ήρθε ο κ. Σουλτς, ήρθαν πάρα πολλοί επώνυμοι καλλιτέχνες, ηθοποιοί κ.λπ. κι έκαναν μόνο διαπιστώσεις, αλλά λύση δεν βρήκαν; Πολύ περισσότερο τώρα –αναφέρομαι στη Γερμανία- κάνουν σκέψεις να επαναπροωθήσουν στη χώρα…

**ΠΡΟΕΔΡΕΥΩΝ (Γεώργιος Βαρεμένος):** Κύριε Αθανασίου, αυτό πράγματι ήταν το τελευταίο.

Κύριε Κικίλια, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Θέλω να πω, λοιπόν, πρέπει να το δούμε ξανά αυτό το θέμα, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Όχι δεν γίνεται να συνεχίσετε.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν σημαίνει ότι επειδή υπάρχει μια σύμβαση, δεν μπορούμε…

**ΠΡΟΕΔΡΕΥΩΝ (Γεώργιος Βαρεμένος):** Ακουστήκατε. Τελεία!

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κικίλια, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ:** Ευχαριστώ, κύριε Πρόεδρε.

Κύριε Υπουργέ, εμείς κάναμε μια προσπάθεια συνολική, οργανωμένη και δομημένη να καταδείξουμε τα προβλήματα, τα οποία αντιμετωπίζουν οι τοπικές μας κοινωνίες σε όλη την επικράτεια, τα νησιά μας, την Κεντρική Μακεδονία, την Αττική και άλλες περιοχές, που ξαφνικά καλούνται να αντιμετωπίσουν ένα δυσανάλογο βάρος. Θεωρούμε, ειλικρινώς, ότι ο τρόπος με τον οποίο αντιμετωπίζει το θέμα –όχι εσείς προσωπικά- η Κυβέρνησή σας, υπήρξε εντελώς λανθασμένος στην αρχή. Απόδειξη είναι ότι προκάλεσε ένα μεγάλο κομμάτι του προβλήματος κι εξακολουθούμε να το πιστεύουμε αυτό. Αλλάξατε πολιτική, προσπαθώντας να μαζέψετε τα ασυμμάζευτα. Εξακολουθείτε, όμως, να διοικείτε χαοτικά.

Σε μια χώρα που έχει πολύ σοβαρά οικονομικά προβλήματα, κύριε Πρόεδρε, δεν είναι δυνατόν οι απορροφήσεις τακτικών κονδυλίων από την Ευρώπη να είναι, όπως επισήμως λέει η Κυβέρνηση, 27% - 28% -εμείς λέμε ότι είναι 10%- όταν θα έπρεπε να είναι 80% και να γίνεται μια προσπάθεια να καλυφθούν αυτά τα κενά με τις έκτακτες χρηματοδοτήσεις ή από τον εθνικό προϋπολογισμό. Είναι αδύνατον αυτό να το ανεχθεί η τοπική κοινωνία.

Επίσης, είναι αδύνατον να ανεχθούν οι τοπικές κοινωνίες ότι δεν μπορεί να υπάρχει στοιχειωδώς ανταποδοτικότητα, έτσι ώστε να καταλαβαίνουν όλοι ότι, ναι, στηρίζουν αυτοί οι άνθρωποι την εθνική προσπάθεια, αλλά τονώνονται και οι τοπικές οικονομίες ώστε για να ισοσκελιστεί αυτό το πολύ μεγάλο πρόβλημα, το οποίο υπάρχει στον τουρισμό σ’ αυτές τις κοινωνίες, η διαρραγή του κοινωνικού ιστού και άλλα φαινόμενα.

Κοιτάξτε, το αν εμείς κάναμε καλύτερα τη δουλειά μας ή όχι ή αν την κάνατε εσείς, είναι κάτι για το οποίο δεν χρειάζεται να υπάρξει σχολιασμός. Εγώ θεωρώ ότι ο κόσμος βλέπει και κρίνει. Πρέπει όμως να κάνω και μερικές επισημάνσεις πολύ γρήγορα.

Πρώτον. Δεν είναι εδώ ο εκτελών χρέη Κοινοβουλευτικού Εκπροσώπου του ΣΥΡΙΖΑ. Νομίζω ότι είναι εκ των ων ουκ άνευ να πω ότι δεν τίθεται θέμα για τη Νέα Δημοκρατία σε ό,τι έχει να κάνει με τα παιδιά όλου του κόσμου και τα σχολεία. Να τελειώνει αυτή η καραμέλα. Αυτό το οποίο είπαμε και το είπα κι εγώ υπεύθυνα ως γιατρός, είναι ότι στοιχειωδώς πρέπει και ο κόσμος και οι τοπικές κοινωνίες να ενημερώνονται και να γνωρίζουν επιβεβαιωμένα ότι τα παιδιά όλου του κόσμου δεν κινδυνεύουν υγειονομικά, όπως και οι τοπικοί πληθυσμοί, όπως και τα παιδιά των προσφύγων. Όλοι! Ακούστηκαν διάφορες προτάσεις. Είμαι σε θέση να γνωρίζω ότι γίνεται μια προσπάθεια να εμβολιαστούν αυτά τα παιδιά. Δεν είναι συνολική αυτή η προσπάθεια.

Ίσως μια πρόταση η οποία ακούστηκε στον κύριο Υπουργό για το βιβλιάριο υγείας, που ενδεχομένως να μην προβλέπεται, να είναι ένας τρόπος και να υπάρχει ένα screening από το ΚΕΕΛΠΝΟ και το Υπουργείο Υγείας αν πραγματικά οι ΜΚΟ κάνουν τη δουλειά τους και ένας τρόπος να υπάρχει ανάχωμα σε αυτούς, οι οποίοι, ενδεχομένως, αμφιβάλλουν αν τα παιδιά είναι εμβολιασμένα, άρα αν είναι όλα εντάξει.

Είναι σημαντικό στοιχείο, ξέρετε, η τάξη και η ασφάλεια και η αίσθηση ότι μια κυβέρνηση έχει τον έλεγχο της κατάστασης. Εγώ κατέδειξα στην πρωτολογία μου ότι η Κυβέρνησή σας δεν έχει τον έλεγχο της κατάστασης.

Άρα, λοιπόν, για να τελειώσω με το συγκεκριμένο θέμα, πρέπει να μιλήσω για τον τρόπο με τον οποίο εμείς αισθανόμαστε ότι πρέπει να αντιμετωπιστεί η κατάσταση με τις μη κυβερνητικές οργανώσεις.

Κοιτάξτε, έχουν παραδεχθεί σειρά κυβερνητικών αξιωματούχων ότι δεν υπάρχει κανένας έλεγχος στις μη κυβερνητικές οργανώσεις. Εκτός από το ότι ένα μεγάλο μέρος της χρηματοδότησης πηγαίνει απευθείας εκεί, ελέγχονται για αδιαφάνεια πολλές απ’ αυτές. Αρκετές απ’ αυτές κάνουν πολύ καλά τη δουλειά τους. Αλλά, εν τοιαύτη περιπτώσει, δεν είναι ευχολόγιο. Η Κυβέρνηση είναι υποχρεωμένη να τις ελέγξει. Είναι από τις πρώτες προτεραιότητές μας, όταν θα αναλάβουμε τη διακυβέρνηση αυτής της χώρας, να μπορέσουμε να ξαναδώσουμε την αίσθηση και την έννοια της τάξης και της ασφάλειας στους Έλληνες πολίτες και στις τοπικές κοινωνίες, να εξηγήσουμε νωρίς και επαρκώς, να υπάρξει ένας προγραμματισμός για το πού πάει το πράγμα και να υπάρξει ανθρωπισμός σε αυτούς τους ανθρώπους. Αυτούς τους δυστυχείς, οι οποίοι πέρασαν το Αιγαίο, ήρθαν εδώ, εγκλωβίστηκαν και αισθάνονται ότι τους έχουμε τσουβαλιάσει όλους μαζί, κύριε Πρόεδρε, πρόσφυγες, παράνομους μετανάστες, ευπαθείς ομάδες, ΑΜΕΑ, μονογονεϊκές οικογένειες, ασυνόδευτα και ούτω καθεξής.

Καταλαβαίνω ότι μπορεί να είναι ένας μεγάλος φόρτος εργασίας, ενδεχομένως, για κάποιους οι οποίοι δεν έχουν μάθει να λειτουργούν με πρόγραμμα, μεθοδικότητα, να βάζουν τα πράγματα σε μια σειρά. Είναι, όμως, ένα πρόβλημα το οποίο καλείται να αντιμετωπίσει η ελληνική κοινωνία και το κουβαλάει στις πλάτες της. Η Κυβέρνηση κρίνεται απ’ αυτό. Δεν κρίνεται ούτε από τα ευχολόγια τα οποία άκουσα ούτε από γενικόλογες κουβέντες.

Κύριε Υπουργέ, εμείς έχουμε επανειλημμένως έρθει στη Βουλή με επίκαιρες ερωτήσεις και επερωτήσεις για το θέμα του προσφυγικού-μεταναστευτικού, το οποίο θεωρούμε ότι έχει και –το είπε και ο συνάδελφος κ. Καμμένος- θέματα εσωτερικής ασφάλειας σημαντικά, σε έναν κόσμο που εξελίσσεται. Δεν είναι ίδια η Ευρώπη με αυτή που ξέραμε, δεν είναι ίδια η Ελλάδα. Υπάρχουν προκλήσεις και κίνδυνοι άλλοι, κύριε Πρόεδρε.

Όταν μιλάμε όλοι για νέες θέσεις εργασίας ή για ανάπτυξη φαντάζεστε ότι χωρίς ασφάλεια δεν μπορεί να υπάρχει ελευθερία, χωρίς ελευθερία δεν μπορεί να υπάρχει δημοκρατία. Σίγουρα χωρίς ασφάλεια δεν μπορεί να υπάρχουν επενδύσεις και άρα ανάπτυξη. Οπότε όλο αυτό το νεφελώδες τοπίο τού ποιες συνιστώσες δεν θέλουν να υπάρχει καμμία τάξη, κανένας έλεγχος, ποιοι είναι αυτοί οι αλληλέγγυοι, οι οποίοι μπορεί να διαμαρτύρονται για το καθετί που μπορεί να συμβαίνει, πώς αντιμετωπίζετε τα σώματα ασφαλείας και αν τους αφήνετε να κάνουν τη δουλειά τους έχει να κάνει με τον τρόπο με τον οποίο εμείς αισθανόμαστε ότι πρέπει να αντιμετωπιστεί αυτό το θέμα εσωτερικά.

Όσο για το εξωτερικό -και θα κλείσω με αυτό- νομίζω ότι δεν έχει ξαναϋπάρξει τόσο καθαρή και σθεναρή θέση, χωρίς λαϊκισμούς, υπεύθυνη, όσο της Αξιωματικής Αντιπολίτευσης και του Κυριάκου Μητσοτάκη για το θέμα αυτό στην Ευρώπη και στο Ευρωπαϊκό Λαϊκό Κόμμα.

Προσέξτε τώρα πόσο άσχημα, κύριε Υπουργέ, αισθάνονται οι συνάδελφοί μου, όταν πάρα πολύ εύκολα και εν είδει συκοφαντίας έρχεται ένας Υπουργός εδώ και λέει ευθαρσώς μπροστά μας, στα μάτια μας: Αν δεν συμφωνείς μαζί μου, είσαι φασίστας. Αν δεν συμφωνείς με την άποψή μου, στο πυρ το εξώτερο. Δεν υπάρχει κάτι πιο απολυταρχικό και φασιστικό απ’ αυτό, κύριε Πρόεδρε. Και προφανώς δεν αναφέρομαι σε εσάς, κύριε Μουζάλα.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Πάντως, με τον κ. Βορίδη, που επισκεφθήκαμε ένα camp στη Σικελία, κάνανε μαθήματα Ιταλικών όχι μόνο μικρά παιδιά μέσα στο camp, αλλά και μεγάλοι.

**ΒΑΣΙΛΕΙΟΣ ΚΙΚΙΛΙΑΣ:** Η ανάλογη επιτροπή που επισκέφθηκε τη χώρα εδώ, κύριε Βαρεμένε, δεν μπόρεσε καν να μπει μέσα και σχεδόν εγκλωβίστηκε και μετά στείλατε sms από τη Βουλή να μην πάνε οι συγκεκριμένοι.

**ΠΡΟΕΔΡΕΥΩΝ (Γεώργιος Βαρεμένος):** Εντάξει. Μην την κάνουμε αυτή τη συζήτηση τώρα εδώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Στις 3 του μηνός και απαγορεύτηκε να έρθουν Ευρωπαίοι Βουλευτές.

**ΠΡΟΕΔΡΕΥΩΝ (Γεώργιος Βαρεμένος):** Όχι. Ακούστε να σας πω τώρα, σε ό,τι αφορά την επιτροπή που εκπροσωπώ εγώ, έγινε σε συνεννόηση και με εσάς, ό,τι ήταν να γίνει.

Τον λόγο έχει ο κ. Μουζάλας.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Χαμηλώνουν οι τόνοι, χωρίς να χαμηλώνει η κριτική. Μένει η ουσία της κριτικής, φεύγουν πομφόλυγες και ιδεοληψίες, είτε από τη μια πλευρά είτε από την άλλη. Μπαίνουμε στην ουσία. Δεν άκουσα προτάσεις και θα ήταν πολύ ενδιαφέρον.

Να σας πω κάτι; Στην περασμένη επερώτηση ο κ. Κακλαμάνης έκανε μια πρόταση. Την υιοθετήσαμε. Σήμερα την έχουμε εδώ. Ακούσαμε μια κριτική, καλή, κακή, κατά την άποψή μου δεν είναι καλή κριτική. Προτάσεις δεν ακούσαμε. Προχωράω στις προτάσεις όσο πιο γρήγορα μπορώ.

**ΣΤΑΥΡΟΣ ΚΑΛΑΦΑΤΗΣ:** Εσείς είστε Κυβέρνηση. Εφαρμόζετε συγκεκριμένη πολιτική. Δεν είναι να καταθέτετε προτάσεις. Σας θυμίζω ότι είστε Κυβέρνηση και εφαρμόζετε πολιτικές.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Αυτό εννοώ. Είναι λεκτικό λάθος, απειρία στη Βουλή.

Λέμε, λοιπόν, ποιο είναι το σχέδιο για την ηπειρωτική χώρα; Αυτή τη στιγμή προχωράει το σχέδιο για ξεχειμώνιασμα, δηλαδή οι άνθρωποι, οι οποίοι είναι σε αυτές τις πρώτες προσωρινές δομές, να υποφέρουν όσο λιγότερο γίνεται. Είναι ένα ολόκληρο σχέδιο, πλήρες, και θα το καταθέσω στη Βουλή.

Την ίδια ώρα εξελίσσεται το σχέδιο για τις καινούργιες αξιοπρεπείς δομές. Εδώ πέρα θέλω να σας πω ότι κάναμε μια πάρα πολύ μεγάλη διαπραγμάτευση με την DG ECHO και με τις ΜΚΟ και με τις θεσμικές οργανώσεις. Ελπίζω ότι θα έχει ολοκληρωθεί το ερχόμενο δεκαήμερο. Έχω πάει τρεις φορές για μία ημέρα στην Ευρώπη γι’ αυτό. Είμαστε τυχεροί που ο κ. Στυλιανίδης -έχει μια πολύ μεγάλη εμπειρία- είναι Επίτροπος σε αυτόν τον τομέα και μας βοηθάει. Πετύχαμε να αναγράφεται ότι η δράση των ΜΚΟ θα γίνεται με βάση το εθνικό σχέδιο και προσπαθούμε τώρα να κάνουμε όσο πιο συγκεκριμένα μπορούμε τα πράγματα. Ελπίζω μετά από δέκα μέρες -δεν εξαρτιέται μόνο από εμένα- να μπορώ να καταθέσω ακριβώς το σχέδιο με τα νέα camps.

Πάντως, τα νέα camps είναι μικρές δομές. Τα περισσότερα είναι γύρω στα πεντακόσια άτομα. Δύο μονάχα υπάρχουν, αν υπάρξουν, με χίλια πεντακόσια άτομα. Τώρα έχουμε και με δύο χιλιάδες και με τρεις χιλιάδες. Είναι καλύτερα καταμερισμένα. Πάνε πια σε όλους τους νομούς, σε όλες τις περιφέρειες. Πιέζουμε πάρα πολύ και δίνουμε ένταση στα διαμερίσματα. Το πλάνο είναι το φαΐ να φύγει από το catering, να έχουν τα σπιτάκια κουζίνα μέσα και να υπάρχει voucher, που χρηματοδοτείται για να φάνε, να πάνε τα παιδιά σχολείο και να έχουν υγεία.

Στα νησιά. Και στα νησιά χρειαζόμαστε τη βοήθειά σας. Πέρα από τις διαμάχες, πέρα από αυτά, τα νησιά χρειάζονται τη βοήθειά σας. Εφόσον έχουμε καταλήξει όλοι ότι η συμφωνία Ευρώπης-Τουρκίας είναι μια συμφωνία η οποία βοηθάει τη χώρα μας, με όλες τις δυσκολίες που έχει, πρέπει να μη γίνουμε εμείς η αφορμή να καταπέσει η συμφωνία.

Ακούγεται πολύ εύκολο. Και να σας πω κάτι; Κι εγώ θα μπορούσα να σας το πω. Το διακύβευμα είναι μεγάλο. Είναι η συμφωνία. Δεν μπορούμε να εκκενώσουμε τα νησιά. Μπορούμε να κάνουμε τα εξής συγκεκριμένα πράγματα: Να «εκκενώσουμε» αυτούς, οι οποίοι έχουν πάρει τρίπτυχα. Είναι αυτοί, οι οποίοι δεν θα φύγουν στην Τουρκία. Οι περισσότεροι είναι ευάλωτοι, Σύροι πρόσφυγες, τέτοια πράγματα. Να προσπαθήσουμε να φέρουμε τα περισσότερα ανήλικα στην ηπειρωτική χώρα, γιατί και τα περισσότερα ανήλικα μπαίνουν στην κατηγορία, που δεν θα γυρίσουν στην Τουρκία. Είναι μια κατηγορία που πρέπει να δούμε πολύ προσεκτικά, γιατί, πέρα από το συναίσθημα και το πραγματικό δράμα που κρύβει, υπάρχουν και διάφορα πράγματα, τα οποία μπορούν να γίνουν pull factor, δηλαδή παράγοντες που φέρνουν**.**

Τι άλλο χρειαζόμαστε στα νησιά; Χρειαζόμαστε νέους χώρους. Εδώ, κύριοι της Νέας Δημοκρατίας, και ο κόσμος στα νησιά -και νομίζω ότι στελέχη σας έχουν επιδράσει αρνητικά σε αυτό- κάνουν το εξής λάθος: Παρουσιάζουν τη διαίρεση για πολλαπλασιασμό.

Ας πάρουμε τη Χίο. Η Χίος έχει τη ΒΙΑΛ. Η ΒΙΑΛ χτίστηκε, κύριοι, όταν έρχονταν, κάθονταν δύο μέρες και έφευγαν. Επομένως δεν είπα ψέματα. Άλλαξαν οι συνθήκες, έχουν μια δυναμική. Είναι αλήθεια ότι η ΒΙΑΛ τώρα δεν χωράει πια. Γι’ αυτό πήγαν στη Σούδα, γι’ αυτό πήγαν στο ΔΗΠΕΘΕ. Καταφέραμε όλο αυτό το διάστημα, που τραβάμε προς τα πίσω τρίπτυχα, να αδειάσουμε το ΔΗΠΕΘΕ, για να μπορέσουμε να δημιουργήσουμε ευταξία και να πάμε σε αυτό που λέει ο κ. Κικίλιας, δηλαδή να αυξήσουμε την ασφάλεια και τη δημόσια τάξη.

Το πρώτο που πρέπει να κάνουμε είναι να δημιουργήσουμε έναν χώρο, όπου, διαιρώντας τον πληθυσμό της ΒΙΑΛ, θα εγκαταστήσουμε τους νοικοκυραίους, ας πούμε, από αυτούς τους ανθρώπους.

Σε αυτό γιατί να έχει αντίρρηση κανείς, εάν αυτό πολύ περισσότερο συνοδευτεί και με τη δημιουργία ενός κλειστού κέντρου, όπου ο παραβάτης, ο παράνομος, ο κακοποιός θα μπορεί να απομονωθεί; Και αυτό το έχετε ζήσει. Ξέρετε ότι έτσι επικρατεί ευταξία και στα άλλα camps.

(Θόρυβος από την πτέρυγα της Νέας Δημοκρατίας)

Δεν είναι νέα hot spots. Μην τη λέτε αυτή τη λέξη. Κάνετε πολλαπλασιασμό αντί για διαίρεση. Σας εξηγώ. Μιλάτε για κλειστά κέντρα. Πάμε να φτιάξουμε κλειστά κέντρα και οι δικοί σας άνθρωποι εναντιώνονται. Θα προχωρήσουμε μετά και για κλειστά κέντρα στην Αθήνα. Θα σας πω.

Επομένως δεν έχουμε άλλη λύση για τα νησιά, εφόσον έχουμε συμφωνήσει όλοι εδώ μέσα ότι η συμφωνία Ευρώπης-Τουρκίας μάς ενδιαφέρει. Η μόνη λύση που μπορεί να προέλθει είναι μέσα από την αποσυμφόρηση -πληθυσμιακά σάς εξήγησα ποια μπορεί να είναι- της έντασης, που μπορεί να είναι πολύ σημαντική. Και αυτό θα συνοδεύεται από αύξηση της αστυνόμευσης -έχουν δίκιο οι νησιώτες-, ώστε να μην υπάρχουν αυτά τα στοιχεία που λειτουργούν κακοποιά κάτω από την ένταση της στιγμής, κάτω από τον προσωπικό τους πόνο, οτιδήποτε. Και τι άλλο; Αύξηση του ασύλου.

Σας παρουσίασα ένα πλάνο. Για να γίνει αυτό το πλάνο, χρειαζόμαστε και αύξηση του EASO. Να σας πω κάτι τώρα: Δεν είναι σοβαρό πράγμα να λέτε «δεν θέλουμε FRONTEX». Δεν το είπατε εσείς. Κάποιος άλλος το είπε. Δηλώνουν ογδόντα κι έρχονται είκοσι εννιά και κατηγορείται ο ΣΥΡΙΖΑ ότι δεν θέλει τους άλλους. Δεν υπάρχει άνθρωπος που να έρχεται εδώ και να μην τον θέλουμε. Δεν υπάρχει. Αυτή είναι η προσφορά τους. Και θα μιλήσω γι’ αυτό παραπέρα και για τον ιδιαίτερο ρόλο που μπορεί να παίξει η Αντιπολίτευση του δημοκρατικού τόξου.

Αυξήσαμε ήδη τις Επιτροπές Προσφυγών με τους δικαστές, με βάση το Ευρωπαϊκό Δίκαιο και όχι όπως τις βρήκαμε. Ο κ. Κικίλιας ξέρει. Οι Επιτροπές Δικαστών από τον Νοέμβριο θα είναι δεκατρείς. Θα κάνουμε μία τεράστια προσπάθεια, λοιπόν, να δημιουργήσουμε επιστροφές.

Μας κατηγορούν στην Ευρώπη ότι έχουμε καθυστερήσει. Δεν έχουν δίκιο. Έχουμε καθυστερήσει, αλλά είμαστε στη φάση, που όλοι καταθέτουν αίτηση ασύλου. Όλοι, μα όλοι, καταθέτουν αίτηση ασύλου. Η εξέταση της αίτησης ασύλου δεν μπορεί παρά να γίνει με βάση το Διεθνές Δίκαιο. Βλέπετε πώς είναι οι διεθνείς οργανώσεις από πάνω μας. Μας ελέγχουν, κάνουν, ράνουν. Εντάξει, τη δουλειά τους κάνουν.

Υπάρχει κάποιος εδώ μέσα που πιστεύει ότι πρέπει να υπερβούμε το Διεθνές Δίκαιο και να ψηφίσουμε έναν άλλον νόμο και να μην είμαστε με τη Συνθήκη της Γενεύης; Πιστεύω κανείς. Επομένως χρειάζεται να γίνουν αυτά τα πράγματα, για να αρχίσουν οι επιστροφές.

Σας έδειξα ένα πλάνο επιστροφών. Θα σας τα καταθέσω. Είναι πολλές οι εκατόν είκοσι, εκατόν πενήντα επιστροφές που σκοπεύουμε να ξεκινήσουμε σε λίγες μέρες; Όχι. Είναι, όμως, ένα πρώτο μήνυμα στους δουλέμπορους ότι «παιδιά, γυρνάμε πια, γιατί άρχισε να ρολάρει το σύστημα». Και είναι κι ένα μήνυμα μικρό ακόμα στους κατοίκους των νησιών ότι «παιδιά, σιγά σιγά, θα τα ξελαφρώσουμε τα νησιά». Εάν το καταφέρουμε. Το σχέδιο έχει γίνει. Θα εξαρτηθεί από το αν θα έρθουν από την Ευρώπη και αυτοί οι ογδόντα άνθρωποι του EASO που ζητήσαμε, από τους τετρακόσιους που μας έχουν υποσχεθεί.

Οι επιστροφές, μαζί με τα κλειστά κέντρα για τα κακοποιά στοιχεία, είναι επίσης ένα μήνυμα που μπορεί να μειώσει τις ροές, οι οποίες έχουν μειωθεί, όπως ξέρετε, σ’ έναν απίστευτο βαθμό.

Πέντε εκατομμύρια από το Υπουργείο Εσωτερικών θα δοθούν το επόμενο διάστημα για την αποκατάσταση των φθορών. Έχουν δοθεί κι άλλα χρήματα στα νησιά. Μέσα από έργα των μη κυβερνητικών οργανώσεων έχουν πάρει χρήματα. Αυτό δεν το λέω, για να πω τι τυχερά που είναι τα νησιά. Λέω ότι σαφέστατα ξέρουμε τις οικονομικές δυσκολίες. Σαφέστατα προσπαθούμε να θεραπεύσουμε αυτό που μπορούμε να θεραπεύσουμε. Είναι ένα θέμα κριτικής, εάν το κάνουμε καλά ή όχι. Το προσπαθούμε, όμως, και το κάνουμε.

Άρα, Μουζάλα, τι μας λες; Ότι είναι όλα καλά; Όχι, δεν λέω ότι είναι όλα καλά. Λέω ότι στην ηπειρωτική χώρα το χάος πήρε μορφή. Αυτή είναι, μας αρέσει-δεν μας αρέσει. Μπορούμε τώρα να δουλέψουμε. Είναι όλοι καταγεγραμμένοι, κύριοι, και αυτοί που είναι στα διαμερίσματα.

**ΣΤΑΥΡΟΣ ΚΑΛΑΦΑΤΗΣ:** Η αποσυμφόρηση από τη βόρειο Ελλάδα πώς περίπου θα γίνει; Ο σχεδιασμός;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ήδη έχουν κατέβει επτά χιλιάδες. Έχουν αποσυμφορηθεί κατά επτά χιλιάδες. Θα κλείσουν πάνω από τα μισά κέντρα στη βόρειο Ελλάδα. Έχω μία ευθύνη απέναντι στη βόρειο Ελλάδα και οφείλω εδώ πέρα να πω ότι η συνεργασία που βρήκα από την τοπική αυτοδιοίκηση και τον περιφερειάρχη ήταν εξαιρετική, χωρίς να υπολείπεται σε κριτική και μπορεί να μας μάθει όλους μας ότι και κριτική μπορείς να κάνεις και να συνεργάζεσαι σοβαρά.

**ΧΑΡΑΛΑΜΠΟΣ ΑΘΑΝΑΣΙΟΥ:** Στα νησιά τι θα γίνει, κύριε Υπουργέ;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Σας εξήγησα. Σας είπα το σχέδιό μας. Το σχέδιό μας είναι αυτό. Πρέπει να φτιαχτεί ένας χώρος, ώστε να διαιρεθεί ο πληθυσμός. Εάν αυτόν τον χώρο τον παρουσιάζετε σαν πολλαπλασιασμό των hot spots, θα καταστραφούν τα νησιά. Αν προτείνετε να αδειάσουμε τα νησιά και να πέσει η συμφωνία, δεν μπορούμε να συμφωνήσουμε.

Έλεγα πριν, λοιπόν, ότι δεν τα έχουμε κάνει όλα καλά. Όταν έλεγα τις ελλείψεις που βρήκαμε, ένας εύκολος τρόπος -γι’ αυτό δεν κουνάω το δάκτυλο εγώ- είναι να το πω για να σας κατηγορήσω. Όχι. Εγώ προσπαθώ μαζί με την Κυβέρνηση να λύσουμε το ζήτημα μέσα στην πραγματικότητα και μέσα στην κοινωνία. Η πραγματικότητα που βρήκαμε ήταν αυτή, χίλιες εκατόν ενενήντα έξι θέσεις φιλοξενίας. Η πραγματικότητα που βρήκαμε για τα σύνορα ήταν αυτή.

Πού μπορούμε σήμερα να συμφωνήσουμε; Εγώ θα ήθελα να ξανασκεφτείτε το ζήτημα για τα νησιά. Δεν είναι πολλαπλασιασμός, είναι διαίρεση. Δεν έχουμε άλλον τρόπο. Στη Χίο, ας πούμε, εξασφαλίσαμε από την DG ECΗO 3.700.000 ευρώ, για να φτιαχτεί σε ένα βουνό ένας άλλος χώρος, ώστε να μπορούμε να αδειάσουμε τη Σούδα και να αποσυμφορήσουμε τη ΒΙΑΛ. Πού είναι το κακό σε αυτό; Είναι διαίρεση, δεν είναι πολλαπλασιασμός.

Πάμε, όμως, παρακάτω. Συμφωνούμε, ελπίζω, ότι η συμφωνία Ευρώπης-Τουρκίας πρέπει να επιζήσει. Μέσα από αυτή τη συζήτηση, την αντιπαράθεση, σε επίπεδο εξωτερικής πολιτικής, σε επίπεδο στάσης των κομμάτων του δημοκρατικού τόξου βγαίνει το εξής: Συμφωνούμε, με την κριτική του ο καθένας, ότι πρέπει να παλέψουμε τη συμφωνία Ευρώπης-Τουρκίας. Συμφωνούμε ότι πρέπει να παλέψουμε για να αυξηθεί η μετεγκατάσταση, το relocation. Συμφωνούμε ότι πρέπει να φτιαχτεί επιτέλους ένας ευρωπαϊκός μηχανισμός επιστροφών και να μην ανατίθεται στη χώρα υποδοχής η επιστροφή. Συμφωνεί και ο κύριος Επίτροπος. Αυτά που σας λέω είναι αυτά που βάζουμε σε αυτόν τον διπλωματικό μαραθώνιο που έχουμε ξεκινήσει.

Συμφωνούμε ότι πρέπει να ζητήσουμε να αποσυμφορηθούν τα νησιά με τη μεταφορά ανθρώπων, οι οποίοι μπορεί να επιστραφούν στην Τουρκία, με βάση τη συμφωνία, σε κλειστά κέντρα στην ενδοχώρα. Συμφωνούμε ότι απαιτούμε από την Ευρωπαϊκή Ένωση και από την Τουρκία το κάθε κομμάτι να πάρει την ευθύνη του, να κάνει ό,τι έταξε να κάνει.

Συμφωνούμε ότι θέλουμε αύξηση του EASO, συμφωνούμε ότι θέλουμε αύξηση της FRONTEX και είμαστε ενάντια στην εναλλακτική αλληλεγγύη, στην ευέλικτη αλληλεγγύη, δηλαδή: «Κράτα εσύ τους πρόσφυγες και εγώ σου στέλνω δέκα χιλιάδες κουβέρτες. Κράτα εσύ τους πρόσφυγες και εγώ σου στέλνω εκατό χιλιάδες υπνόσακους.». Δεν θέλουμε. Η Ευρώπη έχει κτισθεί πάνω στο «μοιράζομαι το πρόβλημα». Το πρόβλημα είναι το προσφυγικό. Πρέπει να μοιραστεί το πρόβλημα.

Δεν θέλω να μου απαντήσετε εάν συμφωνούμε σε αυτά ή όχι. Όλα τα κόμματα του δημοκρατικού τόξου στα κόμματά τους στην Ευρώπη, ο καθένας στην πίεση που μπορεί να ασκήσει, πρέπει να προχωρήσουμε παρακάτω, να μπορέσουμε να δώσουμε λύσεις πρακτικές.

Τελειώνω, καταθέτοντας υλικά. Εδώ πέρα είναι η κατά την άποψή μου απόδειξη, αλλά όχι σαν κατηγορία, σαν μια πραγματικότητα που παραλάβαμε, ότι, εάν εμείς χρησιμοποιούσαμε τις κατηγορίες για τη φύλαξη των συνόρων, δεν φυλάγατε τα σύνορα. Δεν ισχυρίζομαι αυτό. Έχω, όμως, εδώ πέρα τα στοιχεία: Πόσοι μπήκαν, πόσοι βγήκαν.

Κύριε Κικίλια, το 2014 δεν είχατε πενήντα χιλιάδες να διώξετε. Μόνο δεκαέξι χιλιάδες επτακόσιοι πενήντα ένας ήταν οι Αλβανοί. Οι άλλοι ήταν Σομαλοί. Γυρίσατε κανέναν στη Σομαλία, στο Πακιστάν, στη Συρία;

Έχουμε προσπαθήσει πέντε φορές.

**ΒΑΣΙΛΕΙΟΣ ΚΙΚΙΛΙΑΣ:** Αυτό το διάστημα.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Μας έχουν στείλει πίσω τα αεροπλάνα. Το ξέρετε πως γίνεται.

**ΒΑΣΙΛΕΙΟΣ ΚΙΚΙΛΙΑΣ:** Εγώ δεν είπα ότι είναι εύκολο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Θα καταθέσουμε εδώ τα στοιχεία για τα ασυνόδευτα παιδιά.

Επίσης, θα καταθέσουμε τα στοιχεία για την αύξηση του ασύλου. Σας λέω ότι γρήγορα θα αναγκαστούμε να νομοθετήσουμε ξανά για το άσυλο, για να μπορέσει να αυξηθεί ο αριθμός επιστροφών.

Το έγγραφο αυτό είναι, μέσα στη στεναχώρια που ζούμε για το πρόβλημα, και μια περηφάνια. Είναι έκθεση της Ευρωπαϊκής Ένωσης, που παρουσιάστηκε στους πρεσβευτές στην Ελλάδα της Ευρωπαϊκής Ένωσης για το τι έχουμε εκπληρώσει από τα καθήκοντά μας. Στο 80%-90% των καθηκόντων μας έχουμε κάνει το 100%.

Αυτό το έγγραφο, δυστυχώς, είναι η έκθεση που φτιάχτηκαν μονάχα εκατόν ενενήντα έξι θέσεις φιλοξενίας σε δύο χρόνια και οι καταδίκες που έχουμε πάρει από το Ευρωπαϊκό Δικαστήριο και που αυτά τα προβλήματα βρήκαμε.

Εδώ είναι ο πίνακας με τις επιχορηγήσεις που κάναμε στα νησιά.

Αυτά εδώ έχουν ιδιαίτερη σημασία. Είναι το πρόγραμμα για τα σχολεία. Εγώ διάβασα πάρα πολύ προσεκτικά το πρόγραμμα που έχετε καταθέσει σαν Νέα Δημοκρατία. Λέτε να γίνουν τάξεις. Κοιτάξτε, είναι αντικειμενικό. Εκεί που ξεσηκώνονται, επικεφαλής μπαίνουν δικοί σας άνθρωποι κατά τεκμήριο.

Δεν χαρίζω κανέναν στη Χρυσή Αυγή. Δεν χαρίζω κανέναν σε ρατσισμό ή φασισμό. Κανέναν! Αυτό είναι το μεγαλύτερο δώρο, που θα μπορούσε κανείς να κάνει. Φοβούνται. Υπάρχει, όμως, αυτή η σύμπτωση. Δικοί σας άνθρωποι είναι εκεί, στα λίγα μέρη, που έγινε αυτό. Εμείς τι κάναμε; Εγώ θα συμφωνήσω με τον κ. Κικίλια. Ήδη συμφώνησα με τον κ. Κακλαμάνη. Προσπαθούμε να καθησυχάσουμε τα πράγματα, να ξεπεράσουμε τους φόβους.

Σας καταθέτω, λοιπόν, το πρόγραμμα. Αφορά όλα τα παιδάκια και αφορά και μεγαλύτερα παιδιά, δηλαδή παιδιά γυμνασίου. Δεν θα γίνει γρήγορα, δεν θα γίνει αμέσως. Θα αρχίσει στις 10 Οκτωβρίου, πιλοτικά. Δεν υπάρχει χώρα, που μέσα σε πέντε μήνες να βάλει τα παιδάκια με κάποιον τρόπο σε σχολείο. Ξέρετε, όταν χρειάστηκε να φτιαχτούν τα πρώτα πολυπολιτισμικά σχολεία, πόσα χρόνια μετανάστευσης πήρε για να στηθεί ένα, δύο και μετά ο θεσμός να καθιερωθεί.

Το έγγραφο αυτό είναι κάτι που σας ενδιαφέρει πάρα πολύ. Είναι ο υγειονομικός έλεγχος. Θα δείτε μέσα ότι τώρα πια υπάρχει ένα σύστημα εβδομαδιαίου, σχεδόν, ελέγχου όλων των δομών που έχουμε, το οποίο μας χτυπάει καμπανάκι ότι εδώ πρέπει να κάνεις κάτι, εδώ πρέπει να κάνεις αυτό, εκεί πρέπει να κάνεις αυτό. Θα βρείτε μέσα τα στοιχεία όλων των εμβολιασμών. Υπολογίζουμε ότι τα παιδάκια που έχουν δυνατότητα εμβολιασμού είναι δεκαπέντε χιλιάδες. Έχουν εμβολιαστεί οι δεκατρείς χιλιάδες περίπου, δώδεκα χιλιάδες εφτακόσια τόσα παιδιά. Είναι εδώ τα στοιχεία. Σε άλλες πέντε χιλιάδες παιδιά έχουν γίνει ειδικότερα εμβόλια. Αναφέρομαι στο τριπλό εμβόλιο. Είναι μια θαυμάσια δουλειά του Υπουργείου Υγείας.

Τα παιδιά μας δεν κινδυνεύουν, γιατί τα προσφυγάκια είναι εμβολιασμένα. Και εσείς, κύριε Κικίλια, είστε γιατρός και ξέρετε ότι, όταν οι εμβολιασμοί έχουν φτάσει το 80%, υπάρχει φραγμός. Ωστόσο, θα πάνε στο 100%.

Για τις ΜΚΟ, που είναι αίτημα στο πρόγραμμά σας, σας καταθέτω σήμερα το μητρώο των ΜΚΟ, το οποίο υπάρχει και έχει αρχίσει να λειτουργεί. Αυτό θα διευκολύνει τον έλεγχο των μη κυβερνητικών οργανώσεων.

Εδώ ήταν μια αντιπολιτευτική θέση που είχα. Την αποσύρω. Να σας δείξω, δηλαδή, ότι εκεί που ξεσηκώνονται οι κάτοικοι για ένα κέντρο, γύρω γύρω δεν υπάρχουν χωριά. Το αποσύρουμε αυτό.

Εδώ είναι οι θάνατοι στα λιμάνια, μέσα στα φορτηγά, επτά χρόνια. Το είπατε πριν. Επτά χρόνια ήταν η Πάτρα. Η Ειδομένη ήταν δύο μήνες. Αναβλήθηκαν πλεύσεις καραβιών, πήραν φωτιά καράβια, έγιναν εμπρησμοί.

Δεν τα λέω σαν κατηγορία. Αυτή είναι η μετανάστευση. Οι χειρισμοί άλλοτε είναι καλύτεροι, άλλοτε είναι χειρότεροι.

Στα έγγραφα αυτά σας έχω τα κέντρα φιλοξενίας στη νότια, κεντρική και βόρεια Ελλάδα και τις λύσεις που ήδη ξεκινούν, ώστε να ετοιμαστούν για τον χειμώνα, ενώ χτίζουμε τα καινούργια. Όπως σας είπα, ελπίζω μετά από δέκα ημέρες να σας έχω και τα καινούργια camps.

Εδώ είναι η οικονομική διαχείριση της προσφυγικής κρίσης.

Αυτό το έγγραφο δεν χρειάζεται να σας το καταθέσω. Είναι μία απόδειξη ότι το 70% των ευρωπαϊκών κρατών έχουν πρωθυπουργούς από το Λαϊκό Κόμμα και από τη Σοσιαλδημοκρατία. Αυτό τι σημαίνει; Ότι έχετε μια δυνατότητα πίεσης σε ένα εσωκομματικό επίπεδο και σας ζητώ να την ασκήσετε. Δεν σας ενοχοποιώ. Ξέρω τι είναι ο Ούγγρος και ξέρω τι είστε εσείς. Είστε στο ίδιο κόμμα. Μη μας ενοχοποιείτε εμάς γιατί η Ευρώπη πήρε αυτή την απόφαση. Είμαστε μαζί, για να πάρει η Ευρώπη άλλη απόφαση. Δεν έχουμε άλλη λύση.

Τέλος, εδώ είναι συγκεκριμένες ενέργειες που έγιναν σε σχέση με την εφαρμογή του νόμου. Και θα έρθουν και άλλα πράγματα.

Κυρίες και κύριοι, σας ευχαριστώ πολύ. Εγώ βγαίνω λίγο πιο πλούσιος από αυτή τη συζήτηση. Προτάσεις, κριτική, πολεμική. Προτάσεις, όμως. Το πρόβλημα λύνεται με προτάσεις, με σχέδιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, έχω την τιμή να σας ανακοινώσω τα εξής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Επίσης, οι Ειδικές Μόνιμες Επιτροπές Ελληνισμού της Διασποράς, Προστασίας Περιβάλλοντος, Έρευνας και Τεχνολογίας και Οδικής Ασφάλειας, καθώς και η Υποεπιτροπή Υδατικών Πόρων της Ειδικής Μόνιμης Επιτροπής Προστασίας Περιβάλλοντος καταθέτουν τις εκθέσεις τους, σύμφωνα με το άρθρο 43Α παράγραφος 5 του Κανονισμού της Βουλής.

Οι σχετικές εκθέσεις θα καταχωριστούν στα Πρακτικά της σημερινής συνεδρίασης.

(Οι προαναφερθείσες εκθέσεις, λόγω μεγάλου όγκου, δεν καταχωρίζονται στα Πρακτικά και φυλάσσονται σε ηλεκτρονική μορφή στο αρχείο της Νομοθετικής Υπηρεσίας της Βουλής)

Κηρύσσεται περαιωμένη η συζήτηση επί της υπ’ αριθμόν 34/28/1-8-2016 επίκαιρης επερώτησης, σχετικά με την ανάγκη ύπαρξης εναλλακτικού σχεδίου για το μεταναστευτικό μπροστά στον υπαρκτό πλέον κίνδυνο κατάρρευσης της συμφωνίας Ευρωπαϊκής Ένωσης-Τουρκίας.

Κυρίες και κύριοι συνάδελφοι, έχουν διανεμηθεί τα Πρακτικά της Δευτέρας 11 Ιουλίου 2016, της Παρασκευής 15 Ιουλίου 2016, της Τρίτης 19 Ιουλίου 2016, της Τετάρτης 20 Ιουλίου 2016, της Πέμπτης 21 Ιουλίου 2016 (πρωί), της Πέμπτης 21 Ιουλίου 2016 (απόγευμα), της Παρασκευής 22 Ιουλίου 2016, της Δευτέρας 25 Ιουλίου 2016, της Τετάρτης 27 Ιουλίου 2016, της Πέμπτης 28 Ιουλίου 2016, της Παρασκευής 29 Ιουλίου 2016, της Δευτέρας 1ης Αυγούστου 2016, της Τρίτης 2 Αυγούστου 2016, της Τετάρτης 3 Αυγούστου 2016, της Πέμπτης 4 Αυγούστου 2016, της Παρασκευής 5 Αυγούστου 2016, της Δευτέρας 29 Αυγούστου 2016, της Τρίτης 30 Αυγούστου 2016, της Τετάρτης 31 Αυγούστου 2016, της Πέμπτης 1ης Σεπτεμβρίου 2016, της Παρασκευής 2 Σεπτεμβρίου 2016, της Δευτέρας 5 Σεπτεμβρίου 2016, της Τρίτης 6 Σεπτεμβρίου 2016, της Πέμπτης 8 Σεπτεμβρίου 2016, της Παρασκευής 9 Σεπτεμβρίου 2016, της Δευτέρας 12 Σεπτεμβρίου 2016, της Τετάρτης 14 Σεπτεμβρίου 2016, της Πέμπτης 15 Σεπτεμβρίου 2016, της Παρασκευής 16 Σεπτεμβρίου 2016, της Δευτέρας 19 Σεπτεμβρίου 2016, της Τρίτης 20 Σεπτεμβρίου 2016, της Τετάρτης 21 Σεπτεμβρίου 2016, της Πέμπτης 22 Σεπτεμβρίου 2016, της Παρασκευής 23 Σεπτεμβρίου 2016, της Δευτέρας 26 Σεπτεμβρίου 2016, της Τρίτης 27 Σεπτεμβρίου 2016, της Τετάρτης 28 Σεπτεμβρίου 2016, της Πέμπτης 29 Σεπτεμβρίου 2016 και της Παρασκευής 30 Σεπτεμβρίου 2016 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Δευτέρας 11 Ιουλίου 2016, της Παρασκευής 15 Ιουλίου 2016, της Τρίτης 19 Ιουλίου 2016, της Τετάρτης 20 Ιουλίου 2016, της Πέμπτης 21 Ιουλίου 2016 (πρωί), της Πέμπτης 21 Ιουλίου 2016 (απόγευμα), της Παρασκευής 22 Ιουλίου 2016, της Δευτέρας 25 Ιουλίου 2016, της Τετάρτης 27 Ιουλίου 2016, της Πέμπτης 28 Ιουλίου 2016, της Παρασκευής 29 Ιουλίου 2016, της Δευτέρας 1ης Αυγούστου 2016, της Τρίτης 2 Αυγούστου 2016, της Τετάρτης 3 Αυγούστου 2016, της Πέμπτης 4 Αυγούστου 2016, της Παρασκευής 5 Αυγούστου 2016, της Δευτέρας 29 Αυγούστου 2016, της Τρίτης 30 Αυγούστου 2016, της Τετάρτης 31 Αυγούστου 2016, της Πέμπτης 1ης Σεπτεμβρίου 2016, της Παρασκευής 2 Σεπτεμβρίου 2016, της Δευτέρας 5 Σεπτεμβρίου 2016, της Τρίτης 6 Σεπτεμβρίου 2016, της Πέμπτης 8 Σεπτεμβρίου 2016, της Παρασκευής 9 Σεπτεμβρίου 2016, της Δευτέρας 12 Σεπτεμβρίου 2016, της Τετάρτης 14 Σεπτεμβρίου 2016, της Πέμπτης 15 Σεπτεμβρίου 2016, της Παρασκευής 16 Σεπτεμβρίου 2016, της Δευτέρας 19 Σεπτεμβρίου 2016, της Τρίτης 20 Σεπτεμβρίου 2016, της Τετάρτης 21 Σεπτεμβρίου 2016, της Πέμπτης 22 Σεπτεμβρίου 2016, της Παρασκευής 23 Σεπτεμβρίου 2016, της Δευτέρας 26 Σεπτεμβρίου 2016, της Τρίτης 27 Σεπτεμβρίου 2016, της Τετάρτης 28 Σεπτεμβρίου 2016, της Πέμπτης 29 Σεπτεμβρίου 2016 και της Παρασκευής 30 Σεπτεμβρίου 2016 επικυρώθηκαν.

Κυρίες και κύριοι συνάδελφοι, ολοκληρώνονται σήμερα οι εργασίες της Ολομέλειας της Βουλής.

Η λήξη των εργασιών της Α΄ Συνόδου της ΙΖ΄ Περιόδου Προεδρευόμενης Κοινοβουλευτικής Δημοκρατίας θα κηρυχθεί με το σχετικό προεδρικό διάταγμα, το οποίο θα δημοσιευθεί στην Εφημερίδα της Κυβερνήσεως και θα θυροκολληθεί.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 14.52΄ λύεται η συνεδρίαση για τη Δευτέρα 3 Οκτωβρίου 2016 και ώρα 11.00΄, με αντικείμενο εργασιών του Σώματος: α) Ανακοίνωση του προεδρικού διατάγματος για τη λήξη των εργασιών της Α΄ Συνόδου και β) Αγιασμός για την έναρξη των εργασιών της Β΄ Συνόδου από τον Μακαριώτατο Αρχιεπίσκοπο Αθηνών και Πάσης Ελλάδος κ. Ιερώνυμο και τα μέλη της Διαρκούς Ιεράς Συνόδου, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**